**บทที่ 2**

**เอกสารและงานวิจัยที่เกี่ยวข้อง**

การวิจัย รูปแบบการบริหารและการจัดการเรียนรู้แบบมีส่วนร่วมของชุมชน วิชาประวัติศาสตร์ท้องถิ่น เพื่อสร้างจิตสำนึกรักษ์ท้องถิ่นของโรงเรียนขนาดเล็ก ครั้งนี้ ผู้วิจัยได้ศึกษาแนวคิดสำคัญจากเอกสารและงานวิจัยที่เกี่ยวข้อง ดังนี้

1. แนวคิดของการพัฒนาหลักสูตร วิชาประวัติศาสตร์ท้องถิ่น

2. การวิจัยปฏิบัติการแบบมีส่วนร่วม (Participatory Action Research : PAR)

3. แนวคิดการพัฒนารูปแบบ

4. แนวคิดเกี่ยวกับหลักสูตรและการพัฒนาหลักสูตร

5. แนวคิดเกี่ยวกับกระบวนการเรียนรู้แบบมีส่วนร่วม (Participatory Learning)

6. แนวคิดการมีส่วนร่วมของชุมชน

7. เทคนิคการ SWOT Analysis

8. งานวิจัยที่เกี่ยวข้อง

**2.1 แนวคิดของการพัฒนาหลักสูตร วิชาประวัติศาสตร์ท้องถิ่น**

**2.1.1 ความหมาย และความสำคัญ**

ประวัติศาสตร์ เป็นคำที่มีความหมายหลากหลาย แต่ความหมายที่สำคัญที่ใช้โดยทั่วไป คือ

1) เหตุการณ์ในอดีตทั้งหมดของมนุษย์ หรืออดีตทั้งหมดของมนุษย์ตั้งแต่มีมนุษย์เกิดขึ้นมาในโลกจนถึงวินาทีที่พึ่งผ่านมา และ 2) หมายถึงเรื่องราวของบางเหตุการณ์ที่เคยเกิดขึ้นมาในอดีตที่เรารู้หรือเข้าใจ นั่นคือสิ่งที่นักประวัติศาสตร์สร้างขึ้นมาเกี่ยวกับอดีตที่ผ่านพ้นไปนักปรัชญาประวัติศาสตร์ที่มีชื่อเสียงให้คำอธิบายถึงคำว่า “ประวัติศาสตร์” ไว้ เช่น

Collingwood อธิบายว่า ประวัติศาสตร์คือวิธีการวิจัยหรือการไต่สวน โดยมีจุดมุ่งหมายจะศึกษาเกี่ยวกับพฤติการณ์ของมนุษยชาติที่เกิดขึ้นในอดีต (history is a kind of research or inquiry action of human beings that have been done in the past.)

Carr อธิบายว่า ประวัติศาสตร์นั้นก็คือ กระบวนการอันต่อเนื่องของการปฏิสัมพันธ์ระหว่างนักประวัติศาสตร์กับข้อมูลของเขา ประวัติศาสตร์คือบทสนทนาอันไม่มีที่สิ้นสุดระหว่างปัจจุบันกับอดีต (What is history? is that it is a continuous process of interaction between the present and the past.)

ธงชัย วินิจจะกูลนักวิชาการด้านประวัติศาสตร์เอเชียตะวันออกเฉียงใต้ในสหรัฐอเมริกาอธิบายถึงคำว่าประวัติศาสตร์และเตือนผู้ศึกษา/อ่านประวัติศาสตร์ไว้น่าสนใจดังนี้ “การเข้าใจอดีตนั้นคือประวัติศาสตร์ เราต้องเข้าใจว่าความรู้เกี่ยวกับอดีตนั้นสร้างใหม่ได้เรื่อย ๆ เพราะทัศนะมุมมองของสมัยที่เขียนประวัติศาสตร์นั้นเปลี่ยนอยู่เสมอ (สำนักวิชาการและมาตรฐานการศึกษา, 2555)

**2.1.2 ความหมายของประวัติศาสตร์ท้องถิ่น**

สุเทพ สุนทรเภสัช (2522) กล่าวว่า ประวัติศาสตร์ท้องถิ่น เป็นเรื่องศึกษาเกี่ยวกับหมู่บ้านเพียงแห่งเดียว เมืองขนาดเล็กหรือขนาดกลางหรือไม่ก็เป็นอาณาเขตทางภูมิศาสตร์ที่ไม่ใหญ่เกินกว่าจังหวัดหรือมณฑล หน่วยของการศึกษาท้องถิ่นอาจจะเป็นหมู่บ้านหนึ่ง หรือหลาย ๆ หมู่บ้านที่มีความสัมพันธ์เป็นอันหนึ่งอันเดียวกัน หรือเมืองขนาดเล็กหรือไม่ก็อาจเป็นแคว้น ภาค หรือมณฑล ที่สมาชิกของชุมชนท้องถิ่นนั้นต่างก็มีความสำนึกเป็นอันหนึ่งอันเดียวกันทางวัฒนธรรมสังคมและการเมือง

ธิดา สาระยา (2529) กล่าวว่า คือ การลงไปศึกษาประวัติศาสตร์ของสังคมท้องถิ่นที่มีมวลชนเป็นตัวเคลื่อนไหว คือ ประวัติศาสตร์ท้องถิ่น หรืออีกนัยหนึ่ง ประวัติศาสตร์ท้องถิ่น คือ กระบวนการศึกษาประวัติศาสตร์สังคมที่เน้นมวลชน เป็นประวัติศาสตร์ที่คนภายในท้องถิ่นเชื่อว่าเป็นจริงซึ่งในที่นี้จะใช้คำว่าประวัติศาสตร์จากภายใน (History from the Inside) ประวัติศาสตร์ท้องถิ่นเป็นประวัติศาสตร์ที่มีชีวิตและมี Dynamic เสมอ ประวัติศาสตร์จากภายในมิได้คาดหมายหาข้อเท็จจริงจากข้อมูล แต่เป็นประวัติศาสตร์ที่ถูกเชื่อว่าเป็นเช่นนั้น ประวัติศาสตร์แบบนี้จึงเกิดจากแรงสะท้อนทางความคิดของคนในสังคม ซึ่งปรากฏในรูปของตำนาน นิทานพื้นบ้าน เรื่องปรัมปรามาแล้วแต่อดีตและโดยการสัมภาษณ์ สืบสวนในปัจจุบัน

ศรีศักร วัลลิโภดม (2533)กล่าวว่า คือ เป็นการศึกษาท้องถิ่นอันเป็นบริเวณที่มีชุมชนอยู่รวมกันและมีความสัมพันธ์กันทางเศรษฐกิจ สังคมระบบความเชื่อ พิธีกรรมและการเมือง การปกครอง จนกล่าวได้ว่าทำให้ผู้คนในท้องถิ่นนั้น ๆ มีอะไรหลาย ๆ อย่างร่วมกันและคล้ายคลึงกันจนมีจิตสำนึกว่าเป็นคนถิ่นเดียวกัน การศึกษาเช่นนี้เน้นอดีตมาจนถึงปัจจุบันโดยแสดงให้เห็นว่ามีการพัฒนาทางสังคมและวัฒนธรรมเกิดขึ้นในท้องถิ่นหนึ่ง ๆ ได้อย่างไร เช่น ท้องถิ่นนั้นมีสภาพแวดล้อมอย่างไร ตั้งอยู่ตำแหน่งไหนภายในเขตอำเภอใด จังหวัดไหน และภูมิภาคใดมีหลักฐานทางด้านประวัติศาสตร์และโบราณคดี ที่แสดงความเป็นมาทางวัฒนธรรมอย่างไรบ้าง บรรดากลุ่มชนที่อยู่รวมกันเป็นชุมชนที่สืบมาจนปัจจุบันเป็นพวกไหน อยู่ในท้องถิ่นมาแต่ดั้งเดิมหรือเคลื่อนย้ายมาจากที่อื่นเมื่อเข้ามาอยู่ในท้องถิ่นเดียวกันแล้ว มีความขัดแย้งหรือมีเหตุการณ์ทางประวัติศาสตร์อย่างใดเกิดขึ้น

อานันท์ กาญจนพันธ์ (2545) กล่าวว่า ประวัติศาสตร์ท้องถิ่น คือ การหาพื้นที่ยืนของชุมชนที่อยู่นอกรัฐชาติเพราะรัฐชาติพยายามทำให้เราอยู่ภายใต้กรอบที่เขากำหนดให้ ประวัติศาสตร์ท้องถิ่นคือการศึกษาที่อยากรู้ว่าผู้คนในชาติยืนอยู่ในพื้นที่รัฐชาติทั้งหมดหรือพื้นที่อื่นที่เขาสร้างได้เองบ้าง โดยการแสวงหาผ่านการศึกษาทางประวัติศาสตร์ ว่าในประวัติศาสตร์ที่ผ่านมาผู้คนที่หลากหลายในสังคมไทยเขายืนอยู่ในพื้นที่ที่ไม่ใช่ของรัฐชาติตรงไหนบ้าง มีบางพื้นที่ที่อยู่นอกรัฐชาติพื้นที่เหล่านี้คือพื้นที่ ของความเป็นคน เพราะพื้นที่ของรัฐชาติคือพื้นที่ของการเป็นประชากร ทุกคนไม่อยากเป็นราษฎรธรรมดา อยากมีอะไรที่มีความเป็นมนุษย์เล็ดรอดออกมาได้บ้างเป็นคำถามหนึ่งที่เราอยากเรียนรู้ประวัติศาสตร์จะช่วยให้เรารู้ความเคลื่อนไหวเหล่านี้ ประวัติศาสตร์ของการอยู่เป็นผู้คนเป็นอย่างไร

ยงยุทธ ชูแว่น (2551) กล่าวว่า เป็นการศึกษาเรื่องราวของท้องถิ่นนับจากจุดเล็กไปหาจุดใหญ่ คือ แทนที่จะมองจากข้างนอกเข้ามาข้างใน เราก็มองจากข้างในเข้าไปสัมพันธ์กับข้างนอก เพราะฉะนั้นการมองท้องถิ่นนี้จึงสวนทางกับการศึกษาทีแล้ว ๆ มา มักมีการเข้าใจผิดระหว่างคำว่าท้องถิ่นและชุมชน อยากใคร่ขอแสนอว่าชุมชนกับท้องถิ่นต่างกันแต่มีความสัมพันธ์กัน ชุมชนเป็นจุดหนึ่งในท้องถิ่น หมายถึง กลุ่มชนที่อยู่รวมกันมีความสัมพันธ์ในทางสังคมและวัฒนธรรม แต่ ท้องถิ่น คือ ท้องถิ่นที่ชุมชนหลายชุมชนอยู่ร่วมกันและมีรูปแบบวัฒนธรรมใกล้เคียงกัน

เลิศชาย ศิริชัย (2553) กล่าวว่า เป็นการศึกษาความสัมพันธ์ของผู้คนในมิติต่างที่เปลี่ยนแปลงมาโดยตลอดนั้น ไม่ได้หมายความว่าเป็นการศึกษาความสัมพันธ์อะไรก็ได้ หรือศึกษาแบบกระจัดกระจายเป็นส่วน ๆ แต่จะต้องศึกษาแบบเชื่อมโยงเพื่อให้เห็นว่าความสัมพันธ์ต่าง ๆ นั้นทำให้คนในชุมชนหรือในสังคมเกิดสมบัติร่วมกันอย่างไร สมบัติร่วมที่ว่านี้ เช่น ทรัพยากรธรรมชาติ ความเชื่อ พิธีกรรม และประเพณีต่าง ๆ เป็นต้น

โดยสรุปแล้ว การมีสมบัติร่วมกันเท่ากับประชาชนมีพื้นที่จะสร้างปฏิบัติการร่วมกัน ทั้งพื้นที่ที่ตอบเสนอความต้องการทางวัตถุ และความต้องการทางจิตใจและทางวิญญาณ ลักษณะเช่นนี้จะทำให้คนในชุมชนหรือในสังคมนั้นๆมีความตระหนักร่วมกันว่าเขาคือใคร ควรจะมีความสัมพันธ์กันอย่างไร และสัมพันธ์กับคนกลุ่มอื่นๆอย่างไร บางท่านเรียกลักษณะเช่นนี้ว่าการมีความทรงจำร่วมกัน มีนักวิชาการและนักประวัติศาสตร์หลายท่านให้ความหมายของคำว่า " ประวัติศาสตร์ท้องถิ่น ไว้ดังนี้

1. ประวัติศาสตร์สังคมมีความหมายในเชิงแนวคิดว่า เป็นการเปลี่ยนศูนย์กลางทาง ประวัติศาสตร์จากเรื่องราวของผู้นำทางการเมือง มาเป็นภาพรวมของคนส่วนใหญ่ในสังคม ซึ่งผูกพันอยู่กับที่ดิน และสร้างสรรค์ระบบความสัมพันธ์ทางสังคมให้เป็นสถาบันและองค์กรระดับต่าง ๆ เพื่อเชื่อมโยงกับกลุ่มชนอื่น ๆ ตลอดจนการศึกษาขบวนการเคลื่อนไหวเพื่อปรับเปลี่ยนความสัมพันธ์กับชนชั้นที่มีอำนาจที่มาจากอิสรภาพในชีวิตของสามัญชนเหล่านั้นซึ่ง นิธิ เอี่ยวศรีวงศ์ (2531) เรียกว่า “ประวัติศาสตร์ประชาชน” เพราะเป็นการศึกษาความเปลี่ยนแปลงของสังคมที่มีประชาชนเป็นศูนย์กลางของการศึกษา

2. ประวัติศาสตร์เศรษฐกิจ โดยทั่วไปหมายถึง การศึกษาประวัติของกิจกรรมทางเศรษฐกิจ เช่น การผลิตและการแลกเปลี่ยนเป็นหลัก ในกรณีประวัติศาสตร์เอเชียอาคเนย์ มีความสนใจศึกษาในเชิงที่มานานเพราะเป็นพื้นฐานสำคัญในการเข้าใจประวัติศาสตร์โบราณที่มีการซื้อขายแลกเปลี่ยนกันมากและมีหลักฐานจากทั้งเอกสารของจีนและหลักฐานทางโบราณคดี สำหรับการศึกษาในประเทศไทยมีการศึกษา 2 ลักษณะคือ การอธิบายปรากฏการณ์ทางเศรษฐกิจทั่วไป และการพยายามใช้ทฤษฏีทางเศรษฐศาสตร์มาอธิบายความเป็นมาทางเศรษฐกิจ

3. ประวัติศาสตร์วัฒนธรรม มีความหมายที่ค่อนข้างกว้างขวางทั้งสองแนวทางที่ผ่านมา เพราะมักครอบคลุมถึงการศึกษาภาพรวมของสังคมในอดีต โดยฝ่ายมุมมองความคิด วิถีชีวิตและศิลปะที่เคลื่อนไหวเปลี่ยนแปลงอยู่ในสังคมนั่นเอง ซึ่งสะท้อนความพยายามที่จะศึกษาประวัติศาสตร์จากภายใน ดังนั้น จึงทำให้ต้องเจาะจงลงไปสู่ประวัติศาสตร์ท้องถิ่นมากขึ้น

ถึงแม้ในระยะแรกทั้งสามแนวทางจะมีลักษณะแยกจากกัน แต่ในระยะต่อมาก็ได้หลอมรวมกันเป็นแนวทางการศึกษาประวัติศาสตร์ท้องถิ่นที่ชัดเจนยิ่งขึ้น โดยยึดหลักที่ ธิดา สาระยา (2529) เรียกว่า “ประวัติศาสตร์ท้องถิ่นเป็นประวัติศาสตร์สังคมของชุมชนต่าง ๆ ในท้องถิ่น ไม่ใช่หมายถึงศูนย์กลางการเมืองแห่งใดแห่งหนึ่งโดยเฉพาะ มองประวัติศาสตร์จากจุดยืนเบื้องล่างมีลักษณะประวัติศาสตร์ชาวบ้าน เพราะฉะนั้นการศึกษาประวัติศาสตร์ท้องถิ่นจึงทำให้รู้ถึงสภาพแวดล้อมทางเศรษฐกิจ สังคม วัฒนธรรม ทัศนคติ ความคิดของคนมากกว่าเหตุการณ์ในประวัติศาสตร์” ในขณะที่ ยงยุทธ ชูแว่น (2551) ได้เสนอโครงเรื่องการศึกษาประวัติศาสตร์ท้องถิ่นมักกำหนดขึ้นมาจากพื้นฐานทางด้านการทำมาหากินแบบเดียวกันและ/หรือมีสังคมและวัฒนธรรมร่วมกัน”

เฉพาะการศึกษาประวัติศาสตร์ท้องถิ่นภาคอีสานของประเทศไทย ดารารัตน์ เมตตาริกานนท์ (2548) ได้ทำการสำรวจและจำแนกแนวทางในการศึกษาในช่วง 4 ทศวรรษ (พ.ศ. 2500 -2545) จากงานของนักวิชาการทางด้านประวัติศาสตร์หลายคน เช่น Keyes (1966), สุวิทย์ ธีรศาศวัต (2528, 2529, 2530, 2532), ประสพ วงศ์หนองหว้า (2537), พีรยา คูวัฒนะศิริ (2533), สรศักดิ์

งามขจรกุลกิจ (2536), ธวัช ปุณโณทก (2526), อรรถ นันทจักร (2529), กิติรัตน์ สีหบัญห์ (2533), ประจวบ แสนกลาง และพรรณี พลไชยา (2536) สรุปได้ว่ามี 6 แนวทางดังนี้

1. กลุ่มแนวคิดที่ศึกษาทางด้านชาติพันธุ์ จุดมุ่งหมายในการศึกษากลุ่มนี้อยู่ที่ต้องการทำความเข้าใจถึงความรู้สึกร่วมกันของคนที่ร่วมเผ่าพันธุ์เดียวกันต่อเหตุการณ์หรือนโยบายบางอย่างของรัฐบาลกลาง งานกลุ่มนี้อธิบายว่า ตัวอย่างการศึกษาของงานกลุ่มนี้คืองานของ Keyes (1966) เรื่อง “Ethnic Identity and Loyalty of Villagers in Northeastern” Keyes อธิบายว่าลักษณะและความภักดีทางชาติพันธุ์ที่ยึดถือโดยชาวนาภาคตะวันออกเฉียงเหนือ และในอดีตนักการเมืองท้องถิ่นยังได้ใช้ความเป็นคนอีสานด้วยกันเป็นนโยบายหาเสียงเพื่อให้เกิดความรู้สึกทางการเมืองร่วมกันเพื่อให้ปัญหาของภาคตะวันออกเฉียงเหนือเข้าไปสู่ความสนใจของชนชั้นนำและปัญญาชนในส่วนกลาง และจะเห็นว่าในปัจจุบันทุกภูมิภาคของประเทศไทยก็ได้ใช้แนวทางนี้ในการต่อรองทางการเมืองมากขึ้น

2. กลุ่มแนวคิดที่ศึกษาเกี่ยวกับเศรษฐกิจอีสาน ในระยะแรกการศึกษาแนวทางนี้มีกรอบในการอธิบายปัญหาที่เกิดขึ้นในภาคอีสาน โดยในงานต่าง ๆ เหล่านี้มองว่าความยากจนประกอบกับการถูกทอดทิ้งจากส่วนกลางเป็นสาเหตุสำคัญที่ทำให้ภาคอีสานอยู่ในสภาพที่พร้อมจะถูกแทรกซึมจากพลังต่าง ๆ ที่เป็นปฏิปักษ์ต่อฝ่ายรัฐบาลได้ง่าย ส่วนในระยะหลังมีการศึกษาในประเด็นที่แคบลง เช่น การศึกษาเกี่ยวกับประวัติศาสตร์เศรษฐกิจชุมชนตามลุ่มน้ำ ซึ่งมุ่งอธิบายเรื่องความเปลี่ยนแปลงของเศรษฐกิจในชุมชนลุ่มน้ำต่าง ๆ รวมทั้งผลกระทบของการเปลี่ยนแปลงที่มีต่อชุมชน

3. กลุ่มแนวคิดที่ศึกษาสภาพการเมืองในอีสาน จุดมุ่งหมายหลักของการศึกษาของกลุ่มนี้อยู่ที่การศึกษาบทบาทและแนวคิดของนักการเมืองทั้งในระดับบุคลและระดับกลุ่มคนเพื่ออธิบายเรื่องการสืบทอดแนวความคิดทางการเมืองทั้งนักการเมืองระดับชาติ และระดับท้องถิ่น

4. กลุ่มที่ศึกษาประวัติศาสตร์สังคมวัฒนธรรม เป็นกลุ่มที่ศึกษาประวัติศาสตร์ที่ค่อนข้างกว้างขวางและครอบคลุมประเด็นอื่น ๆ มากกว่าการศึกษาประวัติศาสตร์แนวอื่น เช่นการศึกษาเรื่องพัฒนาการของการผลิตเชิงพาณิชย์ การขยายตัวของรัฐ การเปลี่ยนแปลงในด้านอุดมการณ์ การเข้าถึงและผลกระทบด้านข้อมูลข่าวสาร ความสัมพันธ์ของเมืองกับชนบท เป็นต้น

5. กลุ่มที่ศึกษาเกี่ยวกับประวัติศาสตร์นิพนธ์ การศึกษาในแนวทางนี้มุ่งศึกษาวิธีคิดวิธีเขียนประวัติศาสตร์อีสาน ผ่านงานนิพนธ์ของปราชญ์ นักวิชาการด้านต่าง ๆ ที่ได้จดจารึกไว้งานในกลุ่มนี้ถือว่ายังมีผู้ศึกษาวิจัยค่อนข้างน้อย อาจเป็นเพราะว่าโดยส่วนใหญ่ประวัติศาสตร์อีสานเป็นประวัติศาสตร์บอกเล่ามากกว่าการจดบันทึก

6. กลุ่มที่ศึกษาเกี่ยวกับศาสนาเป็นการศึกษาถึงบทบาทของศาสนาทั้งศาสนาพุทธและศาสนาอื่นที่มีต่อสังคมนั้น ๆ งานในกลุ่มนี้มีการศึกษาค่อนข้างน้อย คือหลังจาก ปี พ.ศ. 2536 ก็แทบจะไม่มีการผลิตงานในลักษณะเช่นนี้ออกมาอีกเลย

แนวทางการศึกษาประวัติศาสตร์ท้องถิ่นที่กล่าวมานั้นเป็นแนวทางการศึกษาของนักวิชาการทางด้านประวัติการศึกษาใช้เป็นแนวทางการศึกษาที่แต่ละคนเชื่อว่าจะสามารถอธิบายและตีความข้อค้นพบจากการศึกษาเรื่องนั้น ๆ ได้ครอบคลุม ชัดเจนและมีความสมเหตุสมผล ผู้ศึกษามีความรู้ความชำนาญในหลายเทคนิควิธี ซึ่งแตกต่างจากการศึกษาในระดับมัธยมศึกษาตอนต้น ที่มีจุดเน้นด้วยกระบวนการเรียนรู้ การให้นักเรียนชั้นมัธยมศึกษาได้เป็นผู้วิจัยเรื่องราวประวัติศาสตร์ของท้องถิ่น กระตุ้นให้เด็กเป็นผู้ตั้งคำถามหรือข้อสงสัยเกี่ยวกับประวัติความเป็นมาของเรื่องราววิถีชีวิต ความเชื่อ พิธีกรรม โบราณสถาน โบราณวัตถุ กลุ่มชน ศิลปะ ประเพณีในท้องถิ่น และทำการสืบค้นประวัติศาสตร์ว่าสิ่งเหล่านั้นมีความสำคัญสำหรับใคร สำคัญอย่างไร เป็นเครื่องมือเชื่อมร้อยผูกพันใครไว้ด้วยกันบ้าง เกิดการเปลี่ยนแปลงอะไรขึ้นบ้างในห้วงเวลาที่ผ่านมา และการเปลี่ยนแปลงนั้นได้ทำให้ความสัมพันธ์ของผู้คนและวิถีการดำเนินชีวิตเปลี่ยนแปลงไปอย่างไร (สิลาภรณ์ บัวสาย, 2552) เพื่อให้นักเรียนเข้าใจกระบวนการและมีเจตคติที่ดีต่อการศึกษาประวัติศาสตร์ซึ่งไม่ใช่วิชาชีพแต่เป็นวิชาที่จะช่วยพัฒนาปัญญาของผู้ศึกษา เพราะการศึกษาประวัติศาสตร์ต้องอาศัยความอดทนต่อการสืบเสาะหาหลักฐาน คัดเลือก วิเคราะห์ตีความและความสามารถในการสื่อสารสิ่งค้นพบต่อผู้อื่นทั้งการพูดและการเขียน และต้องเปิดใจรับฟังข้อโต้แย้งที่อาจเกิดขึ้นจากงานการศึกษาของเราจากคนอื่น ๆ ดังนั้น การที่ครูผู้สอนจะให้นักเรียนมีคุณลักษณะดังกล่าวได้นั้นก็ด้วยการลงมือปฏิบัติจริงเท่านั้น โดยอาศัยแนวทางที่กล่าวมาข้างต้นและผสมผสานวิธีการจัดกระบวนการเรียนรู้ที่เน้นผู้เรียนอีกหลายเทคนิควิธี ซึ่งขึ้นอยู่กับครูผู้สอนแต่ละคนว่ามีความรู้ความสามารถและมีความมุ่งมั่นตั้งใจในการสอนมากน้อยเพียงใดจากแนวทางการศึกษาประวัติศาสตร์ท้องถิ่นที่กล่าวมาข้างต้น ผู้วิจัยได้สรุป เพื่อให้เห็นชัดเจนอีกครั้งหนึ่งดังที่ แสดงในตาราง 2.1

**ตารางที่ 2.1**

*การแบ่งแนวทางการศึกษาประวัติศาสตร์ท้องถิ่นและเจ้าของแนวคิด*

|  |  |  |  |
| --- | --- | --- | --- |
| อานันท์  กาญจพันธุ์  (2534) | ดารารัตน์ เมตตาริกานนท์  (2548) | ยงยุทธ ซูแว่น  (2551) | สกว: โครงการยุววิจัยประวัติศาสตร์ท้องถิ่น (2551) |
| 1. เศรษฐกิจ  2. สังคม  3. วัฒนธรรม | 1. ชาติพันธุ์  2. เศรษฐกิจ  3. การเมือง  4. สังคมวัฒนธรรม  5. ประวัติศาสตร์นิพนธ์  6. ศาสนา | 1. การจัดสรร  ทรัพยากร  2. วิถีวัฒนธรรม | 1. กลุ่มคน  2. วิถีชีวิต  3. ความเชื่อและพิธีกรรม  โบราณสถานโบราณวัตถุ  4. ศิลปะ  5. ประเพณีท้องถิ่น |

จากตารางที่ 2.1 จะเห็นว่ามีการแบ่งแนวทางการศึกษาประวัติศาสตร์ท้องถิ่น ทั้งการแบ่งตามการสังเคราะห์งานทางด้านประวัติศาสตร์ท้องถิ่นที่มีผู้ศึกษาค้นคว้าและวิจัยไว้แล้ว ซึ่งเกณฑ์ในการแบ่งก็แตกต่างกันไป เช่น อานันท์ กาญจนพันธุ์ ซึ่งเป็นนักมานุษยวิทยา ใช้เกณฑ์การแบ่งตามกิจกรรมทางสังคมของมนุษย์ ดารารัตน์ เมตตาริกานนท์ ซึ่งเป็นนักประวัติศาสตร์มีงานศึกษาค้นคว้าด้านประวัติศาสตร์จำนวนมากโดยเฉพาะประวัติศาสตร์อีสาน และประเทศแถบภูมิศาสตร์มีงานศึกษาค้นคว้าด้านประวัติศาสตร์จำนวนมากโดยเฉพาะประวัติศาสตร์อีสานและประเทศแถบภูมิภาคลุ่มน้ำโขงใช้เกณฑ์การแบ่งทั้งลักษณะและกิจกรรมทางสังคม ส่วนยงยุทธ ชูแว่น ซึ่งเป็นนักประวัติศาสตร์โดยในระยะหลังได้ให้ความสนใจศึกษาประวัติศาสตร์ท้องถิ่นมากขึ้นและมีผลงานการค้นคว้าเกี่ยวกับ ความเป็นมา สถานภาพ แนวคิดและวิธีการศึกษาและบทบาทของประวัติศาสตร์ท้องถิ่นในปัจจุบันได้ใช้เกณฑ์กว้าง ๆ โดยยึดกิจกรรมของมนุษย์ในท้องถิ่นเป็นหลัก

นอกจากนั้นยังมีนักประวัติศาสตร์ที่สำคัญในประเทศไทยอีกหลายท่านที่ไม่ได้แบ่งแยกแนวทางการศึกษาไว้ชัดเจนแต่ได้ให้ทัศนะที่สำคัญแก่ผู้ศึกษา เช่น ทวีศิลป์ สืบวัฒนะ (2554) การศึกษาประวัติศาสตร์ท้องถิ่นถึงแม้จะไม่มีทฤษฏีเป็นของตนเอง แต่ก็ยังมีกรอบแนวคิดสำคัญของการศึกษาคือ การให้ความสำคัญกับองค์ประกอบของสังคม ซึ่งนำมาใช้ในการวิเคราะห์ ดังนั้น ในการศึกษาจึงให้ความสำคัญกับองค์ประกอบของสังคม ซึ่งนำมาใช้ในการวิเคราะห์ ดังนั้นในการศึกษาจึงให้ความสำคัญกับความสัมพันธ์ขององค์ประกอบต่าง ๆ คือ โครงสร้างทางสังคม (Social Structure) อาจเป็นระบบเครือญาติ หรือโครงสร้างทางสังคมรูปแบบอื่น สภาพแวดล้อมและระบบนิเวศน์ (Ecology) และกลไกวัฒนธรรม (Culture) ซึ่งทำให้มนุษย์ในสังคมนั้นสามารถอยู่ด้วยกันได้ นิธิ เอียวศรีวงศ์ (2531) ให้ทัศนะว่า “การศึกษาประวัติศาสตร์ท้องถิ่นเป็นการศึกษาที่เอาประชาชนเป็นศูนย์กลางของการศึกษา ไม่ว่าจะศึกษาในแง่ สังคม เศรษฐกิจ หรือการเมืองก็ตามกลุ่มที่เป็นศูนย์กลางคือประชาชนส่วนใหญ่ในสังคมนั้น ไม่ใช่เรื่องของชนชั้นสูงหรือเรื่องของศูนย์กลางอำนาจเท่านั้น” ซึ่งสอดคล้องกับความเห็นของ ธิดา สาระยา (2529) ที่กล่าวว่าการศึกษาประวัติศาสตร์ท้องถิ่นก็คือการศึกษาประวัติศาสตร์สังคมที่เน้น “มวลชน” ซึ่งเป็นคนส่วนใหญ่ที่ไม่มีอำนาจทางการเมือง ความเป็นมวลชนบ่งบอกถึงภาวะที่ตนกลุ่มใหญ่ในสังคม มีความต้องการด้านชีวิต ความเป็นอยู่ การศึกษาและอำนาจทางการเมือง ดังนั้นการศึกษาประวัติศาสตร์ท้องถิ่น จึงเป็นการศึกษากิจกรรมทุกอย่างของมวลชนที่เป็นตัวขับเคลื่อนความเปลี่ยนแปลงในสังคมนั่นเอง

ประวัติศาสตร์ท้องถิ่น เป็นเครื่องมือหนึ่งที่เข้าไปช่วยสร้างพลังท้องถิ่น (Empowerment) ให้คนในท้องถิ่นมีสติปัญญา ทำให้คนเห็นรากเหง้าของตนเอง เกิดสำนึกเห็นคุณค่า ความภูมิใจ มีความเชื่อมั่น มีศรัทธาในตนเอง และศักดิ์ศรีของสิ่งที่ตนเองมีอยู่ที่เป็นมรดกทอดมาจากบรรพบุราในท้องถิ่น ความภูมิใจนี้ทำให้คนเรามีความเชื่อมั่นในตัวเองว่ามีของดีอยู่ ใครมาบอกให้เชื่ออะไรก็ไม่หลงตามเขาไปง่าย ๆ ยิ่งในยุคปัจจุบันที่เป็นโลกาภิวัฒน์ ข้อมูลข่าวสารท่วมท้น ทำให้เรามีโอกาสได้อ่านได้ฟังเรื่องราวประสบการณ์แปลก ๆ ใหม่ ๆ ของคนอื่นเยอะมากและเร็วมาก ซึ่งทำให้โอกาสที่จะไปหยิบไปคว้าความริเริ่มของคนต่างที่ต่างถิ่น ต่างด้าวเอามาทำมาใช้ในบ้านเราก็ยิ่งมีมาก ลอดคิดดูว่าถ้าเราไม่มีหลักยึดที่ดีพอที่จะทำให้เราเลือกสรร “ของนอก” มาใช้ให้เป็นจะเกิดอะไรขึ้น ยิ่งไปกว่านั้น การสืบค้นรากเหง้าของตนเอง ยังนำมาซึ่งความรู้ว่าเรามีขอดีอะไรที่น่าจะนำมาปัดฝุ่นสร้างคุณค่าและมูลค่าเพิ่มขึ้นได้ (ศรีศักรวัลลิโภดม, 2551, สีลาภรณ์ บัวสาย, 2552)

สรุปได้ว่า ประวัติศาสตร์ท้องถิ่น คือการศึกษาสังคมหรือมวลชน ในระดับท้องถิ่นใด ท้องถิ่นหนึ่ง ซึ่งอาจเป็นสังคมเมือง หรือสังคมชนบท ตั้งแต่อดีตจนถึงปัจจุบัน ที่ครอบคลุมในมิติต่าง ๆ เช่น ด้านสังคม เศรษฐกิจ การเมือง ความรู้ภูมิปัญญา สถาปัตยกรรม สิ่งประดิษฐ์ สถานที่ ศิลปะและวัฒนธรรม ประเพณี วิถีชีวิตความเป็นอยู่ที่เกี่ยวข้องกันของคน ในท้องถิ่น เพื่อให้คนได้รู้จักรากเหง้าของตนเอง มีความภาคภูมิใจ และเชื่อมั่นในศักยภาพของตนเองเกิดความรักผูกพันในท้องถิ่นมีความสมัครสมานสามัคคีร่วมแรงร่วมใจในการพัฒนา ตลอดจนมีความเข้าใจคนอื่น ท้องถิ่นอื่นมากขึ้น ซึ่งจะช่วยลดปัญหาความขัดแย้งต่าง ๆ ในสังคมได้อย่างยั่งยืน

**2.1.3 ความสำคัญและคุณค่าของวิชาประวัติศาสตร์**

เราต้องทำความเข้าใจก่อนว่าประวัติศาสตร์เป็นวิชาที่มีคุณค่าที่สุดแขนงหนึ่งของการเรียนรู้ เพราะประวัติศาสตร์เป็นศาสตร์ที่มีความสัมพันธ์เกื้อกูลกับศาสตร์แขนงต่าง ๆ ไม่ว่าจะเป็นแพทยศาสตร์ วิศวกรรมศาสตร์ สถาปัตยกรรม สื่อสารมวลชน รัฐศาสตร์ นิติศาสตร์ก็ต้องมีความรู้พื้นฐานที่เป็นประสบการณ์ของมนุษย์ในอดีตหรือ “ประวัติศาสตร์”นั่นเองและที่สำคัญประวัติศาสตร์เป็นศาสตร์ที่เป็นประโยชน์ต่อการดำเนินชีวิตในปัจจุบัน ดังนี้

**1. สร้างความเข้าใจปัญหาและสิ่งแวดล้อมของสังคมปัจจุบัน**

ประวัติศาสตร์หรือการสืบสวนอดีตของมนุษย์ ทำให้เราได้รู้ว่า พฤติกรรมและความคิด ความเชื่อของผู้คนในสังคมเกิดขึ้นได้อย่างไร มีการเปลี่ยนแปลงหรือมีพัฒนาการมาอย่างไร อันจะนำไปสู่การวิเคราะห์เพื่อให้เข้าใจปัญหาอย่างมีเหตุมีผล มาตรการในการแก้ปัญหาจึงจะมีประสิทธิภาพ และเหมาะสมมากยิ่งขึ้น เรียกว่าเป็นการศึกษาอดีต เพื่อเข้าใจปัจจุบันเห็นแนวทางก้าวสู่อนาคต ผู้สอนประวัติศาสตร์ต้องทำความเข้าใจให้ชัดเจนก่อนว่า แต่ละสังคมย่อมมีพัฒนาการหรือการเปลี่ยนแปลงตามกาลเวลา ซึ่งเกิดจากปัจจัยแวดล้อมต่าง ๆ อันเป็นเอกลักษณ์เฉพาะที่เรียกว่า “บริบทของเวลา”สังคมปัจจุบันก็คือผลพวงจากอดีต นั่นคือข้อเท็จจริงที่เราต้องยอมรับว่า สภาพของสังคมไทยในปัจจุบันไม่ว่าดีหรือเลว สังคมสมานฉันท์หรือแตกแยก ล้วนเป็นผลผลิตของประสบการณ์ในอดีตที่เราและบรรพบุรุษของเราได้ก่อไว้ทั้งสิ้น การที่จะเข้าใจปัญหาสังคมไทยให้ชัดเจนได้ ก็ด้วยการศึกษาอดีต ว่ามีเรื่องใดเกิดขึ้นบ้างการเปลี่ยนแปลงในแต่ละช่วงเวลาเป็นอย่างไร ทำไมจึงเป็นเช่นนั้น การเปลี่ยนแปลงแต่ละครั้งมีผลอย่างไร การเรียนรู้และทำความเข้าใจเรื่องราวหรือเหตุการณ์สำคัญของสังคมมนุษย์เพื่อเข้าใจปัจจุบัน ถือเป็นคุณค่าที่สำคัญที่สุดของประวัติศาสตร์

**2. รู้รากเหง้าความเป็นไทย เข้าใจและภูมิใจในชาติตน**

เหตุการณ์สำคัญในอดีตของสังคมไทย เริ่มตั้งแต่การตั้งถิ่นฐาน การสร้างบ้านเมือง การขยายอาณาเขตเพื่อสร้างความมั่นคง ซึ่งเป็นผลมาจากวีรกรรมและความเสียสละของบรรพบุรุษ ล้วนเป็นความรู้จากประวัติศาสตร์ ซึ่งนอกจากจะสร้างความเข้าใจ และรู้จักความเป็นมาของชาติแล้ว ยังจะทำให้ผู้เรียนรู้รากเหง้าความเป็นไทยว่า กว่าจะถึงวันนี้ได้นั้นบรรพบุรุษของเราในอดีตได้อุตสาหะบากบั่นพยายามสร้างชาติไทยขึ้นมาอย่างไร ต้องต่อสู้พลีชีพเพื่อปกป้องดินแดนไทยไว้กี่ครั้ง กี่หน ต้องอดทน ต้องปรับตัว ต้องยืดหยุ่นอย่างไรจึงสามารถครอบครองดินแดนไทยบนแหลมทองที่อุดมสมบูรณ์ไว้ให้เป็นมรดกสืบจนถึงปัจจุบันนี้ความรู้ประวัติศาสตร์ในแง่นี้ย่อมสร้างความรัก ความเข้าใจ และภูมิใจในชาติตนให้กับผู้เรียนซึ่งศาสตร์อื่นๆ ย่อมไม่สามารถทำบทบาทหน้าที่นี้ได้ดีเท่าประวัติศาสตร์

**3. รู้บทเรียนในอดีต เห็นข้อบกพร่อง ความผิดพลาด ความสำเร็จ ความดีงามของบรรพบุรุษ**

ประวัติศาสตร์ไม่ใช่แต่เพียงอดีตของความสำเร็จและความดีงาม ซึ่งย่อมสร้างความภูมิใจในบรรพบุรุษไทยเท่านั้น แต่การเรียนรู้เรื่องความล่มสลายของอาณาจักรไทยในอดีตการเสียเอกราช การเสียดินแดน ล้วนเป็นความรู้จำเป็นซึ่งได้มาจากการวิเคราะห์เหตุการณ์ในประวัติศาสตร์ ว่าทำไม และอย่างไร (Why/How) ซึ่งไม่ใช่การสอนเพียงให้รู้ว่ามีใคร ได้ทำอะไรที่ไหน และเมื่อไร (Who What Where When) อันเป็นข้อเท็จจริงเบื้องต้น หรือข้อมูลพื้นฐานเท่านั้น แต่ผู้สอนประวัติศาสตร์จำต้องชี้มูลเหตุปัจจัยของเหตุการณ์ต่าง ๆ เพื่อให้ผู้เรียนเข้าใจประวัติศาสตร์ในแง่ที่เป็น “บทเรียนในอดีต”ว่าความโลภ ความเห็นแก่ตัว ความอ่อนแอของผู้นำความลุ่มหลงในอำนาจหรือการสะสมปัญหาจนยากจะแก้ไขความขัดแย้งทางอุดมการณ์ทางการเมืองหรือขัดแย้งเรื่องผลประโยชน์ ความไม่รู้เท่าถึงการณ์ และอื่น ๆ อีกมากมาย รวมทั้งปัจจัยทางธรรมชาติล้วนเป็นปัจจัยที่มีอิทธิพลต่อเหตุการณ์สำคัญในอดีตได้ทั้งสิ้น การเรียนรู้ในลักษณะนี้จึงจะทำให้ “อดีต”เป็นบทเรียนสำหรับการมองเห็นปัญหาในปัจจุบันได้ชัดเจน ซึ่งจะสามารถนำไปสู่การเป็นบทเรียนที่มีค่าสำหรับใช้เป็นแนวทางปฏิบัติในอนาคตต่อไป ซึ่งย่อมแน่นอนประวัติศาสตร์ไม่ใช่เรื่องของคนใดคนหนึ่ง แต่เป็นเรื่องของความเป็นชาติ หรือสังคมโดยรวมจึงจำเป็นต้องรวมพลังกันช่วยกันขับเคลื่อนโดยใช้อดีตเป็นบทเรียน ความรู้ในแง่นี้ แต่จะเกิดขึ้นหรือไม่ ย่อมท้าทายต่อผู้สอนประวัติศาสตร์ในระดับมืออาชีพ

**4. รู้ความเป็นมาและวัฒนธรรมของประเทศตน และประเทศอื่น ๆ**

วัฒนธรรมในนัยของประวัติศาสตร์ ย่อมรวมถึงวิถีคิด วิถีปฏิบัติ ซึ่งสะท้อนออกมาเป็นรูปแบบต่าง ๆ เช่น ความเป็นไทย คงไม่ได้แสดงที่รูปร่าง หน้าตา การแต่งกายการนับถือศาสนา อาหารการกิน ซึ่งแทบจะแยกแยะได้ยากกับความเป็นคนในภูมิภาคเอเชียตะวันออกเฉียงใต้ หรือผู้คนในภูมิภาคอื่นในยุคโลกาภิวัตน์ การเรียนรู้ความเป็นมาของวิถีคิดและวิถีปฏิบัติ หรือรากเหง้าของวัฒนธรรมไทยจะทำให้เราสามารถแยกแยะ “ความเป็นคนไทยวัฒนธรรมไทย วิถีไทย”ออกจากสังคมมนุษย์อื่น ๆ ได้ เช่น ผู้เรียนน่าจะได้เรียนรู้ และเข้าใจว่าดินแดนไทยตั้งอยู่ในระหว่างแหล่งอารยธรรมโบราณ 2 แห่ง คือ อินเดียและจีน ทำให้ไทยตั้งอยู่ในเส้นทางค้าขาย ซึ่งส่งผลให้ไทยอยู่ในกระแสวัฒนธรรมจากภายนอกที่หลากหลาย ไม่เฉพาะอินเดียและจีนเท่านั้น แต่หมายรวมทุกชาติที่เดินทางค้าขายด้วย ผนวกกับการที่ดินแดนไทยมีผู้คนตั้งถิ่นฐานมาช้านาน ซึ่งย่อมมีวิถีการดำเนินชีวิตของตนเอง ปัจจัยทั้งภายนอกและภายในเหล่านี้ทำให้วัฒนธรรมไทยมีลักษณะผสมผสาน ซึ่งมาจากการรับวัฒนธรรมจากชาวต่างชาติมาผสมผสานกับความเป็นท้องถิ่น ดังนั้นเราจึงมีทั้งพราหมณ์ พุทธ ผี เทพารักษ์ ผสมผสานในขนบธรรมเนียมประเพณีไทยทางด้านศิลปกรรม มีทั้งอินเดีย จีน เปอร์เซีย ตะวันตก ผสมผสานเป็นรูปแบบทางสถาปัตยกรรมและประติมากรรม ที่เป็นเอกลักษณ์ของไทยเช่นกัน ที่สำคัญผู้สอนประวัติศาสตร์ต้องเชื่อมโยงด้วยว่า สภาพภูมิศาสตร์เป็นปัจจัยสำคัญทำให้เกิดวัฒนธรรมแต่ประวัติศาสตร์สร้างความเข้าใจ กาลเทศะทำให้สังคมมนุษย์มีความแตกต่างเป็นเอกลักษณ์เฉพาะตัว ซึ่งหมายถึงว่า ผู้ที่อาศัยอยู่ในพื้นที่ราบลุ่มที่ร้อนชื้น ย่อมมีการปลูกข้าว มีความคิดความเชื่อ และพิธีกรรมเกี่ยวกับข้าวเหมือนกัน แต่ในความเหมือนนี้ย่อมมีความต่างเกี่ยวกับ

วิถีคิด วิถีปฏิบัติ ซึ่งเราจะทำความเข้าใจได้จากการเรียนรู้จากประวัติศาสตร์เท่านั้น

ประวัติศาสตร์ไม่ได้หมายถึงการทำความเข้าใจรากเหง้าความเป็นไทยเท่านั้นแต่หมายรวมถึงความเข้าใจรากเหง้าของมนุษยชาติที่อยู่ในพื้นที่ต่าง ๆ กันด้วย ดังนั้นการเรียนรู้ประวัติศาสตร์อย่างถูกต้องจะทำให้เข้าใจลักษณะเฉพาะของชนชาติอื่น ประเทศอื่น หรือภูมิภาคอื่นด้วย อันเป็นการสร้างความเข้าใจอันดีอย่างแท้จริงในแต่ละประเด็นที่ยกมานี้ เป็นคุณค่าของประวัติศาสตร์ที่ได้จากการเรียนรู้ประวัติศาสตร์ในฐานะเป็นอดีตของสังคมมนุษย์เป็นการเรียนรู้เนื้อหา หรือสาระสำคัญของประวัติศาสตร์ ซึ่งหากผู้สอนประวัติศาสตร์จะเน้นแค่ว่าแต่ละประเด็นศึกษา “มีใคร ทำอะไรที่ไหน เมื่อไหร่”เท่านั้น นอกจากจะสร้างความเบื่อหน่ายให้กับผู้เรียนแล้วยังจะไม่สามารถสร้างประโยชน์ที่มีคุณค่าต่อผู้เรียนได้ หากแต่เมื่อได้สร้างความเข้าใจว่า “ทำไมถึงเกิด ทำไมถึงเป็นทำไมถึงเปลี่ยน และเกิดขึ้นได้อย่างไร เปลี่ยนแปลงเป็นอย่างไร มีผลต่ออะไรอย่างไรบ้าง” จึงจะเป็น “มืออาชีพ”อย่างแท้จริง

**5. รู้บันทึกเกี่ยวกับพฤติกรรมของมนุษย์ในอดีต**

คุณค่าของประวัติศาสตร์ในแง่นี้มาจากแนวคิดที่ว่า การรับรู้เรื่องราวในอดีตไม่จำเป็นที่จะต้องมาจากการเรียนจากครูในห้องเรียนเท่านั้น แต่ผู้เรียนหาความรู้ได้จากการอ่านบันทึกของเหตุการณ์ ในกรณีนี้ผู้สอนต้องทำความเข้าใจก่อนว่า บันทึกของเหตุการณ์ที่นักประวัติศาสตร์บางท่านเรียกว่า “ภาพอดีต”นั้นสร้างขึ้นในบริบทที่แตกต่างกัน ขึ้นอยู่กับข้อมูลที่มีอยู่ ค่านิยมของสังคมที่เปลี่ยนตามเวลา และการครอบงำ “มือที่มองไม่เห็น”ที่มีอิทธิพลต่อผู้บันทึกเหตุการณ์ (การเมือง การปกครอง หรือเศรษฐกิจ หรืออาจรวมถึงความเชื่อความศรัทธาในศาสนา) ดังนั้นในแง่นี้ประวัติศาสตร์จึงเน้นในเรื่องการอ่านอย่างระมัดระวัง ผู้สอนประวัติศาสตร์จึงควรแนะนำวิธีการค้นหาหนังสือที่ผู้เรียนต้องการอ่านจากห้องสมุด หรือจากอินเทอร์เน็ต ข้อควรระวังคือ ข้อมูลจากอินเทอร์เน็ตนั้น มิใช่ “ภาพอดีต”แต่เป็นเพียงข้อมูลบางส่วนที่ได้จากการตัดต่อที่ไม่ยืนยันความถูกต้อง สิ่งที่สำคัญคือ ส่วนที่เป็นการอ้างอิง ซึ่งผู้อ่านควรจะได้ติดตามและตรวจสอบ “ภาพอดีต”ที่ต้องการรู้ต่อไป

**6. รู้วิธีการศึกษาเรื่องราวสำคัญ ๆ ที่เชื่อว่าเกิดขึ้นจริง**

ถือว่าเป็นหัวใจของประวัติศาสตร์ในแง่ของการสร้างความรู้ใหม่ ที่ทุกคนสามารถทำได้ และมีคุณค่าสำคัญมากต่อมนุษยชาติเนื่องจากการสร้างสรรค์ความรู้ในเชิงวิทยาการทั้งหลายในโลกนี้เจริญสืบเนื่องได้ตลอดมา ก็เพราะการศึกษาในแง่นี้ ผู้สอนประวัติศาสตร์ต้องเข้าใจก่อนว่า การเรียนรู้อดีตของสังคมมนุษย์โดยผู้สอนเป็นศูนย์กลางการเรียนรู้ หรือจากการให้นักเรียนอ่านตามความสนใจใคร่รู้ของนักเรียนเอง เป็นการ “รับความรู้”ที่มีผู้อื่นได้ศึกษาไว้ก่อนแล้วแต่ความรู้ในโลกนี้ยังมีอีกมากมายที่ยังไม่มีใครรู้ โดยเฉพาะในเรื่องพฤติกรรม ความคิดความเชื่อ และค่านิยมของมนุษย์ที่มีอยู่ในทุกพื้นที่ เช่น ประวัติของตัวเรา และครอบครัวความเป็นมาของตระกูล หมู่บ้าน และชุมชนที่เราอาศัยอยู่ ศาสนสถาน ตลาด ประเพณี ล้วนเป็นเรื่องที่อยู่ใกล้ตัวเราเอง และเป็นเรื่องที่เราทุกคนสามารถสืบค้นหาความรู้เหล่านี้ แล้วนำมาเสนอให้ผู้อื่นรู้ได้ เรียกว่า การสร้างความรู้ หรือการเติมความรู้ให้แก่โลก วิธีการศึกษาเรื่องราวที่เกิดขึ้นมาแล้วในสังคมมนุษย์ มีวิธีการที่ไม่ยาก และเป็นสิ่งที่ทุกคนสามารถทำได้ในชีวิตประจำวันเป็นปกติอยู่แล้ว เพียงแต่ในประวัติศาสตร์ได้จัดระเบียบเรียงลำดับขั้นตอนเพื่อให้เป็นระบบที่ชัดเจนขึ้น โดยเริ่มต้นที่ความอยากรู้อยากเห็นเรื่องใดเรื่องหนึ่งโดยที่ไม่สามารถหาคำตอบได้จากคนใดคนหนึ่ง หรือหนังสือเล่มใดเล่มหนึ่งได้ เราจึงต้องสืบสวนค้นคว้าหาคำตอบประเด็นที่อยากรู้ดังกล่าวด้วยตนเอง

คำถามที่เกิดขึ้นคือ เราจะหาคำตอบได้จากที่ไหน มีหนังสือเล่มไหนเขียนไว้หรือไม่มีผู้รู้อยู่ที่ไหนให้เราสอบถามได้บ้าง มีสถานที่ใดที่เราควรไปเพื่อหาคำตอบนี้ได้หรือไม่บทบาทของผู้สร้างความรู้ใหม่คือ การรวบรวมข้อมูลที่เกี่ยวข้องให้ครบถ้วนสิ่งที่เป็นร่องรอยให้เราสืบค้นนี้ เรียกว่า “หลักฐานทางประวัติศาสตร์”ซึ่งหมายถึง สิ่งที่จะบอกร่องรอยในอดีตได้ ไม่ว่าคน สิ่งของ สถานที่ จะเป็นหลักฐานที่มนุษย์จงใจสร้าง หรือไม่จงใจสร้าง หรือหลักฐานที่มีลายลักษณ์อักษร หรือไม่มีลายลักษณ์อักษรล้วนเป็นหลักฐานทางประวัติศาสตร์ได้ทั้งสิ้น สิ่งที่เราได้จากหลักฐานเราเรียก “ข้อมูล”หรือ“ข้อเท็จจริง”ซึ่งหมายถึงข้อมูลที่ได้อาจไม่ใช่ความจริงทั้งหมด ทั้งนี้เนื่องจากหลักฐานทางประวัติศาสตร์ไม่ว่าจะเกิดขึ้นด้วยเหตุใดก็ตาม มนุษย์จะเป็นผู้เสนอหลักฐานเหล่านี้แทน เช่น

นักโบราณคดี จะเป็นผู้อธิบายโครงกระดูก สิ่งของที่ขุดค้น นักธรณีวิทยาอธิบายชั้นดิน ชั้นหินที่พบร่องรอยการตั้งถิ่นฐานของมนุษย์ นักภาษาโบราณเป็นผู้อ่านศิลาจารึกที่ผู้คนโบราณจัดสร้างขึ้น อันที่จริงหลักฐานทางประวัติศาสตร์ส่วนใหญ่ที่ใช้ในการสืบค้นเรื่องราวในอดีตเป็นสิ่งที่มนุษย์ทำขึ้น ซึ่งอาจไม่ให้ความจริงเสมอไป อาจเพราะความไม่รู้จริง ไม่รู้ครบถ้วน อาจเพราะหลงลืม หรือไม่ให้ความสำคัญกับเรื่องบางเรื่อง อาจเจตนาปิดบังความจริงบางส่วน อาจต้องการประชาสัมพันธ์ความยิ่งใหญ่ของตนหรือรัฐตน เป็นต้น ดังนั้นผู้ที่จะแสวงหาความรู้จึงต้องตรวจสอบความถูกต้องของข้อมูลจากหลักฐานทางประวัติศาสตร์เสียก่อน เพื่อให้ได้ความจริงในอดีตเราเรียกขั้นตอนนี้ว่า ขั้นตรวจสอบประเมินค่าความจริงจากหลักฐานทางประวัติศาสตร์หรือ “วิพากษ์วิธีทางประวัติศาสตร์”

คุณค่าของประวัติศาสตร์ในแง่ของการเป็น “วิธีการศึกษาเรื่องราวสำคัญๆ ที่เชื่อว่าเกิดขึ้นจริง” นี้เรียกว่า “วิธีการทางประวัติศาสตร์”(Historical Method) หรือวิธีการสืบค้นเรื่องราวสำคัญของสังคมมนุษย์ในอดีต อันเป็นกระบวนการสร้างภูมิปัญญา ที่จะสามารถพัฒนาผู้เรียนให้เป็นปัญญาชน ก่อให้เกิดประโยชน์ ดังนี้

1. ส่งเสริมจิตใจใฝ่รู้ (Inquiring mind) เรื่องราวที่เกี่ยวข้องกับสังคม

2. มีทักษะในการจัดระบบข้อมูล ตรวจสอบ และประเมินค่าข้อมูล

3. ปลูกฝังแนวคิดเชิงวิเคราะห์ (Critical Thinking) วิพากษ์วิจารณ์บนพื้นฐานข้อเท็จจริง

4. มีทักษะในการวินิจฉัย แยกแยะข้อเท็จจริงจากข้อสนเทศที่หลากหลาย

5. ทักษะในการเขียนความเรียง การเล่าเรื่อง การนำเสนออย่างมีเหตุผล

ซึ่งครูผู้สอนประวัติศาสตร์ควรเข้าใจด้วยว่า การจัดการเรียนรู้ประวัติศาสตร์ที่ดีจะก่อคุณค่าด้านเจตคติและค่านิยมให้แก่ผู้เรียน ท้องถิ่น และประเทศชาติ ตอบสนองคุณลักษณะอันพึงประสงค์ในหลักสูตร คือ รักชาติ ศาสน์ กษัตริย์ และรักความเป็นไทย ดังนี้

1. สร้างความรู้สึกร่วมเป็นอันหนึ่งอันเดียวกันทางสังคม

2. ตระหนักในคุณค่าของมรดกทางวัฒนธรรม

3. ยอมรับและเข้าใจความแตกต่างของมนุษยชาติ

4. อยู่ร่วมกับสังคมอื่นได้อย่างสันติสุข

5. ใช้เหตุผลในการดำเนินชีวิต

สรุปได้ว่าประวัติศาสตร์เปรียบเสมือนกระจกที่ส่องให้เห็นสังคมมนุษย์ ณ ช่วงเวลาหนึ่ง ในพื้นที่หนึ่งที่มีพัฒนาการสืบเนื่องมาจนปัจจุบัน ทำไมจึงต้องเรียนประวัติศาสตร์อาจเป็นคำถามที่ผู้สอนประวัติศาสตร์ต้องตอบผู้เรียน ซึ่งน่าจะเป็น ดังนี้

1. ประวัติศาสตร์ สอนให้รู้จักตนเอง รู้ประวัติความเป็นมาของท้องถิ่นและประเทศชาติของตน เข้าใจพัฒนาการของผู้คนที่อาศัยอยู่ในแผ่นดินไทยตั้งแต่อดีต และความรุ่งเรืองที่วิวัฒนาการสืบทอดมาอย่างต่อเนื่องจนถึงปัจจุบัน

2. ประวัติศาสตร์ สร้างจิตสำนึกในความเป็นชาติ เกิดความรักความภาคภูมิใจในบรรพบุรุษที่ก่อตั้งชาติบ้านเมือง ยังความเป็นปึกแผ่นดำรงเอกราชมาจนปัจจุบัน รวมถึงการสืบทอดขนบธรรมเนียมประเพณี ศิลปวัฒนธรรมที่คงความเป็นเอกลักษณ์ ซึ่งถือเป็นหน้าที่คนรุ่นหลังจะต้องสืบทอดให้คงอยู่ตลอดไป

3. ประวัติศาสตร์ ส่งเสริมผู้เรียนให้เป็นนักคิด มีเหตุมีผล เพราะกระบวนการศึกษาทางประวัติศาสตร์ หรือวิธีการทางประวัติศาสตร์มุ่งเสริมสร้างจิตใจให้ใฝ่รู้ (Inquiring Mind) ตั้งคำถาม ค้นคว้าหาคำตอบ โดยศึกษาจากหลักฐานที่เกี่ยวข้องให้ครบถ้วน วิเคราะห์ กลั่นกรองข้อเท็จจริง และสรุปผลการสืบค้นอย่างมีเหตุผล

4. ประวัติศาสตร์ เป็นบทเรียนจากอดีต ทำให้ผู้คนในสังคมได้เรียนรู้ความเป็นมาในสังคม ในพื้นที่และบริบทของเวลาต่าง ๆ กัน เห็นบทเรียนในอดีตที่มีทั้งความสำเร็จและความล้มเหลว เพื่อเป็นเครื่องเตือนใจ และช่วยตัดสินใจที่จะดำเนินการในเรื่องที่เกี่ยวข้องกับสังคมและชาติบ้านเมือง บทเรียนในอดีตจะช่วยสร้างความรู้สึกร่วมในชะตากรรมให้กับคนในสังคมเดียวกัน ปลูกฝังความรู้สึกในความเป็นชาติ หวงแหนอิสรภาพ และเอกราชของชาติตน

**2.1.4 จากหลักสูตรแกนกลางสู่การปฏิบัติการสอนในชั้นเรียน**

ขั้นตอนสำคัญของครูสอนประวัติศาสตร์ ที่ควรศึกษาหลักสูตรแกนกลางให้เข้าใจ การจัดทำรายวิชาประวัติศาสตร์เริ่มต้นจากศึกษามาตรฐานการเรียนรู้ตัวชี้วัด และสาระการเรียนรู้แกนกลางของหลักสูตรแกนกลางการศึกษาขั้นพื้นฐาน พุทธศักราช 2551 ในสาระที่ 4 ประวัติศาสตร์ให้แจ่มชัดแล้วนำมาจัดทำหลักสูตรระดับสถานศึกษา คำอธิบายรายวิชา เพื่อสู่การเรียนการสอนในชั้นเรียน ซึ่งมีแนวทางการดำเนินงานตามลำดับ ดังจะทบทวนตามลำดับขั้นตอนต่อไปนี้

1. กำหนดวิสัยทัศน์ และหลักสูตรสถานศึกษาให้สอดคล้องกับสาระประวัติศาสตร์เช่น สร้างจิตสำนึกและธำรงไว้ซึ่งความเป็นไทยและความเป็นพลโลก

2. วิเคราะห์สมรรถนะสำคัญต่อผู้เรียนว่าเมื่อเรียนวิชาประวัติศาสตร์แล้ว ผู้เรียนจะต้องเกิดสมรรถนะที่สำคัญทั้ง 5 ประการอย่างไรบ้างโดยพยายามเชื่อมโยงให้สอดคล้องกับสมรรถนะทางประวัติศาสตร์ เช่น ความสามารถในการสื่อสาร ความสามารถในการคิดความสามารถในการแก้ปัญหา ความสามารถในการใช้ทักษะชีวิต และความสามารถในการใช้เทคโนโลยี

3. กำหนดคุณลักษณะอันพึงประสงค์เพื่อพัฒนาผู้เรียนให้มีคุณลักษณะสำคัญที่สอดคล้องกับคุณลักษณะทางประวัติศาสตร์โดยเน้นการสร้างความรู้สึกร่วมเป็นอันหนึ่งอันเดียวกันของสังคม การตระหนักในคุณค่าของมรดกทางวัฒนธรรม การยอมรับในความแตกต่างของมนุษยชาติ การอยู่ร่วมกับสังคมอื่นได้อย่างสันติสุข และใช้เหตุผลในการดำเนินชีวิตซึ่งรายวิชาประวัติศาสตร์สามารถใช้เป็นรายวิชาในการประเมินคุณลักษณะอันพึงประสงค์ได้หลายประการ ผู้สอนสามารถศึกษาเพิ่มเติมได้จากเอกสาร “แนวทางการพัฒนาการวัดและประเมินคุณลักษณะอันพึงประสงค์ตามหลักสูตรแกนกลางการศึกษาขั้นพื้นฐาน พุทธศักราช 2551”

4. จัดทำคำอธิบายรายวิชาในรายวิชาประวัติศาสตร์ ซึ่งเป็นรายวิชาพื้นฐานโดยพิจารณาจากตัวชี้วัดชั้นปี และสาระการเรียนรู้จากสาระที่ 4 ประวัติศาสตร์ ตามมาตรฐาน ส 4.1-ส 4.3 โดยเขียนในลักษณะความเรียง ซึ่งประกอบด้วยความรู้ ทักษะกระบวนการ/สมรรถนะและคุณลักษณะ เจตคติทางประวัติศาสตร์ คำอธิบายรายวิชาเป็นการอธิบายภาพรวมของการจัดการเรียนรู้ในรายวิชานั้น ให้เห็นข้อมูลว่ามีเป้าหมายที่ต้องการให้เกิดขึ้นแก่ผู้เรียนอย่างไร มีกระบวนการเรียนรู้อย่างไร เนื้อหาสาระโดยสังเขปมีอะไรบ้าง ซึ่งในระดับของคำอธิบายรายวิชานั้น สถานศึกษาสามารถพิจารณาใช้สาระการเรียนรู้ในชุมชนและท้องถิ่นมาบูรณาการเข้าไปได้ด้วย เพื่อให้การเรียนรู้มีความหมายและเอื้อต่อการจัดการเรียนรู้ที่มีคุณภาพมากยิ่งขึ้น

5. วิเคราะห์คำอธิบายรายวิชา เพื่อจัดทำโครงสร้างหน่วยการเรียนรู้ที่สอดคล้องกับมาตรฐาน ตัวชี้วัด สาระการเรียนรู้ โดยกำหนดสาระสำคัญ เวลาเรียนและน้ำหนักคะแนนแต่ละหน่วยการเรียนรู้ และเน้นการบูรณาการ

6. ดำเนินการจัดการเรียนรู้ให้สอดคล้องกับบริบทดังกล่าวข้างต้น ผ่านการจัดกิจกรรมการเรียนรู้ที่หลากหลาย โดยเน้นทักษะสำคัญของวิธีการทางประวัติศาสตร์ เช่น ทักษะในการตรวจสอบความถูกต้องของข้อมูลหลักฐาน ทักษะการประเมินความน่าเชื่อถือ ทักษะในการจัดระบบข้อมูล ทักษะในการคิดวิเคราะห์ คิดวิพากษ์วิจารณ์อย่างมีเหตุผล ทักษะในการวินิจฉัยแยกแยะข้อเท็จจริง ฯลฯ ทั้งนี้ครูผู้สอนจะต้องมุ่งเน้นให้ผู้เรียนได้ฝึกทักษะย่อยที่จะส่งผลให้เกิดทักษะตามกระบวนการดังกล่าวข้างต้น อ่านอย่างกว้างขวาง สังเกตเปรียบเทียบแยกแยะและจำแนกข้อมูล การสำรวจและสืบค้น การนำเสนออย่างมีเหตุผล

สาระเนื้อหาที่นักเรียนในทุกระดับชั้นได้เรียน ตามที่กำหนดในหลักสูตรแกนกลางการศึกษาขั้นพื้นฐาน พุทธศักราช 2551 ประกอบด้วย

1. เวลาและยุคสมัยทางประวัติศาสตร์

2. วิธีการทางประวัติศาสตร์ (Histories Method)

3. พัฒนาการและการเปลี่ยนแปลงของมนุษยชาติ

4. เหตุการณ์สำคัญทางประวัติศาสตร์

5. ความเป็นมาของชาติไทย รวมทั้งประวัติและผลงานของบุคคลสำคัญที่มีส่วน

สร้างสรรค์ และปกป้องรักชาติไทย

6. วัฒนธรรมไทย

7. ภูมิปัญญาไทย

**2.1.5 แนวทางการจัดการเรียนรู้วิชาประวัติศาสตร์**

การจัดกิจกรรมการเรียนรู้ประวัติศาสตร์ที่มีประสิทธิภาพ ต้องเริ่มต้นที่ผู้สอนมีความตระหนัก ในความสำคัญของตนเองที่มีต่อประเทศชาติ และความสำคัญของประวัติศาสตร์ทั้งในแง่บทเรียนจากอดีต ศาสตร์ที่จำเป็นสำหรับการจัดการข้อมูลในยุคโลกาภิวัตน์ และศาสตร์ของการสืบค้นและทำความเข้าใจสังคมมนุษย์ในปัจจุบัน คุณค่าดังกล่าวจะนำไปสู่ความตั้งใจที่จะปรับเทคนิคการสอนที่หลากหลาย เป็นกิจกรรมการเรียนรู้ที่ไม่น่าเบื่อหน่าย ผู้เรียนได้ปรับเปลี่ยนท่าทีมาเป็นส่วนหนึ่งของชุมชน สนใจในเอกลักษณ์ท้องถิ่น และสำนึกในความเป็นชาติที่มีศาสนาเป็นผู้นำทางจิตวิญญาณ ก่อให้เกิดวัฒนธรรมไทยที่นานาประเทศยกย่องทั้งขนบประเพณี ศิลปกรรม มารยาท ความเอื้อเฟื้อ ความเมตตา และพระมหากษัตริย์ไทยจากอดีตถึงปัจจุบัน ที่เป็นผู้นำก่อร่างสร้างเมืองในดินแดนที่อุดมสมบูรณ์เป็นครัวของโลกเป็นประเทศที่มีความเจริญรุ่งเรืองเป็นเอกราชสืบมาถึงปัจจุบันนี้

ทั้งนี้ครูนั้นจะต้องศึกษามาตรฐานการเรียนรู้ ตัวชี้วัด และคำอธิบายรายวิชาให้เข้าใจชัดเจน (สอนอะไร สอนเรื่องนี้ไปทำไม) เมื่อครูผู้สอนเข้าใจเป้าหมาย วัตถุประสงค์ของการสอนโดยไม่ลืมเป้าหมายในการพัฒนาผู้เรียน สมรรถนะสำคัญและคุณลักษณะอันพึงประสงค์ที่หลักสูตรคาดหวังว่าจะเกิดขึ้นในตัวผู้เรียน รวมทั้งตรวจสอบความรอบรู้ของตนเองในเรื่องที่จะสอนเกี่ยวกับมโนทัศน์ (Concept) เนื้อหาสาระและแหล่งเรียนรู้ ก่อนเลือกแนวทางการเรียนรู้ที่สอดคล้องกับหลักสูตรและความต้องการ และความสนใจของผู้เรียน การจัดกิจกรรมการเรียนรู้ประวัติศาสตร์ที่ดีจะส่งเสริมให้ผู้เรียนเกิดความตระหนักถึงความสำคัญและเห็นคุณค่าของการเรียนประวัติศาสตร์ ได้เรียนรู้ความเป็นมาของชาติไทย วัฒนธรรม ภูมิปัญญาไทย สามารถดำรงชีวิตได้อย่างมีประสิทธิภาพทิศทางของการสอนประวัติศาสตร์ในปัจจุบัน ไม่ใช่การสอนเรื่องราวในอดีต หรือเหตุการณ์ในอดีตอย่างเดียว แต่ต้องเชื่อมโยงประวัติศาสตร์กับการคิดวิเคราะห์ การคิดโดยใช้ข้อมูลพื้นฐานที่เป็นข้อเท็จจริงในอดีต คิดวิพากษ์วิจารณ์อย่างมีเหตุผลและคิดตัดสินใจอย่างมีวิจารณญาณ โดยโยงเข้ากับปัญหาปัจจุบัน หลักสูตรแกนกลางการศึกษาขั้นพื้นฐาน พุทธศักราช 2551 ให้ความสำคัญกับการศึกษาแหล่งเรียนรู้ในท้องถิ่น โดยเปิดโอกาสให้นักเรียนสังเกตสำรวจจากสถานที่จริง และได้สอบถาม ฟัง อ่านจากผู้รู้ เพื่อให้ผู้เรียนรู้สึกเป็นส่วนหนึ่งของเรื่องราวซึ่งจะสร้างแรงบันดาลใจและความเข้าใจให้กับผู้เรียนได้มากขึ้น อีกเป้าหมายหนึ่งในการพัฒนาวิธีการสอนประวัติศาสตร์ คือ การสอนให้รู้จักตั้งคำถามและหาคำตอบด้วยตนเองซึ่งนำไปสู่การค้นคว้าจากสถานที่จริง ทั้งการสืบค้นข้อมูลจากแหล่งต่าง ๆ เช่น ห้องสมุด พิพิธภัณฑ์ในท้องถิ่น รวมทั้งการสัมภาษณ์ผู้รู้ในชุมชน ผู้เชี่ยวชาญเฉพาะด้าน องค์ความรู้ที่ได้จะมาจากความเข้าใจ ไม่ใช่การท่องจำ ผู้สอนต้องเปลี่ยนบทบาทจากการเป็นผู้ให้ความรู้เป็นผู้กระตุกกระตุ้นให้ผู้เรียนเกิดความสนใจ เกิดประเด็นคำถาม ใช้คำถามที่ท้าทายสร้างความตระหนักให้ผู้เรียนเห็นว่า สิ่งที่เรียนรู้เป็นสิ่งที่ช่วยให้ตนเป็นมนุษย์ที่สมบูรณ์ ฝึกให้คิดตริตรอง เมื่อได้รับข้อมูลต่าง ๆ ที่สามารถหาได้จากแหล่งต่าง ๆ ครูต้องเปลี่ยนบทบาทตนเองโดยตระหนักว่าครูไม่ใช่ผู้รู้ทุกเรื่องหรือนักเรียนจะต้องรับฟังข้อมูลความรู้จากครูฝ่ายเดียว แต่ครูต้องชี้แนะ จัดบรรยากาศและกิจกรรมที่เอื้อให้นักเรียนได้ศึกษาค้นคว้าหาความรู้ด้วยตนเองด้วยวิธีการต่างๆ โดยให้นักเรียนได้คิดวิเคราะห์ ตรวจสอบข้อมูลจากแหล่งความรู้ที่หลากหลาย เพื่อคิดพิจารณาว่าข้อมูลความรู้ที่ได้รับน่าเชื่อถือมากน้อยเพียงใด

โดยสรุปแล้ว แนวทางการจัดกิจกรรมการเรียนรู้ประวัติศาสตร์มีมากมายหลายวิธี เช่น การจัดค่ายประวัติศาสตร์ โครงงานประวัติศาสตร์ ทัศนศึกษา บทบาทสมมุติ การใช้ time line ช่วยในการคิดวิเคราะห์ การสอนด้วยวิธีการทางประวัติศาสตร์ เป็นต้น การสอนเหล่านี้ผู้สอนสามารถเลือกให้เหมาะสมกับเนื้อหา ระดับ และวัยของผู้เรียน แต่หัวใจสำคัญของการเรียนการสอนประวัติศาสตร์แบบใหม่ คือ การฝึกให้ผู้เรียนสามารถวิเคราะห์ตีความ ตรวจสอบความน่าเชื่อถือของข้อมูลหลักฐานอย่างรอบด้านและระมัดระวัง เพื่อให้ได้ข้อเท็จจริงก่อนจะนำข้อมูล มาสรุปเรียบเรียงในรูปแบบที่น่าสนใจ และมีเหตุผล การจัดกิจกรรมการเรียนรู้อย่างเหมาะสม ทำให้ผู้เรียนเรียนรู้อย่างเพลิดเพลิน กระตุ้นให้อยากเรียนรู้ต่อเนื่อง ตอบสนองความอยากรู้อยากเห็นเป็นส่วนหนึ่งของสังคม และเกิดความรู้สึกร่วมกับความเป็นชาติ ซึ่งมีรายละเอียดพอสังเขป ดังนี้

1. ค่ายประวัติศาสตร์ เป็นหนึ่งกิจกรรมการเรียนรู้แบบใหม่ที่มิเพียงจะสร้างความเพลิดเพลิน และได้เรียนรู้สิ่งใหม่ ๆ เท่านั้น แต่ยังเป็นการปลูกฝังความรู้ ความรัก และความเข้าใจในท้องถิ่นของตน ให้ผู้ร่วมค่ายได้มีจิตสำนึกรัก เข้าใจประวัติและความเป็นมาของเรื่องราวต่างๆ ที่อยู่รอบตัวของตน รวมทั้งได้รับประสบการณ์จริงด้วยกิจกรรมที่หลากหลาย สร้างแรงบันดาลใจกระตุ้นการเรียนรู้เชิงบวก สนุก ประทับใจ ได้ความรู้ ภาคภูมิใจในผลงานตนเอง ได้ฝึกฝนทักษะการทำงานเป็นทีมและการแก้ไขปัญหาด้วยตนเอง

1.1 แนวทางการจัดค่ายประวัติศาสตร์ ในการเตรียมค่ายมีกิจกรรมที่จะต้องดำเนินการหลายประการ ผู้จัดค่ายจะต้องจัดลำดับความสำคัญก่อนหลังแล้วกำหนดปฏิทินการทำงานเพื่อกำหนดเวลาที่เหมาะสมในการจัดค่าย ประกอบด้วย

1.1.1 เป้าหมายของการจัดค่ายควรเกิดประโยชน์และเป็นไปได้จริง เกิดแนวคิดใหม่ ๆ ที่ผู้เรียนสนใจ สอดคล้องเชื่อมโยงกับสถานการณ์และแนวโน้มการเปลี่ยนในสังคมปัจจุบัน

1.1.2 วัตถุประสงค์ของค่ายควรได้ความรู้ เกิดความตระหนัก และได้ลงมือปฏิบัติความรู้ที่จะถ่ายทอดให้ผู้เรียนต้องมีความเหมาะสม ไม่มากไม่น้อยจนเกินไป ได้รับประสบการณ์ตรงครอบคลุมความคิดรวบยอด คุณลักษณะอันประสงค์ และทักษะกระบวนการที่ต้องการฝึกฝน

1.1.3 ระยะเวลาในการจัดค่ายต้องสมดุลกับเนื้อหา กิจกรรมสอดคล้องกับการเรียนรู้และพัฒนาการของสมาชิกค่าย ระยะเวลาการจัดค่ายยังขึ้นอยู่กับกลุ่มเป้าหมายที่มีพัฒนาการและช่วงความสนใจแตกต่างกัน ช่วงเวลาที่เหมาะสมจะทำให้สมาชิกค่ายไม่เบื่อ อีกทั้งเปิดรับและเรียนรู้ได้อย่างเต็มศักยภาพ

1.1.4 การสร้างบรรยากาศภายในค่ายต้องให้เกิดความอบอุ่นเป็นมิตร ปลอดภัยมีความเป็นประชาธิปไตย และการร่วมมือกัน หลีกเลี่ยงการแข่งขันหรือการเอาชนะ เพราะค่ายมีจุดประสงค์สำคัญในการกระตุ้นความคิดสร้างสรรค์ และพัฒนาสมาชิกค่ายให้เต็มศักยภาพของแต่ละบุคคลให้มากที่สุด การสร้างบรรยากาศภายในค่าย เป็นปัจจัยสำคัญในการเรียนรู้และพัฒนาการ มีส่วนส่งเสริมให้เกิดการเรียนรู้ที่สอดคล้องกับความสัมพันธ์อันดีระหว่างเพื่อนร่วมค่ายส่งผลโดยตรงต่อความประทับใจโดยรวมต่อกิจกรรมทั้งหลายในค่าย

1.2 วัตถุประสงค์ในการเลือกกิจกรรมเข้าค่าย สามารถแบ่งออกเป็น 3 กิจกรรมใหญ่ ๆ คือ

1.2.1 กิจกรรมเพื่อกลุ่มสัมพันธ์ (การละลายพฤติกรรม) เป็นการสร้างความตื่นตัวให้พร้อมการเรียนรู้ (นันทนาการ อุ่นเครื่อง)

1.2.2 กิจกรรมเพื่อการเรียนรู้เนื้อหาหลัก ผ่านกระบวนการที่สร้างสรรค์ ควรมีความหลากหลาย เหมาะสมกับวัยของสมาชิกค่ายเพื่อให้บรรลุวัตถุประสงค์ของค่ายนั้น ๆ เช่นกระบวนการกลุ่ม การระดมความคิดเห็น การประชุมปรึกษาหารือ การแลกเปลี่ยน การจัดฐานเรียนรู้ในการเรียนรู้ในสถานที่จริง การสังเกตการณ์ การสืบค้นความรู้ด้วยตนเอง กิจกรรมค่ายที่มีการจัดเรื่องกระบวนการเรียนรู้อย่างมีขั้นตอน จะสามารถพัฒนาสมาชิกค่ายได้อย่างมีประสิทธิภาพ ส่งผลให้สมาชิกค่ายสามารถนำความรู้และประสบการณ์ที่ได้รับไปสร้างองค์ความรู้ใหม่และประยุกต์ใช้ในการดำรงชีวิตประจำวันได้

1.2.3 กิจกรรมเสริมคุณลักษณะสร้างสรรค์และพฤติกรรมที่ดีด้านต่างๆ สอดแทรกในระหว่างการใช้ชีวิตในค่าย ได้แก่ ทักษะการเป็นผู้นำ ผู้ตาม การทำงานเป็นทีม ทักษะชีวิตคุณธรรม การแก้ปัญหา ความคิดสร้างสรรค์ การปะทะสังสรรค์ การมีส่วนร่วมกับชุมชน และการอยู่ร่วมกับผู้อื่นอย่างเป็นสุข เช่น การนำเสนอผลงานนิทรรศการ ควรคำนึงถึงการแลกเปลี่ยนเรียนรู้และการสื่อสารกับผู้อื่นด้วย

1.2.4 กิจกรรมสรุป สะท้อนการเรียนรู้และประเมินผล การสรุปกิจกรรมสามารถทำได้หลายวิธี เช่น การอภิปราย การวาดรูป สรุปกิจกรรมร่วมกัน ต้องสะท้อนตัวกิจกรรมและให้ผู้เรียนสามารถนำไปประยุกต์ใช้ในชีวิตประจำวันได้ การสะท้อนการเรียนรู้ของตนเองควรให้สมาชิกค่ายทุกคนมีส่วนร่วมในการพูด และรับฟังความคิดเห็น ตลอดจนแลกเปลี่ยนข้อคิดที่ได้จากกิจกรรม เขียนบันทึก สร้างชิ้นงานร่วมกัน ออกแบบกิจกรรมร่วมกันในช่วงก่อนปิดค่าย

ควรมีเวลาทบทวนสิ่งที่ได้เรียนรู้ของตนเอง มีการเปลี่ยนแปลงมากน้อยเพียงใด การประเมินผลแบ่งเป็นประเมินผลก่อนเริ่มกิจกรรม ระหว่างดำเนินการ และเมื่อสิ้นสุดค่าย มีทั้งการประเมินตนเองและการประเมินการจัดค่าย การจัดค่ายประวัติศาสตร์ ไม่ได้ยากอย่างที่คิด

สำหรับผู้ที่ยังไม่เคยจัดค่ายมาก่อน คงต้องเริ่มจากการสร้างพื้นฐานความรู้เกี่ยวกับแหล่งเรียนรู้ประวัติศาสตร์โดยประมวลเอกสาร หนังสือ ซีดี วีดิทัศน์ รูปภาพ ผู้รู้ สถานที่สำคัญ ตลอดจนสิ่งของเครื่องใช้ที่เกี่ยวข้องไว้ก่อน เพื่อเป็นฐานข้อมูลที่ผู้ร่วมดำเนินการจัดค่ายต้องศึกษาค้นคว้า ตลอดจนวัสดุอุปกรณ์ต่างๆ เช่น เครื่องเขียน เครื่องมือในการสร้างผลงานควรมีให้พร้อมเพื่อใช้ในการเตรียมการนำเสนอ เนื้อหาหนังสือ บทความต่างๆ นี้ กลุ่มผู้จัดควรหารือพิจารณาก่อนว่ามีเอกสารอะไร สำคัญอย่างไร และเหมาะสมหรือไม่ โดยจัดหมวดหมู่เอกสารไว้ก่อน เช่น

1. กลุ่มเอกสารตำนานมุขปาฐะ เช่น ตำนานพระเจ้าอู่ทอง ตำนานศาลหลักเมือง

2. กลุ่มเอกสารลายลักษณ์อักษร เช่น พระราชพงศาวดารฉบับต่าง ๆ ที่เกี่ยวกับสุพรรณบุรี

3. หนังสือนำเที่ยวเมืองสุพรรณ หนังสือเกี่ยวกับศิลปกรรมวัดต่าง ๆ

4. สื่อเทคโนโลยีอื่น ๆ ที่เกี่ยวข้อง รวมทั้งรูปภาพที่แสดงอดีตของสุพรรณบุรี

สถานที่จัดค่ายควรพิจารณาก่อนว่ามีความสะดวก ปลอดภัย มีรั้วรอบขอบชิดและมีสถานที่หรืออุปกรณ์พร้อมในการจัดกิจกรรมฐานกลุ่มย่อยได้ ฐานกิจกรรมต่างๆ ที่สามารถกำหนดขึ้นได้ง่าย วิทยากรประจำกิจกรรมในค่ายที่มีความเชี่ยวชาญถือว่ามีความจำเป็นมากสำหรับการดำเนินกิจกรรม ซึ่งควรมีการประชุมปรึกษาหารือกับเพื่อนร่วมงาน หาความรู้จากผู้ที่เคยมีประสบการณ์จัดค่ายประวัติศาสตร์ โดยเฉพาะรวบรวมปัญหาและอุปสรรคที่เคยเกิดขึ้นเพื่อเตรียมการป้องกันไว้ก่อน

1. ฐานกิจกรรม ที่จัดควรเป็นอย่างไร และเกี่ยวข้องกับประเด็นทางประวัติศาสตร์อย่างไร

1.1 ฐานเล่าเรื่องเป็นการจัดกิจกรรมเพื่อให้เกิดทักษะการอ่านจับใจความ นำสู่การเล่าเรื่องเพื่อสื่อสารให้คนอื่นเข้าใจต่อๆ กัน โดยผู้จัดกิจกรรมแบ่งกลุ่ม ให้นักเรียนที่มาเข้าค่ายแต่ละกลุ่มเลือกตัวแทน 1 คน อ่านเรื่องเล่าสั้นๆ ที่เกี่ยวกับพระเจ้าอู่ทอง และให้เล่าเรื่องให้สมาชิกกลุ่ม 1 คนฟังแล้วให้เล่าต่อๆ กัน เป็นการเล่าคนต่อคน จากนั้นให้คนสุดท้ายของกลุ่มมาเล่าเรื่องนั้นให้เพื่อนๆ ฟัง โดยเน้นให้เล่าให้น่าสนใจ (ผู้เล่ากลุ่มอื่นถูกเก็บตัวไว้ก่อน จนกว่าจะเล่าแล้ว) เมื่อนักเรียนได้ฟังเรื่องเดียวกันจากเพื่อนหลายๆ คน ก็จะเห็นว่าเนื้อหาเดียวกันถูกดัดแปลงไป ทักษะกระบวนการนี้เป็นการฝึกให้ผู้ร่วมค่ายได้เห็นว่าตำนานเรื่องเล่าแบบมุขปาฐะนั้นเป็นเรื่องเล่าจากปากต่อปาก และอาจเกิดความผิดเพี้ยนของเนื้อหาได้ ฉะนั้นการใช้ข้อมูลที่นำมาจากตำนานมุขปาฐะ และเรื่องเล่าที่มีในท้องถิ่นนั้นต้องคิดพิจารณาอย่างรอบคอบเพราะไม่สามารถตรวจสอบความถูกต้องจากผู้รู้เรื่องจริงในอดีตได้

1.2 ฐานแผนที่เป็นฐานฝึกนักเรียนให้รู้จักกำหนดที่ตั้ง อาณาเขต ขอบเขตของเมืองหรือสถานที่ ตามเรื่องราวที่ได้เรียนรู้จากเอกสารทางประวัติศาสตร์ที่บอกเล่าเรื่องราวในอดีตของจังหวัดสุพรรณบุรี เช่น การใช้แผนที่เมืองสุพรรณบุรีที่แสดงกายภาพปัจจุบันมาเป็นต้นแบบให้นักเรียนลงรายละเอียดเมืองสุพรรณในสมัยต้นรัตนโกสินทร์ โดยลงรายละเอียดตามประเด็นที่กำหนดตามเอกสารทางประวัติศาสตร์ ใช้ทักษะการวาดภาพเข้ามาช่วย ผู้เข้าค่ายอาจสำรวจพื้นที่ หรือใช้สถานที่ใกล้เคียงให้เป็นประโยชน์ในการทำแผนที่ รวมทั้งการใช้เอกสารประกอบการศึกษาอื่นๆ เพิ่มเติมเพื่อแสดงให้เห็นว่าเมืองสุพรรณบุรีในอดีตเป็นอย่างไร (ที่สำคัญกิจกรรมนี้ผู้ดำเนินการต้องตรวจสอบโดยทำด้วยตนเองก่อน และข้อความในเอกสารทางประวัติศาสตร์(ควรปรับให้เหมาะสมกับผู้เรียนโดยให้มีความซับซ้อนพอให้นักเรียนได้ตีความบ้าง)

1.3 ฐานสร้างสรรค์ผลงานที่เป็นภูมิปัญญาท้องถิ่นเช่น การวาดภาพ การปะติดเศษวัสดุการปั้นดิน เป็นฐานที่ฝึกให้นักเรียนได้สะท้อนคุณค่าที่เป็นภูมิปัญญาท้องถิ่นที่ตนเองได้เรียนรู้และประทับใจออกมาเป็นผลงาน (โดยผู้ดำเนินการเลือกภูมิปัญญาที่เหมาะสมที่จะสร้างผลงานและมีวิทยากรที่ชำนาญเฉพาะด้าน เช่น พระพุทธรูป เจดีย์ เครื่องปั้นดินเผา) เพื่อถ่ายทอดความงดงามสิ่งที่พบเห็น ได้สัมผัส จากการได้ไปชมหรือฟังการบรรยายเรื่องราวทางประวัติศาสตร์

1.4 ฐานวิพากษ์หลักฐานเป็นฐานฝึกให้ผู้เรียนได้จักการนำหลักฐานข้อมูลมาประกอบการอภิปรายในการสรุปองค์ความรู้ ซึ่งเป็นการฝึกให้ผู้เรียนเป็นคนช่างสังเกต แยกแยะข้อมูลและหลักฐาน ฝึกฝนการตีความจากข้อมูล การลงข้อสรุปอย่างมีเหตุมีผล ครูฝึกอาจจะจัดให้ผู้เรียนได้ทำการวิพากษ์หลักฐานทางประวัติศาสตร์ เช่น ศิลาจารึก พระราชพงศาวดาร ภาพวาดจิตรกรรมฝาผนัง สถาปัตยกรรม เป็นต้น

1.5 ฐานสืบค้นเป็นฐานที่มุ่งฝึกให้ผู้เรียนได้แสวงหาความจริงของเรื่องราวทางประวัติศาสตร์โดยผ่านหลักฐานทางประวัติศาสตร์ต่าง ๆ ซึ่งผู้เรียนต้องกำหนดประเด็นในการสืบค้นไว้ก่อน เช่น ร้านค้าในตลาดเมืองสุพรรณบุรี สินค้าในตลาด อาชีพในชุมชน ประวัติเมืองสุพรรณบุรี วัดสำคัญ กลุ่มชาติพันธุ์ในเมืองสุพรรณบุรี ศิลปกรรม ขนบธรรมเนียมประเพณีเป็นต้น ผู้เข้าค่ายจะได้ใช้ทักษะที่ได้เรียนรู้ในการสืบค้นจากวิธีการทางประวัติศาสตร์ที่หลากหลายเช่น การสืบค้นเอกสาร การศึกษาจากสถานที่จริง การสัมภาษณ์ การสำรวจ ที่สำคัญคือประเด็นในการสืบค้นต้องเป็นประเด็นเล็กๆ ที่เหมาะกับการสืบค้นในระยะเวลาสั้นๆ

1.6 ฐานนำเสนอเป็นฐานฝึกการนำเสนอสิ่งที่ผู้เรียนได้ค้นพบจากการศึกษา ค้นคว้าและปฏิบัติ ในการเข้าค่ายประวัติศาสตร์เพื่อให้ผู้ชมหรือผู้ฟังได้รับรู้ข้อมูลใหม่ๆ ครูผู้ฝึกอาจจะมีตัวอย่างในการนำเสนอหลากรูปแบบ เช่น นิทรรศการ ละครสั้น บทบาทสมมุติ เพลงพื้นบ้านเป็นต้น

ฐานกิจกรรมต่างๆ เช่นนี้ ผู้จัดค่ายต้องเลือกให้เหมาะสมกับพื้นที่ โดยจะต้องกำหนดใบงานหรือใบกิจกรรมล่วงหน้า อาจเชิญวิทยากร/นักปราชญ์ ตลอดจนผู้อาวุโสของชุมชนให้เข้ามามีส่วนร่วมในฐานให้ความรู้ต่างๆ เพิ่มขึ้น เช่น เจ้าหน้าที่ของหน่วยงานกรมศิลปากรในพื้นที่ให้ความรู้เกี่ยวกับศิลปะ นิมนต์พระภิกษุที่มีความรู้อธิบายสิ่งต่างๆ ในวัดและประโยชน์ใช้สอยของอาคารเหล่านั้น เชิญผู้อาวุโสของชุมชนเล่าเรื่องราวความเปลี่ยนแปลงของตลาดเมืองสุพรรณบุรี เป็นต้น นอกจากนี้ผู้จัดค่ายต้องร่วมสังเกตการณ์เพื่อประเมินผลการจัดค่ายว่านักเรียนที่เข้าค่ายมีทัศนคติและได้รับความรู้ ความเข้าใจอย่างไร สามารถจัดทำพาสปอร์ตค่าย(Camp Passport) ให้นักเรียนบันทึกสิ่งที่พบเห็น บันทึกรายละเอียดของเพื่อน ตลอดจนบันทึกความรู้สึกของผู้เข้าค่ายในฐานต่างๆ

1.3 เรียนรู้เรื่องท้องถิ่นผ่านยุววิจัยประวัติศาสตร์

**เรียนรู้เรื่อ** หลาย ๆ คนคงเคยได้ยินชื่อ “โครงการยุววิจัยประวัติศาสตร์ท้องถิ่น” มาบ้างแล้ว ว่า โครงการนี้เป็นความร่วมมือระหว่างสำนักงานกองทุนสนับสนุนการวิจัย (สกว.) กับมหาวิทยาลัยต่างๆ ในแต่ละภูมิภาค เช่น ยุววิจัยประวัติศาสตร์ภาคกลาง อยู่ในความรับผิดชอบของสถาบันวิจัยภาษาและวัฒนธรรมเอเชีย มหาวิทยาลัยมหิดล ภาคเหนือเป็นความรับผิดชอบของมหาวิทยาลัยเชียงใหม่ และภาคตะวันออกเฉียงเหนืออยู่ในความรับผิดชอบของมหาวิทยาลัยมหาสารคาม โดยการสนับสนุนให้โรงเรียนมัธยมศึกษาในภูมิภาคต่างๆ สมัครเข้าร่วมโครงการพร้อมทั้งให้ทุนสนับสนุนการวิจัยในครั้งนี้ในฐานะครูผู้สอนประวัติศาสตร์ที่ผ่านการเป็นครูที่ปรึกษายุววิจัยประวัติศาสตร์ท้องถิ่นภาคกลาง เรื่อง การปรับเปลี่ยนอัตลักษณ์ของคนลาวเวียงในโพธาราม ของโรงเรียนโพธาวัฒนาเสนี จังหวัดราชบุรี ประสบการณ์ 1 ปี กับการคลุกคลีกับการสืบค้นเรื่องราวในท้องถิ่นร่วมกับยุววิจัย ตลอดจนได้ผ่านกระบวนการแลกเปลี่ยนเรียนรู้ของโครงการยุววิจัยประวัติศาสตร์ท้องถิ่น ทำให้ค้นพบว่า การเรียนการสอนประวัติศาสตร์ในโรงเรียนในห้องสี่เหลี่ยมแคบๆ หรือก้มหน้าอ่านในตำราเรียนเพียงอย่างเดียวนั้นไม่เพียงพอกระบวนการเรียนรู้ประวัติศาสตร์ที่ทำให้นักเรียนสนุกสนาน มีส่วนร่วม ท้าทายความรู้ความสามารถ เกิดความตระหนัก เห็นความสำคัญของการสืบค้นเรื่องราวต่างๆ และได้รู้ในสิ่งที่ตนเองอยากรู้อย่างแท้จริงหรือรู้จักการเตรียมการวางแผนสืบค้นและสามารถแก้ปัญหาเฉพาะหน้าได้ด้วยการเรียนรู้ประวัติศาสตร์แบบยุววิจัย

การเรียนรู้แบบยุววิจัยประวัติศาสตร์ควรเริ่มต้นที่ครูกระตุ้นให้นักเรียนเห็นความสำคัญของการรับรู้เรื่องราวเกี่ยวกับท้องถิ่นของตนเอง เพราะเป็นเรื่องที่นักเรียนสามารถสืบค้นได้ง่ายใกล้ตัว การดำเนินการสอนประวัติศาสตร์ด้วยวิธีการแบบยุววิจัยประวัติศาสตร์ ครูอาจให้นักเรียนแบ่งออกเป็นกลุ่ม โดยให้นักเรียนที่มีความสนใจเรื่องเดียวกันอยู่กลุ่มเดียวกัน แล้วไปสืบค้นเรื่องราวเกี่ยวกับท้องถิ่นของตนเอง โดยกระบวนการเรียนรู้ที่อยู่บนพื้นฐานการวิจัยต้องเริ่มต้นจากประเด็นดังต่อไปนี้

1.3.1 การตั้งโจทย์ในการวิจัย

การศึกษาประวัติศาสตร์ท้องถิ่นนั้น การตั้งโจทย์ในการวิจัยเริ่มต้นจากการสังเกตภาพแวดล้อม ลักษณะเด่น วิถีชีวิตผู้คนในท้องถิ่นว่าเป็นใคร มาจากไหน อยู่กันอย่างไร มีความน่าสนใจในเรื่องใดบ้าง โดยนักเรียนที่เป็นกลุ่มยุววิจัยจะเป็นผู้มองหาหรือสืบค้น หรืออาจเกิดจากความอยากรู้อยากเห็นเกี่ยวกับท้องถิ่นของตนเอง รวมทั้งเห็นว่าเรื่องราวในท้องถิ่นในส่วนใดที่ควรจะนำเสนอหรือค้นคว้าเพิ่มเติม เพื่อเป็นประโยชน์ต่อการเรียนรู้แก่เด็กและเยาวชนรวมถึงคนในท้องถิ่น

1.3.2 การตั้งคำถามต่าง ๆ

เมื่อได้โจทย์หรือหัวข้อในการวิจัยแล้ว ลำดับต่อไปคือ การตั้งคำถามที่จะใช้ในการวิจัยโดยเริ่มระดมความคิดของสมาชิกในกลุ่มยุววิจัยประวัติศาสตร์ เพื่อตอบคำถามสำคัญทางประวัติศาสตร์ว่า ใคร ทำอะไร ที่ไหน เมื่อไร อย่างไร เพราะเหตุใดจึงเป็นเช่นนั้น หรือนักเรียนอยากรู้อะไรบ้างเกี่ยวกับท้องถิ่นตามหัวข้อที่ตกลงจะศึกษาบ้าง ในขั้นตอนนี้ทำให้ได้ข้อคำถามที่ต้องไปสืบค้นอย่างหลากหลายและรอบด้านจากการระดมความคิดเห็นของสมาชิกเพื่อให้ได้ข้อสงสัยเกี่ยวกับเรื่องที่ศึกษาทำให้ได้คำถามหลากหลายคำถามหรือหลากหลายข้อสงสัย ต่อมาจึงได้นำคำถามเหล่านี้มาสรุปเป็นหัวข้อที่ใช้ในการสัมภาษณ์ชาวบ้าน ซึ่งประกอบด้วยผู้สูงอายุ ผู้รู้ในท้องถิ่น เด็กๆ เยาวชน และพระสงฆ์ซึ่งการที่ต้องมีกลุ่มตัวอย่างที่ใช้ในการศึกษา เพื่อให้เห็นวิถีชีวิตความเป็นอยู่ ทัศนคติของคนในท้องถิ่นที่ครอบคลุมตัวแทนคนในท้องถิ่นและเพื่อเปรียบเทียบทัศนคติว่ามีผลเปลี่ยนแปลงตามช่วงอายุหรือไม่อย่างไร

1.3.3 วิธีการที่ใช้รวบรวมหลักฐานข้อมูลในงานยุววิจัยประวัติศาสตร์

เมื่อนักเรียนกำหนดประเด็นของเรื่องที่จะศึกษา ตั้งคำถามที่ต้องการหาคำตอบอย่างรอบด้านแล้ว ประการต่อมาคือ นักเรียนต้องใช้วิธีการทางประวัติศาสตร์ในการรวบรวมข้อมูลจากทั้งหลักฐานที่เป็นลายลักษณ์อักษร ที่เป็นเอกสารที่บอกเล่าเรื่องราวเกี่ยวกับท้องถิ่นของตนเอง จากเอกสารที่มีผู้เขียนขึ้นในท้องถิ่น หนังสือเอกสารทั่วไปที่ตีพิมพ์แล้ว หนังสือพิมพ์พงศาวดาร เอกสารของทางราชการที่บอกเล่าเรื่องราวเกี่ยวกับท้องถิ่น ซึ่งอาจเป็นหลักฐานชั้นต้นหรือชั้นรองเท่าที่นักเรียนจะหาได้ ตลอดจนการค้นหาข้อมูลเกี่ยวกับเรื่องนี้ในอินเทอร์เน็ตซึ่งในขั้นตอนนี้ ครูอาจเป็นผู้ช่วยในการแนะนำให้นักเรียนได้รู้จักการสืบค้นหาหลักฐานอย่างหลากหลาย

นอกจากนี้การศึกษาเรื่องราวเกี่ยวกับท้องถิ่นโดยการใช้หลักฐานจากเอกสาร หนังสือบอกเล่าเรื่องราวเพียงอย่างเดียว อาจทำให้วิชาประวัติศาสตร์ดูแห้งแล้งไม่มีชีวิตชีวา เพราะขาดลมหายใจของผู้คนที่มีชีวิตอยู่ ดังนั้นจึงจำเป็นต้องใช้วิธีการทางประวัติศาสตร์บอกเล่าวิธีการทางมานุษยวิทยา โดยให้นักเรียนได้เข้าไปสังเกต มีส่วนร่วมในชุมชน เพื่อสอบถามผู้รู้ซึ่งเป็นคนเฒ่าคนแก่ หรืออาจเป็นพระสงฆ์ในหมู่บ้านนั้นๆ ที่เป็นผู้รู้หรือมีบทบาทในการรื้อฟื้นประเพณีอันเก่าแก่ของชุมชน เห็นความเปลี่ยนแปลงของชุมชน นอกจากนี้เมื่อเข้าไปในหมู่บ้านแล้วจะทำให้นักเรียนได้รู้ว่าใครเป็นแหล่งข้อมูลที่จะไปสอบถามต่อไปได้อีกการเข้าไปในชุมชนหมู่บ้านยังทำให้นักเรียนได้พบกับหลักฐานทางโบราณคดี หลักฐานที่เป็นโบราณสถาน โบราณวัตถุ งานสถาปัตยกรรม จิตรกรรมฝาผนัง จารึกต่างๆ ที่แสดงร่องรอยหรือบอกเล่าเรื่องราวเกี่ยวกับท้องถิ่นได้ดีว่ามีประวัติความเป็นมามีอัตลักษณ์ หรือแสดงร่องรอยวิถีชีวิต ที่ทำให้นักเรียนสามารถอธิบายเรื่องราวประวัติศาสตร์ในท้องถิ่นของตนเองได้ดีหากเรื่องที่ศึกษาเกี่ยวข้องกับทัศนคติของผู้คนในชุมชน การเก็บข้อมูลด้วยการสัมภาษณ์อาจใช้เวลานาน ครูอาจแนะนำให้นักเรียนสร้างแบบสอบถามเพื่อสะดวกในการเก็บข้อมูล

1.3.4 การวิพากษ์หลักฐาน

เมื่อนักเรียนรวบรวมหลักฐานทั้งหลักฐานที่เป็นลายลักษณ์อักษร หลักฐานที่ไม่เป็นลายลักษณ์อักษร ข้อมูลจากคำบอกเล่า ตำนานในท้องถิ่น หรือหลักฐานอื่นๆ แล้ว นักเรียนต้องดำเนินการวิพากษ์ความน่าเชื่อถือของหลักฐานว่ามีมากน้อยเพียงใด เพราะเหตุใดจึงเป็นเช่นนั้นในขั้นตอนนี้ครูอาจใช้วิธีการแบบยุววิจัยประวัติศาสตร์ด้วยการจัดเสวนาให้นักเรียนแต่ละกลุ่มได้เปิดเวทีแลกเปลี่ยนเรียนรู้วิพากษ์หลักฐานของกลุ่มตนเองว่าหลักฐานใดมีความน่าเชื่อถือมากน้อยเพียงใด หรืออาจให้นักเรียนแต่ละกลุ่มช่วยกันวิพากษ์หลักฐานที่กลุ่มรวบรวมได้แล้วเขียนการวิพากษ์หลักฐานส่งให้ครูช่วยแนะนำชี้แนะ

1.3.5 การเลือกสรรและจัดความสัมพันธ์ของหลักฐาน

ในขั้นตอนนี้ นักเรียนต้องนำข้อมูลจากหลักฐานต่างๆ ที่นักเรียนสืบค้นได้ มาจัดกลุ่มแยกตามประเด็นที่มีความคล้ายคลึงหรือสนับสนุนกันเป็นประเด็นต่างๆ ซึ่งสามารถอธิบายเรื่องราวเกี่ยวกับประวัติศาสตร์ท้องถิ่นได้หลากหลายประเด็น ในขั้นตอนนี้ครูต้องทำหน้าที่แนะนำโดยอาจให้นักเรียนทดลองจัดกลุ่มความสัมพันธ์ของหลักฐานแล้วให้ครูช่วยวิพากษ์วิจารณ์หรือชี้แนะ

1.3.6 ขั้นการนำเสนอเรื่องราวที่ศึกษาค้นคว้า

การนำเสนอเรื่องราวของนักเรียนยุววิจัยประวัติศาสตร์ อาจนำเสนอได้หลายรูปแบบอย่างใดอย่างหนึ่ง หรือหลายอย่างรวมกัน เช่น การเขียนเป็นรายงานการค้นคว้าของยุววิจัยประวัติศาสตร์ การนำเสนอด้วยการจัดนิทรรศการแสดงผลงานการสืบค้นเรื่องราวประวัติศาสตร์ท้องถิ่น การนำเสนอด้วยโปรแกรม Power Point การเผยแพร่ข้อมูลในอินเทอร์เน็ตในรูปแบบของเว็บบล็อก (Weblog) หรือด้วยวิธีการอื่นๆ ตามความคิดริเริ่มสร้างสรรค์ของนักเรียนที่เป็นยุววิจัยก็ได้

1.3.7 การสร้างเวทีทางประวัติศาสตร์ให้แก่ยุววิจัย

การเรียนแบบยุววิจัยประวัติศาสตร์ไม่ใช่การสั่งให้นักเรียนไปทำรายงาน เมื่อถึงกำหนดเวลาแล้วถึงมาส่ง แต่การเรียนด้วยการใช้วิธีการแบบยุววิจัยประวัติศาสตร์คือ การเริ่มต้นให้นักเรียนได้คิดวางแผนด้วยตนเองว่าจะศึกษาเรื่องอะไร เพราะอะไร เรื่องเหล่านี้มีความสำคัญอย่างไร จะไปสืบค้นข้อมูลอย่างไร แล้วระหว่างดำเนินการสืบค้นข้อมูลใน 1 ภาคเรียนนั้น ครูต้องวางแผนให้นักเรียนได้มีเวทีนำเสนอความก้าวหน้ายุววิจัยเป็นระยะๆ มีกระบวนการแลกเปลี่ยนเรียนรู้ระหว่างนักเรียนแต่ละกลุ่ม และระหว่างนักเรียนกับครู หรืออาจมีการแลกเปลี่ยนความคิดเห็น ความรู้กับนักเรียนในโรงเรียนที่อยู่ใกล้เคียงกัน รวมทั้งอาจให้คนในท้องถิ่นที่นักเรียนไปเก็บข้อมูลได้มีส่วนร่วมในเวทีวิจัยครั้งนี้ ซึ่งโรงเรียนอาจมีส่วนร่วมในการจัดกิจกรรมหรือมีเวทีให้นักเรียนนำเสนอผลงานในการจัดนิทรรศการของโรงเรียน แล้วเชิญผู้รู้ในท้องถิ่นมาให้ข้อมูลย้อนกลับแก่ยุววิจัย

1.3.8 การถอดบทเรียนจากประสบการณ์ การเป็นที่ปรึกษายุววิจัยประวัติศาสตร์

การเดินทางไปสำรวจหมู่บ้านร่วมกับเด็กๆ ทำให้เกิดการเรียนรู้วิธีทำงานร่วมกันทั้งระหว่างเด็กๆ ด้วยกันเอง และเด็กๆ กับครู ทำให้รู้ถึงวิธีการทำงาน การสร้างสมาธิในการทำงาน การรู้จักเอาใจเขามาใส่ใจเรา การปรับตัวให้เข้ากับผู้อื่น การเห็นอกเห็นใจกันและความเป็นเพื่อนที่ดีต่อกันทั้งเด็กและครู สังเกตได้จากครูกับเด็กมีความใกล้ชิดกันมากขึ้นมีเรื่องที่จะคุยแลกเปลี่ยนความคิด มีความไว้วางใจซึ่งกันและกันหลังจากร่วมกิจกรรมร่วมเดินทางในเส้นทางยุววิจัยประวัติศาสตร์มากว่า 7 เดือน

โครงการยุววิจัยประวัติศาสตร์ยังเป็นโครงการที่แสดงถึงความร่วมมือของหน่วยงานของรัฐหลายองค์กร ทั้งในส่วนของสำนักงานกองทุนสนับสนุนการวิจัย สถาบันวิจัยภาษาและวัฒนธรรมเอเชีย มหาวิทยาลัยมหิดล และโรงเรียนมัธยมศึกษาที่เข้าร่วมโครงการ ซึ่งแต่ละหน่วยงานมีวัฒนธรรมในการทำงาน และมีปัจจัยในการทำงานที่ต่างกัน แต่สามารถประสานกันทำงานร่วมกันได้เป็นอย่างดี แม้ผลผลิตที่ได้อาจไม่สมบูรณ์แบบตามงานวิจัยปกติที่คุ้นชินทั่วไปแต่สิ่งที่สำคัญยิ่งกว่าผลผลิตจากงานเขียน น่าจะเป็นกระบวนการในการสืบค้นข้อมูล การให้โอกาสแก่เด็กๆ ในทำงานภาคสนาม กระบวนการในการทำงาน การแก้ปัญหาเฉพาะหน้า เวทีให้เด็กและเยาวชนเหล่านี้ได้แสดงออก ให้ได้ชื่อว่าเป็นยุววิจัยหรือนักวิจัยตัวน้อย น่าจะเป็นประโยชน์ยิ่งกว่าผลผลิตที่เป็นรูปธรรม

1.3.9 การสอนแบบนี้สร้างความสำเร็จได้

การสอนประวัติศาสตร์โดยให้เด็กๆ ได้เรียนรู้จากประสบการณ์จริง การตั้งประเด็นข้อสงสัย การค้นหาหลักฐานทั้งจากเอกสาร การสัมภาษณ์ การสังเกตด้วยการลงพื้นที่จริงการวิเคราะห์ข้อมูล และการเขียนเรื่องราวนำเสนอ หรือการนำเสนอด้วยการรายงานความก้าวหน้า มีเวทีให้เด็กๆ ได้นำเสนอ ถือว่าเป็นการสอนที่จะทำให้เด็กเกิดการเรียนรู้ได้ดีสามารถสรุปองค์ความรู้ได้ด้วยตนเอง และเป็นความรู้ที่ยั่งยืนกว่าการเรียนแต่ในห้องเรียนเท่านั้นการสอนด้วยวิธีนี้เป็นการพาเด็กๆ กลับสู่ชุมชนของตนเอง เพื่อหารากเหง้าตัวตนของตนเองว่าเป็นใคร มาจากไหน มีสิ่งใดน่าภาคภูมิใจบ้าง และจะอยู่ในชุมชนอย่างมีคุณค่าได้อย่างไร

1.3.10 การเปลี่ยนบทบาทของครู

ครูเป็นเหมือนพี่เลี้ยงที่คอยให้คำแนะนำชี้แนะวิธีการทางประวัติศาสตร์ การสืบค้นข้อมูล คอยให้คำปรึกษา คอยกระตุ้นเพื่อให้งานสำเร็จ ให้กำลังใจ ขณะเดียวกันครูได้เรียนรู้ไปพร้อมกับเด็ก

1.3.11 ทัศนคติของครูต่อเด็กและชุมชน

ทัศนคติของครูต่อเด็ก เด็กมีความรับผิดชอบในการทำงานมาก แม้จะไม่ค่อยมีเวลาก็ตาม และในบางช่วงเวลาเด็กอาจเกิดความท้อถอยเนื่องจากทำงานไม่ทันก็ตาม แต่เด็กยังมีความรับผิดชอบ การเลือกเด็กในการทำยุววิจัยอาจไม่ได้เลือกด้วยความละเอียดเท่าที่ควรและเด็ก ๆ อาจไม่มีเวลาคิดจริง ๆ ว่าชอบงานในลักษณะนี้หรือไม่ พอทำไปสักระยะหนึ่งจึงเกิดความอ่อนล้าในการทำงานเป็นระยะ แต่ไม่ถึงกับถอดใจ สามารถทำงานจนสำเร็จลุล่วงได้ ผลที่ได้เด็กส่วนหนึ่งยังคงชอบงานในลักษณะแบบนี้ ชอบการสืบค้นเรื่องราวในประวัติศาสตร์และเด็ก ๆ สามารถนำความรู้ประสบการณ์ที่ได้รับไปใช้ประโยชน์จริงได้ คิดวิเคราะห์งานได้ดีมากขึ้นน่าจะส่งเสริมการเรียนในทางอ้อม

1.4 การสอนโดยใช้วิธีการทางประวัติศาสตร์

ศิโรฒ คำด้วง (2558) ได้เสนอแนวความคิด เกี่ยวกับการจัดการเรียนการสอนควรเน้นให้ผู้เรียนศึกษาค้นคว้าด้วยวิธีการทางประวัติศาสตร์ และเน้นตัวผู้เรียนเป็นสำคัญ โดยการฝึกการทำโครงงานเกี่ยวกับประเด็นทางประวัติศาสตร์ที่พอเหมาะกับวัย มีการศึกษานอกสถานที่ เพื่อศึกษาค้นคว้าโบราณสถาน โบราณวัตถุที่สำคัญๆในท้องถิ่นของตนเอง และพิพิธภัณฑสถานที่สามารถนำนักเรียนไปได้ ครูเป็นผู้ให้ผู้เรียนรู้จักคิด รู้จักแก้ปัญหา เพื่อนำความรู้ที่ได้จากการเรียน ประวัติศาสตร์มาใช้ในการพัฒนาตนเอง สังคมและประเทศชาติ วิธีการทางประวัติศาสตร์ มี 5 ขั้นดังนี้

1. กำหนดปัญหา หรือเรื่องที่จะเรียนรู้ ครูและผู้เรียนควรมีการวางแผนการเรียนรู้ร่วมกันตั้งแต่ต้น แล้วกำหนดหัวข้อหรือประเด็นที่จะเรียนรู้ ได้แก่ ต้องการเรียนรู้เกี่ยวกับเรื่องอะไร เรื่องนี้เกิดขึ้นที่ไหน เมื่อไร เป็นเรื่องเกี่ยวกับใครบ้าง เป็นเหตุการณ์ด้านไหน และทำไมจึงเกิดเรื่องนี้ขึ้น การจัดการจัดการเรียนการสอนทุกครั้งควรมีการร่วมกันสรุปและบันทึกข้อมูลไว้ให้ชัดเจน

2. สำรวจข้อมูล เพื่อแสวงหาความรู้ต่างๆที่เกี่ยวข้องโดยการรวบรวมข้อมูลหลักฐานที่พอจะหาได้ในท้องถิ่น เพื่อให้ได้ในสิ่งที่ต้องการจะเรียนรู้ ได้แก่

2.1 สิ่งทั้งหลาย เช่น ข้อมูลบุคคล สื่อต่างๆ โบราณสถาน ฯ ที่ให้ข้อเท็จจริงเกี่ยวกับเรื่องที่ต้องการจะเรียนรู้

2.2 นำมาประมวลผล หรือตีความร่วมกันสรุปเรียบเรียงใหม่ เป็นความรู้ใหม่ หรือว่าจะยืนยันความจริงตามข้อมูลที่มีอยู่เดิม

2.3 แหล่งข้อมูลทางประวัติศาสตร์ หมายถึง หลักฐานทางประวัติศาสตร์ ซึ่งต้องไปสำรวจ สัมภาษณ์ด้วยตนเอง แล้วบันทึก หัวข้อสัมภาษณ์ เช่น สัมภาษณ์ใคร เรื่องอะไร, เมื่อไร,ที่ไหน, ใครเป็นผู้ให้สัมภาษณ์

3. รวบรวมข้อมูลจากที่สำรวจมา ซึ่งข้อมูลที่ได้มา น่าจะมาจาก 2 ประเภท คือ

3.1 ข้อมูลจากการอ่านจากหนังสือ จากสื่อต่างๆ แล้วนำมาตีความให้เข้าใจความหมายของเรื่อง ขณะอ่าน หากอ่านละเอียดแล้วพบว่าข้อมูลที่ได้มาผิดพลาด ให้ตัดข้อมูลนั้นออกไป

3.2 ข้อมูลจากการสัมภาษณ์ การทำรายงานบางเรื่องต้องอาศัยข้อมูลประเภทบอกเล่า จากคำบอกเล่าของผู้รู้ในท้องถิ่น จากผู้สูงอายุภูมิปัญญาของชุมชน ในกรณีที่มีผู้สัมภาษณ์เรื่องนั้น ๆ ที่เราต้องการรู้ไว้แล้ว สามารถนำเรื่องนั้นมาประกอบการเรียนรู้ได้เลย แต่ถ้ายังไม่มี ควรออกไปสัมภาษณ์ด้วยตนเองแล้วบันทึกไว้ข้อมูลจากการอ่านก็ดี ข้อมูลจากการสัมภาษณ์ก็ดี เมื่อได้ข้อมูลเหล่านี้มาแล้วนำมาตีความให้ได้ข้อยุติ และมีการถกเถียงร่วมกัน อภิปรายร่วมกันวิพากษ์วิจารณ์ร่วมกัน หลักการตีความ มี 2 ลักษณะ คือ 1) การตีความในแนวดิ่ง ยึดประเด็นของตัวปัญหาเป็นสำคัญ มากกว่าตามลำดับก่อนหลัง 2) การตีความในแนวราบ ยึดลำดับก่อนหลัง (เวลา) เป็นสำคัญ

4. การสังเคราะห์ เพื่อสร้างองความรู้ใหม่ (หลังจากการตีความ ถกเถียง อภิปราย ตามข้อ 3) แล้วนำข้อมูลมาจัดระเบียบผสมกลมกลืนเข้าด้วยกัน (สังเคราะห์ใหม่) โดยอาศัยปัจจัยอื่น ๆ เช่น การเขียนโครงเรื่องของเรื่องที่จะเรียนรู้ร่วมกัน เริ่มต้นดังนี้

4.1 เขียนหัวเรื่องใหญ่

4.2 แต่ละหัวข้อเรื่องใหญ่ แบ่งเป็นข้อย่อย มีอะไรบ้าง เมื่อเขียนเป็นโครงเรื่องแล้ว หากพบว่าข้อมูลที่ได้มาไม่เพียงพอ ก็สำรวจเพิ่มเติมได้

5. เรียบเรียงและนำเสนอ หลังจากนำข้อมูลที่ได้มาตีความแล้วและร่วมกันสังเคราะห์แล้วเสร็จเป็นเรื่องราวที่ได้เรียนรู้ร่วมกันมีการบันทึกข้อมูล นำเสนอให้ผู้เกี่ยวข้องทราบด้วยวิธีการต่าง ๆ เช่น รายงานปากเปล่า เขียนรายงานอภิปราย จัดนิทรรศการ ฯลฯ จากกิจกรรมข้อ 1 – 5 ถือว่า ได้ดำเนินการวิธีการทางประวัติศาสตร์

1.5 กระบวนการสอนด้วยเพลง มีขั้นตอนที่นำเสนอให้ผู้สอน นำไปจัดกิจกรรมการเรียนรู้แก่ผู้เรียน ดังนี้

1.5.1 อ่านเนื้อเพลงที่เกี่ยวกับเรื่องที่จะเรียนรู้นั้น ๆ

1.5.2 ครูร้องเพลงให้ผู้เรียนฟัง 1 จบ หรือจะเปิดเทปบันทึกเสียงเพลงให้ฟัง แล้วแต่ความสะดวก

1.5.3 ฝึกผู้เรียนร้องตามเป็นวรรค ๆ

1.5.4 ผู้เรียนร้องเพลงร่วมกันทั้งห้อง หรือแบ่งกิจกรรมร้องเพลงตามที่ผู้สอน ผู้เรียนเห็นว่าเหมาะสม

1.5.5 ร่วมกันสรุปเนื้อหาสาระที่ได้จากเพลง

1.5.6 อภิปรายและสรุปผลดี / ผลเสีย

1.5.7 ผู้เรียนร่วมกันบอกและสรุปความรู้สึกจากเนื้อเพลง

1.6 การสอนแบบโครงงาน

โครงงาน หมายถึง การจัดการเรียนรู้ที่ทำให้ผู้เรียนได้ศึกษาค้นคว้าในเรื่องราวที่ผู้เรียน มีความสนใจ และเกิดปัญหาข้อสงสัยในการค้นคว้าหาคำตอบด้วยวิธีการที่หลากหลายในการจัดกิจกรรมการเรียนรู้ตามหลักสูตรการศึกษาขั้นพื้นฐาน 2544 สามารถจัดรูปของโครงงานออกเป็น 2 รูปแบบ ดังนี้

1. โครงงานตามกลุ่มสาระการเรียนรู้ และสาระการเรียนรู้ คือ โครงงานวิชาต่าง ๆ แยกตามรายวิชา

2. โครงงานตามความสนใจ คือ โครงงานที่บูรณาการวิชาต่าง ๆ และสาระการเรียนรู้เข้าไว้ด้วยกันวิชาสังคมศึกษา ศาสนา และวัฒนธรรม มีลักษณะที่เป็นการนำศาสตร์ต่าง ๆ มารวมกัน เช่น พุทธศาสนา เศรษฐศาสตร์ ภูมิศาสตร์ ประวัติศาสตร์ หน้าที่พลเมือง โดยที่จะทำการบูรณาการเนื้อหาของสาระต่าง ๆ เข้าไว้ด้วยกัน แต่จะยากง่ายแตกต่างกันไปตามระดับชั้นที่เรียนจากที่กล่าวมาจะเห็นได้ว่า กลุ่มสาระสังคมศึกษา ศาสนา และวัฒนธรรม มีขอบข่ายเนื้อหาค่อนข้างกว้าง ในการที่จะสอน ให้นักเรียนทำโครงงานในรายวิชาสังคมศึกษา ศาสนา และวัฒนธรรม สามารถที่จะทำได้เช่นวิชาอื่น ๆ และถือได้ว่าการทำโครงงานในวิชาสังคมศึกษาเป็นลักษณะโครงงานตามสาระการเรียนรู้

โครงงานจะแบ่งออกเป็นประเภท 4 ประเภท คือ

1. โครงงานสำรวจ เป็นโครงงานที่ศึกษาค้นคว้าโดยการสำรวจรวบรวมข้อมูลเรื่องใด เรื่องหนึ่ง ภายใต้ประเด็นหัวข้อที่จะศึกษา และต้องนำข้อมูลที่ได้ มาทำการวิเคราะห์ข้อมูลเพื่อทำให้ทราบถึงผลการศึกษาที่ได้จากการสำรวจและรวบรวมข้อมูล ซึ่งในการนำเสนอโครงงานประเภทนี้ อาจจะออกมาในรูปแบบของ ตาราง แผนภูมิ แผนผัง กราฟ เป็นต้นตัวอย่างโครงงานสังคมศึกษา ประเภทสำรวจ เช่นการสำรวจทัศนคติของวัยรุ่นต่อการเข้าวัด สำรวจแหล่งท่องเที่ยวทางธรรมชาติจังหวัดของเรา สำรวจความคิดเห็นเยาวชนไทยในการอนุรักษ์วัฒนธรรมพื้นบ้าน

2. โครงงานศึกษา ค้นคว้า ทดลอง เป็นโครงงานที่ศึกษา ค้นคว้า ในเรื่องใดเรื่องหนึ่ง โดยเฉพาะเป็นเรื่องที่นักเรียนสนใจ และต้องการรู้เรื่องราวรายละเอียดอย่างลึกซึ้ง ซึ่งโครงงานประเภทนี้อาจจะพัฒนามาจากโครงงานสำรวจ เพราะเมื่อได้ข้อมูลจากการสำรวจมาแล้ว อยากทราบถึงรายละเอียดต่าง ๆ มากขึ้น จึงทำเป็นโครงงานศึกษาค้นคว้าเพิ่มเติมโครงงานประเภททดลอง ส่วน

ใหญ่มักเป็นโครงงานวิทยาศาสตร์ ส่วนโครงงานสังคมศึกษา ศาสนา และวัฒนธรรม ส่วนใหญ่เป็นโครงงานศึกษาค้นคว้าเท่านั้น ตัวอย่างโครงงานสังคมศึกษา ประเภทศึกษา ค้นคว้า ทดลอง  
 2.1 ศึกษาพัฒนาการของตัวอักษรไทย

2.2 พระเจ้าอู่ทองมาจากไหน

2.3 เจดีย์ยุทธหัตถีตั้งอยู่ที่สุพรรณบุรีจริงหรือไม่

2.4 พระสุพรรณกัลยามีตัวตนจริงหรือไม่

3. โครงงานสิ่งประดิษฐ์เป็นโครงงานที่นำองค์ความรู้ที่มีอยู่มาผสมผสานกับความคิดสร้างสรรค์เพื่อให้ได้สิ่งประดิษฐ์สิ่งใหม่ที่ยังไม่มีใครเคยคิดหรือประดิษฐ์มาก่อน หรือเป็นสิ่งประดิษฐ์ที่พัฒนาหรือปรับปรุงมาจากสิ่งประดิษฐ์ที่มีอยู่แล้วให้ดียิ่งขึ้นในการทำโครงงานสิ่งประดิษฐ์นี้จำเป็นต้องอาศัยองค์ความรู้ที่มีพื้นฐานในการทำงาน โดยอาจมาจากการสำรวจ ศึกษาค้นคว้า หรือได้ทฤษฎีมาก่อน ซึ่งสิ่งต่าง ๆ ที่กล่าวมานี้ย่อมเป็นรากฐานที่ดีต่อการสร้างสรรค์โครงงานสิ่งประดิษฐ์ ตัวอย่างโครงงานสังคมศึกษาประเภทสิ่งประดิษฐ์

3.1 แบบจำลองผังเมืองของหมู่บ้านโปรตุเกส

3.2 ขนมไทยตำรับสมัยพระนารายณ์

3.3 เครื่องแยกขยะในโรงเรียน

3.4 เครื่องมือเครื่องใช้ในการจับสัตว์น้ำที่ทำมาจากวัสดุและภูมิปัญญาพื้นบ้าน

4. โครงงานทฤษฎี เป็นโครงงานที่นำเสนอทฤษฎีใหม่เกี่ยวกับเรื่องใดเรื่องหนึ่งที่สนใจ หรือเป็นการขยายแนวคิดของทฤษฎีเดิม โดยทฤษฎีที่เสนอนั้นต้องผ่านการพิสูจน์ด้วยกฎเกณฑ์และเป็นที่ยอมรับของคนโดย ทั่วไป ผู้เสนอทฤษฎีต้องมีความรู้ในทฤษฎีนั้น ๆ อย่างแท้จริง และลึกซึ้ง จึงจะสร้างทฤษฎีใหม่ขึ้นมาได้ โครงงานประเภททฤษฎี แยกได้เป็น 2 ประเด็น

4.1 ประเด็นแรก เป็นการสร้างทฤษฎี

4.2 ประเด็นที่สอง เป็นการพิสูจน์ทฤษฎีที่มีอยู่แล้วเพื่อหาข้อเท็จจริงในการประยุกต์เอาโครงงานทฤษฎีมาปรับใช้กับโครงงานสังคมศึกษาเป็นประเด็นที่สอง การพิสูจน์ทฤษฎีที่มีอยู่เพื่อหาข้อเท็จจริง

4.3 ตัวอย่างโครงงานสังคมศึกษาประเภทโครงงานทฤษฎี

4.4 คนไทยมาจากไหน

จากที่กล่าวมาจะเห็นว่ากลุ่มสาระสังคมศึกษา ศาสนาและวัฒนธรรม สามารถที่จะทำโครงงานได้ทุกสาระความเหมือนและความแตกต่างระหว่างรายงานกับโครงงาน

1. รายงาน โครงงาน

1.1 การกำหนดประเด็นในการศึกษา ในการทำโครงงาน เกิดจากความสนใจของนักเรียนโดยครูจะกำหนดขอบเตกว้าง ๆ ไว้เพื่อให้นักเรียนไม่หลงประเด็นในการศึกษา

1.2 การกำหนดสมมติฐาน สำหรับรายงานไม่จำเป็นต้องมีสมมติฐานแต่ต้องมีหัวข้อย่อยไว้เพื่อศึกษา การกำหนดสมมติฐาน โครงงานจำเป็นต้องมีสมมติฐาน เพื่อเป็นแนวทางในการศึกษา ค้นหาคำตอบ

1.3 การชี้แจงวัตถุประสงค์ ความเป็นมาของปัญหาอาจมีการบอกวัตถุประสงค์ แต่ไม่จำเป็นต้องชี้แจงเหตุผลความเป็นมาของปัญหา การชี้แจงวัตถุประสงค์ ความเป็นมาของปัญหาสำหรับโครงงานต้องบอกวัตถุประสงค์และความเป็นมาของปัญหา

1.4 แหล่งเรียนรู้ สำหรับการทำรายงานจะใช้แหล่งเรียนรู้ที่ไม่หลากหลายอาจค้นคว้าจากเอกสารเท่านั้น 4 แหล่งเรียนรู้ สำหรับการทำโครงงานจะใช้แหล่งเรียนรู้ ที่หลากหลาย เช่น การเก็บข้อมูลภาคสนาม การค้นคว้าจากเอกสารต่าง ๆ และจากการสัมภาษณ์ผู้รู้เป็นต้น

1.5 ทักษะการคิด ในการทำรายงานจะได้ความรู้จากการค้นคว้าเท่านั้น ทักษะการคิด ในการทำโครงงานส่งเสริมให้เกิดการคิด ค้นคว้า หาคำตอบอย่างเป็นระบบ

2. โครงงานประวัติศาสตร์

โครงงานประวัติศาสตร์ หมายถึง วิธีการศึกษาค้นคว้าเรื่องราวในอดีต ด้วยการใช้ทักษะวิธีการทางประวัติศาสตร์วิธีการทางประวัติศาสตร์ หมายถึง กระบวนการในการแสวงหาข้อเท็จจริงทางประวัติศาสตร์ซึ่งเกิดขึ้นจากการค้นคว้าหาหลักฐานทางประวัติศาสตร์ ทั้งที่เป็นหลักฐานประเภทลายลักษณ์อักษรและหลักฐานประเภทอื่น ๆ เพื่อสามารถอธิบายและวิเคราะห์เหตุการณ์ประวัติศาสตร์ได้อย่างสมเหตุสมผล วิธีการทางประวัติศาสตร์ประกอบด้วยขั้นตอน 5 ขั้น ดังนี้

1. การกำหนดจุดมุ่งหมาย โดยการตั้งประเด็นคำถาม เช่น ศึกษาเรื่องอะไร ในช่วงเวลาใด ทำไมหรือทำเพราะอะไร เพื่อเป็นแนวทางในการแสวงหาคำตอบอย่างมีเหตุผล

2. การค้นหาและรวบรวมหลักฐานหาข้อมูลจากหลักฐานทางประวัติศาสตร์จากแหล่งต่าง ๆ

3. การวิเคราะห์หลักฐาน เพื่อตรวจสอบและประเมินค่าความน่าเชื่อถือของหลักฐานที่ รวบรวมไว้

4. การสรุปข้อเท็จจริง เพื่อตอบคำถามหรือตอบจุดมุ่งหมายที่กำหนด

5. การนำเสนอ เพื่ออธิบายเรื่องที่ศึกษาอย่างสมเหตุสมผล

สรุปได้ว่า การพัฒนาหลักสูตร วิชาประวัติศาสตร์ท้องถิ่น ของขั้นตอนในการทำโครงงานประวัติศาสตร์ในการทำโครงงานประวัติศาสตร์ มีขั้นตอนการทำดังต่อไปนี้

1. กำหนดจุดมุ่งหมาย โดยตั้งประเด็นคำถามว่าจะทำการศึกษาเรื่องอะไร ตัวอย่าง ทำไมอยุธยาจึงมีต้นพุทรามาก ประเด็นปัญหาดังกล่าว อาจเกิดจากการที่ นักเรียน เกิดข้อสงสัยเมื่อไปจังหวัดพระนครศรีอยุธยาและพบว่า บริเวณพระราชวังโบราณมีต้นพุทรามาก จากประเด็นข้อสงสัยก่อให้เกิดการตั้งสมมุติฐาน สมมติฐานเป็นคำตอบชั่วคราวที่ตั้งขึ้นเพื่อตอบประเด็นปัญหาที่นักเรียนเกิดข้อสงสัย สมมุติฐานอาจจะไม่ใช่คำตอบที่ถูกต้องเสมอไป เพียงแต่ตั้งไว้เพื่อเป็นกรอบหรือเป็นแนวทางในการศึกษาค้นคว้าหาข้อมูล เพราะประวัติศาสตร์เป็นเรื่องราวที่เกิดขึ้นในอดีต หากมีการค้นพบหลักฐานใหม่ก็สามารถทำให้ข้อมูลที่มีอยู่เกิดการเปลี่ยนแปลงได ตัวอย่าง สมมุติฐาน ข้อที่ 1 พระมหากษัตริย์สมัยอยุธยาโปรดเสวยพุทรา ข้อที่ 2 พม่านำต้นพุทรามาปลูกเพื่อเป็นเสบียงในขณะตั้งทัพ จะเห็นได้ว่าสมมุติฐานอาจมีหลายข้อ ซึ่งแต่ละคนอาจจินตนาการเกี่ยวกับประเด็นปัญหาแตกต่างกันออกไป จึงทำให้เกิดสมมติฐานที่ต่างกันตามความรู้ของแต่ละคน ในการตั้งสมมติฐานของนักเรียนเพื่อความง่ายต่อการศึกษาควรตั้งเพียงประเด็นเดียว และควรเป็นประเด็นที่ชัดเจน

2. การศึกษาค้นคว้าและรวบรวมหลักฐาน สามารถทำได้หลายวิธี เช่น การสัมภาษณ์จากผู้รู้ การค้นค้าจากเอกสารสิ่งพิมพ์และสื่ออิเล็กทรอนิกส์ต่าง ๆ การสำรวจหรือการเก็บข้อมูลภาคสนามให้ได้ข้อมูลต่าง ๆ เกี่ยวกับประเด็นที่นักเรียนได้ตั้งไว้

3. การวิเคราะห์หลักฐาน เป็นการนำข้อมูลที่ได้จากการศึกษาวิธีการต่าง ๆ มาวิเคราะห์ความน่าจะเป็น ตลอดจนเชื่อมโยงเหตุผล และวิเคราะห์ว่าข้อมูลต่าง ๆ ที่ได้สามารถตอบสมมุติฐานที่ตั้งไว้ได้หรือไม่ อย่างไรตัวอย่าง จากข้อมูลที่ศึกษาค้นคว้าได้ไม่เป็นไปตามสมมติฐานที่ตั้งไว้ข้างต้น เพราะจากการศึกษาค้นคว้าข้อมูลจากแหล่งต่าง ๆ พบว่า ต้นพุทราที่มีอยู่มากมายภายในบริเวณพระราชวังโบราณนั้นเพิ่งมีการนำมาปลูกไว้ในสมัยรัชกาลที่ 5

4. การสรุปข้อเท็จจริง เป็นการนำข้อมูลที่ได้จากการศึกษาค้นคว้าตามขั้นตอนทั้งหมดมาเรียบเรียง และเขียนเป็นรายงานผลการศึกษา ว่าได้ความรู้อะไรมาบ้าง ตรงกับสมมติฐานที่ตั้งไว้หรือไม่ อย่างไร

5. การนำเสนอ การนำเสนอข้อมูลที่ได้จากการศึกษาค้นคว้ามีวิธีการนำเสนอในรูปแบบต่าง ๆ เช่น การนำเสนอหน้าชั้นเรียน การจัดป้ายนิเทศ เป็นต้นในการศึกษาเรื่องราวทางประวัติศาสตร์ ข้อมูลที่ได้ ณ ช่วงเวลานั้น ๆ ไม่สามารถสรุปได้ว่าถูกต้องทั้งหมด เพราะเรื่องราวประวัติศาสตร์เป็นเหตุการณ์ที่เกิดขึ้นในอดีต ไม่มีใครสามารถบอกได้ว่าเหตุการณ์ที่เกิดขึ้นนั้นถูกต้องจริง อาจจะมีการค้นพบหลักฐานใหม่ ๆ ได้ ในอดีตการสรุปข้อมูลทางประวัติศาสตร์จึงมักจะใช้คำว่า “มีความน่าจะเป็น” มากกว่าการสรุปว่า คำตอบที่ได้นั้นถูกต้องแน่นอน

**2.2 การวิจัยปฏิบัติการแบบมีส่วนร่วม (Participatory Action Research : PAR)**

กระบวนการเรียนรู้แบบมีส่วนร่วม (Participatory Learning) ในการวิจัยปฏิบัติการแบบมีส่วนร่วม (Participatory Action Research : PAR) เพื่อพัฒนาท้องถิ่น มีแนวคิดสำคัญ ดังนี้

**2.2.1 แนวคิดการพัฒนาการวิจัยเพื่อท้องถิ่น**

จากกระบวนทัศน์การพัฒนาใหม่ที่เน้น คนเป็นศูนย์กลางการพัฒนา รวมทั้งการนำปรัชญาเศรษฐกิจพอเพียงมาเป็นปรัชญานำทางในการพัฒนาประเทศ จะพบว่า ภายใต้แผนพัฒนาฉบับที่ 10 (2550-2554) มีผลงานการวิจัยที่ปรับโครงสร้าง และสร้างความเข้มแข็งของชุมชน ในสังคม โดยเฉพาะภูมิปัญญาท้องถิ่น ซึ่งเป็นส่วนหนึ่งของการเสนอทางเลือกและสร้างโอกาสต่อแนวทางพัฒนาสังคมไทย

อานันท์ กาญจนพันธุ์ (2544) ได้เสนอว่า การวิจัยเพื่อแก้ปัญหาของชุมชนในแนวการวิจัยแบบเดิมนั้น ยังมีปัญหาอยู่บ้าง เพราะไม่อาจเสนอวิธีการแก้ไขปัญหาแบบตรงไปตรงมาได้ ด้วยเหตุนี้ งานวิจัยแบบเศรษฐศาสตร์การเมือง จึงยังไม่จำเป็นต้องทำโดยนักวิชาการเสมอไป ชาวบ้านก็สามารถทำวิจัยได้ ในรูปแบบของการวิจัยอย่างที่เรียกว่า “การวิจัยเชิงปฏิบัติการแบบมีส่วนร่วม (Participatory Action Research) ”

แนวคิดเกี่ยวกับ “งานวิจัยเพื่อท้องถิ่น”เป็นแนวคิดการปรับเปลี่ยนเชิงกระบวนทัศน์ที่มุ่งการเปลี่ยนแปลงพัฒนาชุมชนท้องถิ่น จากเดิมโดยนักวิชาการ นักศึกษา เจ้าหน้าที่ในหน่วยงานภาครัฐ ซึ่งเป็นคนภายนอกชุมชน โดยให้ชาวบ้านในชุมชนเป็นเครื่องมือ คือ ถูกถาม ถูกเก็บข้อมูล ถูกสังเกตเท่านั้น มาเป็นแนวคิดการวิจัยใหม่ จากคำถามที่ว่า“ ทำอย่างไรชาวบ้านจะเป็นผู้เริ่มงานวิจัยและได้ประโยชน์จากงานวิจัย ”ด้วยเหตุนี้แนวคิดการวิจัยเพื่อท้องถิ่น (Concept of Community Based Research) จึงถูกนำมาใช้ เพื่อสร้างระบบคิด ค้นหาวิธีการ ทดลองลงมือปฏิบัติ และสรุปประสบการณ์เพื่อการค้นหารูปธรรม ซึ่งมีลักษณะที่สำคัญ (สินธุ์ สโรบล, 2544, น. 11) ดังนี้

1. เน้น “คน” ในฐานะเป็นองค์ประกอบหนึ่งในระบบภูมินิเวศ

2. คนในชุมชนท้องถิ่นเข้าร่วมใน “กระบวนการ” ตั้งแต่การคิด ตั้งคำถาม การวาง แผนและทำวิจัย เพื่อหาคำตอบอย่างเป็นระบบ

3. มุ่งเรียนรู้ จากการทำงานวิจัยที่เป็นเชิงปฏิบัติการจริง (Action Research) เพื่อแก้ ปัญหาของตัวเอง โดยมีกระบวนการทำงานอย่างเป็นเหตุเป็นผล

4. ไม่ได้มุ่ง “ผลงานวิจัย” เป็นหลักแต่ “สร้างความรู้” จาก“กระบวนการวิจัย”ในฐานะ“เป็นเครื่องมือ” ที่จะเพิ่มพลัง (Empowerment) ให้กับชุมชนท้องถิ่น

5. ผลต่อเนื่องจากงานวิจัย โครงการวิจัย เป็นไปเพื่อให้ชุมชนได้ร่วมกัน จัดการชีวิตของตัวเองอันเป็นวิถีทางหนึ่งที่จะนำไปสู่การสร้างเสริมความเข้มแข็งของชุมชนได้

6. “ผลงานวิจัย”ที่สำคัญยิ่งของงานวิจัยประเภทนี้คือ “คน”และ “กลุ่มคน”ที่เกิดขึ้นจาก การที่ชุมชนท้องถิ่นเข้าร่วมกระบวนการวิจัย ซึ่งจะนำไปสู่การแก้ปัญหาของชุมชนเองทั้งในปัจจุบัน ตลอดจนมีความพร้อมในการรับมือในอนาคต ในการชี้นำและเฝ้าระวังการเปลี่ยน แปลงของชุมชน

วิธีวิทยาวิจัยของ “งานวิจัยเพื่อท้องถิ่น (Community-Based Action Research)” ที่มีการเชื่องโยงกับรูปแบบการวิจัยเชิงปฏิบัติการ (Action Research) และมีลักษณะใกล้เคียงกับงานวิจัยชุมชนท้องถิ่น ที่สำนักงานกองทุนสนับสนุนการวิจัย (สกว.) ให้การสนับสนุนในปัจจุบัน ซึ่งอาจ จะมีชื่อเรียกที่แตกต่างกัน ดังนี้ คือ Community - Based Research : CBR Community - Based Action Research : CBAR Community - Based Participatory Research : CBPR Community - Based Collaborative Action Research : CBCAR

**2.2.2 การวิจัยเชิงปฏิบัติการแบบมีส่วนร่วม (Participatory Action Research: PAR)**

การวิจัยเชิงปฏิบัติการแบบมีส่วนร่วมเกิดจากการนำเอาแนวคิด 2 ประการ ต่อไปนี้ มาผสมผสานกัน คือ

2.2.2.1 การวิจัยเชิงปฏิบัติการ (Action Research : AR) ซึ่งเป็นกระบวนการที่ผู้วิจัยได้เลือกกิจกรรมอย่างใดอย่างหนึ่งที่เห็นว่าดี เหมาะสม ตามความรู้ความเข้าใจของผู้วิจัย มาดำเนิน การปฏิบัติเพื่อทดลองกับผู้ถูกวิจัยและประเมินว่าใช้ได้หรือไม่มีความเหมาะสมและเป็นจริงเพียงใดโดยใช้หลักการและแนวคิดของ Kurt Lewin (1946) ซึ่ง Kurt Lewin อธิบายว่า การวิจัยปฏิบัติการเหมือนกับการดำเนินงาน ในลักษณะของการหมุนรอบตัวเป็นชั้น ๆ เจาะลึกเข้าไปแบบเกลียวสว่าน (Spiral) ประกอบด้วยการวางแผน การปฏิบัติการ และการประเมินผลของการปฏิบัติ และต่อมาได้มีการปรับเป็น ประกอบด้วย การวางแผน การปฏิบัติ การสังเกตและการสะท้อนผล (วาสนา ประวาลพฤกษ์, 2538, น. 16-22)

การดำเนินการวิจัยปฏิบัติการ ไม่จำเป็นต้องเริ่มที่ขั้นวางแผนเสมอไป บางครั้งคณะผู้วิจัย อาจจะมีแผนการปฏิบัติเรียบร้อยแล้ว (ซึ่งได้มาจากการศึกษางานที่ทำอยู่) ก็จะเริ่มด้วยการปฏิบัติเป็น ขั้นตอนที่ 1 ของการดำเนินงาน บางกลุ่มอาจจะมีข้อมูลงานที่ทำอยู่แล้ว อาจจะเริ่มปฏิบัติงานวิจัย ในขั้นของการสะท้อน เพื่อที่จะกำหนดแผนการปฏิบัติต่อไป อย่างไรก็ตามส่วนใหญ่จำเป็นจะต้องเริ่มที่การสะท้อน เพื่อที่จะกำหนดหรือวางรูปแบบการปฏิรูปสถานการณ์ ซึ่งใช้เป็นแนวของการกำหนดแนวคิดที่สนใจร่วมกัน (Thematic Concern) อันเป็นพื้นฐานของการวางแผนและการปฏิบัติงานต่อไป (วาสนา ประวาลพฤกษ์, 2538)

2.2.2.2 การวิจัยแบบมีส่วนร่วม (Participatory Research : PR)เป็นการวิจัยที่ผู้ถูกวิจัยเป็นผู้กำหนดปัญหาและสู่ทางแก้ปัญหา เป็นผู้ตัดสินใจและยืนเจตนารมณ์ที่จะแก้ไขปัญหาเหล่านั้นข้อมูลที่ได้จากการวิจัยทุกขั้นตอน เป็นสิ่งที่ผู้ถูกวิจัยร่วมรับรู้และใช้ประโยชน์ด้วยกระบวนการวิจัย ดำเนินไปในลักษณะการแลกเปลี่ยนความเห็นระหว่างผู้วิจัยกับผู้ถูกวิจัย เพื่อให้ได้ข้อสรุปเป็นขั้น ๆ การวิจัยแบบมีส่วนร่วมนี้ข้อมูลที่ได้จะมีความชัดเจน สะท้อนความคิดอ่าน นิสัยใจคอ ความต้องการและแบบแผนการดำเนินชีวิตของผู้ถูกวิจัยได้

**2.2.3 ความหมายของการวิจัยเชิงปฏิบัติการแบบมีส่วนร่วม**

การวิจัยเชิงปฏิบัติการแบบมีส่วนร่วม มีชื่อเรียกแตกต่างกันไปในแต่ละแห่ง เช่น “Investigation Action Research” (IAP) “Research Participative” หรือ “Research Action” เป็นต้น บางทีเรียก “Collaborative Action Research” แต่ไม่ว่าจะเรียกชื่ออย่างไร นัยแห่งความหมายก็คล้ายกัน (พันธุ์ทิพย์ รามสูต, 2540, น. 33) และจากแนวคิดของ การวิจัยปฏิบัติการแบบมีส่วนร่วม (Participatory Action Research : PAR) จึงหมายถึง การวิจัยที่ผู้วิจัยและผู้ถูกวิจัย ได้มีโอกาสกำหนดปัญหา วางแผน ปฏิบัติการแก้ปัญหา สังเกตการณ์ และสะท้อนผลการปฏิบัติงานร่วมกัน เป็นวิธีการที่ผู้ถูกวิจัยหรือชาวบ้านเข้ามามีส่วนร่วมในการวิจัย คือมีส่วนร่วมในการช่วยให้ข้อมูลช่วยวิเคราะห์ข้อมูลตลอดจนช่วยหาวิธีแก้ไขปัญหา หรือส่งเสริมกิจกรรมนั้น ๆ กล่าวคือ มีส่วนร่วมตั้งแต่การระบุปัญหา การดำเนินการ การติดตามผล จนถึงขั้นประเมินผล (สุภางค์ จันทวาณิช, 2540, น. 67-68) หรือ หมายถึงกระบวนการที่ผู้คนจำนวนหนึ่งในองค์การหรือชุมชนเข้ามาร่วมศึกษาปัญหาโดยกระทำร่วมกันกับนักวิจัย ผ่านกระบวนการวิจัย ตั้งแต่ต้นจนกระทั่งเสร็จสิ้นการเสนอผลและการอภิปรายผลการวิจัย เป็นการเริ่มต้นของคนที่อยู่กับปัญหา (Problems People) ค้นหาปัญหาที่ตนเองมีอยู่ร่วมกับนักวิชาการ เป็นรูปแบบของการวิจัย จากที่ประชาชนผู้เคยเป็นประชากรที่ถูกวิจัย กลับบทบาทเปลี่ยนเป็นผู้ร่วมในการกระทำวิจัย โดยการมีส่วนร่วมนี้ จะต้องมีตลอดกระบวนการ วิจัย (พันธุ์ทิพย์ รามสูต, 2540, น. 31) หรือ หมายถึงการทำงานร่วมกันระหว่างที่ผู้วิจัยกับสมาชิกในชุมชน ทำการศึกษาชุมชนเน้นการการวิเคราะห์ชุมชน เพื่อค้นหาศักยภาพปัญหา แนวทางแก้ปัญหา ด้วยการวางแผนปฏิบัติตามที่วางไว้ ประเมินงานเป็นระยะ เพื่อปรับเปลี่ยนแผนการดำเนินงานให้สามารถบรรลุเป้าหมาย (บุญนาค ตีวกุล, 2543, น. 93) สิ่งสำคัญที่ถือว่าเป็นหัวใจของกระบวนการวิจัย ปฏิบัติการแบบมีส่วนร่วม คือการจัดการชุมชนและการมีส่วนร่วมของประชาชน (ปาริชาติ วลัยเสถียร, 2543)

กล่าวโดยสรุป การวิจัยปฏิบัติการแบบมีส่วนร่วม คือ กระบวนการที่ผู้คนจำนวนหนึ่งในองค์กรหรือชุมชนเข้ามาร่วมศึกษาปัญหา โดยกระทำร่วมกับนักวิจัย ผ่านกระบวนการวิจัยตั้งแต่ต้นจนกระทั่งเสร็จสิ้นการเสนอผลและการอภิปรายผลการวิจัย

**2.2.4 ลักษณะของการวิจัยปฏิบัติการแบบมีส่วนร่วม**

จากการศึกษาแนวคิดและความหมายของการวิจัยปฏิบัติการแบบมีส่วนร่วมที่ผ่าน มานั้น อาจทำให้ภาพของการวิจัยดังกล่าวยังไม่ชัดเจนนัก ดังนั้น เพื่อให้ผู้ศึกษาเห็นภาพของการวิจัยปฏิบัติการแบบมีส่วนร่วม ได้ชัดเจนยิ่งขึ้น ผู้วิจัยจึงได้รวบรวม ลักษณะสำคัญของการวิจัยปฏิบัติการแบบมีส่วนร่วม ที่นักวิชาการได้ให้ความคิดเห็นเกี่ยวกับลักษณะของการวิจัยดังกล่าว โดยสรุปดังนี้

ชูเกียรติ ลีสุวรรณ์ (2531) โดยอ้างอิงมาจาก สิทธิณัฐ ประพุทธนิติสาร (2547, น. 28) ได้เสนอว่าการวิจัยปฏิบัติการแบบมีส่วนร่วม เป็นการวิจัยเชิงคุณภาพที่มีลักษณะสำคัญ ดังนี้

1. เป็นการเน้นการศึกษาชุมชนบทโดยมองคนในฐานะสมาชิกของชุมชนและพฤติกรรมของคนจะถูกกำหนดโดยสภาพแวดล้อมทางกายภาพ เศรษฐกิจ สังคม และการเมือง

2. เน้นการสังเกตและสัมภาษณ์ รวมทั้งการใช้ชีวิตในชุมชนเพื่อให้ได้ข้อมูลเฉพาะเรื่องอย่างละเอียด ซึ่งต้องใช้ระยะเวลาที่ยาวนานในการเก็บข้อมูล เพื่อให้สามารถแน่ใจว่านักวิจัยและชาวบ้านเข้าใจซึ่งกันและกันอย่างถูกต้อง ไม่คลาดเคลื่อนรวมทั้งการให้ความสำคัญกับข้อมูลและความคิดของชาวบ้าน

3. เน้นการแสวงหาแนวทางการแก้ไขปัญหา โดยให้ชาวบ้านมีส่วนร่วมในการวิเคราะห์ปัญหาชุมชนและศึกษาดูว่าทรัพยากรในท้องถิ่นมีอะไรบ้างที่จะนำไปสู่การแก้ไข

4. เน้นการให้ประชาชนมีส่วนร่วมในการคัดเลือกโครงการเพื่อนำไปปฏิบัติ ทั้งนี้พิจารณาจากปัญหาเร่งด่วนในชุมชน โดยคนในชุมชนเป็นผู้พิจารณา

5. เน้นให้ชาวบานมีส่วนร่วมในการดำเนินการแก้ปัญหาในทุกขั้นตอนและสามารถดำเนินงานได้ต่อไปหลังจากนักวิจัยออกจากพื้นที่แล้ว

พันธุ์ทิพย์ รามสูต (2540, น. 35 - 39) ได้กล่าวถึงลักษณะเด่น 10 ประการ ของการวิจัยปฏิบัติการแบบมีส่วนร่วม ไว้ดังต่อไปนี้

1. เป็นการสร้างความรู้ (Produce knowledge) โดยการผสมผสานระหว่างความรู้จากนักวิชาการกับความรู้พื้นบ้าน เป็นการเรียนรู้ร่วม (Co - generative learning) ระหว่างชาวบ้านกับนักวิจัย

2. รูปแบบความรู้ที่ได้จากการปฏิบัติการแบบมีส่วนร่วมเป็นลักษณะปฏิสัมพันธ์ (Interactive) และสหวิทยาการ (Interdisciplinary) ซึ่งเป็นวิถีชีวิต เป็นปริทัศน์ทางจิตที่รวมเอาความอยากรู้อยากเห็นเข้ากับความเปิดใจกว้าง ความผจญภัย เข้ากับการค้นพบสิ่งใหม่ เป็นความต้องการที่จะเสริมความรู้แก่ตนเองโดยผ่านวิธีการใหม่ ความรู้ที่เกิดขึ้นไม่ใช่การเรียนแต่เกิดจากการปฏิบัติ เป็นผลของการฝึกฝนอย่างต่อเนื่องและทำงานอย่างเป็นระบบที่นำไปถึงรูปแบบความคิดที่ยืดหยุ่นมากขึ้น

3. แค่ความเข้าใจกันนั้นยังไม่พอ การวิจัยปฏิบัติการแบบมีส่วนร่วมยังลงมือกระทำให้ความเข้าใจกันนั้น ออกมาเป็นรูปธรรมเป็นความจริง (Action to Transform Reality) ดังนั้นจังหวะของการวิจัยปฏิบัติการแบบมีส่วนร่วม จึงเป็นการสะท้อนความคิดลงมือปฏิบัติไปเช่นนั้น (Reflection - Action - Reflection Action) จึงเท่ากับ การทบทวนความคิดหรือสะท้อนความคิดของตนเองแล้วนำไปลงมือปฏิบัติ เป็นการชี้นำการปฏิบัติที่ทำให้บุคคลตระหนักถึงการที่ตนเองเป็น ที่พึ่งแห่งตนหรือตนชี้นำตนเอง

4. การลงมือปฏิบัติความรู้ หรือใช้ความรู้ลงสู่การปฏิบัติ (Practical) เป็นลักษณะเด่นของการวิจัยปฏิบัติการแบบมีส่วนร่วมประการหนึ่ง ที่เน้นการประชุมประเด็นปัญหา ที่สำคัญและเป็นจริงของท้องถิ่น เป็นการให้การศึกษาแก่คนในท้องถิ่น ที่ไม่เน้นความรู้ที่เป็นทฤษฎีและ การวิเคราะห์วิจารณ์

5. การวิจัยปฏิบัติการแบบมีส่วนร่วม เป็นกระบวนการเบ็ดเสร็จ (Inclusive) ที่ใช้ทรัพยากรอย่างมีประสิทธิภาพและประสิทธิผล โดยการสร้างความรู้จากวิธีการและความรู้ที่มีอยู่ โดยไม่พยายามแยกหรือจำกัดขอบเขตสิ่งใด ทุกความคิดเห็นจะได้รับการรับฟังและยอมรับเป็นการให้โอกาสทุกคนได้เรียนรู้ (Learning for all) ซึ่งเป็นลักษณะพิเศษของการวิจัยแบบนี้

6. กระบวนการทางการวิจัยปฏิบัติการแบบมีส่วนร่วม เป็นสิ่งมีตัวตนมีชีวิตรูปร่าง (Organic) เป็นกระบวนการต่อเนื่องที่ไม่มีเวลาจำกัด เป็นรูปแบบเปิด ที่ไม่สามารถกำหนดแผนการล่วงหน้า ไม่สามารถทำนายผลล่วงหน้าได้อย่างเป็นวิทยาศาสตร์ ไม่มีทฤษฎีตายตัว ไม่มีกฎเกณฑ์ทางวิทยาศาสตร์หรืออุดมการณ์เป็นกรอบกำหนด

7. สร้างความตระหนักถึงความเป็นตัวของตัวเอง (Self - awareness) การสร้างความตระหนักในตนให้เกิดขึ้นกับประชาชนนั้นจะต้องเป็นสิ่งที่เกิดขึ้นในกระบวนการของการวิจัยปฏิบัติการแบบมีส่วนร่วม ซึ่งการวิจัยปฏิบัติการแบบมีส่วนร่วมจะช่วยให้ประชาชน เกิดความเชื่อมั่นในตัวเอง และมีพลังที่จะให้ความชุ่มชื่นแก่ชีวิตของตนและผู้อื่น พลังนี้จะทำให้ทุกคน ต่อสู้ดิ้นรนเพื่อชีวิตที่ดีกว่า รู้คุณค่าประสบการณ์ของตน มีความเชื่อมั่นและกล้าที่จะให้คุณค่าแก่ประสบการณ์ของผู้อื่น การให้เกียรตินับถือซึ่งกันและกัน จะเกิดขึ้นผ่านทางการร่วมมือความใส่ใจที่มีให้แก่กัน ผ่านความรัก ความอาทร

8. การวิจัยปฏิบัติการแบบมีส่วนร่วม จะช่วยสร้างสังคมนิเวศน์ (Ecological Society) ที่คนในสังคมมีการพึ่งพาอาศัยกัน เลิกล้มระบบเจ้านาย สร้างความผสมผสานกลมกลืนระหว่างมนุษย์กับธรรมชาติและมนุษย์กับมนุษย์ให้เกิดขึ้นใหม่

9. การวิจัยปฏิบัติการแบบมีส่วนร่วม เป็นการมองอนาคต (Future Oriented) ดังนั้น นักวิจัยปฏิบัติการแบบมีส่วนร่วม จะต้องรู้วิธีการสร้างฉากสำหรับการเรียนรู้ในชุมชน รู้วิธีการจัดการในลักษณะที่ไม่มีการจัดทำโปรแกรมล่วงหน้า การทำให้เกิดการช่วยตนเองของชุมชน การสร้างแนวทางสำหรับการกระทำ การทบทวน การปรับเปลี่ยน แนวทางปฏิบัติที่ไม่เคยมีอยู่ก่อน การปรับปรุงระบบที่เขาเป็นสมาชิกอยู่ เป็นต้น

10. การวิจัยปฏิบัติการแบบมีส่วนร่วม เป็นวิธีการที่จะเสริมสร้างศักยภาพให้มนุษย์ทุกคนสามารถที่จะจัดการเรื่องต่าง ๆ ในสังคมของเขาได้

องค์ประกอบและลักษณะที่สำคัญของการวิจัยปฏิบัติการแบบมีส่วนร่วมได้แก่

1. ปัญหาของการวิจัยที่เกิดขึ้นในชุมชนเป้าหมายจะต้องเกิดจาก การทำความเข้าใจ การวิเคราะห์ปัญหาและการพยายามแก้ไขโดยคนในชุมชนเอง

2. เป้าหมายสุดท้ายของการวิจัย คือ การเปลี่ยนแปลงสังคมอย่างถอนรากถอนโคน เพื่อพัฒนาชีวิตความเป็นอยู่ของประชาชนให้ดีขึ้น เพราะฉะนั้นผู้ที่ได้รับผลประโยชน์โดยตรง คือประชาชนในเป้าหมายของการวิจัยนั่นเอง

3. การวิจัยปฏิบัติการแบบมีส่วนร่วมเรียกร้องการมีส่วนร่วมอย่างแข็งขันและเต็มที่ของชุมชน ตลอดกระบวนการของการวิจัย ตั้งแต่การทำความเข้าใจและนิยามปัญหาของการวิจัย การเลือกวิธีการแก้ไขปัญหา การวิเคราะห์ข้อมูลต่าง ๆ และการทำกิจกรรมที่จะตามมาจากผลการวิจัย

4. กระบวนการของการวิจัยปฏิบัติการแบบมีส่วนร่วม จะก่อให้เกิดจิตสำนึกในหมู่ประชาชน เกิดความหวงแหนทรัพยากรต่าง ๆ ของตนและมุ่งสู่การพึ่งตนเอง

5. การวิจัยปฏิบัติการแบบมีส่วนร่วม เป็นกระบวนการที่ทำให้การวิเคราะห์ความเป็นจริงในสังคมได้แม่นยำขึ้น

6. นักวิจัยภายนอกเป็นเพียงผู้มีส่วนร่วมที่ทุ่มเท เป็นผู้อำนวยความสะดวกและเป็นผู้ร่วมเรียนรู้ตลอดกระบวนการวิจัย

วิโรจน์ สารรัตนะ (2548, น. 223 - 224) ได้เปรียบเทียบการวิจัยแบบเดิมว่า มีความคล้ายคลึงกับรูปแบบการบริการที่ใช้อยู่เดิม โดยเฉพาะในประเด็นที่ผู้บริหารจะแสดงตนเป็นผู้ เชี่ยวชาญหรือผู้รู้ดีและกล่าวถึง การวิจัยปฏิบัติการแบบมีส่วนร่วมว่า เป็นเทคนิคการวิจัยที่มีการเปลี่ยน แปลงในลักษณะที่สำคัญ ดังนี้

1. เปลี่ยนจากแบบบนสู่ล่าง (Top - down Approach) เป็นแบบล่างขึ้นบน (Bottom - up Approach)

2. เปลี่ยนบทบาทจากผู้ถูกวิจัย จากผู้ถูกกระทำ (Passive) เป็นผู้กระทำ (Active) หรือผู้ร่วมกระทำ (Participant)

3. เปลี่ยนวิธีการวิจัย จากการวิจัยพวกเขา (On Them) เป็นการวิจัยโดยพวกเขา (By Them) กล่าวคือ ผู้ถูกวิจัยจะมีส่วนร่วมในการวิจัยทุกขั้นตอน เป็นทั้งผู้ตัดสินใจ ผู้ปฏิบัติและผู้ร่วมได้รับผลจากการปฏิบัตินั้น

4. เปลี่ยนบทบาทของผู้วิจัย จากการเป็นผู้เชี่ยวชาญหรือผู้รู้ดีจากภายนอก (Outside Expert) กลายเป็นผู้ร่วมวิจัยที่เสมอภาคกัน

5. เปลี่ยนจุดมุ่งหมายในการวิจัย เพราะไม่ได้เพียงเพื่อทำความเข้าใจหรือเพื่อรู้ในปรากฏการณ์ที่เป็นอยู่เท่านั้น แต่จะต้องมีการปฏิบัติ เพื่อให้เกิดการเปลี่ยนแปลงไปในทิศทางที่พึงประสงค์ด้วยและคาดหวังว่า จะเป็นการเปลี่ยนแปลงที่ยั่งยืน อันเนื่องจากความผูกพันและจากการ มีส่วนร่วมในทุกขั้นตอน

**2.2.5 ขั้นตอนของการวิจัยปฏิบัติการแบบมีส่วนร่วม**

มีนักวิจัย นักวิชาการ ได้เสนอแนะการนำเอาระเบียบวิธีของการวิจัยปฏิบัติการแบบมีส่วนร่วม ไปปรับหรือประยุกต์ใช้ในการแก้ปัญหาร่วมกับชุมชน ควรปฏิบัติตามขั้นตอนดังนี้ คือ

พันธุ์ทิพย์ รามสูต (2540, น. 42) ได้อธิบายไว้ในหนังสือ การวิจัยปฏิบัติการอย่างมีส่วนร่วมว่า กระบวนการของการวิจัยปฏิบัติการอย่างแบบมีส่วนร่วมนี้ประกอบด้วยขั้นตอนต่าง ๆ ดังต่อไปนี้ 1. การเตรียมชุมชนเพื่อที่จะให้ชุมชนมีความพร้อมในการเข้ามามีส่วนร่วมในการวิจัยในระดับที่เสมอภาค ในทุกขั้นตอนจึงต้องมีการเตรียมชุมชนก่อนโครงการวิจัยจะเริ่มในแง่ต่าง ๆ เช่น การสร้างบูรณาการของชุมชน การส่งเสริมกระบวนการตัดสินใจร่วมกันของชุมชน การจัดลำดับความสำคัญของปัญหา การเลือกผู้แทนผู้ร่วมโครงการ เป็นต้น

2. อบรมนักวิจัยร่วมจากชุมชน ในฐานะเป็นนักวิจัยจากท้องถิ่นให้มีความรู้เกี่ยวกับสถานการณ์ในท้องถิ่น บทบาทของผู้ที่ทำหน้าที่เป็นนักวิจัยท้องถิ่นการจัดองค์กรชุมชน รูปแบบของผู้นำ การสนับสนุนและมนุษยสัมพันธ์

3. กำหนดรูปแบบการวิจัย ทีมนักวิจัยท้องถิ่น จะร่วมกันกำหนดรูปแบบการวิจัย เช่น การแตกปัญหาทั่วไปที่ชุมชนเลือกแล้วลงเป็นปัญหาย่อย ๆ ที่สามารถจะทำวิจัย เพื่อแก้ปัญหาได้ทีละส่วน ต่อไปก็จะกำหนดวิธีการที่จะรวบรวมข้อมูลที่ต้องการ เครื่องมือที่จะใช้ ผู้ที่จะให้คำตอบหรือให้ข้อมูล รวมทั้งขนาดของตัวอย่าง การสร้างเครื่องมือ การกำหนดรูปแบบคำถามและวิธีถาม เป็นต้น

4. ลงมือเก็บข้อมูล โดยผู้ที่ได้รับการอบรมวิธีการเก็บข้อมูลมาแล้ว

5. ประมวลผลและวิเคราะห์ข้อมูล ทีมนักวิจัยท้องถิ่นจะร่วมกันทำการประมวลผล และสรุปข้อมูลให้ข้อสังเกต หรือข้อวิจารณ์สิ่งที่พบ วิเคราะห์ว่าเหตุใดจึงได้ข้อมูลเช่นนั้น เขียนสรุปสิ่งที่พบอย่างกว้าง พร้อมทั้งให้ข้อเสนอแนะประกอบ

6. หารือผลการค้นพบกับชุมชน โดยมีจุดมุ่งหมายที่จะนำข้อมูลที่ได้จากการศึกษาเสนอกลับคืนต่อชุมชนให้มีโอกาสตรวจสอบและแก้ไขความถูกต้อง ตลอดจนทำการวิเคราะห์สรุปประเด็นหรือชี้แนะแก่ทีมวิจัย กระบวนการหารือนี้ อาจทำให้ในรูปของการแสดงบทบาทสมมติ การประชุมกลุ่ม หรือวิธีการอื่น ๆ เช่น จัดแสดงข้อมูลของกราฟแบบต่าง ๆ ในที่สาธารณะหรือที่ชุมนุมของชุมชน และกระตุ้นให้มีการออกความคิดเห็น การแสดงออกถึงความรู้สึกของชาวบ้านการประเมินท่าทีและปฏิกิริยาต่อข้อมูลของชุมชนที่รวบรวมได้จากกระบวนการวิจัย ตลอดจนการตัดสินใจร่วมกันในเรื่องเหล่านี้

7. วางแผนชุมชน โดยการอบรมทีมวางแผนให้สามารถเขียนโครงการได้ รวมทั้งความสามารถในการจัดองค์กรชุมชนด้วย โครงการที่ทีมวางแผนเขียนนี้ จะต้องนำมาปรึกษาหารือกับชุมชน ให้ชุมชนตรวจสอบแก้ไขและรับรองก่อนนำไปเสนอ เพื่อขอทุนสนับสนุนต่อองค์กรที่เกี่ยวข้อง

8. นำแผนไปปฏิบัติ โดยการระดมทรัพยากรทั้งบุคคลและขุมพลัง ตลอดจนองค์กรประชาชนต่าง ๆ ในชุมชนมาร่วมในการปฏิบัติตามแผนที่จัดวางขึ้น จากข้อมูลที่เป็นผลจาก การศึกษาร่วมกัน โดยทีมนักวิจัยปฏิบัติการอย่างมีส่วนร่วมนั้น

9. ติดตาม กำกับและประเมินผลในชุมชน โดยทีมนักวิจัยและชุมชนร่วมกัน

สุชาดา ทวีสิทธิ์ (อ้างถึงใน ปาริชาติ วลัยเสถียร, 2543, น. 82) ได้สรุปขั้นตอนการวิจัยปฏิบัติการแบบมีส่วนร่วม ไว้ 5 ขั้นตอน ดังต่อไปนี้

1. ระยะก่อนทำการวิจัย (Pre-research Phase) ได้แก่

1.1 การคัดเลือกชุมชนและการเข้าถึงชุมชน

1.2 การบูรณาการตัวนักวิจัยเข้ากับชุมชน

1.3 การสำรวจข้อมูลเบื้องต้นของชุมชน

1.4 การแพร่แนวคิดของการวิจัยปฏิบัติการแบบมีส่วนร่วมแก่ชุมชน

2. ระยะของการทำวิจัย (Research Phase) ได้แก่

2.1 การศึกษาวิเคราะห์ปัญหาร่วมกับชุมชน

2.2 การฝึกอบรมทีมวิจัยท้องถิ่น

2.3 การวิเคราะห์ปัญหา อาจเกิดขึ้นในกระบวนการของการวิจัยปฏิบัติการแบบมีส่วนร่วม และกำหนดแนวทางแก้ไข

2.4 การออกแบบการวิจัยและเก็บข้อมูล

2.5 การวิเคราะห์ข้อมูล

2.6 การนำเสนอข้อมูลต่อที่ประชุมหมู่บ้าน

3. ระยะการจัดทำแผน (Planning Phase)

3.1 การอบรมทีมงานวางแผนท้องถิ่น

3.2 การกำหนดโครงการหรือกิจกรรม

3.3 การศึกษาความเป็นไปได้ของแผนงาน

3.4 การแสวงหางบประมาณและหน่วยงานที่สนับสนุน

3.5 การวางแผนเพื่อติดตามและประเมินผล

4. ระยะการนำแผนไปปฏิบัติ (Implementation Phase)

4.1 การกำหนดทีมงานปฏิบัติงานอาสาสมัคร

4.2 การอบรมทีมงานปฏิบัติงานอาสาสมัคร

5. ระยะติดตามและประเมินผลการปฏิบัติ (Monitoring and Evaluation Phase)

5.1 จัดตั้งทีมงานติดตามและประเมินผลการปฏิบัติงานของหมู่บ้านขึ้นมาติดตามการดำเนินงานของฝ่ายปฏิบัติทุกระยะ

5.2 เสนอผลการประเมินต่อที่ประชุมหมู่บ้าน

สิทธิณัฐ ประพุทธนิติสาร (2547, น. 78 - 80) ได้เสนอแนะว่า ถ้าจะให้การวิจัยปฏิบัติการแบบมีส่วนร่วม (PAR) มีความสมบูรณ์และมีแนวทางปฏิบัติที่เป็นจริงได้นั้น ควรใช้เครื่องมือ กระบวนการหลัก ดังนี้

1. การสร้างความสัมพันธ์แบบหุ้นส่วนระหว่างนักวิชาการนักพัฒนาคน (คนนอก) กับแกนนำของกลุ่มผู้ที่อยู่ในชุมชน โดยการกำหนดบทบาทของแต่ละฝ่ายให้ชัดเจน และเน้นให้ทุกฝ่ายเข้าใจบทบาทตั้งแต่แรก โดยเฉพาะอย่างยิ่งความชัดเจนในวัตถุประสงค์ เป้าหมายและความคาดหวังว่า ใครมีอะไร จะให้อะไร และได้อะไร เพื่อจัดการกับปัญหาของชุมชน ซึ่งขั้นตอนนี้ควรต้องทำก่อนขั้นตอนอื่น ทั้งหมดของ PAR

2. การวิเคราะห์ปัญหาแบบมีส่วนร่วม หากหุ้นส่วนตามข้อ 1 มีความชัดเจนถึงประโยชน์ที่แต่ละฝ่ายจะได้ มีใจที่อยากจะทำงานแก้ปัญหาร่วมกันแล้ว กระบวนการเรียนรู้อย่างเป็นระบบจะเริ่มด้วยวิธีการวิเคราะห์ปัญหาแบบมีส่วนร่วม หุ้นส่วนจะร่วมมือกันเป็นแกนกลาง (Core Group) โดยมีสมาชิกกลุ่มในชุมชน ที่ใจอยากแก้ปัญหาที่สำคัญของเขา มาร่วมคิดถึงปัญหา สาเหตุแนวทางแก้อย่างเป็นระบบ

3. การวางแผนปฏิบัติการแบบมีส่วนร่วมเป็นการกำหนดยุทธศาสตร์และกิจกรรมที่หลากหลาย แต่ทุกอย่างต้องสนองตอบต่อสาเหตุแห่งปัญหา ทุกอย่างต้องทำได้จริง ตามเงื่อนไขที่หลากหลายและสลับซับซ้อนที่สำคัญคือ “แผน” แบบชาวบ้าน “ไม่ใช่แผน” แบบราชการที่มีรูปแบบตายตัว

4. การปฏิบัติและถอดประสบการณ์แบบมีส่วนร่วมขั้นตอนนี้ เป็นหัวใจสำคัญของ PAR มีความหมายมากกว่าเอาแผนไปปฏิบัติ หรือมากกว่าการปฏิบัติตามแผน เนื่องจากความสำเร็จของแผนอาจไม่ใช่จุดหมายสุดท้าย แต่การเพิ่มขีดความสามารถในการคิด การทำอย่างเป็นระบบที่เพิ่มขึ้นของแกนนำ และสมาชิกที่ผ่านกระบวนการเรียนรู้ จะเป็นจุดหมายที่สำคัญกว่าเงื่อนไขแห่งความสำเร็จและวิธีการที่ฟันฝ่าอุปสรรคมาจนถึงจุดสำเร็จนี้ จะต้องมีการถอดประสบการณ์ออกมาทันทีและต่อเนื่องในช่วงจังหวะของการปฏิบัติงาน ทั้งที่เกิดผลตามที่ตั้งใจไว้และไม่เป็นไปตามที่ตั้งใจ

สรุปได้ว่า จากการศึกษาแนวคิด ความหมายและลักษณะของการวิจัยปฏิบัติการแบบมีส่วนร่วม (PAR) สรุปได้ว่า ในกระบวนการวิจัยปฏิบัติการแบบมีส่วนร่วม เป็นกระบวนการของวงจรคุณภาพ 4 ขั้นตอนหลัก ๆ คือ 1) การเตรียมการหรือการวางแผน (Plan) 2) ขั้นตอนการวิจัย (Do)

3) ปฏิบัติตามแผน (Check) 4) การประเมินผล (Act) ซึ่งมีผู้ที่เกี่ยวข้องอยู่อย่างน้อย 3 ฝ่าย คือฝ่ายแรกคือ ชาวบ้านอันประกอบด้วย แกนนำ กลุ่มผู้ที่อาศัยกับปัญหา ฝ่ายที่สองคือ นักพัฒนาที่มีภารกิจในชุมชน ทั้งที่มาจากหน่วยงานของรัฐหน่วยงานพัฒนาเอกชน หรือองค์กรศาสนา องค์กรการกุศลต่าง ๆ ฝ่ายที่สามคือ นักวิชาการที่เป็นนักวิจัย ผู้ต้องการแสวงหาองค์ความรู้แบบใหม่เพื่อแก้ปัญหาต่าง ๆ ในชุมชน ซึ่งความสัมพันธ์ระหว่างนักวิจัย นักพัฒนาและชาวบ้านหรือผู้ถูกวิจัย

**2.3 แนวคิดการพัฒนารูปแบบ**

**2.3.1 ความหมายเกี่ยวกับรูปแบบ**

คำว่า “รูปแบบ” หรือ “Model” เป็นคำที่ใช้เพื่อสื่อความหมายหลายอย่าง ซึ่งโดยทั่วไปแล้ว รูปแบบ หมายถึง สิ่งหรือวิธีการดำเนินงานที่เป็นต้นแบบของอย่างใดอย่างหนึ่ง เช่น แบบจำลองสิ่งก่อสร้างรูปแบบในการพัฒนาชนบท รูปแบบในการหาเสียงของผู้สมัครรับเลือกตั้งเป็นผู้แทนราษฎร เป็นต้น พจนานุกรม Contemporary English ของ Longman (1987, น. 668) ให้ความหมายคำนี้เอาไว้ 5 ความหมาย แต่โดยสรุปแล้ว จะมี 3 ลักษณะใหญ่ ๆ คือ 1) Model หมายถึง สิ่งซึ่งเป็นแบบย่อส่วนของของจริงความหมายนี้ตรงกับภาษาไทยว่าแบบจำลอง เช่น แบบจำลองของเรือดำน้ำ เป็นต้น 2) Model ที่หมายถึง สิ่งของหรือคนที่นำมาใช้เป็นแบบอย่าง ในการดำเนินการบางอย่าง เช่น ครูต้นแบบ นักเดินแบบหรือแม่แบบในการวาดภาพศิลป์ เป็นต้น (3) Model ที่หมายถึงแบบหรือรุ่นของผลิตภัณฑ์ต่าง ๆ เช่น เครื่องคอมพิวเตอร์รุ่น 864X เป็นต้น

Good (1973) นั้น ได้รวบรวมความหมายของรูปแบบเอา ไว้ 4 ความหมาย คือ

1. เป็นแบบอย่างของสิ่งใดสิ่งหนึ่งเพื่อเป็นแนวทางในการสร้างหรือทำซ้ำ

2. เป็นตัวอย่างเพื่อการเลียนแบบ เช่น การออกเสียงภาษาต่างประเทศเพื่อให้ผู้เรียน ได้เรียนแบบ เป็นต้น

3. เป็นแผนภูมิ หรือรูปสามมิติซึ่งเป็นตัวแทนของสิ่งใดสิ่งหนึ่งหรือหลักการหรือแนวคิด

4. เป็นชุดของปัจจัย หรือตัวแปรที่มีความสัมพันธ์ซึ่งกันและกัน ซึ่งรวมตัวกันเป็นตัวประกอบและเป็นสัญลักษณ์ทางระบบสังคม อาจจะเขียนออกมาเป็นสูตรทางคณิตศาสตร์หรือบรรยายเป็นภาษาได้

จากความหมายของรูปแบบทั้งหมดที่ Good รวบรวมเอาไว้นั้น พอจะสรุปได้ว่า รูปแบบมี 2 ลักษณะ คือ 1) รูปแบบที่เป็นแบบจำลองของสิ่งที่เป็นรูปธรรม และ 2) รูปแบบที่เป็นแบบจำลองของสิ่งที่เป็นนามธรรม ซึ่งสอดคล้องกับความหมายที่ Tosi and Carroll (1982, p. 163) กล่าวถึงเอาไว้ว่ารูปแบบเป็นนามธรรมของจริงหรือภาพจำลองของสภาพการณ์อย่างใดอย่างหนึ่ง ซึ่งอาจะมีรูปแบบอย่างง่าย ๆ ไปจนถึงรูปแบบที่มีความสลับซับซ้อนมาก ๆ และมีทั้งรูปแบบเชิงกายภาพ (Physical Model) ที่เป็นแบบจำลองของวัตถุ เช่น แบบจำลองหอสมุดแห่งชาติ แบบจำลองเครื่องบินขับไล่ เอฟ16 เป็นต้น และรูปแบบเชิงคุณลักษณะ (Qualitative Model) ที่ใช้อธิบายปรากฏการณ์ด้วยภาษาหรือสัญลักษณ์ เช่น รูปแบบเชิงระบบและตามสถานการณ์ (A System Contingency Model) ของ Brown and Moberg (1980, pp. 16-17) และ รูปแบบการควบคุมวิทยานิพนธ์ ของบุญชม ศรีสะอาด (2533) เป็นต้น รูปแบบการบริหารซึ่งกำลังศึกษาและพัฒนาในการวิจัยครั้งนี้ จะอยู่ในกลุ่มของรูปแบบประเทศ คือ รูปแบบเชิงคุณลักษณะ ซึ่งเป็นรูปแบบในความหมายโดยทั่วไป เมื่อกล่าวถึงคำนี้ในวงวิชาการดังนั้นความหมายที่จะนำมากล่าวถึงบางส่วน ดังนี้

Bardo and Hartman (1982, p. 70) ได้กล่าวถึง รูปแบบ ในทางสังคมศาสตร์ไว้ว่าเป็นชุดของข้อความเชิงนามธรรมเกี่ยวกับปรากฏการณ์ที่เราสนใจ เพื่อใช้ในการนิยามคุณลักษณะหรือบรรยายคุณสมบัตินั้น ๆ และ Bardo กับ Hartman อธิบายต่อไปว่า รูปแบบเป็นอะไรบางอย่างที่เราพัฒนาขึ้นมา เพื่อบรรยายคุณลักษณะที่สำคัญ ๆ ของปรากฏการณ์อย่างใดอย่างหนึ่ง เพื่อให้ง่ายต่อการเข้าใจรูปแบบ จึงมิใช่การบรรยายหรืออธิบายปรากฏการณ์อย่างละเอียดทุกแง่ทุกมุม เพราะการทำเช่นนั้น จะทำให้รูปแบบมีความซับซ้อนและยุ่งยากเกินไปในการที่จะทำความเข้าใจ ซึ่งจะทำให้คุณค่าของรูปแบบนั้นด้อยลงไป ส่วนการที่จะสรุปว่า รูปแบบหนึ่ง ๆ ต้องมีรายละเอียดมากน้อยเพียงใด จึงจะเหมาะสมและรูปแบบนั้น ๆ ควรมีองค์ประกอบอะไรบ้างไม่ได้มีข้อกำหนดตายตัว ทั้งนี้ ก็แล้วแต่ปรากฏการณ์แต่ละอย่างและวัตถุประสงค์ของผู้สร้างรูปแบบที่จะต้องการอธิบายปรากฏการณ์นั้น ๆ อย่างไร

Stonware and Wankel (1986, p. 12) ได้ให้ความหมายของรูปแบบ เป็นการจำลองความจริงของปรากฏการณ์ เพื่อทำให้เราได้เข้าใจความสัมพันธ์ที่สลับซับซ้อนของปรากฏการณ์นั้น ๆ ได้ง่ายขึ้นขณะที่ Willer (1967, p. 15) กล่าวว่า รูปแบบเป็นการสร้างความคิดรวบยอดของชุดปรากฏการณ์ ด้วยวิธีการของเหตุผลที่มีจุดมุ่งหมาย เพื่อให้เกิดความกระจ่างชัด ในนิยามความสัมพันธ์และข้อเสนอของระบบรูปนัยที่เกี่ยวข้อง ในทำนองเดียวกับที่ Smith (1980) ได้กล่าวว่า รูปแบบ หมายถึง การย่อส่วนของจริงให้เล็กลง เพื่อให้พิจารณา และช่วยทำความเข้าใจในข้อเท็จจริง ปรากฏการณ์หรือพฤติกรรมต่าง ๆ โดยการจัดวางแบบแผนให้เข้าใจง่ายขึ้น ซึ่งเป็นเหมือนตัวแทนความจริง แต่มิใช่ข้อเท็จจริงหรือปรากฏการณ์ทั้งหมดที่เกิดขึ้นในการนี้ Bardo and Hardman (1982, p. 70) ได้ขยายความของรูปแบบว่า รูปแบบเป็นอะไรบางอย่างที่เราพัฒนาขึ้นเพื่อบรรยายคุณลักษณะ ที่สำคัญ ๆ ของปรากฏการณ์อย่างใดอย่างหนึ่ง เพื่อให้ง่ายต่อการทำความเข้าใจ รูปแบบจึงไม่ใช่ การบรรยายหรืออธิบายปรากฏการณ์อย่างละเอียดทุกแง่ทุกมุม ส่วนการที่จะระบุว่ารูปแบบหนึ่ง ๆ จะต้องมีรายละเอียดเหมาะสมมากน้อยเพียงใด และรูปแบบนั้น ๆ ควรมีองค์ประกอบอะไรบ้าง ไม่ได้มีข้อกำหนดตายตัว ทั้งนี้ขึ้นอยู่กับปรากฏการณ์ของแต่ละอย่างและวัตถุประสงค์ของผู้สร้างรูปแบบ ที่ต้องการจะอธิบายปรากฏการณ์นั้น ๆ

ทิศนา แขมมณี (2551, น. 219 - 222) ได้ให้ความหมายของรูปแบบไว้ว่า “เป็นรูปธรรมของความคิดที่เป็นนามธรรม ซึ่งบุคคลแสดงออกมาในลักษณะใดลักษณะหนึ่ง เช่น เป็นคำอธิบาย เป็นแผนผัง ไดอะแกรมหรือแผนภาพ เพื่อช่วยให้ตนเองและบุคคลอื่นสามารถเข้าใจได้ชัดเจน” และได้อธิบายเกี่ยวกับรูปแบบการสอนไว้ว่า คือสภาพหรือลักษณะของการเรียนการสอนที่จัดขึ้นอย่างเป็นระบบระเบียบตามหลักการ ปรัชญา แนวคิดหรือความเชื่อต่าง ๆ โดยมีการจัดกระบวนการหรือขั้นตอนในการเรียนการสอน โดยอาศัยวิธีสอนและเทคนิคการสอนต่าง ๆ เข้าไปช่วยทำให้สภาพการเรียนการสอนนั้นเป็นไปตามหลักการที่ยึดถือ

โดยสรุปแล้ว รูปแบบหมายถึง แบบจำลองอย่างง่ายหรือย่อส่วน (Simplified form) ของปรากฏการณ์ต่าง ๆ หรือรูปแบบเป็นการจำลองภาพในอุดมคติที่ผู้เสนอรูปแบบดังกล่าว ได้ศึกษาและพัฒนาขึ้น เพื่อแสดงหรืออธิบายปรากฏการณ์ให้เข้าใจได้ง่ายขึ้น หรือในบางกรณีอาจจะใช้ประโยชน์ ในการทำนายปรากฏการณ์ที่จะเกิดขึ้นไม่มีองค์ประกอบตายตัวหรือรายละเอียดทุกแง่ทุกมุม โดยผ่านกระบวนการตรวจสอบอย่างเป็นระบบ ตลอดจนอาจใช้เป็นแนวทางในการดำเนินการอย่างใดอย่างหนึ่งต่อไป

**2.3.2 ประเภทของรูปแบบ**

Keeves (1988, pp. 561-565) ได้แบ่งประเภทของรูปแบบทางการศึกษาและสังคมศาสตร์เอาไว้ 4 ประเภท คือ

1. รูปแบบเชิงเทียบเคียง (Analogue Model) เป็นรูปแบบที่ใช้การอุปมัยเทียบเคียงปรากฏการณ์ ซึ่งเป็นรูปธรรม เพื่อสร้างความเข้าใจในปรากฏการณ์ที่เป็นนามธรรม เช่น รูปแบบในการทำนายจำนวนนักเรียนที่จะเข้าสู่ระบบโรงเรียน ซึ่งอนุมานแนวคิดมาจาก การเปิดน้ำเข้าและปล่อยน้ำออกจากถัง นักเรียนที่จะเข้าสู่ระบบเปรียบได้กับน้ำที่ไหลเข้าถัง นักเรียนที่ออกจากระบบเปรียบได้กับน้ำที่เปิดออกจากถัง ดังนั้น นักเรียนที่คงอยู่ในระบบ จึงเท่ากับนักเรียนที่เข้าสู่ระบบ ลบด้วยนักเรียนที่ออกจากระบบ เป็นต้น จุดมุ่งหมายของรูปแบบก็เพื่ออธิบายการเปลี่ยนแปลง ของประชากรนักเรียนในโรงเรียน

2. รูปแบบเชิงข้อความ (Semantic Model) เป็นรูปแบบที่ใช้ภาษาเป็นสื่อในการบรรยาย หรืออธิบายปรากฏการณ์ที่ศึกษาด้วยภาษา แผนภูมิหรือรูปภาพ เพื่อให้เห็นโครงสร้างทางความคิดองค์ประกอบประกอบ และความสัมพันธ์ขององค์ประกอบของปรากฏการณ์นั้น ๆ เช่น รูปแบบการเรียนรู้ในโรงเรียน (A model of school learning) Carroil (1963, อ้างถึงใน Keeves, 1988, p. 561) รูปแบบการสอนของ Joyce and Weil (1986) รูปแบบการควบคุมวิทยานิพนธ์ของ บุญชม ศรีสะอาด (2533) และรูปแบบการบริหารการศึกษาประชาบาล พุทธศักราช 2522 (คณะกรรมการพิจารณาปัญหาการศึกษาประชาบาล, 2522) เป็นต้น

3. รูปแบบเชิงคณิตศาสตร์ (Mathematical Model) เป็นรูปแบบที่ใช้สมการทางคณิตศาสตร์เป็นสื่อ ในการแสดงความสัมพันธ์ของตัวแปรต่าง ๆ รูปแบบประเภทนี้นิยมใช้กัน ทั้งในสาขาจิตวิทยาและศึกษาศาสตร์รวมทั้งการบริหารการศึกษาด้วย

4. รูปแบบเชิงสาเหตุ (Causal Model) เป็นรูปแบบที่พัฒนามาจากเทคนิคการวิเคราะห์เส้นทาง ที่เรียกว่า Path Analysis และหลักสร้าง Semantic Model โดยการนำเอาตัวแปรต่าง ๆ มาสัมพันธ์กันเชิงเหตุและผลที่เกิดขึ้น เช่น The Standard Deprivation Model ซึ่งเป็นรูปแบบที่แสดงความสัมพันธ์ระหว่าง สภาพทางเศรษฐกิจ สังคมของบิดามารดา สภาพแวดล้อมทาง การศึกษาที่บ้านและระดับสติปัญญาของเด็ก เป็นต้น

Joyce and Weil (1986) ได้ศึกษาและจัดแบ่งประเภทของรูปแบบตามแนวคิด หลักการหรือทฤษฎีซึ่งเป็นพื้นฐานในการพัฒนารูปแบบนั้น ๆ และได้แบ่งกลุ่มรูปแบบการสอนเอาไว้ 4 รูปแบบ คือ

1. Information Processing Models เป็นรูปแบบการสอนที่ยึดหลักความสามารถในกระบวนการประมวลข้อมูลของผู้เรียนและแนวทางในการปรับปรุงวิธีการจัดการกับข้อมูลให้มีประสิทธิภาพยิ่งขึ้น

2. Personal Models รูปแบบการสอนที่จัดไว้ในกลุ่มนี้ให้ความสำคัญกับปัจเจกบุคคลและการพัฒนาบุคคลเฉพาะราย โดยมุ่งเน้นกระบวนการที่แต่ละบุคคลจัดระบบ และปฏิบัติ ต่อสรรพสิ่ง (Reality) ทั้งหลาย

3. Social Interaction Model เป็นรูปแบบที่ให้ความสำคัญกับความสัมพันธ์ระหว่างบุคคลและบุคคลต่อสังคม

4. Behavior Models เป็นกลุ่มของรูปแบบการสอนที่ใช้องค์ความรู้ด้านพฤติกรรมศาสตร์เป็นหลักในการพัฒนารูปแบบ จุดเน้นที่สำคัญ คือ การเปลี่ยนแปลงพฤติกรรมที่สังเกตได้ของผู้เรียนมากกว่าการพัฒนาโครงสร้างทางจิตวิทยาและพฤติกรรม ที่ไม่สามารถสังเกตได้

ทิศนา แขมมณี (2551) ได้แบ่งประเภทของรูปแบบ (Model) ที่ใช้กันอยู่โดยทั่วไป มี 5 แบบหรือ 5 ลักษณะ (Kaplan, 1964, อ้างถึงใน Keeves, 1997, pp. 386-387)

1. รูปแบบเชิงเปรียบเทียบ (Analogue Model) ได้แก่ ความคิดที่แสดงออกในลักษณะของการเปรียบเทียบสิ่งต่าง ๆ อย่างน้อย 2 สิ่งขึ้นไป รูปแบบลักษณะที่ใช้กันมากทางด้านวิทยาศาสตร์กายภาพ สังคมศาสตร์และพฤติกรรมศาสตร์

2. รูปแบบเชิงภาษา (Semantic Model) ได้แก่ ความคิดที่แสดงออก ผ่านการใช้ภาษา (พูดและเขียน) รูปแบบลักษณะที่ใช้กันมากทางด้านศึกษาศาสตร์

3. รูปแบบเชิงคณิตศาสตร์ (Mathematical Model) ได้แก่ ความคิดที่แสดงออกผ่านทางสูตรคณิตศาสตร์ ซึ่งส่วนมากจะเกิดขึ้นหลังจากได้รูปแบบเชิงภาษาแล้ว

4. รูปแบบเชิงแผนผัง (Schematic Model) ได้แก่ ความคิดที่แสดงออกผ่านทางแผนผัง แผนภาพ ไดอะแกรม กราฟ เป็นต้น

5. รูปแบบเชิงสาเหตุ (Causal Model) ได้แก่ ความคิดที่แสดงให้เห็นถึงความ สัมพันธ์เชิงสาเหตุระหว่างตัวแปรต่าง ๆ ของสภาพการณ์ปัญหาใด ๆ รูปแบบด้านศึกษาศาสตร์ มักจะเป็นแบบนี้เป็นส่วนใหญ่

**2.3.3 องค์ประกอบของรูปแบบ**

จากการศึกษาตัวอย่างของรูปแบบ จากเอกสารที่เกี่ยวข้องต่าง ๆ พบว่าไม่ปรากฏมีหลักเกณฑ์ที่เป็นเกณฑ์ตายตัวว่า รูปแบบนั้นต้องมีองค์ประกอบอะไรบ้างอย่างไร ส่วนใหญ่ จะขึ้นอยู่กับลักษณะเฉพาะของปรากฏการณ์ที่ผู้สนใจดำเนินการศึกษา ส่วนการกำหนดองค์ประกอบรูปแบบในการศึกษาและทำความเข้าใจเกี่ยวกับการจัดองค์การและการบริหารจัดการ (The Model of Organization and Management) ตามแนวคิดของ

ทิศนา แขมมณี (2551) กล่าวว่า การเรียนรู้โดยทั่วไปจะต้องมีองค์ประกอบ ที่สำคัญ ดังนี้

1. รูปแบบจะต้องนำไปสู่การทำนาย (Prediction) ผลที่ตามมา ซึ่งสามารถพิสูจน์ทดสอบได้ กล่าวคือ สามารถนำไปสร้างเครื่องมือ เพื่อไปพิสูจน์ทดสอบได้

2. โครงสร้างของรูปแบบจะต้องประกอบด้วยความสัมพันธ์เชิงสาเหตุ (Causal relationship) ซึ่งสามารถใช้อธิบายปรากฏการณ์ เรื่องนั้นได้

3. รูปแบบจะต้องสามารถช่วย สร้างจินตนาการ (Imagination) ความคิดรวบยอด (Concept) และความสัมพันธ์ (Interrelations) รวมทั้งช่วยขยายขอบเขตของการสืบเสาะหาความรู้

4. รูปแบบควรจะประกอบด้วยความสัมพันธ์เชิงโครงสร้าง (Structural Relationships) มากกว่า ความสัมพันธ์เชิงเชื่อมโยง (Associative Relationship)

Brown and Moberg (1980, pp. 16-17) นั้นได้สังเคราะห์รูปแบบขึ้นมาจากแนวคิดเชิงระบบ (System Approach) กับหลักการบริหารตามสถานการณ์ (Contingency Approach) ประกอบด้วย

1. สภาพแวดล้อม (Environment)

2. เทคโนโลยี (Technology)

3.โครงสร้าง (Structure)

4. กระบวนการจัดการ (Management process) และการตัดสินใจสั่งการ (Decision making)

Brado and Hartman (1982) ได้ให้ความเห็นเกี่ยวกับ องค์ ประกอบของรูปแบบไว้ว่า การที่จะระบุว่ารูปแบบใดรูปแบบหนึ่งนั้น จะต้องประกอบด้วยรายละเอียดมากน้อยเพียงใดจึงจะเหมาะสมและรูปแบบนั้นควรมีองค์ประกอบอะไรบ้าง ไม่ได้มีข้อกำหนดที่แน่นอน ทั้งนี้ขึ้นอยู่กับปรากฏการณ์นั้น ๆ ตัวอย่างเช่น

รูปแบบระบบที่มีลักษณะบางประการของระบบเปิด (Ivancevich. 1989) เป็นรูปแบบที่แสดงถึงองค์ประกอบย่อยของระบบ ซึ่งประกอบด้วย 4 ส่วน คือ (1) ปัจจัยนำเข้า (2) กระบวนการ (3) ผลผลิตและ (4) ข้อมูลป้อนกลับจากสภาพแวดล้อม การพิจารณารูปแบบในลักษณะนี้ถือว่าผลผลิตของระบบเกิดจากการที่มีปัจจัยนำเข้าไปผ่านกระบวนการซึ่งจะจัดกระทำ ให้เกิดผลผลิตขึ้น และให้ความสนใจกับข้อมูลป้อนกลับจากสภาพแวดล้อมภายนอก ซึ่งแสดงถึงการริเริ่มมีลักษณะของความเป็นระบบเปิด

**2.3.4 การพัฒนารูปแบบการสอน**

การศึกษาวิจัยครั้งนี้ ผู้วิจัยได้ทำการศึกษาค้นคว้าเอกสาร ตำรา และงานวิจัยที่เกี่ยวข้อง เพื่อนำมาประมวลสรุปเป็นกรอบแนวคิดในการวิจัยและประยุกต์ใช้ต่อไป ดังนี้

ผลการวิจัยของนักการศึกษาที่เกี่ยวข้องกับการพัฒนารูปแบบการสอน ในรูปแบบต่าง ๆ สามารถสรุปขั้นตอนสำคัญ ๆ ในกระบวนการพัฒนารูปแบบการสอน (ทิศนา แขมมณี, 2541, ละเอียด รักษ์เผ่า, 2528, Joyce, 1992) ดังนี้

1. การศึกษาข้อมูลพื้นฐานเป็นการศึกษาเกี่ยวกับแนวคิดทฤษฎีและข้อค้นพบจากการวิจัย ตลอดจนการศึกษาข้อมูลเกี่ยวกับสภาพปัจจุบัน ปัญหา หรือการศึกษาวิจัยเอกสาร ผลการวิจัย หรือจากการสังเกต และสอบถามผู้เกี่ยวข้องด้วย

2. การกำหนดหลักการ เป้าหมายและองค์ประกอบอื่น ๆ ของรูปแบบการสอนให้สอดคล้องกับข้อมูลพื้นฐานและสัมพันธ์กันอย่างเป็นระบบ ซึ่งการกำหนดเป้าหมายของรูปแบบการสอนจะช่วยให้ผู้สอนสามารถเลือกรูปแบบการสอน ไปใช้ให้ตรงกับจุดมุ่งหมายของการสอน เพื่อให้การสอนบรรลุผลสูงสุด

3. การกำหนดแนวทางในการนำรูปแบบการสอนไปใช้ ประกอบด้วยรายละเอียด เกี่ยวกับวิธีการและเงื่อนไขต่าง ๆ เช่น การใช้กับผู้เรียนกลุ่มย่อย ผู้สอนจะต้องเตรียมงานหรือจัดสภาพการเรียนการสอนอย่างไร เพื่อให้การใช้รูปแบบการสอนเป็นไปอย่างมีประสิทธิภาพ

4. การประเมินรูปแบบการสอนการทดสอบ ความมีประสิทธิภาพของรูปแบบที่สร้างขึ้นโดยทั่วไปจะใช้วิธีการประเมินดังต่อไปนี้

4.1 การประเมินความเป็นไปได้ในเชิงทฤษฎี โดยคณะผู้เชี่ยวชาญซึ่งจะประเมินความสอดคล้องภายในระหว่างองค์ประกอบต่าง ๆ ที่เกี่ยวข้องด้วย

4.2 การประเมินความเป็นไปได้ในเชิงปฏิบัติการโดยการนำรูปแบบการสอนที่พัฒนาขึ้นไปทดลองใช้ในสถานการณ์จริง ในลักษณะของการวิจัยทดลองหรือกึ่งทดลอง

5. การปรับปรุงรูปแบบการสอน ซึ่งการปรับปรุงรูปแบบการสอนนั้นสามารถที่ จะทำการปรับปรุงได้ 2 ระบบ ดังนี้

5.1 ระยะก่อนนำรูปแบบการสอนไปทดลองใช้ โดยการปรับปรุงรูปแบบการสอนในระยะดังกล่าวนี้ สามารถที่จะกระทำได้ โดยใช้ผลจากการประเมินความเป็นไปได้ เชิงทฤษฎีเป็นข้อมูลในการปรับปรุง

5.2 ระยะหลังจากการนำรูปแบบการสอนไปทดลองใช้แล้ว ซึ่งการปรับปรุงรูปแบบการสอนในระยะนี้ อาศัยข้อมูลการทดลองใช้เป็นตัวชี้นำในการปรับปรุงและอาจมีการนำรูปแบบการสอนไปทดลองใช้และปรับปรุงช้า จนกว่าจะได้ผลเป็นที่น่าพอใจ

Joyce and Well (1986) ยังได้ให้ข้อเสนอแนะเพิ่มเติมในการพัฒนารูปแบบการสอนด้วย ซึ่งมีสาระสำคัญ สรุปได้ดังนี้

1. รูปแบบการสอนต้องมีทฤษฎีรองรับ เช่น ทฤษฎีจิตวิทยาพัฒนาการ ทฤษฎีการเรียนรู้หรือทฤษฎีจิตวิทยาทางการศึกษาอื่น ๆ เป็นต้น

2. เมื่อทำการพัฒนารูปแบบการสอนเสร็จเรียบร้อยแล้วก่อนที่จะนำไปใช้อย่างแพร่หลายควรจะต้องมีการวิจัย เพื่อทดสอบทฤษฎีและตรวจสอบคุณภาพในการใช้งานในสถานการณ์จริง และนำข้อค้นพบมาปรับปรุงแก้ไขอยู่เรื่อย ๆ เพื่อให้ใช้อย่างเหมาะสม

3. การพัฒนารูปแบบการสอน อาจทำการออกแบบให้ใช้ได้กว้างขวางหรือเพื่อวัตถุ ประสงค์เฉพาะเจาะจงอย่างใดอย่างหนึ่งก็ได้

4. การพัฒนารูปแบบการสอนแต่ละรูปแบบ จะต้องมีจุดมุ่งหมายมักเป็นตัวตั้งซึ่งในการนำรูปแบการสอนไปใช้ควรเลือกให้ตรงกับจุดมุ่งหมายของรูปแบบการสอนนั้น ๆ จึงจะทำให้เกิดประสิทธิภาพสูงสุด แต่ก็สามารถนำรูปแบบการสอนนั้นไปประยุกต์ใช้ในสถานการณ์อื่น ๆ ได้ถ้าพิจารณาเห็นว่าเหมาะสม แต่ความสำเร็จอาจน้อยลง

สรุปได้ว่า จากการศึกษาค้นคว้าหลักการ ทฤษฎีที่เกี่ยวข้อง กับรูปแบบการเรียนการสอน ดังกล่าว รูปแบบของการบริหารและการจัดการเรียนรู้ แบบการมีส่วนร่วมของชุมชน วิชาประวัติศาสตร์ท้องถิ่น ในจังหวัดยโสธร เพื่อการอนุรักษ์วัฒนธรรมท้องถิ่น หมายถึง องค์ประกอบที่เกี่ยวข้องกันอย่างเป็นระบบ (Systems Approach) ประกอบด้วย (1) ตัวปัจจัยนำเข้า (INPUT) คือมีหลักการวิสัยทัศน์ พันธกิจของกลุ่ม (2) กระบวนการ (PROCESS) คือใช้กระบวนการเรียนรู้การมีส่วนร่วมกับชุมชน และ (3) ผลลัพธ์การเรียนรู้ (OUTPUT) คือคุณภาพของนักเรียน ด้านความรู้ พฤติกรรมด้านการอนุรักษ์วัฒนธรรม และทักษะด้านการเรียนรู้ประวัติศาสตร์ท้องถิ่น โดยใช้ขั้นตอนการพัฒนารูปแบบการบริหารและการจัดการเรียนรู้แบบการมีส่วนร่วมกับชุมชน 6 ขั้นตอน คือ

1) การกำหนดวัตถุประสงค์การสอน 2) การสำรวจข้อมูลพื้นฐานการสอน 3) การกำหนดวิธีสอนแบบการมีส่วนร่วม 4) การกำหนดแหล่งเรียนรู้ทั้งในและนอกสถานที่ 5) การกำหนดสื่ออุปกรณ์และเทคโนโลยีที่เหมาะสม 6) การกำหนดวิธีการวัดผลประเมินผลการสอน

**2.4 แนวคิดเกี่ยวกับหลักสูตรและการพัฒนาหลักสูตร**

**2.4.1 ความหมายของหลักสูตร**

คำว่า “หลักสูตร” แปลมาจากคาในภาษาอังกฤษว่า “Curriculum” ซึ่งมีรากศัพท์มาจากภาษาลาตินว่า “Currere” หมายถึง “Running Course” หรือเส้นทางที่ใช้วิ่งแข่งต่อมาได้นาศัพท์นี้มาใช้ในทางการศึกษาว่า “Running Sequence or Learning Experience” (Armstrong, 1986) หลักสูตรเป็นศัพท์ทางการศึกษาคำหนึ่งที่คนส่วนใหญ่คุ้นเคยและมีผู้ให้ความหมายไว้มากมายและแตกต่างกันไป เช่น Good (1973) ได้ให้ความหมายว่าหลักสูตรคือรายการของสิ่งต่างๆที่เด็กและเยาวชนต้องทำและมีประสบการณ์ด้านวิธีการพัฒนาความสามารถในการทำสิ่งต่างๆ ดังกล่าวให้ดีเพื่อให้สามารถดำรงชีวิตในวัยผู้ใหญ่ได้

วิชัยวงษ์ใหญ่ (2533) กมล สุดประเสริฐ (2526) ธำรงบัวศรี (2542) แรมสมรอยู่สถาพร (2533) และชาตรีสาราญ (2544) ได้ไห้ความหมายของหลักสูตรรวมความว่าหลักสูตรคือประสบการณ์ทั้งหลายที่โรงเรียนจัดให้แก่นักเรียนเพื่อให้นักเรียนได้เรียนรู้และพัฒนาตนเองไปในทิศทางที่โรงเรียนปรารถนามีคุณธรรมจริยธรรมมีทัศนคติที่ดีต่อตนเองต่อผู้อื่นต่อสังคมและให้มีทักษะที่จำเป็นในการดำรงชีวิตตามสภาพของสังคมในขณะนั้น ๆ หลักสูตรมิได้หมายความเพียงแต่หนังสือหลักสูตรกระทรวงศึกษาธิการเท่านั้นแต่ยังรวมถึงการสอนนักเรียนของครูด้วยโดยจัดเนื้อหาสาระกิจกรรมและมวลประสบการณ์ในแต่ละโปรแกรมการศึกษาผู้เรียนต้องเรียนรู้ด้วยลีลาการเรียนที่หลากหลายสอดคล้องกับสงบลักษณะ (2542) นิคม ชมภูหลง (2542) และสงกรานต์ จำปาบุรี (2544) ที่กล่าวว่าหลักสูตรคือมวลประสบการณ์ทั้งปวงที่จัดให้ผู้เรียนเกิดการเรียนรู้ครบถ้วนตามมาตรฐานคุณภาพสากลและมาตรฐานที่ชุมชนท้องถิ่นต้องการอันจะส่งเสริมให้ผู้เรียนเกิดการเรียนรู้ครบถ้วนตามมาตรฐานคุณภาพสากลและมาตรฐานที่ชุมชนท้องถิ่นต้องการอันจะส่งเสริมให้ผู้เรียนเกิดการเรียนรู้เปลี่ยนแปลงพฤติกรรมไปในทิศทางที่พึงประสงค์สามารถนำไปใช้ประโยชน์ในการดำรงชีวิตอยู่ในสังคมได้อย่างมีความสุขนอกจากนี้ เอกวิทย์ ณ ถลาง (2511) ได้ให้ความหมายเกี่ยวกับหลักสูตรไว้ว่า “หลักสูตรหมายถึงประมวลประสบการณ์ทั้งหมดที่จัดให้กับเด็กได้เรียนเนื้อหาวิชาทัศนคติแบบพฤติกรรมกิจวัตรสิ่งแวดล้อมต่าง ๆ ฯลฯ เมื่อประมวลกันเข้าแล้วก็จะเป็นประสบการณ์ที่ผ่านเข้าไปในการรับรู้ของเด็กหลักสูตรคือสิ่งใดก็ตามซึ่งมุ่งหวังจะเกิดการเรียนรู้แก่เด็กๆ” และมาเรียมนิลพันธุ์ (2543) กล่าวว่าหลักสูตรหมายถึงเอกสารข้อกำหนดเกี่ยวกับมวลประสบการณ์เพื่อให้ผู้เรียนเจริญงอกงามพัฒนาไปในแนวทางที่ต้องการ

ภิญโญ สาธร (2526) ให้ความหมายของทัศนะของนักบริหารการศึกษาว่า “หลักสูตรน่าจะหมายถึงโครงการศึกษาที่จะกำหนดให้นักเรียนเรียนรู้และพัฒนาตนเองตามแผนการศึกษาหรือโครงการศึกษาที่โรงเรียนปฏิบัติเพื่อบรรลุผลทางการศึกษาตามแผนการศึกษา

หลักสูตรคือโครงการเตรียมนักเรียนหรือเยาวชนของชาติให้เป็นสมาชิกที่มีประสิทธิภาพของสังคมสังคมแต่ละสังคมไม่จำเป็นที่จะต้องการหรือมีความจำเป็นเหมือนกันสังคมไทยจึงต้องอาศัยกฎเกณฑ์ที่ได้ศึกษารวบรวมมาจากสภาพความต้องการและสภาพความจำเป็นของสังคมไทยการแปลวัสดุของหลักสูตรไทยไม่จำเป็นที่จะนำมาใช้ให้ดีในสภาพสังคมไทย”

หลักสูตรโดยทั่วไปอาจมีความหมายอย่างน้อย 2 ลักษณะคือความหมายในวงแคบและความหมายในวงกว้างความหมายในวงแคบหมายถึงวิชาและเนื้อหาวิชาต่าง ๆ ที่กระทรวงศึกษาธิการกำหนดให้เรียนในแต่ละชั้นมากน้อยเพียงใดจะต้องเรียนอะไรบ้าง

ในความหมายกว้าง ๆ หลักสูตรหมายถึงประสบการณ์ทั้งมวลที่เรียนจัดให้กับนักเรียนทั้งในและนอกห้องเรียนเพื่อให้นักเรียนได้มีความรู้ทักษะเกิดความคิดและทัศนคติที่จำเป็นต่อการดำรงชีวิต

Good (1973) ได้ให้ความหมายของหลักสูตรไว้ 3 ประการคือ

1.หลักสูตรคือเนื้อหาวิชาที่จัดไว้เป็นระบบให้ผู้เรียนได้ศึกษาเช่นหลักสูตรสังคมศึกษาหลักสูตรศิลปศึกษาเป็นต้นความมุ่งหมายของหลักสูตรในข้อนี้หมายถึงหลักสูตรเป็นวิชา ๆ

2. หลักสูตรคือเค้าโครงทั่วไปของเนื้อหาหรือสิ่งเฉพาะที่จะต้องสอนซึ่งโรงเรียนจัดให้แก่เด็กเพื่อให้มีความรู้จบชั้นหรือให้รับประกาศนียบัตรเพื่อให้เข้าเรียนต่อในทางวิชาชีพต่อไปความหมายในข้อนี้หมายถึงหลักสูตรทั้งฉบับรวมทุกวิชาเข้าด้วยกัน

3. หลักสูตรคือกลุ่มวิชาหรือการจัดประสบการณ์ที่กำหนดไว้ซึ่งนักเรียนได้เล่าเรียนภายใต้การแนะนำของโรงเรียนและสถาบันการศึกษาความหมายในข้อนี้หมายถึงหลักสูตรทั้งฉบับซึ่งประกอบด้วยเนื้อหาวิชาส่วนหนึ่งและประสบการณ์อีกส่วนหนึ่ง

Taba (1962) ได้กล่าวไว้ว่า “การพัฒนาหลักสูตรหมายถึงการเปลี่ยนแปลงปรับปรุงหลักสูตรอันเดิมให้ได้ผลดียิ่งขึ้นทั้งในด้านการวางจุดมุ่งหมายการจัดเนื้อหาวิชาการเรียนการสอนการวัดผลประเมินผลและอื่น ๆ เพื่อให้บรรลุถึงจุดมุ่งหมายอันใหม่ที่วางไว้การเปลี่ยนแปลงหลักสูตรเป็นการเปลี่ยนแปลงทั้งระบบหรือเปลี่ยนแปลงทั้งหมดตั้งแต่จุดมุ่งหมายและวิธีการและการเปลี่ยนแปลงหลักสูตรนี้จะมีผลกระทบกระเทือนทางด้านความคิดและความรู้สึกนึกคิดของผู้ที่เกี่ยวข้องทุกฝ่ายส่วนการปรับปรุงหลักสูตรหมายถึงการเปลี่ยนแปลงหลักสูตรเพียงบางส่วนโดยไม่เปลี่ยนแปลงแนวคิดพื้นฐานหรือรูปแบบของหลักสูตร”

คำว่าหลักสูตร (Curriculum ) มีความหมายได้หลายอย่างเมื่อศึกษาความหมายของหลักสูตรตามนิยามที่มีผู้ให้ไว้สามารถจัดเป็นกลุ่มใหญ่ ๆ ได้ 3 กลุ่มคือกลุ่มที่มองหลักสูตรว่าเป็นสิ่งที่คาดหวัง (Intended) กลุ่มที่มองหลักสูตรว่าเป็นสิ่งที่เกิดขึ้นจริง (Actualized) และกลุ่มที่มองหลักสูตรครอบคลุมทั้งสองกลุ่มที่กล่าวมากลุ่มที่มองหลักสูตรว่าเป็นสิ่งที่คาดหวังได้แก่กลุ่มที่ให้ความหมายว่าหลักสูตรคือวิชาและเนื้อหาวิชาหลักสูตรเป็นโปรแกรมการศึกษาหลักสูตรเป็นเอกสารและที่หมายถึงหลักสูตรแม่บทส่วนกลุ่มที่มองหลักสูตรว่าเป็นสิ่งที่เกิดขึ้นจริงได้แก่กลุ่มที่ให้ความหมายว่าหลักสูตรคือประสบการณ์

**2.4.2 องค์ประกอบของหลักสูตร**

องค์ประกอบของหลักสูตรหมายถึงส่วนที่อยู่ภายในและประกอบกันเข้าเป็นหลักสูตรเป็นส่วนสำคัญที่จะทำให้ความหมายของหลักสูตรสมบูรณ์เป็นแนวทางในการจัดการเรียนการสอนการประเมินผลและการปรับปรุงพัฒนาหลักสูตรนักการศึกษาหลายท่านได้กล่าวถึงองค์ประกอบของหลักสูตรไว้ดังนี้

1. จุดมุ่งหมาย (Education Purpose) ที่ต้องการให้ผู้เรียนเกิดผล

2. ประสบการณ์ (Education Experience) ที่โรงเรียนจัดขึ้นเพื่อให้จุดมุ่งหมายบรรลุผล

3. วิธีการจัดประสบการณ์ (Organization of Education Experience) เพื่อให้การสอนเป็นไปอย่างมีประสิทธิภาพ

4. การประเมินผล (Determination of what to Evaluate) เพื่อตรวจสอบจุดมุ่งหมาย

Taba (1962) ได้ให้ความเห็นว่าหลักสูตรมีองค์ประกอบอย่างน้อย 4 อย่างคือ 1) วัตถุประสงค์ทั่วไปและจุดประสงค์เฉพาะวิชา 2) เนื้อหาวิชาและจำนวนชั่วโมงสำหรับแต่ละวิชา 3) กระบวนการเรียนการสอนและ 4) โครงการประเมินผลตามหลักสูตรซึ่งสอดคล้องกับนิรมลศตวุฒิและคณะ (2542) ที่กล่าวว่าหลักสูตรโดยทั่วไปจะมีส่วนประกอบคือหลักการจุดมุ่งหมายจุดมุ่งหมายเฉพาะโครงสร้างระยะเวลาการจัดการเรียนการสอนกิจกรรมการเรียนการสอนการประเมินผลการเรียนและแนวทางการใช้หลักสูตร

วิชัย ประสิทธิ์วุฒิเวชช์ (2542) กล่าวว่าหลักสูตรไม่ว่าจะเป็นการออกแบบในลักษณะใดก็ตามจะต้องประกอบด้วยองค์ประกอบต่าง ๆ ดังนี้

1. จุดหมายและจุดประสงค์ (Aims and Objectives)

1.1 จุดหมายเป็นสิ่งที่กำหนดไว้กว้างๆเน้นคุณลักษณะที่คาดหวังของผู้เรียน

1.2 จุดประสงค์เป็นสิ่งที่กำหนดเฉพาะเรื่องในระดับกลุ่มวิชากลุ่มประสบการณ์และรายวิชา

2. เนื้อหาสาระและประสบการณ์ (Contents and Experiences)

2.1 เนื้อหาสาระที่จะช่วยให้ผู้เรียนเกิดการเรียนรู้ได้ตามจุดประสงค์

2.2 ประสบการณ์เป็นการกำหนดคุณลักษณะเจตคติค่านิยมอันพึงปรารถนาให้ผู้สอนได้นำไปพิจารณาตัดสินใจสร้างเป็นกิจกรรมการเรียนการสอนให้เหมาะสมกับสภาพผู้เรียนและชั้นเรียน

3. การนำหลักสูตรไปใช้ (Curriculum Implementation) เป็นกระบวนการต่อเนื่องที่มีการปรับปรุงตลอดเวลาของการใช้หลักสูตรต้องมีปฏิสัมพันธ์กับบุคลากรในหน่วยงานต่างๆและมีการติดตามผลเป็นระยะ

4. การประเมินผล (Evaluation) เป็นการตรวจสอบสัมฤทธิ์ผลของหลักสูตรค้นหาสาเหตุของสิ่งที่ไม่สัมฤทธิ์ผลเป็นงานใหญ่ที่มีขอบเขตกว้างขวางจะต้องวางโครงการประเมินผลไว้ล่วงหน้าอย่างเป็นกระบวนการ

สุนีย์ ภู่พันธ์ (2546) กล่าวว่าหลักสูตรมีองค์ประกอบที่สำคัญคือ

1. จุดมุ่งหมายของหลักสูตร (Curriculum Aims) หมายถึงความตั้งใจหรือความคาดหวังที่ต้องการให้เกิดขึ้นในตัวผู้ที่จะผ่านหลักสูตรเป็นตัวกำหนดทิศทางและขอบเขตในการให้การศึกษาแก่เด็กช่วยในการเลือกเนื้อหาและกิจกรรมตลอดจนใช้เป็นมาตรการอย่างหนึ่งในการประเมินผล

2. เนื้อหา (Content) เป็นสิ่งที่คาดว่าจะช่วยให้ผู้เรียนพัฒนาไปสู่จุดมุ่งหมายที่กำหนดไว้โดยดำเนินการตั้งแต่การเลือกเนื้อหาและประสบการณ์การเรียงลำดับเนื้อหาสาระและการกำหนดเวลาเรียนที่เหมาะสม

3. การนำหลักสูตรไปใช้ (Curriculum Implementation) เป็นการนำหลักสูตรไปสู่การปฏิบัติประกอบด้วยกิจกรรมต่างๆ เช่น การจัดทำวัสดุหลักสูตรการจัดเตรียมความพร้อมด้านบุคลากรและสิ่งแวดล้อมการดำเนินการสอน

4. การประเมินผลหลักสูตร (Evaluation) คือการหาคำตอบว่าหลักสูตรสัมฤทธิผลตามที่กำหนดไว้ในจุดมุ่งหมายหรือไม่มากน้อยเพียงใดและอะไรเป็นสาเหตุการประเมินผลหลักสูตรเป็นงานใหญ่และมีขอบเขตกว้างขวาง ผู้ประเมินจำเป็นต้องวางโครงการประเมินผลไว้ล่วงหน้า

ธำรง บัวศรี (2542) ได้กล่าวถึงองค์ประกอบของหลักสูตรว่าควรประกอบด้วย

1. จุดมุ่งหมายของหลักสูตร

2. จุดประสงค์ของการเรียนการสอน

3. เนื้อหาสาระและประสบการณ์

4. ยุทธศาสตร์การเรียนการสอน

5. วัสดุอุปกรณ์และสื่อการเรียนการสอน

6. การประเมินผล

จากแนวคิดที่เกี่ยวกับองค์ประกอบของหลักสูตรตามที่นักพัฒนาหลักสูตรและนักการศึกษาได้กำหนดไว้ตามที่กล่าวมาสามารถสรุปได้ว่าองค์ประกอบหลักที่สำคัญของหลักสูตรมี 4 ประการคือ

1. จุดมุ่งหมายของหลักสูตร

2. เนื้อหา

3. การนำหลักสูตรไปใช้

4. การประเมินผล

องค์ประกอบหลักทั้ง 4 ประการของหลักสูตรต่างก็มีความสัมพันธ์ต่อกันดังนี้

1. จุดมุ่งหมายของหลักสูตร

2. เนื้อหา

3. การนำหลักสูตรไปใช้

4. การประเมินผล

**2.6.3 ประเภทของหลักสูตร**

ประเภทของหลักสูตรแบ่งออกได้ดังต่อไปนี้

1. หลักสูตรเนื้อหาวิชา (Subject Matter Curriculum or Subject Centered Curriculum) เพื่อความเข้าใจรูปแบบของหลักสูตรเนื้อหาได้อย่างชัดเจนดร.สุจริตเพียรชอบเสนอลักษณะหลักสูตรของเนื้อหาวิชาดังนี้ (สุจริต เพียรชอบ, 2521)

1.1 หลักสูตรเนื้อหาวิชาประกอบไปด้วยเนื้อหาสาระสำคัญซึ่งได้แก่ความคิดรวบยอดทักษะกฎและหลักเกณฑ์ต่างๆ ซึ่งจะใช้เป็นพื้นฐานในการศึกษาเนื้อหาวิชาในแต่ละวิชาต่อไป

1.2 หลักสูตรแบบนี้เน้นที่เนื้อหาความรู้ไม่ได้เน้นที่ผู้เรียนผู้สร้างหลักสูตรจึงได้สร้างหลักสูตรโดยคำนึงถึงความรู้และสาระสำคัญเป็นหลัก

1.3 หลักสูตรแบบนี้จัดขึ้นตามความต้องการของผู้ใหญ่มากกว่าที่จะคำนึงถึงความต้องการและความสนใจของเด็กความรู้เป็นสิ่งสำคัญที่สุดความต้องการและความสนใจของเด็กไม่ใช่เรื่องสำคัญมากนักคุณค่าของหลักสูตรที่มีต่อเด็กก็อยู่ที่การเรียนเนื้อหาถ้าเด็กเรียนได้สอบผ่านก็ถือว่าใช้ได้ถ้าเรียนไม่ดีเรียนซ้ำก็ต้องท่องซ้ำเรียนซ้ำจนกว่าจะสอบผ่าน

1.4 หลักสูตรเน้นที่ผลการเรียนเด็กทุกคนต้องเรียนทุกสิ่งทุกอย่างที่เหมือนๆ กันและจะต้องมีความรู้สอบผ่านข้อสอบอย่างเดียวกันจากสาระเนื้อหาอย่างเดียวกันไม่มีการจัดเนื้อหาสาระที่คำนึงถึงความแตกต่างระหว่างบุคคล

1.5 หลักสูตรจะเปลี่ยนแปลงก็ต่อเมื่อเนื้อหาวิชาเปลี่ยนแปลงไม่ใช่เปลี่ยนแปลงจากความต้องการหรือความผันแปรในสังคม

1.6 หลักสูตรประเภทนี้ไม่ถือว่าจิตวิทยาในการเรียนรู้เป็นสิ่งสำคัญเนื้อหาวิชาเป็นเครื่องกำหนดวิธีสอนการสอนจึงเน้นในด้านครูบรรยายนักเรียนท่องจำเน้นเรื่องการสอบใหญ่สอบย่อยนักเรียนจึงไม่ใคร่มีส่วนร่วมในการเรียนการแสดงความคิดเห็นหรือความคิดริเริ่มใดๆ ทั้งสิ้น

1.7 การจัดเนื้อหาวิชาจัดเรียงตามลำดับอย่างมีระเบียบระบบเรียงตามเรื่องหรือลำดับเหตุการณ์ที่เกิดขึ้นไม่มีความคล่องตัวในการที่จะจัดเนื้อหาให้ตรงกับเหตุการณ์ที่เกิดขึ้นในชีวิตประจำวัน

2. หลักสูตรหมวดวิชา (Fusion or Fused Curriculum)

หลักสูตรเนื้อหาวิชาของไทยเมื่อปี พ.ศ. 2493 นั้นแยกออกเป็นรายวิชาย่อยๆ เช่น วิชาภาษาไทยจะประกอบด้วยรายวิชาย่อย ๆ ได้แก่ คัดไทยเขียนไทยย่อไทยเรียงความเขียนจดหมายอ่านเอาเรื่องไวยากรณ์สายวิชาอื่นๆ ก็แยกออกเป็นภูมิศาสตร์ประวัติศาสตร์หน้าที่พลเมืองศีลธรรมเลขคณิตเรขาคณิต ฯลฯ เนื่องจากรูปแบบของหลักสูตรมีลักษณะดังกล่าวการประเมินผลของการศึกษาหรือการเรียนรู้ของนักเรียนก็คือการวัดความสำเร็จด้วยคะแนนความจดจำเนื้อหาวิชาแต่ละวิชาใครมีความสามารถจดจำแล้วถ่ายทอดออกมาได้มากก็ถือว่ามีความสามารถมากถ้าใครจดจำและถ่ายทอดออกมาได้น้อยก็ถือว่าไม่มีความสามารถหรือไม่เก่งจากจุดอ่อนดังกล่าวหลักสูตรเนื้อหาวิชาจึงได้รับการพัฒนาเป็นหลักสูตรหมวดวิชาโดยการรวมวิชาย่อยๆ ที่มีลักษณะใกล้เคียงกันผสมผสานในด้านเนื้อหาเข้าเป็นหมวดหมู่เพื่อให้เกิดการผสมกลมกลืนของเนื้อหาและสะดวกต่อการจัดการเรียนการสอนตลอดทั้งการประเมินผลด้วยดังปรากฏในหลักสูตรการศึกษาของประเทศไทยในปี พ.ศ. 2503 และบางส่วนของหลักสูตรมัธยมศึกษาปี พ.ศ. 2521 ซึ่งหลักสูตรดังกล่าวเป็นหมวดวิชาต่างๆ เช่นหมวดวิชาภาษาไทยหมวดวิชาสังคมหมวดวิชาคณิตศาสตร์หมวดวิชาวิทยาศาสตร์หมวดวิชาพลานามัยหมวดวิชาศิลปศึกษาเป็นต้น

3. หลักสูตรสัมพันธ์ (Correlation or Correlated Curriculum)

หลักสูตรสัมพันธ์คือหลักสูตรที่มีความสัมพันธ์กันในหมวดวิชาหรือระหว่างวิชาแนวคิดของหลักสูตรสัมพันธ์นี้เป็นแนวคิดที่จะพยายามขจัดปัญหาอันเกิดขึ้นในหลักสูตรหมวดวิชาเนื่องจากหลักสูตรหมวดวิชานั้นมีขอบเขตของเนื้อหาอย่างกว้างขวางทำให้เกิดการซ้ำซ้อนในด้านเนื้อหาประการหนึ่งและอีกประการหนึ่งการกำหนดครูให้อยู่แต่ละหมวดวิชาทำให้ขาดความสัมพันธ์ในเนื้อหาที่ต่างหมวดวิชากัน

หลักสูตรสัมพันธ์พยายามกำหนดเนื้อหาวิชาในวิชาใดวิชาหนึ่งหรือหมวดใดหมวดหนึ่งตามเนื้อหาสาระและโครงสร้างของวิชานั้นๆ แล้วนำเนื้อหาสาระวิชาอื่นๆ ที่สัมพันธ์กันมารวมเข้าไว้ด้วยกัน ดร. สุจริต เพียรชอบ ได้กล่าวถึงวิธีการที่จะทำให้หมวดวิชาและแต่ละวิชาสัมพันธ์มี 4 วิธีคือ (สุจริต เพียรชอบ, 2521)

1. การจัดให้มีการสัมพันธ์ระหว่างวิชาในระดับที่ไม่ยุ่งยากซับซ้อนมากนักเช่นครูสอนวรรณคดีก็อาจให้นักเรียนวาดภาพประกอบเป็นการแสดงออกซึ่งจินตนาการของนักเรียนนักเรียนอาจร่วมกันร้องเพลงเล่นละครหรืออาจแสดงบทบาทสมมติกระบวนการเรียนการสอนเช่นนี้คือการสอนวิชาภาษาไทยให้สัมพันธ์กับวิชาศิลปศึกษาหรืออาจสัมพันธ์กับวิชาประวัติศาสตร์

2. หมวดวิชาสังคมศึกษาและหมวดวิชาวิทยาศาสตร์มีเนื้อหาบางอย่างซ้ำซ้อนหรือใกล้เคียงกันเช่นในเรื่องของสุริยจักรวาลครูทั้งสองหมวดช่วยกันคิดและวางแผนกิจกรรมการเรียนการสอนร่วมกันก็จะทำให้วิชาภูมิศาสตร์และวิชาวิทยาศาสตร์ในเรื่องของวิชาฟิสิกส์มีความสัมพันธ์กันมากขึ้นและในความรู้สึกของผู้เรียนก็จะรู้สึกสนุกสนานและจะเรียนเพียงครั้งเดียวก็จะครอบคลุมเนื้อหาทั้งสองวิชา

3. ถ้าปัญหาเกิดขึ้นเหมือนกรณีที่สองครูทั้งสองหมวดวิชาอาจวางแผนกิจกรรมการเรียนการสอนร่วมกันดำเนินการสอนร่วมกันและใช้เวลาการสอนเป็นช่วงระยะยาวยาวเป็นหลายๆ คาบติดต่อกัน

4. การกำหนดหัวข้อเรื่องหรือปัญหาต่างๆ มักจะต้องอาศัยความเกี่ยวพันของหมวดวิชาหรือวิชาหลายๆ สาขาพิจารณาร่วมกันกิจกรรมการเรียนการสอนก็จำเป็นต้องอาศัยวิธีการหลายๆอย่างเช่นในเรื่องปัญหาที่เกี่ยวกับสภาวะแวดล้อมปัญหาการวางแผนครอบครัวต้องอาศัยเนื้อหาทั้งทางวิทยาศาสตร์สังคมศาสตร์และภาษาศาสตร์เป็นต้น

4. หลักสูตรสหสัมพันธ์ (Broad Fields Curriculum) ดร.สุมิตร คุณากรได้ชี้ให้เห็นว่าบรรดาหลักสูตรที่พัฒนามาจากหลักสูตรเนื้อหาวิชา (ซึ่งมีหลักสูตรหมวดวิชาหลักสูตรสัมพันธ์และหลักสูตรสหสัมพันธ์) หลักสูตรสหสัมพันธ์ยังคงใช้กันอยู่เพราะมีการผสมผสานของความรู้มากกว่า

(สุมิตร คุณากร, 2520) นอกจากนี้แล้วการจัดหมวดวิชาเป็นสหสัมพันธ์หรือหมวดวิชาแบบกว้างนี้ก็มักจะทำกันในโรงเรียนระดับประถมและระดับมัธยมต้นมากกว่าระดับมัธยมปลาย ดร.สุจริต เพียรชอบ (สุจริต เพียรชอบ, 2521) ได้ยกตัวอย่างหลักสูตรสหสัมพันธ์ที่นิยมใช้ในโรงเรียนประถมและมัธยมต้นในรัฐเท็กซัสนั้นแบ่งเป็นหมวดวิชาใหญ่ ๆ 5 หมวดวิชาดังนี้

4.1 หมวดวิชาภาษาประกอบด้วยวรรณคดีการอ่านการแสดงออกแบบสร้างสรรค์การสื่อสารการใช้ภาษาหลักภาษาการวิเคราะห์ภาษาการสะกดคำเป็นต้น

4.2 หมวดวิชาสังคมสัมพันธ์ประกอบด้วยการผลิตการจาหน่ายการอุปโภคบริโภคการคมนาคมการปกครองการศึกษาความประพฤติสังคมวิทยาภูมิศาสตร์ประวัติศาสตร์เป็นต้น

4.3 หมวดวิชาคหกรรมและอาชีพประกอบด้วยกิจกรรมต่างๆ ซึ่งเป็นการเตรียมอาชีพการเรือนการแนะแนวอาชีพต่าง ๆ

4.4 หมวดวิชาศิลปะสร้างสรรค์และนันทนาการประกอบด้วยวิชาสุขศึกษาลักษณะนิสัยการแสดงออกการพัฒนาการทางร่างกายดนตรีศิลปะนันทนาการวาดเขียนสรีรวิทยาเป็นต้น

4.5 หมวดวิชาธรรมชาติคณิตศาสตร์และวิทยาศาสตร์ประกอบด้วยวิทยาศาสตร์เบื้องต้นคณิตศาสตร์วิทยาศาสตร์ทั่วไปวิทยาศาสตร์บริสุทธิ์และประยุกต์เลขคณิตชีววิทยาและฟิสิกส์

5. หลักสูตรแกนกลาง (Core Curriculum)

หลักสูตรแกนกลางมีลักษณะคล้ายกับหลักสูตรหมวดวิชาหลักสูตรสัมพันธ์และหลักสูตรสหสัมพันธ์ซึ่งเป็นหลักสูตรที่ผสมผสานเนื้อหาวิชาต่างๆ ที่ใกล้เคียงเข้าอยู่เป็นหมวดหมู่เดียวกันแต่เน้นวิธีการแก้ปัญหาซึ่งจำเป็นปัญหาของส่วนบุคคลหรือส่วนรวมก็ได้เมื่อกระบวนการเรียนการสอนเน้นการแก้ปัญหาเป็นหลักดังกล่าวแล้วเวลาเรียนแทนที่จะใช้คาบละ 50 หรือ 55 นาทีก็ต้องใช้เวลาเป็น 2 หรือ 3 ชั่วโมงติดต่อกันนอกจากกระบวนการแก้ปัญหาและเวลาเรียนแล้วบทบาทของครูก็จะเปลี่ยนไปเป็นผู้คอยให้คำแนะนำเป็นที่ปรึกษาทั้งเป็นรายบุคคลหรือรายหมู่นักเรียนจะมีประสบการณ์ในการแก้ปัญหาโดยตรงหลักสูตรแกนกลางนี้ปรากฏในช่วงปีการศึกษา 2508 - 2513 ซึ่งเป็นช่วงที่กรมวิชาการพยายามปรับปรุงหลักสูตรปี 2503 ให้เหมาะสมยิ่งขึ้นซึ่งในวงการศึกษาของไทยเราจะรู้จักหลักสูตรแกนกลางในนามของ “การเรียนการสอนแบบหน่วย” เช่นการรวมวิชาภูมิศาสตร์ประวัติศาสตร์และวรรณคดีไทยเข้าด้วยกันแล้วตั้งหัวข้อขึ้นมาพิจารณาเหตุการณ์ต่างๆ ในสมัยสุโขทัยกรุงศรีอยุธยาตอนต้นและตอนปลายนักเรียนก็จะเรียนภูมิศาสตร์ประวัติศาสตร์และวรรณกรรมแต่ละสมัยควบคู่กันไปและในบางครั้งอาจครอบคลุมไปถึงระบบเศรษฐกิจและการปกครองอีกด้วย

6. หลักสูตรประสบการณ์ (Experience Curriculum)

หลักสูตรประสบการณ์ได้รับการพัฒนาขึ้นมาก็เนื่องจากนักศึกษามีความเชื่อว่านักเรียนควรเป็นจุดศูนย์กลางของการเรียนการสอนการจัดกิจกรรมการเรียนการสอนหรือประสบการณ์ใดๆ ก็ตามต้องจัดขึ้นเพื่อสนองความต้องการของผู้เรียนเพื่อให้ผู้เรียนเจริญงอกงามในทุกๆ ด้านและสอดคล้องกับสภาพความเป็นจริงของการดำรงชีวิตหลักสูตรประสบการณ์จำเป็นต้องให้ผู้เรียนมีบทบาทและส่วนร่วมในการเลือกหากิจกรรมการเรียนที่มีประโยชน์และตรงกับจุดมุ่งหมายที่กำหนดไว้ในหลักสูตรและลักษณะการร่วมกิจกรรมนั้นต้องอยู่บนรากฐานของความถนัดและความสนใจของนักเรียนหลักสูตรประสบการณ์มีลักษณะตรงข้ามกับหลักสูตรเนื้อหาวิชาอย่างเห็นได้ชัดเพราะหลักสูตรเนื้อหาวิชายึดเนื้อหาวิชาเป็นจุดศูนย์กลางแต่หลักสูตรประสบการณ์ยึดผู้เรียนเป็นศูนย์กลางและในการจัดกิจกรรมการเรียนรู้การเรียนการสอนตามหลักสูตรนี้ครูต้องเป็นทั้งนักวางแผนนักจิตวิทยานักแนะแนวและนักพัฒนาการ

หลักสูตรประสบการณ์นี้มีความหมายเช่นเดียวกับ “หลักสูตรเด็กเป็นศูนย์กลางของดิวอี้” (The Dewey Child Centered Curriculum) “หลักสูตรชีวิต” (The Persistent Life Situations Curriculum) ซึ่งยึดเด็กเป็นศูนย์กลางโดยการเลือกและจัดประสบการณ์ให้แก่ผู้เรียนตามปัญหาและประสบการณ์ที่ต้องใช้ในชีวิตประจำวัน

7. หลักสูตรบูรณาการ (Integration or Integrated Curriculum)

หลักสูตรต่างๆ ที่ได้กล่าวมาแล้วเมื่อตอนต้นๆนั้นล้วนแต่เป็นหลักสูตรที่ยึดเนื้อหาวิชาเป็นหลักหรือไม่ก็พยายามปรับปรุงเนื้อหาวิชาเข้าเป็นหมวดหมู่ทั้งแคบและกว้างจะมีหลักสูตรประสบการณ์เท่านั้นที่ยึดนักเรียนเป็นศูนย์กลางในการจัดกิจกรรมการเรียนการสอนส่วนหลักสูตรบูรณาการหรือ หลักสูตรสหวิทยาการนั้นมีลักษณะแตกต่างกว่าหลักสูตรดังกล่าวมากเพราะว่าหลักสูตรบูรณาการเป็นหลักสูตรที่รวมประสบการณ์เรียนรู้ต่างๆ เข้าไว้ด้วยกันประสบการณ์ดังกล่าวเป็นประสบการณ์ที่คัดเลือกมาจากหลายสาขาวิชาแล้วจัดเป็นกลุ่มหรือหมวดหมู่ของประสบการณ์เป็นการบูรณาการเนื้อหาเข้าด้วยกันเพื่อช่วยให้ผู้เรียนได้รับประสบการณ์สัมพันธ์และต่อเนื่องมีคุณค่าต่อการดำรงชีวิต

**2.6.4 การพัฒนาหลักสูตร**

สันต์ ธรรมบำรุง (2527) กล่าวถึงความหมายของการพัฒนาหลักสูตรไว้ว่าการพัฒนาหลักสูตร (Curriculum Development) จะมีความหมายครอบคลุมถึงการสร้างหลักสูตรการวางแผนหลักสูตรการปรับปรุงหลักสูตรการพัฒนาหลักสูตรซึ่งเป็นการปรับปรุงคุณภาพของหลักสูตรให้ดีขึ้นทั้งระบบตั้งแต่จุดมุ่งหมายการเรียนการสอนการใช้สื่อการเรียนการสอนการวัดและประเมินผล

บุญมี เณรยอด (2531) กล่าวว่าการพัฒนาหลักสูตรหมายถึงการปรับปรุงโครงการที่ประมวลความรู้และประสบการณ์ทั้งหลายเพื่อพัฒนาผู้เรียนให้ดีขึ้นให้เหมาะสมและสอดคล้องกับสภาพสังคมและเพื่อบรรลุตามจุดมุ่งหมายที่วางไว้

สงัด อุทรานันท์ (2532) กล่าวคำว่า “การพัฒนา” หรือคำในภาษาอังกฤษว่า “Development” มีความหมายที่เด่นชัดอยู่ 2 ลักษณะคือลักษณะแรกหมายถึงการทำให้ดีขึ้นหรือทำให้สมบูรณ์ขึ้นและอีกลักษณะหนึ่งหมายถึงทำให้เกิดขึ้นโดยเหตุนี้ความหมายของการพัฒนาหลักสูตรจึงอาจมีความหมายได้ 2 ลักษณะเช่นเดียวกันคือความหมายแรกหมายถึงการทำหลักสูตรที่มีอยู่แล้วให้ดีขึ้นหรือสมบูรณ์ขึ้นและอีกความหมายหนึ่งก็คือเป็นการสร้างหลักสูตรขึ้นมาใหม่โดยไม่มีหลักสูตรเดิมเป็นพื้นฐานอยู่เลย

ใจทิพย์ เชื้อรัตนพงษ์ (2539) ได้เสนอแนวคิดการพัฒนาหลักสูตรอย่างเป็นระบบซึ่งมีขึ้นตอนสำคัญสรุปได้ดังนี้

**ขั้นที่ 1** การวิเคราะห์ข้อมูลพื้นฐานเพื่อวินิจฉัยปัญหาและความต้องการซึ่งจะช่วยในการตัดสินใจ

**ขั้นที่ 2** การกำหนดเป้าประสงค์จุดหมายและจุดประสงค์หลังจากได้วิเคราะห์ข้อมูลพื้นฐานแล้วจะพิจารณาและกำหนดความมุ่งหมายของการศึกษา

**ขั้นที่ 3** การเลือกและการจัดเนื้อหาจะต้องมีความถูกต้องสอดคล้องกับจุดมุ่งหมายที่กำหนดไว้ในหลักสูตรมีความสอดคล้องกับความต้องการความสนใจของผู้เรียนมีความยากง่ายสอดคล้องเหมาะสมกับวัยเนื้อหาต้องเป็นประโยชน์ต่อผู้เรียนและเนื้อหานั้นเป็นสิ่งที่สามารถจัดให้ผู้เรียนได้ในแง่ของความพร้อมด้านเวลาผู้สอนและวัสดุอุปกรณ์ต่างๆ

**ขั้นที่ 4** การเลือกและการจัดประสบการณ์การเรียนรู้ในการจัดกิจกรรมต่างๆต้องสามารถทำให้ผู้เรียนเกิดการเรียนรู้ได้เร็วรวมไปถึงยุทธวิธีการสอนการเลือกใช้สื่อการสอนให้สอดคล้องกับจุดประสงค์การเรียนรู้และการจัดสภาพแวดล้อมของโรงเรียนต้องเอื้อต่อการเรียนรู้และกระตุ้นความสนใจของผู้เรียน

**ขั้นที่ 5** การกำหนดอัตราเวลาเรียนหลักเกณฑ์ในการวัดประเมินผลการเรียนกำหนดเวลาเรียนการสอนโดยจัดเนื้อหาวิชาตามลำดับก่อนหลังให้สัมพันธ์กับจำนวนชั่วโมงต่อสัปดาห์ส่วนการวัดผลประเมินผลควรกำหนดวิธีการเกณฑ์การจบหลักสูตร

**ขั้นที่ 6** การนำหลักสูตรไปใช้หลังจากร่างหลักสูตรแล้วต้องมีการตรวจสอบข้อบกพร่องที่ควรปรับปรุงแก้ไขเพิ่มเติม

**ขั้นที่ 7** การประเมินผลหลักสูตรเมื่อใช้หลักสูตรไปได้สักระยะหนึ่งควรมีการประเมินผลหลักสูตรในด้านต่างๆ ว่ามีข้อบกพร่องที่ควรแก้ไขปรับปรุงหรือเพิ่มเติมอะไรบ้าง

**ขั้นที่ 8** การปรับปรุงแก้ไขหลักสูตรหลังจากที่ทราบข้อบกพร่องของหลักสูตรอาจจะต้องมีการศึกษาปัญหาเพื่อปรับปรุงข้อบกพร่องให้หลักสูตรเหมาะสมยิ่งขึ้น

หัทยา เจียมศักดิ์ (2539) ให้ความหมายว่าการพัฒนาหลักสูตรหมายถึงกระบวนการที่เกี่ยวข้องกับการวางแผนพัฒนาหรือคิดประสบการณ์เรียนรู้ต่างๆ เพื่อให้เกิดความเหมาะสมหรือดียิ่งขึ้น

สวัสดิ์ จงกล (2547) ได้ให้ความหมายว่าการพัฒนาหลักสูตรคือการเกี่ยวข้องกับการวางแผนพัฒนาหรือคิดประสบการณ์เรียนรู้ต่างๆเพื่อให้เกิดความเหมาะสมหรือดียิ่งขึ้น

จากการที่กล่าวมาแล้วสรุปได้ว่าการพัฒนาหลักสูตรหมายถึงการปรับแต่งเสริมเติมต่อหรือการดำเนินงานอื่นๆ เพื่อให้ได้มาซึ่งความเหมาะสมสอดคล้องกับความต้องการของสภาพสังคมที่เปลี่ยนแปลงไปและสนองต่อความต้องการของผู้เรียน

**2.6.5 แนวคิดในการพัฒนาหลักสูตร**

2.6.5.1 แนวคิดในการพัฒนาหลักสูตร

การพัฒนาหลักสูตรตามแนวคิดของนักการศึกษามีหลายรูปแบบการเลือกรูปแบบในการพัฒนาหลักสูตรเป็นสิ่งสำคัญและจำเป็นเนื่องจากรูปแบบการพัฒนาหลักสูตรจะเป็นแนวทางเพื่อให้การพัฒนาหลักสูตรได้สะดวกและรวดเร็วยิ่งขึ้นได้มีแนวคิดเกี่ยวกับรูปแบบหรือกระบวนการพัฒนาหลักสูตรอย่างหลากหลายจากนักการศึกษาทั้งนักการศึกษาไทยและต่างประเทศดังนี้

การพัฒนาหลักสูตรตามแนวคิดของ Tyler (1950) ซึ่งอาจกล่าวได้ว่าเป็นต้นแบบที่มีนักการศึกษาหลายท่านนำไปประยุกต์ปรับปรุงโดยแนวคิดของไทเลอร์จะมุ่งให้ความสำคัญเกี่ยวกับจุดมุ่งหมายของการจัดประสบการณ์ประสิทธิภาพของประสบการณ์และการประเมินผลตามจุดมุ่งหมายการศึกษาที่กำหนดไว้ไทเลอร์ได้วางแบบโครงสร้างของหลักสูตรโดยให้หลักการและเหตุผลในการสร้างหลักสูตรไว้ 4 ประการที่ผู้สร้างหลักสูตรควรจะตอบคาถามที่เป็นพื้นฐาน 4 ประการดังนี้

1. มีจุดมุ่งหมายทางการศึกษาอะไรบ้างที่โรงเรียนควรแสวงหา

2. มีประสบการณ์ทางการศึกษาอะไรบ้างที่โรงเรียนควรจะแสวงหา

3. มีประสบการณ์ทางการศึกษาอะไรบ้างที่โรงเรียนควรจัดขึ้นเพื่อบรรลุจุดมุ่งหมายที่วางไว้

4. จะจัดประสบการณ์ทางการศึกษาอย่างไรที่จะทำให้การสอนมีประสิทธิภาพ

ไทเลอร์เน้นว่าคำถามทั้ง 4 ข้อนี้จะเรียงลำดับลงมาเพราะฉะนั้นการตั้งจุดมุ่งหมายที่กำหนดไว้เมื่อกำหนดรูปแบบในการพัฒนาจะต้องเป็นไปตามลำดับขั้นดังต่อนี้

**ขั้นที่ 1** การกำหนดจุดมุ่งหมายของหลักสูตรเริ่มต้นด้วยการกำหนดจุดมุ่งหมายชั่วคราว (Tentative) โดยอาศัยข้อมูลจากแหล่งกำเนิด (Sources) ที่จะเป็นพื้นฐานในการตัดสินใจ 3 แหล่งด้วยกันคือ 1) ศึกษาจากสังคม 2) ศึกษาจากตัวผู้เรียน 3) ข้อเสนอแนะของผู้เชี่ยวชาญในเนื้อหาวิชา

ข้อมูลที่ได้จากทั้งหมดนี้จะเป็นเครื่องช่วยในการตั้งจุดมุ่งหมายอย่างคร่าวๆจุดมุ่งหมายที่ได้ในขั้นนี้บางครั้งมีมากเกินกว่าที่จะจัดเข้าไว้ในหลักสูตรได้ทั้งหมดจึงควรให้มีการเลือกจุดมุ่งหมายข้อที่สำคัญและสอดคล้องกันให้เหนือน้อยลงเพื่อนำไปเป็นหลักในการปฏิบัติขั้นต่อๆ ไป ไทเลอร์ได้เสนอว่าการเลือกจุดมุ่งหมายควรผ่านการกลั่นกรองเพื่อคัดข้อที่ไม่สำคัญและไม่สอดคล้องออก 2 ขั้นตอนคือ

1. พิจารณาหลักจิตวิทยาการเรียนรู้

2. พิจารณาหลักปรัชญา

จุดมุ่งหมายที่ผ่านการกลั่นกรองแล้วนี้เรียกว่าจุดมุ่งหมายที่แท้จริง (Precise Objectives)

**ขั้นที่ 2** การเลือกประสบการณ์การเรียน (Learning Experience) ในการวางโครงสร้างของหลักสูตรไทเลอร์ได้ตั้งคำถามข้อที่ 2 ไว้ว่าจะเลือกประสบการณ์การเรียนอย่างไรจึงจะช่วยให้บรรลุถึงจุดมุ่งหมายที่กำหนดไว้จุดมุ่งหมายที่ระบุทั้งพฤติกรรมและเนื้อหานั้นเป็นจุดหมายปลายทางที่ต้องการไปถึง (Ends) แต่ประสบการณ์การเรียนที่เกิดขึ้นเพื่อให้เกิดการเรียนรู้นั้นเป็นวิธีการที่จะให้บรรลุถึงจุดหมายที่กำหนดไว้

**ขั้นที่ 3** การประเมินผล (Evaluation) การประเมินผลเป็นขั้นตอนสุดท้ายของแนวคิดในการจัดสร้างหลักสูตรของไทเลอร์เป็นขั้นสุดท้ายที่จะทำให้ผู้วางแผนจัดทาหลักสูตรรู้ว่าประสบการณ์การเรียนที่จะจัดขึ้นบรรลุจุดมุ่งหมายที่กำหนดไว้เพียงใด

Beauchamp (1981) ได้เสนอแนวคิดในการพัฒนาหลักสูตรในรูปแบบที่เป็นระบบระเบียบโดยกำหนดขั้นตอนของการทดลองใช้การทบทวนการแก้ไขซึ่งมีกระบวนการที่ประกอบด้วยตัวนำเข้า (Input) กระบวนการ (Process) ผลผลิต (Product)

Oliva (1992) ได้นำแนวคิดเกี่ยวกับการพัฒนาหลักสูตรของไทเลอร์มาปรับขยายโดยเพิ่มกระบวนการวางแผนภายหลังจาการกำหนดจุดประสงค์ของการเรียนการสอน

Taba (1962) ได้เสนอแนวคิดในการพัฒนาหลักสูตรที่เรียกว่า “Grass Roots Approach” หรือวิธีการจากเบื้องล่างสู่เบื้องบนซึ่งทาบาเชื่อว่าผู้ที่มีหน้าที่สอนในหลักสูตรควรได้มีส่วนร่วมในการพัฒนาหลักสูตรด้วยวิธีการพัฒนาหลักสูตรของทาบานี้มีขั้นตอนคล้ายคลึงกับไทเลอร์แต่ต่างกันตรงวิธีการที่ไทเลอร์เสนอนั้นค่อนข้างเป็นวิธีการแบบ “Top - down” คือ

การพัฒนาหลักสูตรที่มาจากข้อเสนอแนะของนักวิชาการให้ครูปฏิบัติและผู้บริหารสั่งการมายังครูผู้สอนอีกทีหนึ่งสำหรับขั้นตอนในการพัฒนาหลักสูตรของทาบามีดังนี้

**ขั้นที่ 1** การสำรวจความต้องการ (Diagnosis of Needs) ครูหรือผู้ร่างหลักสูตรเริ่มกระบวนการด้วยการสำรวจความต้องการของนักเรียนที่หลักสูตรได้วางแผนไว้

**ขั้นที่ 2** การกำหนดจุดมุ่งหมาย (Formulation of Objectives) หลังจากที่ครูได้ระบุความต้องการของนักเรียนแล้วครูกำหนดจุดมุ่งหมายที่จะให้บรรลุผล

**ขั้นที่ 3** การเลือกเนื้อหา (Selection of Contents) จุดมุ่งหมายที่เลือกไว้หรือที่สร้างขึ้นเป็นตัวชี้แนะแนวทางในการเลือกรายวิชาหรือเนื้อหาของหลักสูตรซึ่งควรเลือกเนื้อหาที่มีความเที่ยงตรงและสำคัญด้วย

**ขั้นที่ 4** การจัดเนื้อหา (Organization of Contents) เมื่อครูเลือกเนื้อหาได้แล้วต้องจัดเนื้อหาโดยเรียงลำดับขั้นตอนให้ถูกต้องคำนึงถึงวุฒิภาวะของนักเรียนผลสัมฤทธิ์ทางการเรียนและความสนใจของผู้เรียนด้วย

**ขั้นที่ 5** การเลือกประสบการณ์การเรียน (Selection of Learning Experiences) เมื่อได้เนื้อหาแล้วครูคัดเลือกวิธีการสอนที่เหมาะสมกับเนื้อหาและผู้เรียน

**ขั้นที่ 6** การจัดประสบการณ์เรียน (Organization of learning experiences) กิจกรรมการเรียนการสอนควรได้รับการจัดเรียงลำดับขั้นตอนเช่นเดียวกับเนื้อหาแต่ครูต้องจัดกิจกรรมการเรียนการสอนให้เหมาะกับผู้เรียนด้วย

**ขั้นที่ 7** การประเมินผลและวิธีการประเมินผล (Evaluation and means of evaluation) ผู้ที่วางแผนหลักสูตรต้องประเมินว่าจุดมุ่งหมายใดบรรลุผลสำเร็จและทั้งครูและนักเรียนควรร่วมกันกำหนดวิธีการประเมินผล

Saylor, Alexander and Lewis (1981) ได้เสนอแนวคิดในการพัฒนาหลักสูตรซึ่งเขามีแนวคิดว่าหลักสูตรเป็นแผนการในการจัดโอกาสการเรียนรู้ให้กับผู้เรียนดังนั้นหลักสูตรจึงต้องมีการกำหนดไว้อย่างเป็นระบบดังนี้

1. เป้าหมายจุดมุ่งหมายและขอบเขต (Goals, Objectives and Domains) การพัฒนาหลักสูตรควรกำหนดเป้าหมายและจุดมุ่งหมายหลักสูตรเป็นสิ่งแรกเป้าหมายแต่ละประเด็นจะบ่งบอกถึงขอบเขตหนึ่งๆของหลักสูตรซึ่งเซเลอร์อเล็กซานเดอร์และเลวิสได้เสนอไว้ว่ามี 4 ขอบเขตที่สำคัญคือพัฒนาการส่วนบุคคล (Personal Development) สมรรถภาพทางสังคม (Social Competence) ทักษะการเรียนรู้อย่างต่อเนื่อง (Continued Learning Skills) และความเชี่ยวชาญเฉพาะด้าน (Specialization) นอกจากนี้ยังมีขอบเขตอื่น ๆอีกซึ่งนักพัฒนาหลักสูตรอาจจะพิจารณาตามความเหมาะสมกับผู้เรียนและลักษณะทางสังคมเป้าหมายจุดมุ่งหมายและขอบเขตต่างๆของหลักสูตรจะได้รับข้อบังคับทางกฎหมายของรัฐข้อค้นพบจากงานวิจัยต่างๆปรัชญาของกลุ่มผู้เชี่ยวชาญทางด้านหลักสูตรเป็นต้น

2. การออกแบบหลักสูตร (Curriculum Design) เมื่อกำหนดเป้าหมายและจุดมุ่งหมายของหลักสูตรแล้วนักพัฒนาหลักสูตรต้องวางแผนออกแบบหลักสูตรตัดสินใจเกี่ยวกับการเลือกและจัดเนื้อหาสาระการเลือกประสบการณ์การเรียนรู้ที่เหมาะสมและสอดคล้องกับเนื้อหาสาระที่ได้เลือกแล้ว

3. การใช้หลักสูตร (Curriculum Implementation) หลังจากตัดสินใจเลือกรูปแบบหลักสูตรแล้วขั้นตอนต่อไปคือการนำหลักสูตรไปใช้โดยครูผู้สอนต้องวางแผนและจัดทำแผนการสอนตามรูปแบบต่างๆครูผู้สอนเลือกวิธีการสอนสื่อวัสดุการเรียนการสอนที่ช่วยให้ผู้เรียนเกิดการเรียนรู้ตามที่กำหนดไว้

4. การประเมินหลักสูตร (Curriculum Evaluation) การประเมินหลักสูตรเป็นขั้นตอนสุดท้ายของรูปแบบนี้นักพัฒนาหลักสูตรและครูผู้สอนต้องเลือกวิธีการประเมินเพื่อตรวจสอบความสำเร็จของหลักสูตรซึ่งเป็นทั้งการประเมินระหว่างดำเนินการ (Formative Evaluation) และการประเมินผลรวม (Summary Evaluation) ทั้งนี้เพื่อนำผลการประเมินไปปรับปรุงและพัฒนาหลักสูตรต่อไป

จากที่กล่าวมาแล้วจะเห็นได้ว่าแนวคิดของนักเรียนศึกษาเกี่ยวกับการพัฒนาหลักสูตรนั้นเห็นว่าเป็นกระบวนการทำงานที่เป็นระบบเป็นวงจรเชื่อมโยง

**2.6.6 รูปแบบการพัฒนาหลักสูตร**

รูปแบบการพัฒนาหลักสูตรเป็นการกำหนดลักษณะระเบียบวิธีการที่จะนำไปสู่การพัฒนาหลักสูตรให้มีความเหมาะสมสอดคล้องกับสถานการณ์ในขณะนั้นโดยมีนักการศึกษาหลายท่านได้กล่าวถึงรูปแบบการพัฒนาหลักสูตรได้ดังนี้

ใจทิพย์ เชื้อรัตนพงษ์ (2539) ได้อธิบายว่าการพัฒนาหลักสูตรประกอบด้วยสามมิติ(Dimensions) คือมิติที่หนึ่งการวางแผนจัดทำหรือยกร่างหลักสูตร (Curriculum Planning) มิติที่สองการใช้หลักสูตร (Curriculum Implementation) และมิติสุดท้ายการประเมินผลหลักสูตร (Curriculum Evaluation) การพัฒนาหลักสูตรให้มีคุณภาพได้นั้นย่อมขึ้นอยู่กับว่าแต่ละมิติมีประสิทธิผลมากน้อยเพียงใดนอกจากนี้ยังมีผู้รู้หรือนักการศึกษาหลายๆ ท่านได้กล่าวถึงรูปแบบของกระบวนการพัฒนาหลักสูตรไว้ต่างกัน

นิคม ชมภูหลง (2545) ได้สรุปแนวคิดในการพัฒนาหลักสูตรระดับท้องถิ่นไว้ 6 ขั้นตอนดังนี้

1. การวิเคราะห์ข้อมูลพื้นฐานได้แก่ทรัพยากรธรรมชาติทรัพยากรธรรมชาติที่มนุษย์สร้างขึ้นทรัพยากรมนุษย์สภาพความต้องการของท้องถิ่นสภาพจัดการศึกษาและสภาพความต้องการของนักเรียนผู้ปกครองและประชาชน

2. การสร้างหลักสูตรฉบับร่างได้แก่คำชี้แจงเหตุผลความจำเป็นในการพัฒนาหลักสูตรหลักของหลักสูตรโครงสร้างเนื้อหาอัตราเวลาเรียนแนวทางการจัดกิจกรรมการเรียนการสอนสื่อการเรียนการสอนการวัดประเมินผลคำอธิบายรายวิชาตารางวิเคราะห์หลักสูตรจุดประสงค์เชิงพฤติกรรมรายละเอียดของเนื้อหาของแต่ละหน่วยโดยละเอียดพร้อมภาพประกอบทุกขั้นตอนและบรรณานุกรมซึ่งจะต้องปรึกษากับผู้เชี่ยวชาญเกี่ยวกับเรื่องที่จะพัฒนาอย่างจริงจังแล้วจัดพิมพ์เป็นรูปเล่ม

3. การตรวจสอบหลักสูตรฉบับร่างเป็นการตรวจสอบคุณภาพของหลักสูตรและวัสดุหลักสูตรต่างๆ เพื่อนำผลมาปรับปรุงข้อบกพร่องก่อนนำหลักสูตรไปทดลองใช้โดยจะต้องมีการกำหนดเป็นแผนอย่างมีขั้นตอนและเป็นระบบมีการประชุมพิจารณาร่วมกันหรือให้ผู้เชี่ยวชาญตรวจสอบว่าองค์ประกอบต่างๆ ของหลักสูตรเช่นจุดประสงค์เนื้อหากิจกรรมการเรียนการสอนคาบเวลาเรียนวิธีการวัดและประเมินผลมีความสอดคล้องกันหรือไม่อย่างไร

4. การนำหลักสูตรไปทดลองใช้มีการขออนุมัติหลักสูตรจัดทำตารางแผนการใช้หลักสูตรประชาสัมพันธ์หลักสูตรเตรียมความพร้อมของบุคลากรงบประมาณวัสดุหลักสูตรโดยการใช้หลักสูตรอาจเป็นการสอนเองหรือให้คนอื่นสอนแทนและจะต้องมีการจัดทำคู่มือการใช้หลักสูตรโดยระบุขั้นตอนต่างๆ อย่างละเอียด

5. การประเมินผลการนำหลักสูตรไปทดลองใช้มีการวางแผนการประเมินประเมินย่อยประเมินรวบยอดประเมินการสอนของผู้สอนประเมินผลสัมฤทธิ์ของผู้เรียน

6. การปรับปรุงแก้ไขเพื่อปรับแก้หลักสูตรได้แก่แผนการสอนสื่อและเครื่องมือวัดผลประเมินผลให้สมบูรณ์และมีคุณภาพ

John (1989) เสนอรูปแบบการพัฒนาหลักสูตรเรียกว่าเป็น Operational Model มีจุดมุ่งหมายของหลักสูตรได้มาจากแหล่งข้อมูล 3 แหล่งได้แก่

1. ระดับพัฒนาการความต้องการและความสนใจของนักเรียน

2. สภาพปัญหาและความต้องการของสังคมที่นักเรียนต้องเผชิญ

3. ธรรมชาติของเนื้อหาวิชาและชนิดของการเรียนรู้

นำจุดมุ่งหมายมาคัดเลือกและจัดอันดับโดยนาเอารูปแบบการจำแนกประเภทจุดประสงค์ทางการศึกษาของ Bloom (1956) ที่แบ่งจุดประสงค์ทางการศึกษาออกเป็น 3 ด้านคือด้านพุทธพิสัยด้านจิตพิสัยและด้านทักษะพิสัยมาช่วยในการพิจารณาจำแนกจุดประสงค์ให้ชัดเจนยิ่งขึ้น

ขั้นต่อไปได้แก่การจัดประสบการณ์การเรียนซึ่งจะต้องสอดคล้องกับจุดประสงค์และเนื้อหาวิชาที่จัดไว้แล้วและในการจัดประสบการณ์การเรียนจะต้องพิจารณาองค์ประกอบอื่นๆอีกเช่นความพร้อมของผู้เรียนความแตกต่างระหว่างบุคคลความสัมพันธ์ระหว่างครูกับนักเรียนวิธีสอนเป็นต้น

ขั้นสุดท้ายได้แก่การประเมินผลซึ่งเป็นการเก็บรวบรวมข้อมูลเพื่อใช้ในการตัดสินใจเกี่ยวกับหลักสูตรโดยใช้วิธีการหลายวิธีเช่นการทดสอบการสัมภาษณ์เป็นต้น

เคอร์ได้ใช้ลูกศรโยงระหว่างองค์ประกอบต่าง ๆในรูปแบบของการพัฒนาหลักสูตรเป็นการเน้นว่าองค์ประกอบเหล่านั้นจะมีความสอดคล้องสัมพันธ์กัน

Lewy (1977) ได้กล่าวถึงขั้นตอนและงานสำคัญในการพัฒนาหลักสูตรและรูปแบบการพัฒนาหลักสูตรของเลวีแบ่งออกเป็น 3 ขั้นตอนคือขั้นเตรียมโครงร่างของหลักสูตรขั้นเตรียมวัสดุอุปกรณ์ประกอบการเรียนและขั้นดำเนินการ

1. ขั้นเตรียมโครงร่างของหลักสูตรแบ่งออกเป็น 3 ขั้นตอนย่อยๆได้แก่การเลือกจุดมุ่งหมายเลือกเนื้อหาวิชาเลือกกิจกรรมการเรียนการสอน

2. ขั้นเตรียมวัสดุอุปกรณ์ประกอบการสอนแบ่งออกเป็น 4 ขั้นย่อย ๆได้แก่การสร้างวัสดุอุปกรณ์ประกอบการสอนจัดวัสดุอุปกรณ์ตามรายวิชาทดลองใช้วัสดุอุปกรณ์ที่สร้างขึ้นใหม่และปรับปรุงแก้ไข

3. ขั้นดำเนินการแบ่งออกเป็น 6 ขั้นตอนย่อยๆได้แก่การเตรียมจัดระบบงานฝึกอบรมครูปรับปรุงแก้ไขระบบการสอนประสานงานกับฝ่ายวิชาการควบคุมคุณภาพปรับปรุงและนำมาใช้ใหม่

การแสวงหารูปแบบในการพัฒนาหลักสูตรและการสอนเป็นสิ่งสำคัญและจำเป็นเพราะรูปแบบของการพัฒนาหลักสูตรนั้นเปรียบเสมือนพิมพ์เขียนที่ส่งผลต่อการพัฒนาหลักสูตรได้สะดวกและรวดเร็วยิ่งขึ้นการนำรูปแบบการพัฒนาหลักสูตรมาใช้จะต้องปรับให้เข้ากับสภาพความเป็นจริงของชีวิตและสังคมของผู้ใช้แนวคิดในการพัฒนาหลักสูตรมีหลายแนวทาง

สงัด อุทรานันท์ (2532) ได้กล่าวถึงกระบวนการพัฒนาหลักสูตรซึ่งต่อเนื่องสัมพันธ์เป็น

วัฏจักรโดยประยุกต์มาจากแนวคิดของไทเลอร์เพื่อเป็นการกำหนดขั้นตอน

ขั้นตอนการพัฒนาหลักสูตรมีความเกี่ยวข้องสัมพันธ์กันอย่างเป็นวัฏจักรโดยมีขั้นตอน 7 ขั้นตอนดังรายละเอียด

1. การกำหนดข้อมูลพื้นฐานเป็นกระบวนการที่มีความสำคัญและเป็นขั้นตอนแรกของการพัฒนาหลักสูตรเพื่อให้ทราบถึงสภาพปัญหาความต้องการของสังคมและผู้เรียนซึ่งจะช่วยให้สามารถจัดหลักสูตรให้สนองกับความต้องการและสามารถแก้ไขปัญหาต่างๆ

2. การกำหนดจุดมุ่งหมายของหลักสูตรจัดเป็นขั้นตอนที่สำคัญยิ่งอีกขั้นตอนหนึ่งเป็นขั้นตอนที่ทาหลังจากได้วิเคราะห์และได้ทราบสภาพปัญหาตลอดจนความต้องการต่างๆการกำหนดจุดมุ่งหมายของหลักสูตรนั้นเป็นการมุ่งแก้ปัญหาและสนองความต้องการที่ได้จากการวิเคราะห์ข้อมูลอาจเป็นข้อมูลพื้นฐานที่มีอยู่เดิมหรือจากการเก็บรวบรวมข้อมูลความต้องการขึ้นมาใหม่ก็ได้

3. การคัดเลือกจัดเนื้อหาสาระและประสบการณ์การเรียนการสอนที่จะนำมาจัดไว้ในหลักสูตรจะต้องผ่านการพิจารณากลั่นกรองถึงความเหมาะสมและจำเป็นต้องสอดคล้องกับจุดมุ่งหมายของหลักสูตรที่กำหนดไว้

4. การกำหนดมาตรการวัดและประเมินผลขั้นนี้มุ่งที่จะหาเกณฑ์มาตรฐานเพื่อใช้ในการวัดและประเมินผลว่าจะวัดและประเมินผลอะไรบ้างจึงจะสอดคล้องกับเจตนารมณ์หรือจุดมุ่งหมายของหลักสูตร

5. การทดลองใช้หลักสูตรขั้นตอนนี้จะมุ่งศึกษาหาจุดอ่อนหรือข้อบกพร่องต่างๆของหลักสูตรหลังจากได้มีการร่างหลักสูตรเสร็จแล้วทั้งนี้เพื่อหาวิธีการแก้ไขปรับปรุงหลักสูตรให้ดียิ่งขึ้น

6. การประเมินผลการใช้หลักสูตรหลังจากได้มีการยกร่างหลักสูตรหรือได้ทำการทดลองใช้หลักสูตรแล้วก็ควรจะประเมินผลจากการใช้ว่าเป็นอย่างไรมีส่วนไหนบ้างที่ควรจะได้รับการปรับปรุงแก้ไขบ้างถ้ามีจุดอ่อนหรือไม่เหมาะสมตรงไหนก็จะต้องปรับปรุงให้เป็นที่เหมาะสมก่อนนาออกไปใช้จริงต่อไป

7. การปรับปรุงแก้ไขหลักสูตรก่อนนำไปใช้หลังจากได้มีการตรวจสอบและประเมินผลเบื้องต้นแล้วหากพบว่าหลักสูตรมีข้อบกพร่องจะต้องปรับปรุงแก้ไขให้มีความถูกต้องหรือเหมาะสมก่อนที่จะนาหลักสูตรไปใช้ในสถานศึกษาจริงทั้งนี้เพื่อให้การใช้หลักสูตรบรรลุผลตามเป้าหมายที่กำหนดไว้การดำเนินการตามกระบวนการต่างๆเหล่านี้จัดได้ว่าเป็นวัฎจักรที่มีความต่อเนื่องกันซึ่งหากขาดขั้นตอนใดขั้นตอนหนึ่งไปแล้วการพัฒนาหลักสูตรนั้นจะขาดความสมบูรณ์

วิชัย วงษ์ใหญ่ (2533) ได้เสนอกระบวนการพัฒนาหลักสูตรแบบครบวงจรไว้ 3 ระบบโดยเริ่มต้นจากระบบการร่างหลักสูตรระบบการนำหลักสูตรไปใช้และระบบการประเมินหลักสูตรซึ่งแต่ละระบบมีรายละเอียดและขั้นตอน

1. ระบบการร่างหลักสูตรประกอบด้วยการกำหนดหลักสูตรโดยดูความสอดคล้องกับเนื้อหาวิชาสภาพสังคมเศรษฐกิจและการเมืองหลังจากนั้นกำหนดรูปแบบหลักสูตรได้แก่การกำหนดหลักการโครงสร้างองค์ประกอบหลักสูตรวัตถุประสงค์เนื้อหาประสบการณ์การเรียนและการประเมินผลหลังจากนั้นดำเนินการตรวจสอบคุณภาพหลักสูตรโดยผ่านผู้เชี่ยวชาญหรือการสัมมนาและมีการทดลองนำร่องพร้อมทั้งรวบรวมผลการวิจัยและปรับแก้หลักสูตรก่อนนำไปใช้

2. ระบบการใช้หลักสูตรประกอบด้วยการขออนุมัติหลักสูตรจากหน่วยงานหรือกระทรวงดำเนินการวางแผนการใช้หลักสูตรโดยเริ่มจากการประชาสัมพันธ์หลักสูตรการเตรียมความพร้อมของบุคลากรจัดงบประมาณและวัสดุหลักสูตรบริหารสนับสนุนจัดเตรียมอาคารสถานที่ระบบบริหารและจัดการฝึกอบรมเชิงปฏิบัติการและติดตามผลการใช้หลักสูตรหลังจากนั้นเข้าสู่ระบบการบริหารหลักสูตรโดยการดำเนินการตามแผนกิจกรรมการเรียนการสอนแผนการสอนคู่มือการสอนคู่มือการเรียนเตรียมความพร้อมของผู้สอนความพร้อมของผู้เรียนและการประเมินผลการเรียน

3. ระบบการประเมินผลซึ่งประกอบด้วยการวางแผนการประเมินผลการใช้หลักสูตรทั้งการประเมินย่อยการประเมินระบบหลักสูตรระบบการบริหารและผลสัมฤทธิ์ของผู้เรียนหลังจากนั้นเก็บรวบรวมข้อมูลวิเคราะห์ข้อมูลและรายงานข้อมูลตามลำดับ

ธำรง บัวศรี (2542) ได้กล่าวถึงกระบวนการพัฒนาหลักสูตรไว้ดังนี้

**ขั้นที่ 1** การวิเคราะห์ข้อมูลพื้นฐาน

**ขั้นที่ 2** การกำหนดจุดหมายของหลักสูตร

**ขั้นที่ 3** การกำหนดรูปแบบและโครงสร้างของหลักสูตร

**ขั้นที่ 4** การกำหนดจุดประสงค์ของวิชา

**ขั้นที่ 5** การเลือกเนื้อหา

**ขั้นที่ 6** การกำหนดจุดประสงค์การเรียนรู้

**ขั้นที่ 7** การกำหนดประสบการณ์การเรียนรู้

**ขั้นที่ 8** การกำหนดยุทธศาสตร์การเรียนการสอน

**ขั้นที่ 9** การประเมินผลการเรียนรู้

**ขั้นที่ 10** การจัดทำวัสดุหลักสูตรและสื่อการเรียนการสอน

Taba (1962) ได้กล่าวถึงขั้นตอนการพัฒนาหลักสูตรไว้ 7 ขั้นคือ

1. การวินิจฉัยความต้องการและความจำเป็นของสังคม

2. การกำหนดจุดมุ่งหมาย

3. การเลือกเนื้อหาสาระ

4. การจัดเนื้อหาสาระ

5. การเลือกประสบการณ์การเรียนรู้

6. การจัดประสบการณ์เรียนรู้

7. การกำหนดวิธีการประเมินผล

Saylor and Alexander (1974) ได้กล่าวถึงกระบวนการพัฒนาหลักสูตรไว้ดังนี้

1. การศึกษาตัวแปรต่างๆ จากภายนอก

2. การกำหนดจุดมุ่งหมายและวัตถุประสงค์

3. การออกแบบหลักสูตร

4. การนำหลักสูตรไปใช้

5. การประเมินผลหลักสูตร

Saylor Alexander and Lewis (1981) ได้เสนอแนวคิดเกี่ยวกับขั้นตอนการพัฒนาหลักสูตรประกอบด้วย

1. การศึกษาตัวแปรต่างๆ จากภายนอกได้แก่ภูมิหลังของนักเรียนสังคมธรรมชาติของการเรียนรู้แผนการศึกษาแห่งชาติทรัพยากรและความสะดวกสบายในการพัฒนาหลักสูตรและคำแนะนำจากผู้ประกอบอาชีพ

2. การกำหนดความมุ่งหมายและวัตถุประสงค์เพื่อการออกแบบหลักสูตรโดยนักวางแผนหลักสูตรและใช้ข้อมูลทางการเมืองและสังคมเป็นพื้นฐานในการตัดสินใจการออกแบบหลักสูตร

3. การนำหลักสูตรไปใช้โดยครูเป็นพิจารณาความเหมาะสมของการสอนการวางแผนหลักสูตรรวมถึงการแนะนำแหล่งของสื่อการเรียนรู้โดยให้มีความยืดหยุ่นและมีอิสระแก่ครูและนักเรียน

4. การประเมินผลหลักสูตรทำโดยครูเป็นผู้พิจารณาขั้นตอนประเมินผลเพื่อตรวจสอบความก้าวหน้าของนักเรียนโดยวางแผนหลักสูตรร่วมกันพิจารณาขั้นตอนการประเมินผลหลักสูตรซึ่งข้อมูลที่ได้จากการประเมินผลจะใช้เป็นพื้นฐานประกอบการตัดสินใจเพื่อวางแผนในอนาคตต่อไป

จากที่กล่าวมาแล้วสรุปได้ว่าการจัดทำหรือพัฒนาหลักสูตรนั้นมีสิ่งที่ต้องปฏิบัติและพิจารณาที่สำคัญคือ

1. การศึกษาข้อมูลพื้นฐาน

2. การร่างหลักสูตร

2.1 การกำหนดจุดมุ่งหมาย

2.2 การกำหนดเนื้อหาสาระ

2.3 การกำหนดกระบวนการเรียนรู้

2.4 การกำหนดวิธีการวัดและประเมินผล

3. การตรวจสอบคุณภาพหลักสูตร

4. การทดลองใช้หลักสูตร

5. การประเมินหลักสูตร

6. การปรับปรุงแก้ไขหลักสูตร

7. การประเมินหลักสูตร

สงัด อุทรานันท์ (2532) กล่าวไว้ว่าการประเมินหลักสูตรประกอบด้วยการประเมินสิ่งต่อไปนี้คือ

1. การประเมินเอกสารหลักสูตรเป็นการตรวจสอบคุณภาพของหลักสูตรว่ามีความเหมาะสมดีและถูกต้องกับหลักการพัฒนาหลักสูตรเพียงใดหากมีข้อบกพร่องก็ปรับปรุงแก้ไขก่อนนำไปใช้

2. การประเมินการใช้หลักสูตรเป็นการตรวจสอบว่าหลักสูตรนั้นสามารถนำไปใช้ในสถานการณ์จริงได้ได้ดีเพียงใดส่วนใดที่เป็นอุปสรรคต่อการใช้หลักสูตรหากพบข้อบกพร่องในระหว่างการใช้หลักสูตรมักจะได้รับการแก้ไขทันทีเพื่อให้การใช้หลักสูตรเป็นไปอย่างมีประสิทธิภาพ

3. การประเมินประสิทธิผลของหลักสูตรโดยทั่วไปจะดำเนินการหลังจากที่มีผู้สำเร็จการศึกษาจากหลักสูตรนั้นๆการประเมินในลักษณะนี้มักจะทาการติดตามความก้าวหน้าของผู้สำเร็จการศึกษาว่าสามารถประสบความสำเร็จในการทำงานเพียงใด

4. การประเมินระบบหลักสูตรเป็นการประเมินในลักษณะที่มีความสมบูรณ์และซับซ้อนมากคือการประเมินที่เกี่ยวข้องกับองค์ประกอบอื่นของหลักสูตรเช่นทรัพยากรที่ต้องใช้ความสัมพันธ์ของระบบหลักสูตรกับการบริหารโรงเรียนระบบการจัดการเรียนการสอนระบบการวัดและประเมินผลเป็นต้น

นอกจากนี้ วิชัย ดิสสระ (2535) กล่าวถึงการประเมินหลักสูตรไว้ว่าการคำนึงถึงช่วงเวลาในการประเมินผลหลักสูตรทำให้ได้ลักษณะของการประเมินผล 3 ลักษณะคือ

1. การประเมินผลก่อนการดำเนินงาน (Project Analysis) หมายถึงการประเมินหลักสูตรในช่วงที่หลักสูตรยังไม่นำไปใช้ในโรงเรียนเป็นการประเมินหลังจากได้วางแผนการพัฒนาหลักสูตรแล้วโดยอาศัยความคิดเห็นจากผู้เชี่ยวชาญทางด้านการพัฒนาหลักสูตรผู้เชี่ยวชาญด้านเนื้อหาวิชา

2. การประเมินขณะดำเนินการ (Formative Evaluation) หมายถึงการประเมินผลหลักสูตรในช่วงที่ได้จากการวางแผนพัฒนานำไปใช้ในโรงเรียนต้องยึดหลักการและเหตุผลในขั้นวางแผนเป็นหลักแล้วพิจารณาดูว่าหลักสูตรและกระบวนการเรียนการสอนที่ปฏิบัติอยู่นั้นเป็นอย่างไรเป้าหมายของการประเมินผลขณะดำเนินการนี้มุ่งที่จะช่วยให้นักพัฒนาหลักสูตรสามารถพิจารณาวิเคราะห์และปรับปรุงกระบวนการเรียนการสอนที่นำไปใช้ให้สมเหตุสมผลกับหลักการและเหตุผลในขณะวางแผนหลักสูตรเป็นสำคัญ

3. การประเมินหลังดำเนินการ (Summative Evaluation) หมายถึงการประเมินผลหลักสูตรในช่วงที่หลักสูตรได้นำไปใช้แล้วหรือประเมินผลจบของโครงการหลักสูตรนั้นๆการประเมินผลหลักสูตรช่วงจบนี้ต้องวิเคราะห์หาผลที่เกิดขึ้นจากการเรียนการสอนการวิเคราะห์หาประสิทธิภาพของการวางแผนพัฒนาหลักสูตรกระบวนนำหลักสูตรไปใช้กระบวนการเรียนการสอนในโรงเรียนและผลที่เกิดขึ้นจากการเรียนการสอนอาจใช้แบบสอบถามชนิดต่างๆเป็นเครื่องมือการรวบรวมข้อมูลเกี่ยวกับผลการเรียนของนักเรียนความคิดเห็นของนักเรียนครูปกครองตลอดจนผู้ที่เกี่ยวข้องกับการใช้หลักสูตรทั้งทางตรงและทางอ้อม

การพัฒนาหลักสูตรหมายถึงการปรับปรุงเปลี่ยนแปลงหลักสูตรที่มีอยู่แล้วให้ดียิ่งขึ้นหรือสร้างหลักสูตรขึ้นมาใหม่ให้เหมาะสมสอดคล้องกับความต้องการของสภาพสังคมที่เปลี่ยนแปลงไปและสนองต่อความต้องการของผู้เรียนการพัฒนาหลักสูตรระดับชาติเป็นการพัฒนาหลักสูตรในลักษณะกว้างๆ โดยยึดถือแผนการศึกษาของชาติเพื่อให้ผู้ใช้ในระดับต่างๆ นำไปขยายหรือปรับเป็นแนวทางในการพัฒนาหลักสูตรสำหรับการพัฒนาหลักสูตรระดับท้องถิ่น หมายถึง ระดับเขตพื้นที่การศึกษาและสถานศึกษาจะเป็นการนำหลักสูตรระดับชาติมาปรับเปลี่ยนเนื้อหาสาระให้มีความสอดคล้องกับท้องถิ่นส่วนการพัฒนาหลักสูตรระดับชั้นเรียนเป็นการพัฒนาหลักสูตรโดยสถานศึกษากลุ่มสาระการเรียนรู้ต่างๆ เป็นการขยายและปรับให้มีความสอดคล้องในการจัดการศึกษาของสถานศึกษาโดยการพัฒนาระดับหลักสูตรชั้นเรียนเป็นการพัฒนาที่เน้นความต้องการและความถนัดความสนใจของผู้เรียนซึ่งเป็นการปรับจุดประสงค์เนื้อหาวิชาและกิจกรรมการเรียนการสอนโดยครูผู้เรียนจากแนวคิดของนักศึกษาเกี่ยวกับการพัฒนาสูตรพบว่าเป็นกระบวนการทำงานที่เป็นระบบเป็นวงจรเชื่อมโยงกันในมิติต่างๆ นักพัฒนาหลักสูตรดำเนินการให้มิติต่างๆ เป็นไปอย่างราบรื่นและมีประสิทธิภาพ

การจัดทำหรือพัฒนาหลักสูตรนั้นมีสิ่งที่ต้องปฏิบัติและพิจารณาที่สำคัญคือการกำหนดเป้าหมายเบื้องต้นของหลักสูตรที่จัดทำนั้นให้ชัดเจนว่าเป้าหมายเพื่ออะไรทั้งโดยส่วนรวมและส่วนย่อยของหลักสูตรหลังจากนั้นจึงเลือกเนื้อหากิจกรรมการเรียนการสอนวิธีการประเมินผลและกำหนดรูปแบบการนำหลักสูตรไปใช้ในโรงเรียนซึ่งการดำเนินการจะเป็นไปอย่างต่อเนื่องจึงจะทำให้การพัฒนาหลักสูตรดำเนินไปอย่างครบถ้วนและเกิดผลดีนั่นคือได้หลักสูตรที่มีประสิทธิภาพ

**2.6.7 ความหมายของหลักสูตรท้องถิ่น**

หลักสูตรคือสิ่งที่สร้างขึ้นในลักษณะของรายวิชาซึ่งประกอบด้วยเนื้อหาสาระที่ได้จัดเรียงลำดับความยากง่ายหรือขั้นตอนไว้อย่างดีแล้วเป็นการวางแผนเพื่อมุ่งหวังให้ประสบการณ์และเปลี่ยนแปลงพฤติกรรมของผู้เรียนไปในทิศทางที่ต้องการ (สงัด อุทรานันท์, 2532) ส่วนคาว่าท้องถิ่นหมายถึงท้องที่ใดท้องที่หนึ่งโดยเฉพาะซึ่งเน้นถึงลักษณะทางสภาพแวดล้อมทางภูมิศาสตร์และทางธรรมชาติที่มีความเป็นขอบเขตเฉพาะพื้นที่นั้นๆ (พจนานุกรมฉบับราชบัณฑิตยสถาน, 2546) กล่าวได้ว่าท้องถิ่นเป็นบริเวณที่บุคคลนั้นอาศัยอยู่

นักวิชาการหลายท่านได้ให้ทัศนะเกี่ยวกับความหมายของหลักสูตรท้องถิ่นไว้ดังต่อไปนี้

อรสา ปราชญ์นคร (2525) กล่าวว่าเป็นการนำเอาหลักสูตรระดับชาติมาใช้โดยพิจารณาถึงลักษณะท้องถิ่นเพิ่มเติมทั้งนี้เพื่อเน้นให้เหมาะสมกับลักษณะพิเศษของแต่ละท้องถิ่นและลักษณะของผู้เรียนและเป็นการเรียนรู้ที่นำไปใช้ในชีวิตจริง

ใจทิพย์ เชื้อรัตนพงษ์ (2539) กล่าวว่าหลักสูตรท้องถิ่นหมายถึงมวลประสบการณ์ที่สถานศึกษาหรือหน่วยงานและบุคคลในท้องถิ่นจัดให้แก่ผู้เรียนตามสภาพและความต้องการของท้องถิ่นนั้นๆ

กรมวิชาการ (2545) กล่าวว่าหลักสูตรท้องถิ่นหมายถึงมวลประสบการณ์ที่จัดขึ้นทั้งในห้องเรียนและนอกห้องเรียนเพื่อพัฒนาผู้เรียนให้มีความรู้ความสามารถทักษะเจตคติและคุณภาพการดำรงชีวิตโดยพยายามใช้ทรัพยากรในท้องถิ่นภูมิปัญญาท้องถิ่นให้ผู้เรียนได้เรียนรู้บนพื้นฐานของสภาพชีวิตเศรษฐกิจสังคมวัฒนธรรมของตนเองตลอดจนมีส่วนร่วมในการแก้ปัญหาต่างๆของชาติบ้านเมือง

กระทรวงศึกษาธิการ (2551) กล่าวถึงการจัดทำโครงสร้างหลักสูตรสถานศึกษาต้องพิจารณาข้อมูลจากหลักสูตรแกนกลางการศึกษาขั้นพื้นฐานพุทธศักราช 2551 เป้าหมาย/จุดมุ่งหมายในการพัฒนาผู้เรียนระดับท้องถิ่น (หลักสูตรระดับท้องถิ่น) แล้วจึงดำเนินการจัดทำโครงสร้างหลักสูตรสถานศึกษาสำหรับความเป็นท้องถิ่นสถานศึกษาสามารถสอดแทรกในวิชาพื้นฐานสอดแทรกหรือจัดทำเป็นรายวิชาในวิชาเพิ่มเติมและสามารถสอดแทรกในกิจกรรมพัฒนาผู้เรียน

อุดม เชยกีวงศ์ (2545) กล่าวว่าหลักสูตรท้องถิ่นหมายถึงหลักสูตรที่สถานศึกษาครูหรือผู้ที่เรียนร่วมกันพัฒนาขึ้นเพื่อให้ผู้เรียนได้นำไปใช้ในชีวิตจริงเรียนแล้วเกิดความรู้สามารถนำไปใช้ได้อย่างมีคุณภาพและเป็นสมาชิกที่ดีของสังคมอย่างมีความสุข

สรุปได้ว่าหลักสูตรท้องถิ่นเป็นหลักสูตรที่สร้างขึ้นเพื่อเอื้อประโยชน์ให้ผู้เรียนสามารถนำไปใช้ได้ในชีวิตจริงมีความยืดหยุ่นสูงเป็นการนำทรัพยากรและภูมิปัญญาท้องถิ่นมาปรับใช้ตามเหมาะสมตามสภาพของท้องถิ่นทำให้ผู้เรียนมีการพัฒนาตนเองอย่างเป็นธรรมชาติสามารถปรับตัวเพื่อดำรงชีวิตในสังคมได้อย่างมีความสุขบนพื้นฐานของสังคมและวัฒนธรรมที่ตนเองมีปฏิสัมพันธ์อยู่โดยในการสอนความเป็นท้องถิ่นตามหลักสูตรแกนกลางการศึกษาขั้นพื้นฐานอาจจะสอดแทรกในรายวิชาพื้นฐานสอดแทรกในรายวิชาเพิ่มเติมหรือจัดทำเป็นรายวิชาเพิ่มเติมหรือกิจกรรมพัฒนาผู้เรียนก็ได้

**2.6.8 ความสำคัญของการพัฒนาหลักสูตรท้องถิ่น**

จากการกำหนดใช้หลักสูตรแกนกลางการศึกษาขั้นพื้นฐาน พ.ศ. 2551 (กระทรวงศึกษาธิการ. 2552) ซึ่งได้รับการปรับปรุงจากหลักสูตรการศึกษาขั้นพื้นฐาน พ.ศ. 2544 ที่ยังมีความไม่ชัดเจนของหลักสูตรหลายประการเช่นมีข้อบกพร่องด้านการขาดความสัมพันธ์สัมพันธ์กับชีวิตความเป็นอยู่กับผู้เรียนละเลยมรดกทางวัฒนธรรมและสิ่งอันพึงอนุรักษ์ของท้องถิ่นเป็นต้นการเลือกใช้หลักสูตรท้องถิ่นในการจัดการเรียนรู้จึงมีบทบาทและความสำคัญในการพัฒนาเยาวชนให้สอดคล้องกับหลักสูตรการศึกษาขั้นพื้นฐานพุทธศักราช 2551 ที่ได้รับการปรับปรุงขึ้นจากข้อมูลแผนพัฒนาเศรษฐกิจและสังคมแห่งชาติฉบับที่ 10 (พ.ศ. 2550 - 2554) ที่เปลี่ยนจุดเน้นในการพัฒนาคุณภาพของคนในสังคมไทยและพัฒนาเยาชนสู่ศตวรรษที่ 21 ให้มีคุณภาพและความพร้อมทั้งด้านร่างกายสติปัญญาอารมณ์และศีลธรรมอยู่บนพื้นฐานจิตใจที่ดีงามมีจิตสาธารณะพร้อมทั้งมีสมรรถนะทักษะและความรู้พื้นฐานที่จำเป็นในการในการดำรงชีวิตในสังคม (สำนักงานคณะกรรมการการเศรษฐกิจและสังคมแห่งชาติ, 2549)

โดยสรุปแล้วการใช้หลักสูตรท้องถิ่นมีความสำคัญในการปรับปรุงข้อบกพร่องจากหลักสูตรการศึกษาขั้นพื้นฐาน พ.ศ.2544 จำแนกได้ดังนี้

1. หลักสูตรแกนกลางหรือหลักสูตรแม่บทได้กำหนดจุดหมายเนื้อหาสาระและกิจกรรมที่ให้ทุกคนได้เรียนรู้คล้ายคลึงกันทำให้กระบวนการเรียนการสอนมุ่งเนื้อหาสาระและประสบการณ์ที่เป็นหลักการทั่วไปไม่สามารถประมวลรายละเอียดเกี่ยวกับสาระความรู้ตามสภาพแวดล้อมสังคมเศรษฐกิจปัญหาและความต้องการของท้องถิ่นในแต่ละแห่งได้ทั้งหมดจึงต้องพัฒนาหลักสูตรท้องถิ่นเพื่อตอบสนองความต้องการของท้องถิ่นได้มากที่สุด

2. การเปลี่ยนแปลงอย่างรวดเร็วทางด้านเศรษฐกิจการเมืองด้านวิทยาศาสตร์และเทคโนโลยีมีผลกระทบโดยตรงต่อทรรศนะและการดำเนินชีวิตของคนไทยทั้งในเมืองและชนบทจึงต้องมีหลักสูตรท้องถิ่นเพื่อปรับสภาพของผู้เรียนให้สามารถรับกับการเปลี่ยนแปลงในด้านต่างๆ ดังกล่าวโดยเฉพาะผลกระทบที่เกิดขึ้นกับภูมิลำเนาท้องถิ่นของตนเพื่อให้ผู้เรียนสามารถนำความรู้และประสบการณ์ไปพัฒนาตนครอบครัวและท้องถิ่นตลอดจนดำเนินชีวิตอยู่ในท้องถิ่นของตนอย่างเป็นสุข

3. การเรียนรู้ที่ดีควรจะเรียนรู้จากสิ่งที่ใกล้ตัวไปยังสิ่งที่ไกลตัวเพราะเป็นกระบวนการเรียนรู้ที่ผู้เรียนสามารถดูดซับได้รวดเร็วกว่าดังนั้นจึงควรมีหลักสูตรระดับท้องถิ่นเพื่อให้ผู้เรียนได้เรียนรู้ชีวิตจริงตามสภาพเศรษฐกิจสังคมของท้องถิ่นตนแทนที่จะเรียนรู้เรื่องไกลตัวซึ่งทำให้ผู้เรียนไม่รู้จักตนเองไม่รู้จักชีวิตไม่เข้าใจและไม่มีความรู้สึกที่ดีต่อสังคมและสิ่งแวดล้อมรอบตัวเองนอกจากนี้การพัฒนาหลักสูตรท้องถิ่นจะช่วยปลูกฝังให้ผู้เรียนมีความรักและความผูกพันรวมทั้งภาคภูมิใจในท้องถิ่นของตน

4. ทรัพยากรท้องถิ่นโดยเฉพาะภูมิปัญญาท้องถิ่นหรือภูมิปัญญาชาวบ้านในชนบทของไทยมีอยู่มากมายและมีค่าบ่งบอกถึงความเจริญมาเป็นเวลานานหลักสูตรแม่บทหรือหลักสูตรแกนกลางไม่สามารถนำเอาทรัพยากรท้องถิ่นและภูมิปัญญาชาวบ้านทั้งหลายมาใช้ในการเรียนการสอนด้านอาชีพหัตถกรรมเกษตรกรรมดนตรีการแสดงวรรณกรรมขนบธรรมเนียมประเพณีซึ่งมีผลทำให้ผู้เรียนได้รู้จักท้องถิ่นของตนเกิดความรักความผูกพันกับท้องถิ่นของตนและสามารถใช้ทรัพยากรท้องถิ่นในการประกอบอาชีพได้

ดังนั้นการใช้หลักสูตรท้องถิ่นในการจัดการเรียนการสอนให้สอดคล้องกับหลักสูตรแกนกลางการศึกษาขั้นพื้นฐาน พ.ศ. 2551 มีความสำคัญดังนี้

1. สามารถตอบสนองการเรียนรู้ที่สอดคล้องกับความต้องการของผู้เรียนตามสภาพปัญหาที่เป็นจริง

2. สามารถตอบสนองความหลากหลายของปัญหามุ่งพัฒนาคุณภาพชีวิตให้เหมาะสมกับเพศวัยมีความสมดุลทั้งด้านความรู้ความคิดและทักษะเน้นกระบวนการสอนให้ผู้เรียนฝึกปฏิบัติจริงจนเกิดทักษะและสามารถนำไปใช้กับสถานการณ์อื่นได้อย่างเหมาะสม

3. ทำให้การเรียนมีความหมายต่อชีวิตจริงและผู้เรียนสามารถประยุกต์ไปใช้ได้ในชีวิตจริงสอดคล้องกับการดำเนินชีวิตจริงและมุ่งเน้นการเรียนรู้อย่างบูรณาการไม่แยกส่วนหรือตัดตอนกระบวนการเรียนรู้และกิจกรรมทางวิชาการโดยผู้เรียนเป็นผู้จัดกระบวนการเรียนรู้ด้วยตนเองด้วยการชี้แนะของผู้สอนอันจะนำไปสู่การคิดเป็นโดยใช้ข้อมูลที่มีอยู่ในสังคมตนเองและวิชาการอย่างเหมาะสม

4. ผู้เรียนได้เรียนรู้วิธีการแสวงหาความรู้เพื่อที่จะมาใช้เป็นข้อมูลในการแก้ปัญหาในชีวิตของตนเองในวันข้างหน้ารวมทั้งวิธีวิเคราะห์สังเคราะห์ข้อมูลเพื่อการตัดสินใจที่เหมาะสม (คิดเป็น) กับชีวิตของตนเอง

5. ชุมชนเป็นภูมิปัญญาเบื้องต้นและมีส่วนร่วมในการจัดการศึกษาให้แก่ผู้เรียนซึ่งเป็นสมาชิกส่งเสริมให้ท้องถิ่นมีส่วนร่วมในการพัฒนาหลักสูตรของตนเองเพื่อให้ผู้เรียนได้รับประโยชน์จากการเรียนรู้จากท้องถิ่นของตนเป็นการเชื่อมโยงระหว่างการเรียนกับชีวิตจริงและการทำงานรวมทั้งปลูกฝังให้ผู้เรียนมีความรักและความผูกพันกับท้องถิ่นของตนมีการส่งเสริมให้ใช้ภูมิปัญญาท้องถิ่นในการจัดการศึกษา

6. ส่งเสริมความเป็นทรัพยากรมนุษย์ที่มีคุณภาพของสังคมในด้านศีลธรรมจริยธรรมการธำรงไว้ซึ่งสังคมประชาธิปไตยการร่วมรักษาสิ่งแวดล้อมก่อให้เกิดศรัทธาเชื่อมั่นภูมิใจในภูมิปัญญาและวัฒนธรรมของท้องถิ่นชุมชนและชาติ

7. สามารถพัฒนาเพิ่มขึ้นได้ตลอดเวลาเพื่อให้สอดคล้องกับสถานการณ์ที่เปลี่ยนแปลงไปได้ตลอดเวลาและเมื่อเรื่องนั้นไม่เป็นที่สนใจและต้องการของท้องถิ่นรวมทั้งล้าสมัยแล้วสามารถปรับเปลี่ยนได้ทันทีเป็นหลักสูตรบูรณาการที่ผู้เรียนและครูร่วมกันสร้างขึ้นเพื่อมุ่งเน้นให้ผู้เรียนเรียนจากชีวิตจริงเรียนแล้วเกิดการเรียนรู้สามารถนำความรู้ไปใช้ในชีวิตอย่างมีคุณภาพและเป็นสมาชิกที่ดีของสังคมอย่างมีความสุขการเรียนการสอนจะสอนตามความต้องการของผู้เรียนโดยครูเป็นผู้คอยให้คำแนะนำผู้เรียนเป็นผู้ค้นคว้าหาความรู้ด้วยตนเอง

นอกจากนั้นนักวิชาการได้แสดงเหตุผลและความจำเป็นในการพัฒนาหลักสูตรท้องถิ่นไว้ได้แก่

วิชัย วงษ์ใหญ่ (2533) ให้เหตุผลว่าหลักสูตรท้องถิ่นเป็นการนำเอาหลักสูตรแม่บทมาปรับใช้ให้เหมาะกับสภาพชีวิตความเป็นอยู่ของชุมชนนั้นๆสาระการเรียนจะสอดคล้องสัมพันธ์กับท้องถิ่นมากขึ้นไม่ใช่การเรียนรู้แบบรู้ไว้ใช่ว่าแต่เป็นการเรียนรู้ที่ใช้ได้จริงในชีวิต

สงัด อุทรานันท์ (2532) ให้เหตุผลว่าหลักสูตรท้องถิ่นที่สร้างขึ้นจำเป็นจะต้องมีความสอดคล้องกับสภาพปัญหาและสนองความต้องการของสังคมที่ใช้หลักสูตรนั้นๆ ด้วยเหตุนี้หากหลักสูตรที่สร้างขึ้นมีจุดหมายสำหรับใช้ในชุมชนแห่งหนึ่งแห่งใดโดยเฉพาะก็ย่อมจะสามารถตอบสนองต่อความต้องการของสังคมได้มากที่สุด

ดังนั้นหลักสูตรท้องถิ่นจึงหมายถึงหลักสูตรที่กระทรวงศึกษาธิการเปิดโอกาสให้ท้องถิ่นดำเนินการตามข้อกำหนดโครงสร้างของหลักสูตรเพื่อให้ผู้เรียนได้เรียนรู้ชีวิตจริงของตนในท้องถิ่นเรียนรู้สภาพเศรษฐกิจสังคมตลอดจนสามารถพัฒนาชีวิตพัฒนาอาชีพพัฒนาเศรษฐกิจและสังคมของตนเองครอบครัวและท้องถิ่นได้

นอกจากนี้หลักสูตรการศึกษาขั้นพื้นฐานพุทธศักราช 2544 ยังกำหนดให้สถานศึกษาสร้างหลักสูตรสถานศึกษาซึ่งเป็นหลักสูตรที่เกิดจากการที่สถานศึกษานำสภาพต่างๆ ที่เป็นปัญหาจุดเด่นเอกลักษณ์ของชุมชนสังคมศิลปวัฒนธรรมและภูมิปัญญาท้องถิ่นคุณลักษณะอันพึงประสงค์เพื่อการเป็นสมาชิกที่ดีของครอบครัวชุมชนสังคมและประเทศชาติมากำหนดเป็นสาระและจัดกระบวนการเรียนรู้ให้ผู้เรียนบนพื้นฐานของหลักสูตรแกนกลางและเพิ่มเติมสาระและมาตรฐานการเรียนรู้หรือรายวิชาได้ตามความถนัดความสนใจของผู้เรียนโดยความร่วมมือของทุกคนในโรงเรียนและชุมชนหลักสูตรสถานศึกษาที่มีคุณภาพต้องเป็นหลักสูตรที่พัฒนามาจากข้อมูลสารสนเทศด้านต่างๆ ของสถานศึกษาและชุมชนสอดคล้องกับหลักสูตรการศึกษาขั้นพื้นฐานมีการระดมทรัพยากรทั้งของสถานศึกษาและชุมชนมาอย่างคุ้มค่าเต็มตามศักยภาพ (กรมวิชาการ, 2545) จากข้อมูลดังกล่าวแสดงให้เห็นถึงความสำคัญและประโยชน์หลายประการในการนำหลักสูตรท้องถิ่นเข้ามาใช้ในการเรียนการสอนเพื่อให้นักเรียนได้เรียนรู้ตามสภาพจริงและสามารถนำไปปรับใช้ในชีวิตประจำวันต่อไป

**2.6.9 ลักษณะการพัฒนาหลักสูตรท้องถิ่น**

หลักสูตรท้องถิ่นเป็นหลักสูตรที่พัฒนาขึ้นจากปัญหาและความต้องการของผู้เรียนเป็นหลักสูตรที่พัฒนาขึ้นเพื่อแก้ปัญหาในท้องถิ่นทางด้านอาชีพและด้านอื่นร่วมกันสามารถทำการปรับปรุงหลักสูตรจากหลักสูตรที่มีอยู่แล้วให้ตรงกับความต้องการของผู้เรียนมีความใหม่ทันสมัยและเป็นปัจจุบันอยู่เสมอและเป็นหลักสูตรที่ปรับให้เข้ากับชีวิตของผู้เรียนซึ่งครูและผู้เรียนจะเป็นผู้ที่ร่วมกันพัฒนาหรือสร้างหลักสูตรสำหรับตนเองขึ้นมาตามสภาพของเหตุการณ์หรือปัญหาในขณะนั้นดังนั้นหลักสูตรท้องถิ่นจึงมีลักษณะที่สำคัญดังนี้

1. เป็นหลักสูตรที่ตอบสนองชีวิตจริงของผู้เรียนที่เป็นปัจจุบันเพื่อนำไปสู่การเตรียมอนาคตรวมทั้งมีความเข้าใจในเรื่องของความเปลี่ยนแปลงอย่างรวดเร็วที่เกิดขึ้นในยุคโลกาภิวัตน์ผู้เรียนเกิดการเรียนรู้เพื่อสร้างองค์ความรู้เรียนรู้เพื่อพัฒนาความสามารถในการปฏิบัติจริงเรียนรู้เพื่อการอยู่ร่วมกันและเรียนรู้เพื่อการพัฒนาศักยภาพของตน

2. เป็นหลักสูตรที่พัฒนาจากความต้องการหรือสิ่งที่เป็นปัญหาที่สอนให้ผู้เรียนได้เรียนรู้เพื่อการแก้ปัญหา

3. เป็นหลักสูตรระยะสั้นที่เป็นปัจจุบันและตรงกับความต้องการของกลุ่มเป้าหมายในปัจจุบัน

4. เป็นหลักสูตรที่บูรณาการกับวิชาต่างๆ และบูรณาการกับชีวิตจริงได้เป็นหลักสูตรที่ได้มาจากสภาพปัญหาหรือความต้องการของผู้เรียนและชุมชนอย่างแท้จริง

5. เป็นหลักสูตรที่ยึดผู้เรียนเป็นศูนย์กลางผู้เรียนได้เรียนรู้ตามระดับความสามารถและตรงกับสภาพปัญหาของตนเองโดยครูเป็นเพียงผู้ร่วมวางแผนให้คำแนะนำชี้แนะและอำนวยความสะดวกเพื่อเปิดโอกาสให้ผู้เรียนมีส่วนร่วมอย่างสูงสุด

**2.6.10 กระบวนการพัฒนาหลักสูตรท้องถิ่น**

การพัฒนาหลักสูตรท้องถิ่นเป็นการนำหลักสูตรแม่บทมาปรับปรุงให้สอดคล้องกับสภาพท้องถิ่นหรือเป็นการพัฒนาหลักสูตรขึ้นมาใหม่ให้สอดคล้องกับสภาพท้องถิ่นของผู้เรียนมีลักษณะที่เน้นความสัมพันธ์ระหว่างหลักสูตรและสภาพท้องถิ่นการพัฒนาหลักสูตรท้องถิ่นมีความจำเป็นต้องศึกษาลักษณะของท้องถิ่นแล้วนำมาทดลองสร้างหลักสูตรและปรับให้หลักสูตรมีความเหมาะสมต่อผู้เรียนและความต้องการของท้องถิ่นนั้นๆ โดย ใจทิพย์ เชื้อรัตนพงษ์ (2539) ได้เสนอการพัฒนาหลักสูตรท้องถิ่นสามารถทำได้ใน 3 ลักษณะคือ

1. การจัดทำหรือสร้างโครงสร้างหลักสูตรรายวิชาใหม่ที่ไม่ได้ปรากฏอยู่ในหลักสูตรแม่บทให้สอดคล้องกับสภาพปัญหาและความต้องการของท้องถิ่นหรือสร้างหลักสูตรย่อยในระดับทองถิ่นขึ้นมาเสริมหลักสูตรแม่บท

2. การปรับหลักสูตรแม่บทให้สอดคล้องกับสภาพปัญหาและความต้องการของท้องถิ่นซึ่งสามารถดำเนินการได้ดังนี้

3. ปรับเพิ่มและ/หรือขยายเนื้อหาสาระรายวิชาในหลักสูตรแม่บท

4. ปรับเพิ่มและ/หรือขยายกิจกรรมการเรียนการสอนและกิจกรรมเสริม

5. ปรับเพิ่มและ/หรือจัดทำสื่อการเรียนการสอนขึ้นมาใหม่

6. การพัฒนาหลักสูตรท้องถิ่นในลักษณะหลักสูตรระยะสั้นสำหรับท้องถิ่นใดท้องถิ่นหนึ่งโดยเฉพาะโดยไม่มีหลักสูตรแม่บทเป็นกรอบ

อุดม เชยกีวงศ์ (2545) กล่าวถึงกระบวนการพัฒนาหลักสูตรท้องถิ่นดังนี้

1. การสำรวจสภาพปัญหาชุมชนเป็นการศึกษาความเป็นอยู่ของชุมชนและผู้เรียนเพื่อให้ได้ข้อมูลที่ตรงกับการพัฒนาหลักสูตรท้องถิ่นอย่างแท้จริง

2. การวิเคราะห์สภาพปัญหาและกำหนดความต้องการ

3. การจัดทำผังหลักสูตร

4. การเขียนแผนการสอน

4.1 การกำหนดหัวข้อเรื่อง

4.2 การเขียนสาระสำคัญ

4.3 การกำหนดขอบเขตเนื้อหา

4.4 การกำหนดจุดประสงค์ทั่วไปหรือจุดประสงค์ปลายทาง

4.5 การกำหนดจุดประสงค์เฉพาะหรือจุดประสงค์นำทาง

4.6 การกำหนดกิจกรรมการเรียนการสอน

4.7 การกำหนดสื่อการเรียนการสอน

5. การจัดการเรียนการสอน

6. การประเมินผล

สงัด อุทรานันท์ (2532) กล่าวถึงกระบวนการพัฒนาหลักสูตรในระดับท้องถิ่นให้เป็นไปอย่างมีระบบและเป็นขั้นตอนดังนี้

**ขั้นที่ 1** จัดตั้งคณะทำงาน

**ขั้นที่ 2** ศึกษาสภาพข้อมูลพื้นฐาน

**ขั้นที่ 3** กำหนดจุดมุ่งหมายสำหรับหลักสูตรท้องถิ่น

**ขั้นที่ 4** พิจารณาความเหมาะสมของหลักสูตรกลางกับสภาพของท้องถิ่น

**ขั้นที่ 5** ดำเนินการเลือกเนื้อหาสาระของหลักสูตรและ/หรือจัดสร้างรายวิชาขึ้นมาใหม่

**ขั้นที่ 6** ดำเนินการใช้หลักสูตร

**ขั้นที่ 7** ประเมินผลการใช้หลักสูตร

**ขั้นที่ 8** ทำการปรับปรุงแก้ไข

การพัฒนาหลักสูตรท้องถิ่นเป็นการขยายความรู้จากหลักสูตรแม่บทให้เหมาะสมสอดคล้องกับสภาพท้องถิ่นให้ตรงกับความต้องการของผู้เรียนมีความใหม่ทันสมัยเป็นปัจจุบันและเป็นหลักสูตรที่ปรับให้เข้ากับชีวิตของผู้เรียนซึ่งครูและผู้เรียนจะเป็นผู้ที่ร่วมกันพัฒนาหรือสร้างหลักสูตรสำหรับตนเองขึ้นมาตามสภาพของเหตุการณ์หรือปัญหาในขณะนั้น

**2.6.11 การศึกษาประวัติศาสตร์ท้องถิ่น**

การศึกษาประวัติศาสตร์ท้องถิ่นไทยเริ่มมีขึ้นอย่างจริงจังภายหลังปี พ.ศ. 2516 นับจนถึงปัจจุบันก็ร่วม 30 ปีแล้ว เมื่อมองย้อนกลับไปก็จะเห็นว่าประวัติศาสตร์ท้องถิ่นได้เติบโตขึ้นพอสมควรและก้าวหน้ามากขึ้นตามลำดับ ดังปรากฏเป็นองค์ความรู้ในด้านต่างๆ อย่างชัดเจน นอกจากนี้ก็ยังได้พัฒนาแนวความคิดและวิธีการศึกษาขึ้นมาอย่างน่าสนใจยิ่ง โดยเฉพาะจากนักสังคมศาสตร์สาขาต่างๆ ที่หันมาให้ความสนใจศึกษาท้องถิ่นในมิติประวัติศาสตร์มากยิ่งขึ้น “ประวัติศาสตร์ท้องถิ่น” ในระยะหลังๆ จึงมีความเปลี่ยนแปลงไปเป็นอันมากทั้งในด้านเนื้อหา แนวคิดมุมมองและวิธีการศึกษา สิ่งเหล่านี้จะเป็นตัวกำหนดนิยามความหมายของประวัติศาสตร์ท้องถิ่นขึ้นมาใหม่แทนสิ่งที่เราเข้าใจกันมาแต่เดิม ขณะเดียวกันก็สร้างความสับสนให้แก่นักเรียนประวัติศาสตร์และผู้สนใจทั่วไปด้วยเช่นกัน

แต่เดิมนั้น เป็นที่เข้าใจและรับรู้กันโดยทั่วไปว่าประวัติศาสตร์ท้องถิ่นก็คือการศึกษาประวัติศาสตร์ของเมืองอื่นที่มิใช่ศูนย์กลางของอำนาจรัฐ การสัมมนาประวัติศาสตร์ท้องถิ่นที่รุ่งเรืองอย่างมากในช่วงทศวรรษ 2520 ก็จะยังเป็นเรื่องราวประวัติของจังหวัดต่างๆ ที่ได้พัฒนาอยู่ในกรอบของประวัติศาสตร์แห่งชาติ เนื้อหาส่วนใหญ่จึงเป็นเรื่องความสัมพันธ์ทางการเมืองกับศูนย์กลางเป็นหลัก แม้ว่าในช่วงนี้จะมีการศึกษาเรื่องอื่นๆ เพิ่มขึ้น แต่ประเด็นเหล่านั้นไม่ว่าจะเป็นเศรษฐกิจ วัฒนธรรม ภาษา หรือวรรณกรรม ก็จะเป็นส่วนประกอบที่แยกโดดๆ ออกจากกิจกรรมด้านอื่นๆ และโดยเฉพาะอย่างยิ่งมักเป็นการศึกษาที่ตัดขาดออกจากวิถีชีวิตของผู้คนส่วนใหญ่ในท้องถิ่น ฉะนั้น ประวัติศาสตร์ท้องถิ่นในช่วงดังกล่าวก็ยังคงเน้นไปที่ประวัติของเมืองและตัวผู้นำโดยที่มีเรื่องราวของประชาชนเข้าไปเกี่ยวข้องอยู่น้อยมาก

ครั้นตั้งแต่ประมาณปลายทศวรรษ 2520 เป็นต้นมา กระแสของประวัติศาสตร์แนวใหม่ก็เริ่มปรากฏขึ้นคือเป็นการศึกษาเรื่องของหมู่บ้านและชุมชนท้องถิ่นมากขึ้น ซึ่งส่วนสำคัญเป็นผลงานของนักสังคมศาสตร์สาขาต่างๆ เช่น เศรษฐศาสตร์ มานุษยวิทยา สังคมวิทยา เป็นต้น ส่วนนักเรียนประวัติศาสตร์เป็นที่น่าสังเกตว่ามีบทบาทในการศึกษาเรื่องดังกล่าวไม่มากนัก กล่าวคือ ส่วนใหญ่ยังคงมุ่งศึกษาในแนวทางเดิมๆ หรือแม้มีนักประวัติศาสตร์ สนใจศึกษาประวัติศาสตร์หมู่บ้านหรือชุมชนท้องถิ่นอย่างจริงจังอยู่บ้าง แต่ก็เป็นการศึกษาในแนวทางของนักสังคมศาสตร์ โดยมิได้พัฒนาแนวคิด วิธีการหรือมุมมองที่อยู่บนฐานสาขาวิชาของตัวเองอย่างแท้จริงแต่อย่างใด “ประวัติศาสตร์ท้องถิ่น” แนวใหม่ดังกล่าวจึงอยู่ภายใต้ “ร่ม” ของนักสังคมศาสตร์ซึ่งมีบทบาทและอิทธิพลมากขึ้นเรื่อยๆ และในปัจจุบันนี้ “ประวัติศาสตร์ท้องถิ่น” ที่เรารู้จักก็คือประวัติศาสตร์หมู่บ้านหรือประวัติศาสตร์ชุมชนในมิติต่างๆ ตามความสนใจของนักสังคมศาสตร์แต่ละสาขาดังกล่าว

จึงไม่แปลกอันใดที่จะพบว่าในรอบประมาณ 2 ทศวรรษที่ผ่านมา “ประวัติศาสตร์ท้องถิ่น”

จะถูกนิยามย่อยออกไปในหลายลักษณะ เช่น อาจหมายถึง “ประวัติศาสตร์เศรษฐกิจหมู่บ้าน” “ประวัติศาสตร์จากภายใน” “ประวัติศาสตร์ของมวลชน” “ประวัติศาสตร์จากข้างล่าง” “ประวัติศาสตร์วัฒนธรรม” “ประวัติศาสตร์การใช้ทรัพยากร” ฯลฯ

นิยามความหมายของประวัติศาสตร์ท้องถิ่นแนวใหม่ดังกล่าวนี้อาจจะยังไม่ลงตัวนักในปัจจุบัน ซึ่งก็ไม่ใช่เป็นสิ่งที่เราจะต้องรีบหาคำตอบสำเร็จรูปกันอย่างเร่งด่วนแต่อย่างใด หากความหมายที่มีมากกว่าก็คือ ประวัติศาสตร์ท้องถิ่นในปัจจุบันเป็นประวัติศาสตร์แนวใหม่ที่มุ่งศึกษาวิถีชีวิตของประชาชนในชุมชนท้องถิ่นต่างๆ โดยเอาชีวิตชาวบ้านเป็นศูนย์กลางของการศึกษา ซึ่งน่าจะเกิดประโยชน์แก่ประชาชนในท้องถิ่นอย่างแท้จริง ถึงแม้ว่าประวัติศาสตร์ท้องถิ่นในแนวทางเดิมๆ จะยังคงมีอยู่และทรงอิทธิพลอย่างเหนียวแน่นในกระทรวงศึกษาธิการและหน่วยงานต่างๆ ที่เกี่ยวข้องอันเนื่องมาจากเหตุผลใดก็ตาม แต่ การศึกษาประวัติศาสตร์ท้องถิ่นแนวใหม่ก็เป็นกระแสที่เติบโตขึ้นมาอย่างมากในปัจจุบัน โดยเฉพาะอย่างยิ่งได้รับการส่งเสริมให้มีการวิจัยมาอย่างต่อเนื่องอย่างน่าพอใจ ตลอดจนมีแนวโน้มว่าจะมีบทบาทมากขึ้นในอนาคต

บทความสั้นๆ ชิ้นนี้จึงต้องการจะชี้ให้เห็นถึงความสำคัญของประวัติศาสตร์ท้องถิ่นแนวใหม่ดังกล่าว ว่าจะมีบทบาทในกระบวนการเปลี่ยนแปลงของสังคมในปัจจุบันและอนาคตอย่างไร นอกจากนี้ก็จะทดลองเสนอขอบเขตของการศึกษาในเบื้องต้นทั้งในด้านกายภาพและเนื้อหาว่าควรจะเป็นอย่างไรจึงจะมีความเหมาะสมสำหรับสังคมไทย ทั้งนี้ก็เพื่อการแลกเปลี่ยนถกเถียง สำหรับเป็นแนวทางในการศึกษาต่อไป และที่สำคัญการพยายามทำความเข้าใจในเรื่องขอบเขตดังกล่าวนั้นก็น่าจะเป็นแนวคิดในอีกมิติหนึ่งที่ช่วยให้สามารถสร้างคำอธิบายเกี่ยวกับนิยามความหมายของ “ประวัติศาสตร์ท้องถิ่น” ได้ชัดเจนขึ้น

**2.6.12 ประวัติศาสตร์ท้องถิ่นกับการเสริมสร้างความเข้มแข็งของชุมชน**

การพัฒนาที่มุ่งให้ความสำคัญไปที่ตัวเงินและตัววัตถุตลอดช่วงเวลาประมาณ 40 ปีเศษที่ผ่านมา ได้ส่งผลให้เกิดการล่มสลายของชุมชนตาม “ท้องถิ่น” ต่างๆ ในทุกด้านดังเป็นที่รับรู้กันโดยทั่วไป การล่มสลายดังกล่าวถือเป็นภาวะวิกฤติที่รุนแรงอย่างที่ไม่เคยปรากฏมาก่อนในสังคมไทย ด้วยเหตุดังนั้นแนวทางการพัฒนาประเทศในระยะต่อไป จึงได้มีแนวโน้มมุ่งไปที่ตัวคนหรือยึดเอามนุษย์เป็นศูนย์กลาง อันหมายถึงการพัฒนาที่ทำให้เกิดความงอกงามและมั่นคงของชีวิต โดยมีจุดมุ่งหมายจะเพิ่มขีดความสามารถที่เขามีเป็นพื้นฐานอยู่แล้วและได้สืบทอดกันมานานในชุมชน

ถ้าการพัฒนาประเทศดำเนินไปในทิศทางที่มุ่งประโยชน์ของคนส่วนใหญ่ในสังคมดังที่ได้กล่าวมานี้ การศึกษาประวัติศาสตร์ท้องถิ่นก็จะมีความสำคัญและมีบทบาทมากยิ่งขึ้น อย่างไรก็ตาม ประวัติศาสตร์ดังกล่าวก็จะต้องเป็นประวัติศาสตร์แบบใหม่ที่รับใช้ชีวิตของประชาชนส่วนใหญ่อย่างแท้จริง

การศึกษาประวัติศาสตร์ท้องถิ่นแบบใหม่นั้น มุ่งศึกษากิจกรรมหรือประสบการณ์ทุกๆ ด้านของสังคมใน “ท้องถิ่น” หนึ่งๆ โดยเน้นให้ความสำคัญไปที่ตัวประชาชนในฐานะผู้สร้างและเป็นเจ้าของประวัติศาสตร์ ทั้งนี้โดยเปิดโอกาสให้ประชาชนได้เข้ามามีส่วนร่วมในกระบวนการศึกษาเพื่อสร้างองค์ความรู้ด้วย การศึกษาประวัติศาสตร์ท้องถิ่นในลักษณะนี้จะทำให้เกิดความเข้าใจถึงความเป็นมาของวิถีชีวิตของประชาชนได้อย่างรอบด้านและลึกซึ้ง อันจะเป็นพื้นฐานสำคัญที่จะช่วยให้ทิศทางการพัฒนาทั้งจากภาครัฐและหน่วยงานเอกชนดำเนินไปอย่างสอดคล้องกับศักยภาพและข้อจำกัดที่แตกต่างกันในแต่ละท้องถิ่นต่อไป ในส่วนของประชาชนนั้น ความรู้เหล่านี้จะช่วยฟื้นฟูสำนึกประวัติศาสตร์ในชุมชนขึ้นมาใหม่ หลังจากที่ถูกกระแสการพัฒนาแนวทางเก่าทำลายให้ลืมเลือนหรือขาดความมั่นใจมานาน ให้กลับคืนมามีความเชื่อมั่นในตัวเองและมีศักยภาพที่จะนำเอาภูมิปัญญาต่างๆ ของบรรพบุรุษมาประยุกต์ให้ในชีวิตประจำวันในปัจจุบันได้มากขึ้น และอีกอย่างหนึ่งความรู้ความเข้าใจในประวัติศาสตร์ท้องถิ่นก็ยังจะเป้นพลังที่เข้มแข็งช่วยให้คนในท้องถิ่นต่างๆ สามารถฟื้นฟูชีวิตให้แก่สถาบันและวัฒนธรรมที่จะเพิ่มพลังให้แก่ชาวบ้านในการที่จะสามารถเลือกแนวทางการดำเนินชีวิตที่เป้นของเขาเองได้หลายทาง มีศักดิ์ศรีของความเป็นมนุษย์ มีทางเลือกอันเหมาะสมสำหรับตัวเองมากขึ้น

ในปัจจุบัน เป็นที่น่ายินดีว่าสังคมไทยมีแนวโน้มที่จะเข้าใจและเห็นความสำคัญของคนในท้องถิ่นให้เข้าร่วมในกระบวนการพัฒนาเพื่อแก้ไขปัญหาต่างๆ ให้ถูกจุดและเหมาะสมมากยิ่งขึ้น นี่คือหนทางใหม่ที่จะช่วยฟื้นฟูทั้งทรัพยากรธรรมชาติ สิ่งแวดล้อมและวิถีชีวิตของผู้คนในท้องถิ่นให้รอดพ้นจากภาวะวิกฤติดังที่กล่าวมา จนสามารถกลับมายืนอยู่ได้ด้วยศักยภาพหรือ “ทุน” ที่มีอยู่ในชุมชน การศึกษาประวัติศาสตร์ท้องถิ่นในแนวใหม่ที่สำนึกถึงชีวิตของประชาชนส่วนใหญ่จึงมีความจำเป็นและได้เดินทางมาถึงในช่วงเวลาที่เหมาะสม

การศึกษาประวัติศาสตร์ท้องถิ่นแนวใหม่ดังกล่าวในอีกด้านหนึ่งก็เป็นการศึกษา “ประวัติศาสตร์ท้องถิ่นในประวัติศาสตร์ชาติ” ในความหมายที่ว่า “ชาติ” ก็คือส่วนประกอบที่หลากหลายของ “ท้องถิ่น” ต่างๆ นั่นเอง การศึกษาประวัติศาสตร์ท้องถิ่นจึงจะเพิ่มตัวละครจำนวนมากเข้าไปในประวัติศาสตร์แห่งชาติ ได้เห็นความสัมพันธ์ของผู้คนจำนวนมากที่โลดแล่นอยู่ใน “ท้องถิ่น” ต่างๆ เป็นภาพของการต่อสู้ การปรับตัว ความสำเร็จ ล้มเหลว ด้านสวยงาม อัปลักษณ์ ฯลฯ เหล่านี้คือความรู้ประวัติศาสตร์ท้องถิ่นที่เป้ฯเสมือน “บ้าน” ทางจิตวิญญาณที่ผู้คนในท้องถิ่นร่วมกันเป็นเจ้าของและต่างใฝ่หา เพราะในเวลาที่ผ่านมานั้นสำนึกประวัติศาสตร์ท้องถิ่นหรือ “บ้าน” ของพวกเขาได้ถูกทำลายไปเสียแล้วจากระบบทุนนิยมและสำนึกประวัติศาสตร์แห่งชาติดังกล่าวมา

องค์ความรู้ประวัติศาสตร์ท้องถิ่นที่สำนึกคนส่วนใหญ่จึงสามารถ “สื่อสาร” กับประชาชนได้อย่างมีพลัง เพราะพวกเขาจะได้เห็นถึงต้นตอและตัวตนของตัวเอง จะสามารถตอบคำถามได้ว่าเขาคือใครในวันนี้ มีที่มาที่ไปอย่างไร และจะก้าวเดินไปข้างหน้าบนพื้นฐานอะไร ประวัติศาสตร์ท้องถิ่นในลักษณะดังกล่าวจะทำให้เกิด สำนึกประวัติศาสตร์แบบใหม่ สำนึกได้ว่าประวัติศาสตร์แห่งชาติไม่ใช่ประวัติศาสตร์ของศูนย์กลางหรือเมืองหลวงเพียงอย่างเดียว แต่จะรวมถึงประวัติศาสตร์การต่อสู้ของผู้คนตาม “ท้องถิ่น” ต่างๆ อันหลากหลายที่หลอมรวมกันมาจากอดีตจนกลายเป็นชาติในปัจจุบัน ประชาชนในท้องถิ่นจึงมีความสำคัญและมีบทบาทในประวัติศาสตร์แห่งชาติ ชาวบ้านจึงมิใช่ผู้ต่ำต้อยสิ้นไร้ไม้ตอก ไม่ได้เป็นเบี้ยล่างที่ถูกกระทำเพียงอย่างเดียว หากเป็นมนุษย์ที่มีความสามารถและภูมิปัญญาต่างๆ พวกเขาเป็นส่วนหนึ่งและเป็นผู้กำหนดหรือผู้กระทำในประวัติศาสตร์แห่งชาติด้วย สำนึกประวัติศาสตร์ดังกล่าวจะทำให้ผู้คนรู้ว่าตัวเองมีอดีต ปัจจุบัน และอนาคต รู้จุดอ่อนจุดแข็งและข้อจำกัดต่างๆ ซึ่งจะทำให้คนในท้องถิ่นไม่ดูถูกตัวเอง แต่กลับจะเกิดความภูมิใจในการต่อสู้ของบรรพบุรุษ เหล่านี้คือสายสัมพันธ์ที่โยงใยให้คนในท้องถิ่นพร้อมที่จะปกป้องรักษาชุมชน ตลอดจนทรัพยากรและภูมิปัญญาต่างๆ ที่สืบทอดกันมา เพราะพวกเขามีสิทธิ์ใน “สมบัติ” ดังกล่าวที่จะนำมาประยุกต์ใช้ให้เกิดประโยชน์อย่างเหมาะสมทั้งในปัจจุบันและอนาคต การศึกษาประวัติศาสตร์ท้องถิ่นในแนวใหม่จึงมีความจำเป็นอย่างเร่งด่วนในท่ามกลางการเปลี่ยนแปลงของกระแสโลกปัจจุบัน

การศึกษาประวัติศาสตร์ท้องถิ่นในปัจจุบันจึงมีเป้าหมายสำคัญอยู่ที่การร่วมกันสร้างองค์ความรู้อย่างชัดเจนรอบด้านและค้นความรู้ไปสู่ประชาชนในท้องถิ่นให้ได้เรียนรู้ ทบทวน ปรับปรุงแก้ไขและถ่ายทอดกันในชุมชน อันจะทำให้เกิดหมายรู้ตนเองอย่างมีคุณค่า มีจินตนาการและปัญญาพร้อมๆ กับเกิดสำนึกประวัติศาสตร์ที่มีคุณภาพใหม่ สิ่งนี้เองคือรากฐานอันลึกที่สุดของสังคมที่เป็นนามธรรมเป็น “เกราะ” สำคัญยิ่งที่ช่วยให้เกิดความเข้มแข้งของสังคมท้องถิ่นอย่างยั่งยืน และนั่นก็ย่อมหมายถึง “ความมั่นคง” ของชาติเป็นสำคัญแต่ทั้งนี้ก็ต้องไม่ลืมว่า “ชาติ” ก็คือส่วนประกอบอันหลากหลายของ “ท้องถิ่น” ต่างๆ นั่นเอง

กล่าวโดยสรุป ความสำคัญของประวัติศาสตร์ท้องถิ่นในปัจจุบันมีอยู่อย่างน้อย 3 ประการที่สัมพันธ์กันดังนี้

1. เป็นการสร้างสำนึกประวัติศาสตร์ของประชาชนในท้องถิ่นให้ตระหนักถึงสถานภาพของตัวเองในประวัติศาสตร์และเป็นความรู้ที่จะสั่งสมเรียนรู้ถ่ายทอดกันในชุมชนท้องถิ่น รวมทั้งเป็นแกนสำหรับร้อยเรียง “หลักสูตรท้องถิ่น” สำหรับการเรียนการสอนได้อย่างมีประสิทธิภาพ เหล่านี้จะเป็นพื้นฐานสำคัญในการสร้างความเข้มแข็งของชุมชน

2. ความรู้เกี่ยวกับประวัติศาสตร์ท้องถิ่นจะสามารถเป็นประโยชน์สำหรับการกำหนดนโยบายการพัฒนาได้อย่างสอดคล้องและเหมาะสมกับศักยภาพและข้อจำกัดของ “ท้องถิ่น” ต่างๆ

3. จะเกิดเป็นองค์ความรู้ที่ช่วยให้เกิดความสมดุลแก่การศึกษาประวัติศาสตร์และสังคมศาสตร์ที่ให้ความสำคัญแก่ศูนย์กลางมากเกินไป รากฐานทางวิชาการที่มีอคติเน้นศูนย์กลางย่อมครอบงำการวางนโยบายสาธารณะต่างๆ ดังที่ได้เห็นอยู่ตลอดมา ด้วยเหตุดังนั้น การศึกษาประวัติศาสตร์ที่เปิด “พื้นที่” ให้ประชาชนมากขึ้นจึงย่อมช่วยเพิ่มพลังและอำนาจแก่พวกเขาในการมีส่วนร่วมการใช้อำนาจรัฐด้วย

**2.6.13 ขอบเขตของการศึกษาประวัติศาสตร์ท้องถิ่น : กรณีประวัติศาสตร์ชุมชน**

เมื่อการศึกษาประวัติศาสตร์ท้องถิ่นแนวใหม่มุ่งให้ความสำคัญไปที่กิจกรรมหรือประสบการณ์ต่างๆ ของประชาชนตาม “ท้องถิ่น” ต่างๆ ดังที่ได้กล่าวมา ด้วยเหตุดังนั้น การกำหนดขอบเขตทางด้านกายภาพหรือ “หน่วย” สำหรับการศึกษาจึงมีความจำเป็นในอันดับแรก ความจริงเรื่องดังกล่าวนี้นับเป็นปัญหาหนึ่งทางการศึกษาประวัติศาสตร์ท้องถิ่นตลอดมาเช่นเดียวกับปัญหาอื่นๆ แต่ผู้ศึกษามักมองไม่เห็นและไม่ให้ความสำคัญ เหตุที่เป็นดังนี้ก็เพราะว่าเมื่อมองไม่เห็นความหมายที่แท้จริงของประวัติศาสตร์ท้องถิ่น จึงย่อมไม่เห็นความจำเป็นในการกำหนด “หน่วย” หรือขอบเขตทางด้านกายภาพ ด้วยเหตุนี้การศึกษาในช่วงแรกๆ จึงมักกำหนดเอาตามขอบเขตของของจังหวัดหรืออำเภอในปัจจุบัน ซึ่งนับว่ามีปัญหาอยู่พอสมควร ทั้งนี้ก็เพราะว่าขอบเขตในแบบดังกล่าวเพิ่งถูกกำหนดขึ้นมาเพื่อความสะดวกในการปกครองของกระทรวงมหาดไทยเมื่อประมาณหนึ่งร้อยปีเศษมานี้เอง การกำหนดขอบเขตเช่นนี้นับว่าไม่สอดคล้องกับพัฒนากรด้านต่างๆ อันเป็นวิถีชีวิตของท้องถิ่นนั้นๆ เพราะพัฒนาการดังกล่าวใน แต่ละท้องถิ่นในอดีตมักจะก้าวล้ำเขตแดนการปกครองของปัจจุบันอยู่เสมอ เหตุฉะนั้นการกำหนดขอบเขตประวัติศาสตร์ท้องถิ่นจึงควรพิจารณาจากลักษณะของความสัมพันธ์ทางด้านสังคมวัฒนธรรมที่มีพัฒนาการอย่างต่อเนื่องยาวนานมาพอสมควร จนมองเห็นความพิเศษบางอย่างของ “ท้องถิ่น” นั้นๆ ได้ ทั้งนี้ก็ไม่ได้หมายความว่าท้องถิ่นนั้นๆ จะมีลักษณะเฉพาะตัวในด้านต่างๆ ผิดแผกออกไปจากท้องถิ่นใกล้เคียงอื่น อย่างสิ้นเชิง หากในที่นี้หมายถึงความสามารถที่จะดำรงไว้ซึ่งระบบของความสัมพันธ์ทางด้านต่างๆ ได้อย่างลงตัวจนก่อให้เกิดวัฒนธรรมที่โยงใยให้ผู้คนมีความสำนึกว่าเป็นคนกลุ่มเดียวกันหรือเป็นเจ้าของประวัติศาสตร์ร่วมกัน

การกำหนดขอบเขตทางด้านกายภาพ หรือ “หน่วย” ของการศึกษาประวัติศาสตร์ท้องถิ่นจึงเป็นเรื่องละเอียดอ่อนและมีความสำคัญอย่างมาก ทั้งนี้ก็เพราะเป็นการศึกษาที่มุ่งหวังจะได้เห็นลักษณะเฉพาะของระบบสังคมหน่วยย่อยต่างๆ ที่มีอยู่อย่างหลากหลาย ถ้าไม่สามารถเข้าถึงลักษณะดังกล่าวแล้วก็จะเห็นเพียงองค์ความรู้แต่ละด้านทั่วๆ ไป ซึ่งไม่ค่อยเกิดประโยชน์มากนัก ทั้งในเรื่องของการพัฒนาจิตสำนึกและเป็นพื้นฐานให้แก่การกำหนดนโยบายการพัฒนาในท้องถิ่น การค้นหาขอบเขตหรือ “หน่วย” ของท้องถิ่นจึงต้องใช้เวลาลงไปทำความรู้จัก โดยอาจเริ่มต้นจากระดับจุลภาคที่เป็นชุมชนเล็กๆ จากนั้นจึงมองหาความสัมพันธ์ของชุมชนในด้านต่างๆ และในที่สุดก็จะสามารถกำหนดขอบเขตในระดับ “ท้องถิ่น” ได้ โดยลักษณะ

ดังกล่าวนี้ “ท้องถิ่น” จึงมีพื้นที่กว้างใหญ่พอสมควร อาจจะไม่เหมาะสำหรับการศึกษาในระดับเริ่มต้น อย่างไรก็ตาม ประวัติศาสตร์ท้องถิ่นอาจเริ่มจากหน่วยย่อยๆ ลงมาก็ได้ เพราะพื้นที่ดังกล่าวก็คือส่วนหนึ่งที่สัมพันธ์อยู่ในเครือข่าย “ท้องถิ่น” ที่เราต้องการค้นหาอยู่แล้ว ในที่นี้จะขอแบ่งขอบเขตของประวัติศาสตร์ท้องถิ่นออกเป็น 2 ส่วน คือ ขอบเขตทางด้านกายภาพ และขอบเขตทางด้านเนื้อหา จากนั้นก็จะทดลองเสนอขอบเขตทางด้านกายภาพเป็นระดับต่างๆ ดังกล่าว พร้อมด้วยขอบเขตทางด้านเนื้อหาควบคู่กันไป

ขอบเขตทางด้านกายภาพ หรือ “หน่วย” ของการศึกษาประวัติศาสตร์ท้องถิ่นแนวใหม่เมื่อพิจารณาจากความสัมพันธ์หรือเครือข่ายของชุมชนแล้วก็อาจแบ่งออกได้เป็น 3 ระดับ ดังนี้

1. ระดับบ้านหรือหมู่บ้าน

1. ระดับชุมชน

3. ระดับเครือข่ายชุมชนท้องถิ่น

การศึกษาระดับบ้านหรือหมู่บ้าน นับเป็น “หน่วย” การศึกษาระดับที่เล็กที่สุด บ้านหรือหมู่บ้านคือรากฐานอันเก่าแก่ของสังคมที่มีมาโดยธรรมชาติอยู่แล้ว การตั้งบ้านเรือนของผู้คนในอดีตนั้นย่อมรวมกันในหมู่เครือญาติ และมิตรสหายซึ่งตั้งอยู่บนพื้นฐานของความสัมพันธ์ของผู้คนที่มีความใกล้ชิด การตั้งบ้านเรือนอยู่ด้วยกันนี้ จึงย่อมมีการใช้ประโยชน์จากพื้นที่ร่วมกัน ซึ่งก็คือกิจกรรมในการดำรงชีวิต มีระบบความสัมพันธ์แบบครอบครัว เครือญาติ มีการแลกเปลี่ยน พึ่งพา รวมทั้งความขัดแย้งต่างๆ หมู่บ้านจึงเริ่มต้นจากครอบครัว เครือญาติที่อยู่อาศัยกันมานานหลายชั่วอายุคน ซึ่งคนในหมู่บ้านก็เป็นญาติพี่น้องหรือเกี่ยวดองทั้งสิ้น ภายหลังเมื่อมีคนอื่นเข้าอยู่ในหมู่บ้านด้วย และหากหมู่บ้านมีคนอยู่กันมากขึ้นก็เกิดหมู่บ้านใหม่แยกจากบ้านเก่าออกไปเป็นชุมชนขนาดใหญ่ขึ้นมา

สำหรับเนื้อหาที่จะศึกษาได้ในระดับนี้ก็จะเป็นเรื่องราวของประวัติศาสตร์ครอบครัว หรือหมู่บ้านที่มีรายละเอียดเกี่ยวกับการอพยพโยกย้าย การตั้งถิ่นฐานสายสัมพันธ์ของเครือญาติ การทำมาหากิน ตลอดจนปัญหาและอุปสรรคในการดำเนินชีวิต ฯลฯ การศึกษาประวัติศาสตร์ในระดับบ้านหรือหมู่บ้านดังกล่าวนี้ นับเป็นสิ่งที่อยู่ใกล้ตัวและเหมาะสมที่จะใช้เป็น “หน่วย” ในการเริ่มต้นศึกษา

การศึกษาระดับชุมชน เป็นหน่วยการศึกษาขนาดกลางที่ประกอบด้วยเครือข่ายหลายๆ หมู่บ้านรวมกัน หลายๆ หมู่บ้านดังกล่าวนี้มักจะตั้งถิ่นฐานอยู่ในสภาพแวดล้อมหรือระบบนิเวศน์เดียวกัน จึงมีการทำมาหากินหรือประกอบอาชีพเดียวกันเป็นส่วนใหญ่ เช่น ชุมชนชาวนา ชุมชนชาวประมง หรือชุมชนในเขตป่าเขา หรือชุมชนในเขตป่าพรุ เป็นต้น นอกจากนี้การศึกษาในระดับดังกล่าวก็ยังหมายรวมไปถึงชุมชนที่มีศูนย์กลางระดับ “ย่าน” หรือ “ตลาด” และชุมชนที่เป็นกลุ่มชาติพันธุ์อีกด้วย การศึกษาในระดับชุมชนที่มีขอบเขตไม่กว้างขวางมากนักดังกล่าวนับว่าเป็นสิ่งที่น่าสนใจและมีความเป็นไปได้มาก โดยเฉพาะสำหรับเป็นหลักสูตรท้องถิ่นในโรงเรียนระดับมัธยมศึกษาที่ยังขาดในมิติประวัติศาสตร์อยู่เป็นอันมาก สำหรับเนื้อหาที่ควรศึกษาในระดับนี้จะประกอบไปด้วยการตั้งถิ่นฐาน การทำมาหากิน ซึ่งถือเป็นหัวใจหลักของการศึกษา เพราะเรื่องดังกล่าวจะโยงไปสู่การใช้ทรัพยากรที่เกี่ยวข้องกับความสัมพันธ์ทางด้านสังคม สิทธิชุมชน อำนาจและภูมิปัญญาต่างๆ นอกจากนี้ก็ยังสามารถศึกษาทางด้านความคิดและความรู้สึกที่ประชาชนมีต่อความเปลี่ยนแปลงต่างๆ อันกระทบถึงชีวิตของพวกเขาได้อีกด้วย

ดังได้กล่าวแล้วว่า การศึกษาประวัติศาสตร์ระดับชุมชนนี้เป็นการศึกษาในพื้นที่ไม่กว้างขวางมากนัก จึงมีความเป็นไปได้ที่จะศึกษาให้เห็นถึงประสบการณ์หรือกิจกรรมในทุกด้านๆ ของประชาชนอย่างเป็นองค์รวม (Holistic) ซึ่งถ้าเป็นดังนี้แล้วก็จะทำให้เราสามารถมองเห็นและเข้าใจวิถีชีวิตของประชาชนในแต่ “ท้องถิ่น” ที่หลากหลายได้อย่างลึกซึ้งและรอบด้าน อันเป็นเป้าหมายหรือหัวใจของการศึกษาประวัติศาสตร์ท้องถิ่นอย่างแท้จริง

การศึกษาระดับเครือข่ายชุมชนท้องถิ่น นับเป็นการศึกษาในขอบเขตหรือ “หน่วย” ที่ใหญ่ที่สุด “หน่วย” การศึกษาในระดับนี้พิจารณาจากเครือข่ายของหลายๆ ชุมชนที่มีความสัมพันธ์และพึ่งพาอาศัยกันทางด้านเศรษฐกิจอันเป็นพื้นฐานสำคัญในการดำรงชีวิต จนเกิดเป็นระบบความสัมพันธ์ทางสังคมที่ลงตัวและ “พอเพียง” ในระดับหนึ่งแม้อาจจะไม่สมบูรณ์ร้อยเปอร์เซ็นต์ก็ตาม ด้วยเหตุนี้ ภายในระบบเครือข่ายชุมชนท้องถิ่นหรือ “หน่วย” การศึกษาดังกล่าวจึงจะประกอบไปด้วยชุมชนที่มีความแตกต่างหลากหลายทางด้านสภาพแวดล้อม หรือระบบนิเวศน์อันจะเป็นพื้นฐานต่อการผลิตในแต่ละชุมชน และด้วยเหตุนี้เองจึงทำให้ชุมชนต่างก็พึ่งพาอาศัยแลกเปลี่ยนทางด้านเศรษฐกิจซึ่งกันและกัน เช่น ชุมชนชาวประมงแลกเปลี่ยนกันกับชุมชนชาวนา ชุมชนชาวนาแลกเปลี่ยนกับชุมชนในบริเวณป่าเขา เป็นต้น ขณะเดียวกันภายในเครือข่ายชุมชนท้องถิ่นก็อาจจะเกิดชุมชนขนาดใหญ่ที่พัฒนาขึ้นมาเป็น “เมือง” สมัยใหม่ได้ และด้วยคุณภาพของความสัมพันธ์ดังกล่าวนี้เองที่จะทำให้เกิดการสร้างสรรค์ทางด้านสังคมวัฒนธรรม ประเพณีต่างๆ จนมีลักษณะที่เป็นของท้องถิ่นนั้น หรือแม้จะมีวัฒนธรรมร่วมกับ “ท้องถิ่น” อื่นๆ แต่ก็จะมีรายละเอียดบางอย่างแตกต่างกันในแต่ละถิ่น จนกลายเป็น “อัตลักษณ์” เฉพาะตัว ทั้งนี้ย่อมขึ้นอยู่กับสภาพแวดล้อมและบริบทด้านต่าง ๆ ดังกล่าว

จากความหมายดังกล่าวมานี้ “หน่วย” ของการศึกษาในระดับเครือข่ายชุมชนท้องถิ่นจึงมีขอบเขตที่กว้างใหญ่พอสมควร เช่น บริเวณลุ่มน้ำ หุบเขา หรืออาจเป็นระดับที่เรียกว่าอนุภูมิภาคก็ได้ ทั้งนี้การกำหนดขอบเขตดังกล่าวก็โดยอาศัยจากฐานของระบบความสัมพันธ์ทางด้านสังคมและวัฒนธรรม ดังกล่าวมาแล้ว และข้อที่ควรคำนึงเป็นอย่างยิ่งก็คือ “หน่วย” หรือขอบเขตดังกล่าวนี้นอกจากจะมีความสัมพันธ์กับ “ท้องถิ่น” อื่นๆ แล้วก็ยังไม่ใช่เป็นสิ่งซึ่งหยุดนิ่งตายตัว หากแต่มีความยืดหยุ่นหรือเคลื่อนไหวอยู่ในแต่ละช่วงเวลาเช่นเดียวกัน เช่นในช่วงเวลาหนึ่งเครือข่ายชุมชนอาจอยู่ในพื้นที่ไม่กว้างขวางใหญ่มากนัก ครั้นเวลาต่อมาเครือข่ายดังกล่าวอาจขยายใหญ่มากขึ้นหรือเป็นในลักษณะที่หดแคบเข้ามา ซึ่งย่อมขึ้นอยู่กับปัจจัยและเงื่อนไขอันสลับซับซ้อนในแต่ละช่วงเวลาและด้วยเหตุนี้เองการค้นหาขอบเขตหรือ “หน่วย” ของการศึกษาในระดับนี้ ผู้ศึกษาจึงจะต้องลงไปทำความรู้จักกับชุมชนอย่างละเอียดในระดับหนึ่งก่อน จากนั้น “หน่วย” การศึกษาจึงจะเริ่มปรากฏให้เห็นแต่ก็อาจเป็นภาพรางๆ ซึ่งผู้ศึกษาจะต้องเชื่อมโยงและค้นหาต่อไปจนมองเห็น “ระบบความสัมพันธ์” ที่ชัดเจนขึ้นเป็นลำดับ

สำหรับด้านเนื้อหานั้น เนื่องจากเป็นหน่วยวิเคราะห์ที่กว้างใหญ่และประกอบไปด้วยชุมชนที่มีความแตกต่างหลากหลายที่ต้องพึ่งพาอาศัยกันดังกล่าว ด้วยเหตุนี้การศึกษาให้เห็นเป็นภาพรวมทั้งหมดดังเช่นกรณีของชุมชนหนึ่งชุมชนใดดังกล่าวมาข้างต้น จึงเป็นสิ่งที่ทำได้ยากกว่า เพราะต้องใช้เวลาและความพยายามอย่างมาก อย่างไรก็ตามการศึกษาในระดับเครือข่ายชุมชนท้องถิ่นนี้ เราอาจเริ่มต้นจากเรื่องหนึ่งเรื่องใดที่ผู้ศึกษามีความถนัดก็ได้ แต่ต้องมองทั้งระบบของ “หน่วย” ที่ศึกษา เช่น ระบบการเมือง ระบบเศรษฐกิจ ระบบสังคม วัฒนธรรม ระบบความคิด ระบบนิเวศน์ หรือศึกษาพัฒนาการของ “เมือง” ในท้องถิ่นดังกล่าวก็ได้ แต่ทั้งนี้ผู้ศึกษาก็ควรสำนึกอยู่ตลอดเวลาว่า “แม้เราจะแยก “ระบบ” ของการจัดตั้งออกเป็นส่วน ๆ แต่ในความเป็นจริงแล้วไม่ว่าเศรษฐกิจ สังคม การเมือง ศาสนา ฯลฯ ก็ล้วนมีความสัมพันธ์กันเองอย่างแนบแน่น คำถามอาจเจาะลึกไปที่บางด้านของการจัดตั้ง แต่กิจกรรมที่ตนศึกษานั้นไม่ได้เกิดขึ้นโดดๆ แต่เกิดขึ้นท่ามกลางบริบทของกิจกรรมด้านอื่น ๆ ตลอดเวลา” (นิธิ, 2530, น. 4 -5)

การศึกษาประวัติศาสตร์ท้องถิ่นในระดับเครือข่ายชุมชน ที่มีขอบเขตทางกายภาพหรือ “หน่วย” ที่กว้างขวางดังกล่าวนี้ ถ้าสามารถเชื่อมโยงกิจกรรมหรือประสบการณ์ทุกด้านของประชาชนใน “ท้องถิ่น” ให้เห็นเป็นประวัติศาสตร์ทั้งหมด (Total History) ได้แล้วก็จะทำให้เกิดเป็นองค์ความรู้ที่มีเนื้อมีหนังสามารถ “สื่อสาร” กับผู้คนทั้งใน “ท้องถิ่น” และสังคมทั่วไปได้อย่างทรงพลัง ดังที่ได้กล่าวแล้ว และประวัติศาสตร์แบบนี้ก็จะเป็นประโยชน์และรับใช้ชีวิตของประชาชนส่วนใหญ่ได้อย่างแท้จริง

สรุปได้ว่า ประวัติศาสตร์ท้องถิ่นแนวใหม่ดังที่กล่าวมานับเป็นสิ่งที่ท้าทายให้ค้นหาเพราะไม่ใช่เป็นสิ่งที่ถูกกำหนดเอาไว้แล้วโดยกรอบประวัติศาสตร์ชาติ แต่เป็นประวัติศาสตร์ที่มีชีวิตและใกล้ชิดกับผู้คนจำนวนมาก เป็นประวัติศาสตร์ที่เต็มไปด้วยการต่อสู้ จินตนาการและมีลมหายใจที่รินไหลจากอดีตสู่ปัจจุบันและอนาคตอย่างเอื้ออาทรและหล่อเลี้ยงจิตวิญญาณให้ผู้คนในท้องถิ่นต่างๆ ลุกขึ้นมายืนอยู่ได้อย่างมีศักดิ์ศรี ทั้งมั่นคงเพียงพอที่จะเผชิญกับการเปลี่ยนแปลงใด ๆ ที่กำลังมาถึง ประวัติศาสตร์ท้องถิ่นแนวใหม่ จะต้องได้รับการส่งเสริมมากยิ่งขึ้นทั้งในส่วนของรัฐและเอกชนที่เริ่มเข้าใจในตัวตนและชีวิตของชุมชนท้องถิ่นมากขึ้นตามลำดับ อย่างไรก็ตาม การที่จะบรรลุถึงจุดมุ่งหมายดังกล่าวนี้ ก็จะต้องเปลี่ยนแปลงวัฒนธรรมการเรียนรู้ประวัติศาสตร์เสียใหม่ เราควรเลิกศึกษาประวัติศาสตร์เพื่อความสามัคคีหรือเพื่อความมั่นคงกันเสียที เพราะประวัติศาสตร์แบบดังกล่าวเป็นอุปสรรคอย่างยิ่งต่อการพัฒนาให้ประชาชนรู้จักคิดและมีพลังทางปัญญาเพื่อเผชิญกับความเปลี่ยนแปลงอันรวดเร็วของโลก ถ้าสังคมไทยมีความปรารถนาดีต่อชุมชนอย่างแท้จริงดังคำประกาศ ก็ต้องจริงใจให้มีการเขียน ประวัติศาสตร์ของประชาชนอย่างเป็นอิสระและประกอบด้วยปัญญาญาณ เพราะถ้าเป็นสำนึกอดีตที่มองเห็นความสำคัญและบทบาทของชีวิตประชาชนส่วนใหญ่แล้ว นั่นก็ย่อมหมายถึงและหวังได้ว่า เราจะให้เกียรติแก่ชาวบ้านเพื่อเข้าร่วมในกระบวนการสร้างสรรค์สังคมไปด้วยกันอย่างเท่าเทียม

**2.5 แนวคิดเกี่ยวกับกระบวนการเรียนรู้แบบมีส่วนร่วม** **(Participatory Learning)**

การจัดกระบวนการเรียนรู้แบบมีส่วนร่วม โดยการทำหน้าที่ของวิทยากร กระบวนการ (Facilitator) ถือว่า เป็นแนวทางทางออกที่เหมาะสม สำหรับสังคมไทย ในการให้ความรู้กับผู้ใหญ่โดยเฉพาะสำหรับชุมชน หรือผู้ที่ต้องเข้าร่วมทำงานกับชุมชน ต้องคำนึงถึงลักษณะสำคัญบางประการอยู่เสมอในการจัดกระบวนการเรียนรู้แบบมีส่วนร่วม ได้แก่ 1) เป็นการเรียนรู้ของผู้ใหญ่ซึ่งแตกต่างไปจากเด็กนักเรียน ทั้งใน ด้านวัย กายภาพ และความคิด จิตใจ รวมทั้ง บริบทในชีวิตของผู้เรียน มีมากมายหลากหลาย 2) เป็นการเรียนรู้แบบมีส่วนร่วม นั่นคือ ร่วมกันเรียนรู้ และ เรียนรู้ซึ่งกันและกัน

3) อยู่ในบรรยากาศที่ผ่อนคลาย ยืดหยุ่น ไม่เคร่งครัด อึดอัด เกินไป 4) การใช้เครื่องมือและเทคนิคที่เหมาะสมเพื่อสร้างการเรียนรู้แบบมีส่วนร่วม เป็นสิ่งสำคัญ 5) สิ่งสำคัญที่สุดของกระบวนการ คือแบบแผนวิธีคิด (กระบวนทัศน์) ของผู้ที่เป็นวิทยากร และกระบวนการ

**2.5.1 กระบวนทัศน์ใหม่ในการพัฒนา (New Development Paradigm)**

2.5.1.1 กระบวนทัศน์ (Paradigm) และ การปรับเปลี่ยนกระบวนทัศน์ (Paradigm Shift) คำว่ากระบวนทัศน์ (Paradigm) ถูกนำเสนอขึ้นตั้งแต่ปี ค.ศ. 1962 (พ.ศ. 2505) โดย โทมัส คูนส์

(Tomas Cont.) ซึ่งได้รับความสนใจและมีอิทธิพลต่อการคิดวิธีวิทยาของศาสตร์ต่าง ๆ ทั้งในกลุ่มวิทยาศาสตร์และกลุ่มสังคมศาสตร์และขยายตัวอย่างกว้างขวางต่อเนื่องจนถึงปัจจุบัน โดยใช้สร้าง นิยามอย่างมากมายในแวดวงวิชาการ ทั้งกลุ่มวิทยาศาสตร์และกลุ่มสังคมศาสตร์ทั้งต่างประเทศและในประเทศไทยนั้น มักจะปรากฏในกลุ่มสังคมศาสตร์มากกว่าทางวิทยาศาสตร์ โดยเฉพาะเมื่อมี การพิจารณาถึงสภาพและระบบต่าง ๆ ที่เกี่ยวข้องของสังคมไทย ซึ่งมีการวิเคราะห์และเสนอถึง “กระบวนทัศน์ใหม่ (New Paradigm) ” และ “ การปรับเปลี่ยนกระบวนทัศน์ (Paradigm Shift) ”

2.5.1.2 ความหมายของกระบวนทัศน์ (Paradigm)เนื่องจากเรื่องของกระบวนทัศน์ เป็นเรื่องของวิธีคิด ซึ่งเป็นการเปิดให้มีการคิดใหม่ ๆ ในความหมาย หรือนิยามอยู่แล้ว จึงมีผู้ให้นิยามและนำไปใช้ในรูปแบบหลากหลาย แต่ยังคงแก่นสารของแนวคิดหลักในนิยามต่าง ๆ ซึ่งในที่นี้ขอเสนอนิยามและแนวคิดของ “กระบวนทัศน์” ดังนั้น กระบวนทัศน์ (Paradigm) คือ ชุดแนวคิด (Concepts) ค่านิยม (Values) ความเข้าใจรับรู้ (Perceptions) และการปฏิบัติที่มีร่วมกันของคนกลุ่มหนึ่งหรือชุมชนหนึ่ง ที่ก่อตัวเป็นแบบแผนของทัศนะอย่างเฉพาะแบบหนึ่ง เกี่ยวกับความจริง (Reality) ซึ่งเป็นฐานของชีวิตของการจัดการตนเองของชุมชนนั้น (Fritjof Capra, 1997)

2.5.1.3 กระบวนทัศน์ (Paradigm)คือ ทัศนะพื้นฐานอย่างใดอย่างหนึ่ง หรือหลายอย่างที่กำหนดแบบแผนการคิด และการปฏิบัติในชุมชนหนึ่ง ๆ เมื่อทัศนะพื้นฐานดังกล่าวเปลี่ยนแปลงไปจะทำให้แบบแผนการคิดและการปฏิบัติที่เกี่ยวข้อง เปลี่ยนแปลงไปด้วยทั้งกระบวน ซึ่งเรียกว่าเป็นการ “ปรับเปลี่ยนกระบวนทัศน์ (Paradigm Shift)” (คณะกรรมการร่วมภาครัฐและเอกชนเพื่อแก้ปัญหาสังคม, 2537) นอกจากนี้ กระบวนทัศน์มิใช่เพียง “ความใหม่” หรือ “ระดับการเปลี่ยนแปลงแบบสิ้นเชิง” เท่านั้นแต่หัวใจของกระบวนทัศน์ คือ “ระดับความสำคัญ” กล่าวคือ กระบวนทัศน์มีฐานะเป็น “ทัศนะแม่บท” หรือ “เป็นความเชื่อระดับรากหรือฐานคิด” ที่มีอิทธิพลก่อให้เกิดทัศนะความเชื่ออื่น ๆ ตามมาอีกมากมาย (อรศรี งามวิทยาพงศ์, 2545)

**2.5.2 ความเป็นชุมชน (Community) การมีส่วนร่วมชองชุมชน (Community Participation) และประชาคม (Civil Society)**

ชุมชนหมายถึง กลุ่มคนที่มีปัญหาและผลประโยชน์ร่วมกันอาศัยอยู่ในพื้นที่ หรือบริเวณเดียวกันและมีวัฒนธรรมประเพณีร่วมกัน (สถาบันวิจัยสังคม จุฬาลงกรณ์มหาวิทยาลัย, 2542, น. 6)

ชุมชนคือ กลุ่มชนที่อยู่ร่วมกันในพื้นที่บริเวณเดียวกัน และมีกิจกรรมปกติของชีวิตเกี่ยวข้องผูกพันกัน (ธีระพงษ์ แก้วหาวงษ์, 2543, น. 19) ความหมายของชุมชนในอดีต เราให้ความสำคัญ กับ ขอบเขตบริเวณที่อยู่อาศัย แต่ความเปลี่ยนแปลงแบบโลกาภิวัตน์ ทำให้การจำกัดขอบเขตบริเวณที่อยู่อาศัย อาจจะไม่ใช่จุดใหญ่ในการบอกความเป็นชุมชน แต่สิ่งที่เป็นหัวใจก็คือ การมีกิจกรรมและสภาพปกติของชีวิตร่วมกัน อยู่ในปัญหาและผลประโยชน์ร่วมกัน ตัวอย่างของชุมชนที่ไม่มีพื้นที่อยู่อาศัยบริเวณเดียวกัน ได้แก่ ชุมชน จ.ส.100 (อดิศร วงศ์คงเดช, 2549, น. 2) ส่วน ประเวศ วะสี (2545, น. 17) ได้ให้คำจำกัดความของชุมชนว่า “ความเป็นชุมชน คือ การที่กลุ่มคนจำนวนหนึ่ง มีวัตถุประสงค์ร่วมกัน มีการติดต่อสื่อสารกันมีความเอื้ออาทร มีการเรียนรู้ และร่วมกันกระทำภารกิจต่าง ๆ โดยชุมชนมีหลายแบบไม่จำเป็นจะต้อง หมายถึง คนกลุ่มใหญ่มาอยู่รวมกันในอาณาบริเวณเดียวกัน”

ดังนั้น หากกล่าวถึงความเป็นชุมชนของเมืองไทย จะพบว่าความเป็นชุมชนยังคงมีอยู่ คู่มวลมนุษย์ที่ไม่อาจอยู่เพียงลำพังได้ ไม่ว่าจะมองในมุมใด เพียงแต่เมื่อคิดถึงภาพของชุมชน ที่เข้มแข็ง และมีความดีงามแล้ว จะรู้สึกเหมือน ๆ กับว่าบางส่วนของชุมชนเปลี่ยนไปหรือขาดหายไป โดยเฉพาะ เรื่อง วัฒนธรรม ประเพณีและความเอื้ออาทร ที่สำคัญก็คือ ในเรื่องของความเป็นชุมชนนั้น จะมีลักษณะของการเกี่ยวข้องสัมพันธ์กันเหนียวแน่น และเข้มแข็งเพียงใด หากความเกี่ยวข้องสัมพันธ์กันลดน้อยลงไปเท่าใด ความเป็นชุมชนยิ่งอ่อนแอและยากจะนับว่า ยังมีความเป็นชุมชนเหลืออยู่

2.5.2.1 การมีส่วนร่วมของชุมชนหมายถึง การที่คนส่วนใหญ่ของชุมชน มีส่วนสำคัญในขบวนการใด ๆ ที่มีผลต่อชุมชนนั้น ๆ โดยการมีส่วนร่วมในการพัฒนาชุมชนนั้น การที่จะบ่งบอกถึงการมีส่วนร่วมที่แท้จริงนั้น ควรจะมีส่วนร่วมอย่างน้อยใน 5 ขั้นตอนคือ 1) ร่วมในการค้นหาและวิเคราะห์ปัญหา 2) ร่วมในการวางแผน 3) ร่วมในการลงทุนและการปฏิบัติงาน 4) ร่วมในการติดตามประเมินผล และ 5) ร่วมในผลลัพธ์ที่เกิดขึ้น (อดิศร วงศ์คงเดช, 2549 : 3)

2.5.2.2 ประชาคม/ประชาสังคม (Civil Society)

ประชาสังคม (Civil Society) หมายถึง การที่ทุกคนสังคมจิตสำนึก (Civic Consciousness) ร่วมกันได้มารวมตัวกันในลักษณะที่เป็นหุ้นส่วนกัน (Partnership) ในการกระทำบางอย่าง ทั้งนี้ด้วยความรักเอื้ออาทรต่อกัน ภายใต้ระบบการจัดการให้เกิดความรู้สึกร่วมกัน เพื่อประโยชน์สาธารณะ (ทวีศักดิ์ นพเกสร, 2542, น. 43)

ประชาสังคม (Civil Society)หมายถึง ทุก ๆ ส่วนของสังคมโดยรวม ซึ่งแยกต่างหากจากภาครัฐและภาคธุรกิจ โดยทั่วไปหมายถึง ภาคประชาชน ประกอบด้วยองค์กรประชาชน องค์กรพัฒนาเอกชน กลุ่มอาชีพ กลุ่มพิทักษ์สิทธิ นักวิชาการฯลฯ (สถาบันวิจัยสังคม จุฬาลงกรณ์มหาวิทยาลัย, 2542, น. 64 )

ประชาคม (Civic Group)หมายถึง การรวมกลุ่มหรือกลุ่มคนที่มาร่วมกันทำกิจกรรมอย่างใดอย่างหนึ่ง มีเป้าหมายค่อนข้างชัดเจน และมีลักษณะเป็นรูปธรรม (สถาบันวิจัยสังคมจุฬาลงกรณ์มหาวิทยาลัย. 2542:64) ประชาคม เป็นส่วนที่แสดงถึงความเข้มแข็งของความเป็นชุม ชน ซึ่งมีผู้ให้คำจำกัดความไว้มากมายบางครั้งใช้คำว่า “ประชาสังคม” แทน แต่บางสถาบันก็แยกความหมายออกเป็น “ประชาคม (Civic Group)”และ ประชาสังคม (Civil Society) มีทั้งให้ความหมาย ของ คำว่า “ประชาคม” แต่โดยส่วนใหญ่แล้ว จะใช้คำว่า “ประชาคม” เมื่อกล่าวถึงขบวนการที่มีขอบเขตอย่างใดอย่างหนึ่งอาจจะเป็นขอบเขตพื้นที่ เช่น ประชาคม ตำบล ประชาคมเมือง อาจจะเป็นขอบเขตเนื้อหา เช่น ประชาคมผู้เลี้ยงสัตว์ปีก ประชาคมสุขภาพ หรือเป็นการเรียกชื่อ เช่น ประชาคมลุ่มน้ำพองเป็นต้น และจะใช้คำว่า “ประชาสังคม” เมื่อกล่าวถึงภาพรวม ๆ หรือภาพใหญ่ ทั้งสังคม แสดงถึงความหลากหลายขององค์กร เครือข่ายที่รวมกันมีคำจำกัดความที่ทำให้มองเห็นภาพของกระบวนการประชาคมได้ดีเป็นของปราชญ์ชาวบ้านอีสาน (โสภณ อินทรพรหมา, 2554, น. 5) ที่ให้คำจำกัดความว่าประชาคมคือการประกอบกันของ 4 ฮ. ซึ่งประกอบด้วย 1) ฮ.โฮม หมายถึง การรวมกันของกลุ่มคน 2) ฮ.ฮัก หมายถึง การมีความรักเอื้ออาทรห่วงใยกัน 3) ฮ. เฮียนหมายถึงมีการเรียนรู้ร่วมกันถ่ายทอดความรู้ซึ่งกันและกัน 4)ฮ. เฮ็ด(ดี) หมายถึง การร่วมกันทำกิจกรรมที่ดีงามสร้างสรรค์ด้วยกัน และสิ่งสำคัญประการหนึ่งเกี่ยวกับประชาคมก็คือ ประชาคมมีลักษณะเป็นขบวนการที่มีชีวิตมีการเคลื่อนไหว และอาจจะมีระบบหรือขั้นตอนจึงถือว่าเป็นประชาคมไม่ใช่จบเพียงขั้นตอนใดขั้นตอนหนึ่ง ดังที่มีหลายแห่งที่ใช้คำว่า ประชาคมในความหมายการเรียกประชุมชาวบ้าน เท่านั้น

**2.5.3 บทบาทของวิทยากรกระบวนการ**

ในการส่งเสริมการมีส่วนร่วมและขบวนการประชาคม โดยเฉพาะการจัดเวทีประชาคม การประชุมกลุ่มต่าง ๆ จำเป็นจะต้องมีผู้ที่จะทำให้เกิดผลตามจุดมุ่งหมาย โดยรูปแบบในจุดมุ่งหมายเช่นกัน ในขณะเดียวกัน ก็มีการใช้เครื่องมือและเทคนิคที่หลากหลายขึ้น ในกระบวนการต่าง ๆ จึงเกิดคำที่ใช้เรียกผู้ที่ทำหน้าที่นี้ว่า วิทยากรกระบวนการ (Facilitator) ซึ่งในความหมายตรงตาม รากศัพท์ แปลว่า ผู้ที่ทำให้เกิดความสะดวกหรือผู้ที่ทำให้เกิดความง่าย ซึ่งในความหมายของการเรียนรู้น่าจะหมายถึง ผู้ที่เอื้ออำนวยให้เกิดการเรียนรู้ ส่วนความหมายที่เป็นคำจำกัดความนั้นมีผู้ให้นิยาม ดังนี้

1. วิทยากรกระบวนการ (Facilitator)คือ คนกลางที่ช่วยจัดและดำเนินงาน การพบปะ ประชุมอบรมให้เกิดการคิดที่เป็นระบบ มีอิสระทางความคิด และสามารถสื่อสารทำความเข้าใจกันอย่างตรงไปตรงมา ด้วยการใช้เทคนิคและกระบวนการเรียนรู้แบบมีส่วนร่วมเป็นหัวใจสำคัญ นอก

จากนี้ วิทยากรกระบวนการยังช่วยสร้างเสริมบรรยากาศแห่งมิตรภาพ ความร่วมมือที่จริงใจ จริงจัง และขจัดอุปสรรคทางวัฒนธรรมที่ทำให้การคิดและการสื่อสารขาดประสิทธิภาพ (ทวีศักดิ์ นพเกสร, 2542, น. 14)

Facilitator ยังถูกเรียกในชื่ออื่นว่า “ผู้อำนวยกลุ่ม”ซึ่งมีหน้าที่รับผิดชอบในอันที่จะทำให้มีหลักประกันได้ว่า สมาชิกกลุ่มได้ใช้วิธีการทำงานที่ก่อให้เกิดประสิทธิผล โดยใช้เวลาที่สั้นหรือน้อยที่สุดในการทำงาน (วรภา ชัยเลิศวณิชกุล, 2548) และยังให้ความหมายเชิงพฤติกรรมศาสตร์ด้วยว่า ผู้อำนวยกลุ่ม คือ ผู้ที่ทำหน้าที่เป็นผู้สังเกตการณ์ และให้ข้อมูลย้อนกลับถึงสิ่งที่ได้สังเกต ไม่ว่าจะเป็นในด้านเนื้อหา วิธีการทำงานซึ่งรวมทั้งขั้นตอนการทำงานของกลุ่ม โดยผู้อำนวยกลุ่ม จะทำหน้าที่ไปถึงการเป็นผู้กระตุ้นให้กลุ่ม ได้พิจารณาถึงองค์ประกอบต่าง ๆ เพื่อให้งานของกลุ่มบรรลุเป้าหมายอย่างมีประสิทธิภาพ ส่วนที่จะแตกต่างจากวิทยากรในความหมายเดิมอย่างไรบ้างนั้นสามารถพิจารณาได้จากตารางที่ 2.2 ดังนี้

**ตารางที่** **2.2**

*การเปรียบเทียบ ความแตกต่างระหว่างวิทยากรในความหมายเดิมกับวิทยากร*

|  |  |
| --- | --- |
| วิทยากรในความหมายเดิม | วิทยากรกระบวนการ (Facilitator) |
| 1. เป็นครูนักบรรยาย (Lecturer) | 1. เป็นครูฝึก (Coach) ตั้งคำถาม/สะท้อน  ความคิดพร้อมให้คำปรึกษา |
| 2. เป็นผู้นำความรู้มาให้ เน้นการถ่ายทอดและ  การฟัง | 2. เป็นผู้จัดกระบวนการให้เกิดความรู้ เน้นการ  แลกเปลี่ยนเรียนรู้ (ต้องเตรียมข้อมูลความรู้  มาด้วยแต่ไม่จำเป็นต้องสอน/ถ่ายทอด) |

*(ต่อ)*

**ตารางที่** **2.2** (ต่อ)

|  |  |
| --- | --- |
| วิทยากรในความหมายเดิม | วิทยากรกระบวนการ (Facilitator) |
| 3. มีเป้าหมายให้ผู้ฟังเชื่อในสิ่งที่นำเสนอ | 3. มีเป้าหมายให้ริเริ่ม เกิดความรู้ ความคิดใหม่ |
| 4. วิทยากรเป็นศูนย์กลาง | 4. ผู้เข้าร่วมกิจกรรมการเรียนรู้เป็นศูนย์กลาง |
| 5. เป็นผู้ตัดสินการเปลี่ยนแปลงของผู้เข้าร่วม  กิจกรรม | 5. เป็นเพียงกระจกสะท้อนให้ผู้เข้าร่วมกิจกรรม  การเรียนรู้เปลี่ยนแปลงตนเอง |
| 6. ความสำเร็จตามวัตถุประสงค์  เป็นความรับผิดชอบของวิทยากร | 6. ความสำเร็จตามวัตถุประสงค์ เป็นความ  รับผิดชอบของผู้เข้าร่วมกิจกรรมการเรียนรู้  ร่วมกันกับวิทยากร |
| 7. การสื่อสารทางเดียว | 7. การสื่อสารสองทาง |
| 8. มีความรู้เชี่ยวชาญเฉพาะด้าน | 8. มีความรู้ที่เป็นสหวิทยาการ(องค์รวม) |
| 9. ต้องตอบคำถามได้ทุกอย่าง | 9. ไม่จำเป็นต้องเป็นผู้รู้ทุกอย่าง ความรู้อยู่ที่  การเรียนรู้ร่วมกัน |
| 10. สนใจให้รับความรู้ พึ่งพาวิทยากร | 10. สนใจให้เกิดกระบวนการเรียนรู้ร่วมกัน  นำไปสู่พลังทวีคูณและการพึ่งพาตนเอง |
| 11. มุ่งยกระดับตัวความรู้ | 11. มุ่งยกระดับความคิด |
| 12. มักเป็นระบบปิด และไม่ยืดหยุ่น | 12. เป็นระบบเปิดและยืดหยุ่น |
| 13. สนใจเนื้อหามากกว่ากระบวนการ | 13. ให้ความสนใจต่อกระบวนการ  การปฏิสัมพันธ์และการเกิดความรู้และ  วิธีการทำงานของผู้เข้าร่วมสัมมนาใหม่ ๆ  มากกว่าการมารับฟังเนื้อหาเพียงอย่างเดียว |

**2.5.4 บทบาทหน้าที่ของวิทยากรกระบวนการ**

บทบาทกับหน้าที่ เป็นคำที่ควรควบคู่กันไปแต่ใน กรณีนี้ขอแยกเพื่อความชัดเจนในเนื้อหา โดยในส่วนของบทบาทจะเน้นสิ่งที่ควร (ต้อง) จะ (แสดง) เป็น และในส่วนของหน้าที่จะเน้นสิ่งที่ควร (ต้อง) กระทำหรือดำเนินการบทบาทวิทยากรกระบวนการสอดคล้องกับคุณลักษณะในตารางข้างต้น ได้แก่ 1) เป็นผู้จัดกระบวนการให้เกิดการแลกเปลี่ยนเรียนรู้ เป็นผู้ให้ความรู้และเป็นผู้รับความรู้

2) เป็นโค้ช คอยชี้แนะ ตั้งคำถาม สะท้อนความคิด 3) เป็นกลาง ไม่อคติ เป็นอิสระ ไม่ขึ้นต่อแรงกดดันของอำนาจใด 4) เป็นกระจกสะท้อนให้ผู้เข้าร่วมกระบวนการเรียนรู้ ได้เห็นและยอมรับตัวตน ศักยภาพของตนเองและผู้อื่น และเห็นหนทางที่จะพัฒนาได้ 5) เป็นผู้รับผิดชอบดูแลทิศทางของกระบวนการ พร้อมจะปรับให้เข้ากับบรรยากาศสถานการณ์แต่ละช่วง 6) เป็นผู้ให้กำลังใจในการเปลี่ยนแปลง 7) เป็นผู้สนับสนุนการมีส่วนร่วมทางความคิด จัดการกับความคิดที่หลากหลายอย่าง

สร้างสรรค์ 8) เป็นผู้นำในการยกระดับความคิดของผู้เข้าร่วมกระบวนการให้ขึ้นไปสู่ขั้นที่สูงขึ้น

2.5.4.1 หน้าที่ของวิทยากรกระบวนการ

1) ทำความเข้าใจเป้าหมายและจุดประสงค์ของการประชุม

2) เตรียมประเด็นหลักตามเป้าหมาย และวัตถุประสงค์ เพื่อมอบหมายให้กลุ่มระดมสมอง กำหนดกิจกรรมและกระบวนการที่สอดคล้องต่อเนื่องตามลำดับ

3) ประสานงานกับผู้จัดประชุมเพื่อรวบรวมข้อมูลพื้นฐาน ที่สำคัญสำหรับผู้เข้าร่วมประชุม ใช้ประกอบการประชุมโดยส่งให้ผู้เข้าประชุมล่วงหน้าหรือจัดนิทรรศการในวันประชุมหรือนำมาจุดประกายในช่วงเปิดประชุม(ทั้งนี้พิจารณาเกี่ยวกับจุดประสงค์การประชุมและศักยภาพของกลุ่มผู้เข้าประชุมด้วย) หรืออาจเป็นข้อมูลเกี่ยวกับประเด็นที่ผู้จัดการประชุมต้องการนำเสนอ

4) ประสานงานกับผู้จัดการประชุมในการกำหนด ให้ผู้เข้าประชุมต้องสามารถอยู่ร่วมกระบวนการได้ตลอดรวมทั้งวิทยากรกระบวนการ ควรทราบข้อมูลพื้นฐานของชุมชน/บุคคล เพื่อปรับกระบวนการ/วิธีนำเสนอ

5) ประสานงานกับผู้จัดการประชุมเรื่องลักษณะที่เอื้อให้เกิดการมีส่วนร่วมในการเรียนรู้และการทำกิจกรรม เช่น มีบรรยากาศเป็นส่วนตัว ห้องประชุมไม่คับแคบเกินไป มีกระดานผนังที่ใช้ติดแผ่นพลิก

6) ประสานงานกับผู้จัดเรื่อง วัสดุอุปกรณ์ เครื่องเขียนที่จำเป็น

7) เตรียมงานและนัดหมายทีมวิทยากรประชุม เพื่อทบทวนบทบาท หน้าที่ เป้าหมาย และ จุดประสงค์ ลำดับการเรียนรู้ รวมทั้งการเตรียมการล่วงหน้า เช่น ใบงาน เกม

8) หน้าที่สำคัญ คือ กระตุ้นให้สมาชิกทุกคน ได้แสดงความคิดเห็นอย่างเท่าเทียมกัน ได้สะท้อน ทบทวน เชื่อมโยง สรุปประเด็น ให้ตรงกับความหมายที่แท้จริงของสมาชิกในกลุ่มใช้ศิลปะในการตัดการอภิปรายที่ยืดเยื้อเกินความจำเป็นหรือนอกประเด็น ซึ่งอาจกระทบต่อบุคคลใดบุคคลหนึ่งในทางเสียหาย

9) สร้างบรรยากาศที่เป็นกันเอง มีความสนุกสนานในการแสดงความคิดเห็น กระตุ้นให้เกิดสัมพันธภาพที่ดีระหว่าสมาชิกที่เข้าประชุม

10) สร้างความชัดเจนในข้อความของสมาชิกบางคนที่เขียน หรือ พูดแล้วไม่สื่อความ หมายตามประเด็น ต้องซักถาม ให้เขียนหรืออธิบายเพิ่มเติม

11) ต้องสามารถยืดหยุ่น ปรับเปลี่ยนกำหนดเวลาและกระบวนการได้ตามความจำเป็น ซึ่งจะทำให้กระบวนการราบรื่น ส่งเสริมการมีส่วนร่วมอย่างเต็มที่

12) ไม่มีหน้าที่บอกหรือสอนว่า ชุมชนมีปัญหาอะไร จะแก้ไขอย่างไร อนาคตควรเป็นอย่างไร แต่มีหน้าที่ในการกระตุ้นอธิบาย แม้กระทั่งการยกตัวอย่างเพื่อให้สมาชิกมองเห็นภาพหรือได้ข้อมูลประกอบการทำกิจกรรมได้ และยังมีหน้าที่ช่วยสรุปใจความ กรณีสมาชิกกลุ่มมีปัญหาที่ บอกได้ แต่สรุปเป็นใจความที่เหมาะสมไม่ได้

13) ต้องคำนึงเสมอว่า กระบวนการประชุมปฏิบัติการ การจัดกระบวนการเรียนรู้แบบมีส่วนร่วมเป็นเพียงจุดเริ่มต้นของการลงมือกระทำเพื่อนาคตที่ดีกว่า การมีกิจกรรมลงมือทำต่อเนื่องจากการประชุมต่างหากที่สามารถทำให้เกิดการเปลี่ยนแปลงได้อย่างแท้จริง

14) ประสานงานให้สมาชิกกลุ่มสามารถเข้าถึงข้อมูลข่าวสาร ทักษะ ทรัพยากรที่จำเป็น เพื่อให้กลุ่มสมามารถวิเคราะห์ ตัดสินใจและปฏิบัติได้อย่างเหมาะสม

2.5.4.2 คุณสมบัติ (ที่พึ่งมี) ของวิทยากรกระบวนการ

1) มีจิตใจรักผู้อื่น มีความสุขกับการเห็นการยกระดับทางความคิด จิตวิญญาณและมีความเชื่อมั่นในพลังระหว่างมนุษย์ เชื่อในศักดิ์ศรีความเป็นมนุษย์ที่เท่าเทียมเสมอภาค โดยเฉพาะการเชื่อมั่นในพลังของชุมชน พลังแห่งวัฒนธรรมและภูมิปัญญาของชุมชน

2) เป็นคนที่พยายามเปลี่ยนแปลงฝึกฝน พัฒนาตนเองและบุคคลในทีมให้เป็นผู้รอบรู้ มี โลกทัศน์ที่ถูกต้อง (Personal Mastery)

3) ให้ความเอาใจใส่กับกระบวนการแลกเปลี่ยนเรียนรู้ของทีม (Team Learning)

4) มีจิตใจประชาธิปไตย ใจกว้าง เปิดรับความคิดเห็น ให้ความสำคัญกับการมีส่วนร่วม และ ยอมรับความแตกต่างหลากหลาย ไม่เป็นเผด็จการหรือครอบงำกลุ่ม

5) มีวิธีคิดแบบองค์รวม เชื่อมโยงเป็นระบบ

6) มีความพร้อมที่จะเรียนรู้จากผู้อื่นตลอดเวลา รวมทั้งพร้อมจะเรียนรู้จากผู้เข้าร่วมกระบวนการ

7) มีความคิดสร้างสรรค์ ไม่ติดกรอบ พร้อมที่จะขยาย ปรับ หรือเปลี่ยนแบบแผนทางความคิดกล้าจินตนาการ

8) สามารถใช้สมองซีกซ้าย - ขวาอย่างเชื่อมโยงทั้งศาสตร์และศิลปะ

9) มีประสาทสัมผัสที่ดี นอกเหนือจาก ตาดูหูฟังยังต้องมีความรู้ความเห็นที่แจ่มชัดเป็นนักสังเกตการณ์ มีความละเอียดอ่อนสามารถรับรู้อารมณ์ความรู้สึกของคนได้ง่าย (แต่ต้องไม่เป็นคนอ่อนไหวง่ายตามอารมณ์)

10) มีอารมณ์ที่ดี สมาธิดี ใจเย็น ไม่ตื่นตระหนกง่าย ไม่ฉุนเฉียว ไม่เอาแต่ใจตนเอง มีความฉลาดทางอารมณ์ (EQ)

11) มีความสนุก ตื่นเต้น ตื่นตัวตลอดเวลากับการมีปฏิสัมพันธ์ และการแลกเปลี่ยนเรียนรู้

12) ให้ความสำคัญกับกระบวนการสื่อสารระหว่างบุคคลโดยเฉพาะ การสื่อสารแบบสองทาง

13) กล้าตัดสินใจและมีความรับผิดชอบสูง

แม้ว่าคุณสมบัติที่พึงมีของวิทยากรกระบวนการจะมีมากมายตามที่กล่าวมา แต่ก็ไม่ง่ายที่จะมีคนที่มีคุณสมบัติครบทุกประการ แต่ก็ไม่ใช่เรื่องที่จะไปเสียกำลังใจ ท้อถอยว่าตนเองไม่เหมาะกับบทบาทวิทยากรกระบวนการ เพราะคุณสมบัติแทบทุกข้อสามารถสร้างเรียนรู้ ฝึกฝน เพิ่มเติมมาได้ และสามารถสร้างคุณลักษณะที่เหมาะกับแต่ละคนได้ ขอเพียงมีคุณสมบัติตามข้อ 1 ก็จะสามารถทำบทบาทวิทยากรได้ในที่สุด

คำว่า วิทยากรกระบวนการ(Facilitator) มักจะทำให้ผู้คนคิดถึงภาพการดำเนินบทบาทในห้อง ลาน เวทีการประชุม หรือจัดการกระบวนการกลุ่ม แต่ยังมีนักพัฒนา นักวิชาการอีกกลุ่มหนึ่งมองว่า บทบาทของวิทยากรกระบวนการในการพัฒนาน่าจะมีมากกว่านั้น หรืออาจเรียกว่า ก้าวหน้าไปอีก คือ เป็นผู้ประสานกระตุ้น ระดมพลัง ทุน เป็นแกนนำในการผลักดันให้เกิดความเคลื่อนไหวของกลุ่ม/ชุมชน ไปสู่ทิศทางหรือเป้าหมายร่วมของชุมชน รวมทั้งน่าจะเป็นผู้สร้าง/ผู้จัดเวที ให้เกิดความรู้แนวทาง วิธีการหรือ แนวคิดใหม่ ๆ อยู่เสมอ ดังนั้นเพื่อให้เห็นความต่างจากบทบาทวิทยากรกระบวนการตามหลักการ จึงมีการเรียกผู้ที่ดำเนินบทบาทตรงนี้เป็นคำใหม่คือ นวัตกร (Innovator) ซึ่งมักจะมาพร้อม ๆ กับเรื่องของประชาคม ที่เรียกว่า นวัตกรประชาคม (Civic Innovator) (กองฝึกอบรม กรมการพัฒนาชุมชน, 2545, น. 4-6 )

2.5.4.3 เทคนิคพื้นฐานในการจัดกระบวนการเรียนรู้แบบมีส่วนร่วม

เทคนิคพื้นฐานในที่นี้นอกจากเป็นเทคนิคในการจัดกระบวนการเรียนรู้แล้วยังหมายถึงการจัดกระบวนการเรียนรู้นอกห้องประชุม (ทุกคนเป็นครูทุกที่เป็นห้องเรียน) และสามารถใช้ใน กระบวนการพัฒนาที่ใช้รูปแบบการมีส่วนร่วมทั่วไปได้ ด้วยมิได้จำกัด เฉพาะเรื่องกระบวนการเรียนรู้เท่านั้น

การออกแบบการมีส่วนร่วมสูงสุดเกิดจากการออกแบบกลุ่มที่เหมาะสม ในแต่ละขั้น

ตอนของกระบวนการกลุ่มแต่ละประเภท มีข้อดีและข้อจำกัดแตกต่างกันมาก บางประเภทเอื้อให้สมาชิกในกลุ่มมีส่วนร่วมและปฏิสัมพันธ์ได้มาก แต่อาจขาดความหลากหลายของแนวคิด จึงเหมาะสำหรับการแลกเปลี่ยนความคิดเห็นจากประสบการณ์ โดยยังไม่ต้องการข้อสรุปที่สมบูรณ์ ข้อสรุปที่สมบูรณ์อาจได้มาจากการนำเสนอแลกเปลี่ยนระหว่างกลุ่ม ดังรายละเอียดในตารางที่ 2.3 ดังนี้

**ตารางที่ 2.3**

*รายละเอียด ของประเภท ความหมาย ตัวบ่งชี้ และข้อจำกัดในการออกแบบของการรวมกลุ่ม*

|  |  |  |  |
| --- | --- | --- | --- |
| ประเภทกลุ่ม | ความหมาย | ข้อบ่งใช้ | ข้อจำกัด |
| กลุ่ม 2 คน  (Pair Group) | ให้สมาชิกจับคู่กัน  ทำกิจกรรม ที่ได้รับมอบหมาย | ต้องการให้ทุกคนมีส่วนร่วมใน  การออกความเห็นหรือปฏิบัติทุกคนมีส่วนร่วมในการเรียนรู้ตามบทบาทและสามารถเรียนรู้ได้ครบทุกบทบาท | ขาดความหลากหลาย  ทางความคิดและ  ประสบการณ์ขาด  ความหลากหลาย  และกระจ่างชัดไปบ้าง |
| กลุ่ม 3 คน  (Triad Group) | ให้สมาชิกจับกลุ่ม  3 คน แต่ละคนมีบทบาทที่ชัดเจน และหมุนเวียนบทบาทกัน |
| กลุ่มย่อยระดมสมอง  (Buzz Group) | เป็นการรวมกลุ่ม  3 – 4 คน ขึ้นชั่วคราวเพื่อแสดงความคิดเห็น | ต้องการให้สมาชิกมีส่วนร่วมในเวลาสั้น ๆ โดยไม่ต้องการข้อสรุปหรือต้องการ | ขาดความลึกซึ้ง ไม่มี  การอภิปรายกันอย่าง  ลึกซึ้ง |
|  |  | ข้อสรุปที่ไม่ลึกซึ้ง มากนัก |  |
| กลุ่มเล็ก  (Small Group) | เป็นการจัดกลุ่ม 5-6  คน ทำกิจกรรมที่ได้รับมอบหมายจนลุล่วง | ต้องการให้สมาชิกได้แลกเปลี่ยนความคิดเห็นและอภิปรายได้อย่างลึกซึ้ง จนได้ข้อสรุป | ใช้เวลามาก |
| กลุ่มใหญ่  (Large Group) | เป็นการอภิปรายใน  กลุ่ม 15 – 30 คน  ทั้งชั้น | ต้องการให้เกิดการโต้แย้งหรือการรวบรวมความคิดเห็น  จากกลุ่มย่อยเพื่อ หาข้อสรุป | บางคนอาจให้ความ  สนใจหรือมีส่วนร่วม  น้อยใช้เวลามาก |
| กลุ่มไขว้ (Cross –over Group) | เป็นการจัดกลุ่ม 2  ขั้นตอน โดยแยกให้  สมาชิกทำกิจกรรม  เฉพาะบางกลุ่มจนมี  ความเชี่ยวชาญ  จากนั้นจึงให้สมาชิก  จากแต่ละกลุ่มมา  ร่วมกันเป็นกลุ่มใหม่  เพื่อบูรณาการ | ต้องการให้สมาชิกใช้  ศักยภาพของตนเองใน  สร้างความรู้ สมาชิก  จะมีส่วนร่วมและได้  เนื้อหามาก | ใช้เวลามากอาจมี  ความรู้ที่ตกหล่น |

*(ต่อ)*

**ตารางที่ 2.3** (ต่อ)

|  |  |  |  |
| --- | --- | --- | --- |
| ประเภทกลุ่ม | ความหมาย | ข้อบ่งใช้ | ข้อจำกัด |
| แบ่งกลุ่มย่อย  (Sub Group) | เป็นการจัดกลุ่ม 2  ขั้นตอนจากกลุ่ม 8-12  คน แต่ละกลุ่มถูก  แบ่งเป็นกลุ่มย่อย 3-4  กลุ่มเพื่อให้ทำงาน  กลุ่มละ 1 งาน (ที่ไม่  เหมือนกัน) จากนั้นจึง  ให้กลุ่มย่อยมารวมกัน  เพื่อบูรณาการ | ต้องการให้สมาชิกใช้  ศักยภาพของตนเองใน  สร้างความรู้ สมาชิก  จะมีส่วนร่วมและได้  เนื้อหามาก | ใช้เวลามากอาจมี  ความรู้ที่ตกหล่น |
| กลุ่มปิรามิด (Pyramid Group) | รวบรวมความคิดเห็น  โดยเริ่มจากกลุ่ม 2-4 คน ทวีขึ้นไปเป็น ขั้นๆ  จนครบทั้งชั้น | สร้างความตระหนัก  และเข้าใจความรู้สึก  นึกคิดของแต่ละกลุ่ม  หรือฝ่าย | ขาดข้อสรุป และ  ความลึกซึ้ง |

การนำกระบวนการกลุ่มที่หลากหลายบูรณาการเข้าด้วยกันได้อย่างเหมาะสม ในแต่ละขั้น

ตอนของกระบวนการ จะทำให้เกิดการมีส่วนร่วมอย่างสูงสุด มีพลวัตหรือการเคลื่อนไหวของการเรียนรู้แลกเปลี่ยนความคิดประสบการณ์ ทำให้สมาชิกมีความสนใจอย่างต่อเนื่องได้เป็นอย่างดี

**2.5.5 การออกแบบงาน (Task Design)**

แม้การออกแบบกลุ่มที่หลากหลายจะช่วยให้เกิดการมีส่วนร่วมได้มาก แต่ไม่ได้หมายความว่า การมีส่วนร่วมนั้นได้เกิดผลงานอย่างมีประสิทธิภาพโดยไม่เสียเวลา หัวใจสำคัญของการบรรลุงานสูงสุด จึงอยู่ที่การกำหนดงานให้กับกลุ่ม ซึ่งมีองค์ประกอบที่สำคัญของการกำหนดงาน 3 ประการ คือ

1. กำหนดกิจกรรมที่ชัดเจนว่าจะให้สมาชิกแบ่งกลุ่มอย่างไร เพื่อทำอะไรใช้เวลามากน้อยแค่ไหนเมื่อบรรลุงานแล้วจะให้ทำอย่างไรต่อ (เช่น เตรียมเสนอหน้าชั้นในเวลาที่กำหนดให้)

2. กำหนดบทบาทของกลุ่มหรือสมาชิกที่ชัดเจน โดยปกติการกำหนดบทบาทใน กลุ่มย่อย ควรให้แต่ละกลุ่มมีบทบาทที่แตกต่างกัน เมื่อมารวมเสนอในกลุ่มใหญ่จึงจะเกิดการขยายเครือข่ายการเรียนรู้โดยไม่น่าเบื่อการกำหนดบทบาทยังรวมถึงสมาชิกในกลุ่มด้วย เช่น บทบาทของการนำกลุ่ม การรวบรวมความเห็นการนำเสนอ เป็นต้น

3. ควรมีโครงสร้างของงานที่ชัดเจนซึ่งบอกรายละเอียดของกิจกรรมและบทบาทโดยทำเป็นข้อกำหนดงานที่วิทยากรแจ้งแก่สมาชิก หรือทำเป็นใบงานมอบให้กับกลุ่ม ซึ่งประการหลังจะเหมาะกับการทำกลุ่มย่อยที่ต้องการทำงานให้ได้ผลงานที่เป็นข้อสรุปของกลุ่มโดยจัดทำเป็น

3.1 ใบงาน เป็นข้อกำหนดผลงาน หรือใบมอบหมายงานให้กลุ่มเล็ก หรือกลุ่มย่อยระดมสมองที่มีรายละเอียดมาก และต้องการผลงานที่เป็นข้อสรุปของกลุ่มที่มีความลึกซึ้งมาก มักใช้ในกิจกรรมสะท้อนความคิดและอภิปราย และกิจกรรมประยุกต์แนวคิด

3.2 ใบชี้แจง เป็นงานที่มีรายละเอียดไม่มากนัก ในกลุ่มใหญ่ ก่อนทำกิจกรรมกลุ่มวิทยากรอาจเขียนใส่กระดาษหรือแผ่นใส ให้สมาชิกอ่านพร้อมกันในชั้นหรือในกลุ่มใหญ่ มักใช้ในกิจกรรมด้านประสบการณ์หรือประยุกต์แนวคิด

**2.5.6 เทคนิคการตั้งคำถาม**

ลักษณะของคำถามที่จะก่อให้เกิดการอภิปรายกลุ่มนั้นจะต้องเป็นคำถามที่กระตุ้นยั่วยุความคิดท้าทายความคิด และควรเป็นคำถามปลายเปิดมากกว่าคำถามปิด เพื่อประสิทธิภาพในการใช้คำถามวิทยากรควรมีกรอบหรือโครงสร้างของชุดคำถาม จากภาพที่ 2.1 ดังนี้

1. ใคร

2. อะไร

3. ที่ไหน

4. เมื่อไหร่

5. อย่างไร

6. ทำไม

7. เพื่อใคร

8. ใครได้ประโยชน์

9. ใครตัดสินใจ

10. กลุ่มควรมีบทบาท

หรือมีส่วนร่วม

หรือพึ่งตนเอง

อย่างไร

โครงสร้างชุดคำถาม

อดีต

ปัญหา สภาพเหตุการณ์

ปัจจุบัน

แนวทางปฏิบัติ

อนาคต

***ภาพที่ 2.1*** โครงสร้างของชุดคำถาม

คำถามปิดเป็นคำถามเพื่อทราบข้อมูลโดยเฉพาะ ไม่ค่อยเอื้อให้เกิดการเปิดเผยตนเอง ได้ข้อมูลน้อยมาก จะได้คำตอบเพียงสั้น ๆ หรือคำตอบใช่ ไม่ใช่ มักเป็นคำถามที่ถามถึงใคร อะไร

คำถามเปิดเป็นคำถามที่ไม่ได้กำหนดขอบเขตการตอบ ทำให้มีโอกาสพูดถึงความคิด ความรู้สึกปัญหาประสบการณ์ตามความต้องการของผู้ตอบ ผู้ตอบจะได้เต็มที่สะดวกใจทำให้ทราบเรื่องราวต่าง ๆ ได้มากมาย มักเป็นคำถามที่ถามเกี่ยวกับ ทำไม อย่างไร

2.5.6.1 จากโครงสร้างชุดคำถามอธิบายประกอบแผนภาพที่ 2.1 ได้ดังนี้

ส่วนที่ 1 รูปสี่เหลี่ยม 2 รูปซ้ายมือ จะแสดงถึงทฤษฎีหลักการและปัญหาหรือสภาพ เหตุการณ์ แนวทางปฎิบัติของเรื่องที่จะอภิปราย ซึ่งโดยปกติแล้วเรื่องต่าง ๆ ที่จะมีการอภิปราย กลุ่มนั้น จะมีองค์ประกอบสำคัญอยู่ 2 ส่วน คือ ส่วนที่หนึ่ง จะเป็นแนวทฤษฎี หลักการ ปัญหา ของเรื่อง สภาพเหตุการณ์นั้น ๆ และส่วนที่สอง เป็นแนวปฏิบัติของเรื่องนั้น ๆ

ส่วนที่ 2รูปวงรี 3 รูป ถัดมาจะแสดงถึงระยะเวลา 3 ช่วง คือ อดีต ปัจจุบัน อนาคต โดยทั่วไป แล้วเรื่องที่จะอภิปรายกลุ่มจะมีความเกี่ยวพันกับมิติของเวลา 3 ช่วงดังกล่าว

ส่วนที่ 3ด้านขวามือสุดของภาพเป็นชุดคำถามที่จะใช้กระตุ้นให้กลุ่มเกิดการอภิปรายมี 10 คำถามส่วนใหญ่เป็นลักษณะคำถามปลายเปิดวิธีการใช้ชุดคำถามจะต้องนำ 3 ส่วนมาประกอบ

กัน แล้วผูกประโยคเป็นชุดคำถาม

**2.5.7 การกำหนดบทบาทของผู้ร่วมเรียนรู้**

2.5.7.1 ช่วยกันค้นหาข้อมูล ให้ข้อมูล ประสบการณ์ ความคิด

2.5.7.2 ร่วมกันวิเคราะห์สังเคราะห์ข้อมูล ประสบการณ์ความคิดรวบยอด สรุป

2.5.7.3 ทำงานภายในกลุ่มให้เป็นไปตามเวลาที่กำหนดให้

2.5.7.4 ค้นหาความคิดเห็นร่วม (Common Ground ) ของกลุ่ม

2.5.7.5 ช่วยกันกำหนดกิจกรรมที่จะนำ “ความคิดเห็นร่วม” ไปสู่การปฏิบัติ

**2.5.8 กติกาเบื้องต้นของการประชุม/เรียนรู้แบบมีส่วนร่วม**

2.5.8.1 ทุกความคิดเห็นที่สมาชิกกล่าวต่อกลุ่มถือว่ามีความหมายมีคุณค่า แต่ไม่มีการตัดสินว่าความคิดเห็นนั้นถูกหรือผิดอย่างไร สมาชิกสามารถอธิบายเหตุผล ความรู้สึกของตน ต่อความคิดเห็นที่เสนอต่อกลุ่ม โดยไม่มีการโต้เถียงสมาชิกกลุ่มจะช่วยกันเลือก ค้นหาความคิดเห็นร่วมเพื่อถือเป็นความคิดเห็นร่วมกันของกลุ่ม

2.5.8.2 ทุกความคิดเห็น ข้อมูลที่สมาชิกเสนอ ต้องได้รับการบันทึก ให้ปรากฏบนแผ่นพลิก เพื่อให้ผู้อื่นได้มองเห็นอย่างชัดเจนซึ่งจะช่วยให้สมาชิกอื่น ๆ นำมาคิดสืบเนื่องต่อกันได้ เป็นการขยายเครือข่ายความคิด

2.5.8.3 บริหารเวลาการทำงานให้เป็นไปตามที่กำหนดทุกขั้นตอน

2.5.8.4 กลุ่มจะทำงานเกี่ยวข้องกับความคิดที่สมาชิกกลุ่มเห็นพ้องต้องกันเท่านั้น สิ่งที่ไม่เห็นพ้องจะถูกบันทึกและนำมาพิจารณาได้อีกหากมีเวลาหรือนำมาพิจารณาในโอกาสต่อ ๆ ไป

2.5.8.5 กลุ่มจะไม่ทำงานในประเด็นที่สมาชิกกลุ่มมีความเห็นแตกต่างกัน

2.5.8.6 สมาชิกที่เข้าร่วม ควรเข้าร่วมงานกับกลุ่มตั้งแต่เริ่มต้นอย่างต่อเนื่อง

**2.5.9 การสร้างบรรยากาศกลุ่ม**

การสร้างบรรยากาศกลุ่มที่ดีและเหมาะสม เป็นกลยุทธ์ที่มีผลกระทบต่อการเปิดเผย ความคิดความรู้สึกประสบการณ์ของสมาชิกกลุ่มด้วยความเต็มใจและจริงใจ มีผลต่อการดำเนินงานการอภิปรายภายในกลุ่ม บรรยากาศกลุ่มจึงควรมีลักษณะเป็นกันเอง ระหว่างสมาชิกกลุ่มด้วยกัน และระหว่างวิทยากรกับสมาชิกกลุ่ม ลักษณะประจำของคนไทยคือความรักสนุก ใฝ่สัมพันธ์มากกว่าใฝ่สัมฤทธิ์ มีแต่ความเกรงอกเกรงใจ และไม่กล้าแสดงความคิดเห็น การจัดกิจกรรมนันทนาการเพื่อละลายพฤติกรรม และสร้างสัมพันธ์ด้วยความสนุกสนาน จะทำให้สมาชิกกลุ่มกล้าเปิดเผยตนเองด้วยความเต็มใจและจริงใจ ทำให้การอภิปรายกลุ่มเป็นไปด้วยความราบรื่น และสมาชิกมีส่วนร่วมเต็มที่ นอกจากนี้กิจกรรมนันทนาการยังใช้เพื่อการนำไปสู่ การปรับทัศนคติที่สะท้อนแง่คิด เป็นการนำเข้าสู่เรื่องที่จะอภิปรายได้ง่ายขึ้น เช่น การใช้เกมส์ เพลง นิทานนำ

**2.5.10 สถานที่**

สถานที่เป็นปัจจัยสำคัญสำหรับการดำเนินกระบวนการแบบมีส่วนร่วมควรเป็นสถาน ที่แบบแยกเป็นสัดส่วนเฉพาะ ไม่พลุกพล่านหรือถูกรบกวนจาก เสียง ภาพ และบุคคลภายนอก ซึ่งจะช่วยให้กิจกรรมดำเนินไปได้อย่างต่อเนื่อง ไม่สะดุดเป็นครั้งคราว สมาชิกมีสมาธิในการร่วมกิจกรรมและเปิดเผยตนเองได้เต็มที่ สถานที่ควรมีลักษณะโล่งมีเฉพาะเก้าอี้ ไม่มีโต๊ะเพื่อให้มีการเคลื่อนไหว เคลื่อนย้ายได้สะดวก ขณะดำเนินกิจกรรมกลุ่มมีการระบายอากาศที่ดีไม่ร้อนอบอ้าว การจัดโต๊ะเก้าอี้ในรูปแบบต่าง ๆ สามารถสื่อให้คนเกิดความรู้สึกรับรู้ถึงตำแหน่ง อำนาจ ความร่วมมือ ความเท่าเทียม ความเป็นกันเอง ความเป็นพวกเดียวกัน การจัดเก้าอี้ที่เอื้อต่อกระบวนการกลุ่มจึงควรจัดเก้าอี้เป็นรูปโค้งครึ่งวงกลม รูปตัวยู รูปวงกลม โดยไม่มีโต๊ะคั่นกลาง เพื่อให้สมาชิกกลุ่มมีปฏิสัมพันธ์ด้วย อวจนภาษา (ภาษาร่างกาย) มีความรู้สึกเท่าเทียมกัน ลดความแตกต่างสถานภาพ รู้สึกเป็นกลุ่มเดียวกัน ไม่แปลกแยก แสดงความคิดเห็นได้เต็มที่

**2.5.11 เทคนิคการสื่อสาร**

การใช้ภาษากาย (อวจนภาษา) เป็นการแสดงพฤติกรรมต่าง ๆ ที่ไม่ใช้คำพูด แต่มีความหมายสามารถสื่อถึงความรู้สึก ซึ่งมนุษย์สามารถรับรู้ได้ ได้แก่การวางตัวกิริยาการเคลื่อนไหว การแสดงสีหน้าแววตา การประสานสายตา การสบตา น้ำเสียงการจัดสถานที่ สิ่งแวดล้อมภาษากายมีความหมายที่ลึกซึ้งยิ่งกว่าภาษาพูดการใช้สถานที่ที่มิดชิดและสงบ ปราศจากการรบกวนและสิ่งเร้าจากภายนอก ทำให้สมาชิกรู้สึกเป็นส่วนตัว การให้แสงสว่างทึม ๆ (Dim Light) ที่มีเสียงเพลงสมาธิ (Meditation Music 1) หรือเพลงผ่อนคลาย (Relaxation Music) เบา ๆ ให้ความรู้สึกผ่อนคลาย หรือเป็นสุขด้วยความสงบ และมีสันติการจัดเก้าอี้ติดกันเป็นรูปเส้นโค้งโดยไม่มีโต๊ะ ให้ความรู้สึกถึงความเป็นกลุ่มเดียวกัน ความเท่าเทียมที่ไม่แตกต่าง ความใกล้ชิด ความคุ้นเคยเป็นกันเองการใช้น้ำเสียงอ่อนโอยนุ่มนวล การสบตา และการยิ้มขณะตั้งคำถาม หรือการพูดคุยด้วยแสดงให้เห็นถึงความเป็นกันเอง ความอบอุ่น ความไม่มีเงื่อนไขว่าสิ่งใดถูกสิ่งใดผิด การให้อภัยการยืนในระยะห่าง 1-2 ฟุต แสดงถึงความใกล้ชิดการแต่งกายด้วยชุดสุภาพเรียบง่าย และการวางตัวสบาย ๆ แสดงถึงความเป็นกันเองเปิดเผย

**2.5.12 การสื่อสารด้วยการเขียน**

การเขียนความคิดเห็น ข้อมูลประสบการณ์ลงในกระดาษแผ่นเล็ก ๆ โดยไม่ระบุชื่อผู้เขียนแล้วส่งให้วิทยากรหรือเลขากลุ่มรวบรวมเป็นหมวดหมู่ เป็นการเปิดโอกาสให้สมาชิกมีส่วนร่วมอย่างเท่าเทียมกัน ทำให้ทุกคนกลั่นกรองความคิดเห็นได้ดีกว่าการพูดเพียงอย่างเดียว อาจใช้เป็นการนำขึ้นต้น เพื่อนำไปสู่การอภิปรายที่มีประสิทธิภาพ ตามประเด็นทีได้เขียนรวบรวมไว้ภายในเวลาที่จำกัด ความคิดเห็นที่รวบรวมได้ ควรบันทึกสั้น ๆ บนกระดาษแผ่นพลิกให้ทุกคนอ่านเห็นได้ชัดเจนการเขียนความคิดเห็น ข้อมูลประสบการณ์ลงในกระดาษแผ่นเล็ก ๆโดยไม่ระบุชื่อผู้เขียนแล้วส่งให้วิทยากรหรือเลขากลุ่มรวบรวมเป็นหมวดหมู่ เป็นการเปิดโอกาสให้สมาชิก มีส่วนร่วมอย่างเท่าเทียมกัน ทำให้ทุกคนกลั่นกรองความคิดเห็นได้ดีกว่าการพูดเพียงอย่างเดียวอาจใช้เป็นการนำขึ้นต้น เพื่อนำไปสู่การอภิปรายที่มีประสิทธิภาพ ตามประเด็นที่ได้เขียนรวบรวมไว้ภายในเวลาที่จำกัด ความคิดเห็นที่รวบรวมได้ ควรบันทึกสั้น ๆ บนกระดาษแผ่นพลิกให้ทุกคนอ่านเห็นได้ชัดเจน การเขียนความคิดเห็นของทุกคนบนกระดาษแผ่นใหญ่ที่ติดฝาผนัง ตามประเด็นที่ ตั้งไว้ ทำให้รู้สึกเป็นอิสระในการแสดงความคิดเห็นของแต่ละคนจะปรากฏ ให้สมาชิกทุกคนได้รับรู้ได้มากมายในเวลาที่จำกัด ส่งเสริมการเรียนรู้ความเข้าใจซึ่งกันและกัน หลังจากนั้นจึงให้แบ่งกลุ่ม เพื่อช่วยกันสรุปประเด็นที่ปรากฏบนผนัง หรือนำมาเชื่อมโยงกับประเด็นคำถามที่ตั้ง ขึ้นใหม่ วิธีนี้เป็นวิธีการส่งเสริมการทำงานเป็นกลุ่มอย่างมีส่วนร่วม ลดข้อโต้เถียงขัดแย้ง และ การข่มความคิดของผู้อื่น โดยมีวิทยากรช่วยสนับสนุนประคับประคองกระบวนการกลุ่ม ให้ดำเนินไปอย่างมีประสิทธิ ภาพภายในเวลาที่กำหนด

**2.5.13 แผนที่ความคิด (Mind Map)**

แผนที่ความคิดเป็นวิธีการช่วยบันทึกความคิด เพื่อให้เห็นภาพความคิดที่หลากหลายในมุมมองที่กว้างและชัดเจนกว่าการบันทึกที่เราคุ้นเคย โดยยังไม่จัดระบบระเบียบความคิดใด ๆ ทั้งสิ้น เป็นวิธีการที่สอดคล้องกับโครงสร้างการคิดของมนุษย์ ที่บางช่วงสมองจะกระโดดออกนอกทางขณะกำลังคิดถึงเรื่องใดเรื่องหนึ่งอย่างลุ่มลึก การทำแผนที่ความคิดเริ่มต้นด้วยการเขียนคำสั้น ๆ ในประเด็นที่เราต้องการ (Key Words) ไว้กลางกระดาษแผ่นใหญ่ที่ไม่มีเส้นบรรทัด ซึ่งวางไว้ในแนวนอนลากเส้น สิ่งที่สัมพันธ์กับประเด็นด้วยปากกาหลากสีออกไป

การทำแผนที่ความคิดเป็นวิธีหนึ่ง ในการจดบันทึกความคิดของผู้เข้าร่วมประชุมกลุ่ม โดยให้สมาชิกทุกคนเสนอความคิดที่ตั้งไว้ อาจกำหนดกติกาให้เสนอเพียงคนละหัวข้อก่อน เพื่อให้ทุกคนมีส่วนร่วมและทุกความคิดที่เสนอขึ้นวิทยากรจะบันทึกด้วยคำสั้น ๆ เขียนอักษรตัวโต ให้ทุกคนมองเห็นพร้อมทั้งโยงเส้นเข้ากับกิ่งต่าง ๆ ของผู้เสนอ วิธีนี้ทำให้ได้ความคิดหลากหลาย การมองเห็นความคิดของผู้อื่นที่ถูกบันทึกไว้ทำให้คนอื่น ๆ บังเกิดความคิดใหม่สืบเนื่องต่อมาได้เปรียบ เสมือนการต่อภาพ Jigsaw นั่นเอง วิทยากรมีหน้าที่กระตุ้นให้สมาชิก อธิบายความคิดให้กลุ่มฟังจนเข้าใจความหมายที่สมาชิกอภิปรายไว้ การจัดความสำคัญความสัมพันธ์ และความเป็นไปได้ตามความเห็นของสมาชิก กระทำได้โดยมอบ Sticker สีให้คนละ 5-8 แต้ม เท่า ๆ กัน เพื่อให้สมาชิกนำไปติดข้างคำที่สมาชิกให้ความสนใจซึ่งอาจให้มากกว่า 1 แต้ม ต่อ 1 คำได้

**2.5.14 เครื่องมือและเทคนิคในการทำงานร่วมกับชุมชน**

การทำงานร่วมกับชุมชนหรือการสร้างการมีส่วนร่วม สำหรับสังคมไทยนั้น ต้องมีการสร้างบรรยากาศของการมีส่วนร่วม ซึ่งเรามีปัจจัยเอื้อที่ดีคือ น้ำใจพร้อมช่วยเหลือของคนไทย มีระบบการปกครองประเทศที่เป็นเสรี มีบรรยากาศประชาธิปไตย แต่ก็มีอุปสรรคในการสร้างการมีส่วนร่วมที่แท้จริง เนื่องจากการแสดงความคิดเห็นของคนไทย ยังมีธรรมเนียมหรือวัฒนธรรมบาง ส่วนจำกัดไว้เช่น ความเกรงใจ ความอายที่จะแสดงความคิดเห็น ความไม่อยากเข้าไปยุ่งให้มากเรื่อง ดังนั้น จึงมีความพยายามที่จะหาเครื่องมือ และเทคนิคช่วยให้การมีส่วนร่วมของชุมชนมากขึ้น มี ประสิทธิภาพเป็นระบบมากขึ้น เครื่องมือและเทคนิคมีมากหลายประการ แต่ในที่นี้จะเสนอเฉพาะ ส่วนที่มีการใช้กันมาก ไม่ยากเกินไปและค่อนข้างเหมาะกับสังคมไทย โดยจะเสนอตามระยะต่าง ๆ ของการทำงานพัฒนาร่วมกับชุมชน (อดิศร วงศ์คงเดช, 2549, น. 13-15)

**2.5.15 เครื่องมือ/เทคนิคในกระบวนการ (วงจร) ทำงานร่วมกับชุมชน**

โดยทั่วไปแล้วการทำงานพัฒนาจะมีกระบวนการขั้นตอน แต่เนื่องจากกระบวนการไม่สิ้นสุดยังต้องเคลื่อนต่อแบบพลวัต (Dynamic) จึงอาจเรียกได้ว่าเป็นวงจรของการพัฒนา ดังนี้

2.5.15.1 การเตรียม (Pre - study/Research Phase)

2.5.15.2 การศึกษาชุมชน (Study/Research Phase)

2.5.15.3 การสร้างแผนชุมชน (Planning Phase)

2.5.15.4 การปฏิบัติการตามแผน (Imprementation/Development Phase)

2.5.15.5 การประเมินผล (Evaluation Phase)

1.การเตรียม

การประเมินผล

การศึกษาชุมชน

การสร้างแผนชุมชน

การปฏิบัติตามแผน

***ภาพที่ 2.2*** กระบวนการ (วงจร) การทำงานร่วมกับชุมชน

1. การเตรียม ควรมีการเตรียมต่อไปนี้

1.1 เตรียมใจผู้ที่จะเข้าร่วมพัฒนากับชุมชน ควรมีการเตรียมใจเพื่อให้พร้อมเข้าหาชุมชนอย่างน่าเชื่อถือ ดังนี้

1.1.1 ใจต้องเชื่อมั่นในศักยภาพของชุมชนที่จะพัฒนา ถ้าได้รับโอกาสและการสนับสนุน

1.1.2 ใจต้องศรัทธาในกระบวนการเรียนรู้ซึ่งกันและกัน

1.1.3 ใจต้องศรัทธาในภูมิปัญญาและทุนทางสังคมของชุมชน

1.1.4 ใจต้องเปิดกว้างพร้อมรับสิ่งที่แตกต่างจากสมมติฐานหรือมุมมองของตนเอง

1.1.5 ใจต้องยอมรับความเท่าเทียมในศักดิ์ศรีความเป็นมนุษย์

1.1.6 ใจต้องยอมเป็นหุ้นส่วน(เพื่อน)กับสมาชิกชุมชน

1.2 เตรียมตัวควรมีการเตรียมตัวให้แข็งแรง และมีบุคลิกภาพที่เหมาะสม เพื่อให้ชุมชนยอมรับเป็นเพื่อนหรือลูกหลาน แทนการเห็นเป็นเจ้าเป็นนาย บุคลิกภาพเหล่านั้น ได้แก่ การเห็นอกเห็นใจผู้อื่นมีความน่าเชื่อถือ พร้อมร่วมมือและช่วยเหลือ เป็นผู้ฟังที่ดี ยิ้มแย้มแจ่มใส เกรงใจ เปิดเผย มองโลกในแง่ดี มีกิริยาที่เหมาะสม ท่าทีเป็นมิตรน่าคบหาสมาคม ทำตัวแบบเสมอภาคหรือติดดินเหมือนคนทั่วไป

1.3 เตรียมความรู้ข้อมูลข่าวสารควรมีการเตรียมข้อมูลเบื้องต้น แผนงาน โครงการ หลักฐาน หรือข่าวสารที่ต้องนำไปพูดคุย เกริ่นนำโครงการ กับสมาชิกในชุมชน เป็นการหาหัวข้อสนทนาที่จะช่วยสร้างความตระหนักในเรื่องนั้น ๆ

1.4 เตรียมชุมชนเป็นการเตรียมให้ชุมชนมีความพร้อม ที่จะร่วมกันพัฒนาชุมชน เตรียมทีมช่วยเหลือในการศึกษาชุมชนแบบมีส่วนร่วมต่อไป โดยการเตรียมชุมชนต้องนำข้อมูลข่าวสารมาบอกกล่าวและไม่ใช่เพียงแค่ให้ชุมชนลุกขึ้นมาทำเท่านั้น ต้องมองถึงการจะช่วยดูแลอย่างยั่งยืนต่อไปด้วยการเตรียม เป็นขั้นตอนเริ่มต้นในการเข้าชุมชน ซึ่งเป็นขั้นของการเข้าพบกลุ่มแกนนำ หรือเริ่มจากกลุ่มที่รู้จัก เช่น กลุ่มอาสาสมัคร เพื่อให้นำพาไปสู่กลุ่มอื่น ๆ ต่อไป

2. การศึกษาชุมชนแบบมีส่วนร่วม (Participatory Community Learning) การศึกษาชุมชนแบบมีส่วนร่วม เป็นการสืบค้นหาข้อมูลที่สำคัญ ทั้งในตัวของเนื้อหาและบริบทที่แวดล้อม เพื่อที่จะนำไปสู่การพัฒนาต่อไปกระบวนการศึกษาชุมชนแบบมีส่วนร่วม ที่ให้ผลการศึกษาเป็นที่ยอมรับ คือ กระบวนการ PRA (Participatory Rapid Appraisal) เป็นการเก็บข้อมูลที่เปิดให้ชาวบ้านเข้ามามีส่วนร่วม ในรูปแบบต่าง ๆ ทั้งเป็นพนักงานสัมภาษณ์ เป็นนักสังเกตและได้วิเคราะห์ข้อมูลร่วมกันกับนักพัฒนา เครื่องมือในการศึกษาชุมชนมีมากมาย แต่ในที่นี้เสนอการใช้เครื่องมือสำคัญ 7 อย่างที่จะทำให้รู้และเข้าใจชุมชน ซึ่งไม่ใช่เพียงบุคคลภายนอก แต่ทีมชุมชนก็จะค้นพบและรับทราบถึงสถานการณ์ของชุมชนได้เอง เครื่องมือ 7 อย่าง ได้แก่

2.1 แผนที่เดินดิน (Participatory Mapping) เป็นการสร้างแผนที่ของชุมชน โดยการใช้เทคนิคการเดินแบบเดินเลาะทุกพื้นที่ของชุมชน (Transects Walk ) โดยนักพัฒนาเดินร่วมกับสมาชิก ในชุมชนนั้น 7-12 คน (ควรมีความหลากหลายของกลุ่ม เพื่อให้เห็นมุมมองที่แตกต่าง) สังเกตเห็นอะไรที่น่าสนใจศึกษาก็ถามชาวบ้านที่ไปด้วย โดยมีวัตถุประสงค์เพื่อสำรวจทรัพยากรของชุมชน ขอบเขต และความสำคัญต่อชุมชน (แต่ไม่ควรมีขนาดใหญ่มากและไม่ทุรกันดารเกินไป) บันทึกที่สำคัญอย่างคร่าว ๆ แล้วนำมาลงรายละเอียดอีกครั้งหนึ่ง นอกเหนือจากการต้องการได้แผนที่แล้ว การสร้างแผนที่เดินดิน มีจุดประสงค์สำคัญ เพื่อสำรวจทุน/ทรัพยากรของชุมชน สิ่งที่น่าจะมีผลต่อคุณภาพชีวิต ว่า มีอะไร อยู่ที่ไหน เช่น บ้าน ร้านค้า โรงเรียน วัดบ่อน้ำ สิ่งสกปรก ถนน ฯลฯ วิธีนี้จะทำให้มองเห็นทั้งลักษณะทางกายภาพ ลักษณะทางสังคม บ้านที่เลี้ยงไก่จำนวนมาก บ้านที่มีวัวพ่อพันธุ์ ฯลฯ ทำให้มองเห็นเป้าหมาย หรือสิ่งที่จะต้องทำในอนาคต

2.2 ผังเครือญาติ (Family Diagram) คือการถอดความสัมพันธ์ในเชิงเครือญาติหรือเชิงสายเลือดในชุมชน ผังเครือญาติมีความสำคัญ ต่อการทำความเข้าใจชุมชนและสังคมไม่ว่าจะเป็นเมืองหรือชนบท โดยมีเป้าหมายเพื่อ 1) เข้าใจโครงสร้างความสัมพันธ์เชิงเครือญาติที่เป็นความสัมพันธ์ที่เป็นรากฐานของครอบครัวในชุมชน 2) รู้จักตัวบุคคลและความสัมพันธ์ทางสังคมของเขาได้ ในระยะเวลาอันสั้น 3) ช่วยสร้างความสัมพันธ์อันดีระหว่างเจ้าหน้าที่/นักพัฒนา กับประชาชน ได้อย่ารวดเร็ว ถ้ามีเวลาอยู่กับชุมชนไม่นาน การทำผังเครือญาติ ไม่จำเป็นต้องทำทุกครอบครัว แต่ควรทำในกลุ่มที่ให้ความสนใจ เช่น กลุ่มผู้นำ กลุ่มที่สังเกตได้ว่า มีผู้ใช้นามสกุลนี้มาก เช่น กลุ่มผู้เลี้ยงสัตว์ เป็นต้น

2.3 โครงสร้างองค์กรชุมชน/เครือข่ายองค์กรในชุมชน เครื่องมือนี้ ช่วยให้เข้าใจโครงสร้างองค์กรชุมชนได้รอบด้านทั้งโครงสร้างที่เป็นทางการและไม่เป็นทางการ รวมทั้งช่วยให้เข้าใจความสัมพันธ์ทางสังคมในแง่มุมต่าง ๆ ที่เกิดขึ้นในชุมชนนั้น ๆ นอกเหนือจากความ สัมพันธ์เชิงเครือญาติวิธีการศึกษาใช้การสอบถาม พูดคุยและ การสังเกต ควรจะศึกษาลักษณะแบบ แผนความสัมพันธ์ด้านต่าง ๆ อย่างน้อย 3 ด้าน ดังนี้ 1) ความสัมพันธ์ทางเศรษฐกิจ 2) ความสัมพันธ์ทางการเมือง

3) ความสัมพันธ์ทางสังคม

ซึ่งการทำความเข้าใจในความสัมพันธ์ 3 ส่วนนี้ จะทำให้เข้าใจถึงบทบาท อำนาจ หน้าที่ และความสัมพันธ์เชิงอำนาจที่มีอยู่จริงในชุมชน ไม่ใช่เพียงเป็นองค์กรในกระดาษเท่านั้นเนื่องจากองค์กรต่าง ๆ ในชุมชนไม่ได้แยกจากกันโดยเด็ดขาด จึงทำให้เรา ได้ภาพความสัมพันธ์ที่ทับซ้อน กันไปมา แต่จะทำให้มองเห็นภาพองค์รวมอย่างเป็นรูปธรรม และนั่นคือ เครื่องมือสำคัญที่ช่วยให้มองเห็นความแตกต่างหลากหลาย แต่เกี่ยวข้องสัมพันธ์ขององค์กรในชุมชน ทำให้การหาแนวทางพัฒนา แก้ไขปัญหามีประสิทธิภาพมากขึ้น

2.4 ระบบของชุมชนระบบต่าง ๆ ของชุมชนมักจะมีแบบแผน จากมิติทางสังคมวัฒนธรรม ความเชื่อ หรือค่านิยมมาเกี่ยวข้องสัมพันธ์ บางเรื่องเป็นวิถีชีวิตของชุมชน ระบบปศุสัตว์ของชุมชน ก็อาจจะมีบางอย่างต่างไปจากระบบปศุสัตว์ของกรมปศุสัตว์ หรือของภาครัฐ การใช้เครื่องมือนี้ ทำได้โดยการพูดคุย สังเกต สอบถาม หรือสนทนากลุ่มถึงแบบแผนวิธี การเลี้ยงสัตว์ของชาวบ้าน การดูแลเมื่อมีปัญหาเจ็บป่วยในสัตว์ ขั้นตอนการรักษา หรือขั้นตอนการแก้ปัญหา เริ่มจากพึ่งพาใคร อย่างไร การทำอย่างนั้นอย่างนี้ ได้ข้อมูลมาจากไหน หรืออาจศึกษาถึงรูปแบบ กระบวนการในการซื้อ การดูแลแต่ละระยะการจำหน่ายผลผลิต ของชาวบ้านประโยชน์ของเครื่องมือนี้ คือ ทำให้เราได้เรียนรู้ระบบของชาวบ้านซึ่งจะมีภูมิปัญญาวิถี/แนวทางในการดูแลปศุสัตว์ ในแบบที่สืบทอดกันมา ทำให้เข้าใจสถานการณ์ และมองเห็นแนวทางการนำเทคโนโลยี สมัยใหม่ลงไปใช้ให้สอดคล้องกลมกลืนได้ ที่สำคัญ คือไม่ควรด่วนสรุปตามที่รับรู้มาว่าวิธีการของ

ชาวบ้านเป็นสิ่งผิดไม่ถูกต้อง โดยที่ยังไม่เข้าใจในระบบของท้องถิ่น

2.5 ปฏิทินชุมชนจุดมุ่งหมายของการใช้เครื่องมือนี้ คือ 1) สร้างความเข้าใจในวิถีชีวิตของชาวบ้าน ในแต่ละรอบปีรอบเดือนหรือแต่ละวัน ชาวบ้านทำอะไร อย่างไร เมื่อไรบ้าง ทำให้เรารู้ จังหวะชีวิตของชุมชน 2) เป็นจุดเริ่มต้นของการสร้างสัมพันธ์ที่ดีกับชุมชน เพราะการรู้จักจังหวะ และวิถีชีวิตของชุมชนคือ การรู้จักกาลเทศะในชีวิตชาวบ้าน เมื่อเราเข้าหาชาวบ้านได้ถูกจังหวะจะสร้างความรู้สึกดี ๆ และเกิดบรรยากาศของความร่วมมือที่ดี 3) ช่วยให้การวางแผนงานชุมชนดีขึ้นเพราะเรา และชาวบ้านจะสามารถจัดตารางการทำงานที่สอดคล้องกับวิถีชีวิตของชาวบ้าน ได้แนวทางในการศึกษาปฏิทินชุมชน สามารถศึกษาปฏิทินได้ 2 ลักษณะ คือ 1) ปฏิทินทางเศรษฐกิจ หรือปฏิทินการทำมาหากิน ประกอบอาชีพ สร้างรายได้ ซึ่งสามารถใช้วิธีสังเกต สอบถาม เรื่อง อาชีพแบบไหนบ้าง แต่ละอาชีพต้องทำอะไร ช่วงไหน ถ้าไปต่างถิ่นจะกลับช่วงไหนเป็นต้นข้อมูลกลุ่มนี้จะทำให้เรามองเห็นชีวิตชุมชนที่มีหลายลักษณะ มีจังหวะชีวิตที่เป็นภาพรวม อันจะเป็นประโยชน์ต่อการวิเคราะห์ปัญหาหรือแนวทางแก้ไขต่าง ๆ 2) ปฏิทินทางวัฒนธรรม/สังคม เป็นการศึกษาเกี่ยวกับขนบธรรม เนียมประเพณีหรือพิธีกรรมสำคัญที่เป็นส่วนหนึ่งของวิถีชีวิตคนในชุมชนนั้น ๆ

2.6 ประวัติศาสตร์ชุมชน ประวัติศาสตร์ชุมชน คือ การศึกษาค้นคว้าถึงเรื่องราวความเป็นมาของชุมชนในด้านต่าง ๆ ทั้งทางเศรษฐกิจ สังคม วัฒนธรรม และการเมือง ตามห้วงระยะเวลาต่าง ๆ จากอดีตถึงปัจจุบัน เกิดการเปลี่ยนแปลงหรือมีเหตุการณ์สำคัญ อะไร เกิดขึ้นบ้าง เป้าหมายสำคัญของเครื่องมือนี้ คือ 1) เข้าใจความเป็นมาของเรื่องราวต่าง ๆ ในชุมชนได้ดีขึ้น 2) ลดอคติส่วนตัวที่จะไปตัดสินเรื่องราวต่าง ๆ ในชุมชน 3) ลดช่องว่างในการติดต่อสัมพันธ์กับชุมชน

การนำเสนอประวัติศาสตร์ชุมชนที่ศึกษาได้ จะนำเสนอในรูปแบบของ เทคนิคเส้นแบ่งเวลา (Time Line) ซึ่งประกอบด้วย ช่วงเวลา กับ เหตุการณ์หรือความเปลี่ยนแปลงที่เกิดขึ้น

2.7 ประวัติชีวิต การศึกษาประวัติชีวิต คือ เครื่องมือที่ทำให้เราเห็นราย ละเอียดของชีวิตผู้คน สร้างความเข้าใจในเรื่องราวชีวิตของชาวบ้าน รวมทั้งสามารถมองเห็นความเปลี่ยนแปลงของชุมชนผ่านชีวิตของคนในชุมชนได้ด้วย และถ้าหากผู้ที่ศึกษาประวัติชีวิต เป็นคนในหมู่บ้านเอง ก็ยิ่งสร้างความเข้าใจหรือถ้าเป็นการให้เยาวชนศึกษาประวัติชีวิตผู้เฒ่าผู้แก่ ก็จะทำให้ซาบซึ้งถึงถิ่นฐาน การต่อสู้ของคนรุ่นก่อนได้เป็นอย่างดี กลุ่มเป้าหมายสำคัญที่ควรทำประวัติชีวิต ได้แก่ 1) กลุ่มคนเฒ่าคนแก่ ทำให้ได้ข้อมูลประวัติศาสตร์ชุมชนแถมจากประวัติชีวิตของท่าน 2) กลุ่มผู้นำชุมชนทั้งเป็นทางการ และไม่เป็นทางการ มองเห็นเส้นทางการก้าวเข้ามาเป็นผู้นำ เห็นรูปแบบวิธีคิด วิธีทำงาน และทิศทางการพัฒนา 3) กลุ่มคนจนคนทุกข์ยากเป็นกลุ่มที่คนส่วนใหญ่รู้จักและเข้าใจชีวิตของเขาน้อยมาก จึงต้องศึกษาและหาให้พบ 4) กลุ่มเป้าหมายการทำงานในกรณีปศุสัตว์ ได้แก่ กลุ่มผู้เลี้ยงสัตว์ ซึ่งอาจจะแยกไปตามความสนใจเฉพาะ เช่น กลุ่มเลี้ยงสัตว์ปีก กลุ่มเลี้ยงโค กลุ่มเลี้ยงแบบฟาร์ม กลุ่มเลี้ยงแบบพื้นบ้าน เป็นต้น

3. การสร้างแผนชุมชนแบบมีส่วนร่วม (Participatory Community Planning)การสร้างแผนชุมชนแบบมีส่วนร่วมมีจุดสำคัญอยู่ที่ ความเป็นแผนชุมชนและ การมีส่วนร่วมของชุมชนซึ่งประการหลังจะมีอิทธิพลต่อแผน เพราะยิ่งชุมชนมีส่วนร่วมมาก ยิ่งทำให้เกิดความรู้สึกเป็นแผนของชุมชนเองมากขึ้น แต่ถ้าชุมชนมีส่วนร่วมน้อย ก็จะมีความรู้สึกว่าเป็นแผนของนัก พัฒนา เจ้าหน้าที่ ชาวบ้านมีหน้าที่มาช่วยให้แผนแล้วเสร็จเท่านั้น ไม่ได้คิดว่าจะเป็นแผนเพื่อการแก้ไขปัญหาหรือพัฒนาชุมชนของเขา เนื่องจากลักษณะของสังคมไทย โดยเฉพาะในชนบทมักจะไม่ค่อยกล้าที่จะแสดงความคิดเห็น ไม่กล้าออกมาเคียงบ่าเคียงไหล่ หรือพูดคุยเสวนากับเจ้าหน้าที่นักพัฒนาจากภายนอก ดังนั้น การสร้างการมีส่วนร่วมจึงจำเป็นต้องอาศัยบรรยากาศ เครื่องมือและเทคนิคต่าง ๆ มาใช้เพื่อสร้างการมีส่วนร่วม เครื่องมือที่ช่วยในการสร้างแผนชุมชน ได้แก่

3.1 กระบวนการ เอ-ไอ-ซี (AIC)

3.2 การประชุมเพื่อสร้างอนาคตร่วมกัน (Future Search Conference)

3.3 การวิเคราะห์เพื่อทำแผนแบบรู้เขารู้เรา (SWOT Analysis)

3.4 การประชุมเพื่อร่วมสร้างอนาคตอย่างสร้างสรรค์ (Appreciative Aquiry : AI)

3.5 การใช้หลัก อริยสัจจ 4 (ทุกข์ สมุทัย นิโรธ มรรค)

3.6 การประชุมกลุ่มระดมสมอง

นอกจากนี้ยังมีวิธีการอื่น ๆ อีกมากมาย จากประสบการณ์ในการทำงาน พบว่า การใช้เครื่องมือเหล่านี้จะเหมาะกับในแต่ละกลุ่ม แต่ละท้องที่ แต่ละสถานการณ์ ดังนั้นในทางปฏิบัติจึงควรใช้แบบผสมผสาน ยืดหยุ่น ไม่จำเป็นต้องปฏิบัติตามขั้นตอนต่าง ๆ ทั้งหมดครบถ้วนตามลำดับ นำเทคนิคเหล่านี้มาประยุกต์ใช้แบบผสมผสานตามจุดเด่นแต่ละส่วน โดยคำนึงถึงการสร้างความร่วมมือ ความเข้าใจได้ดีเหมาะสมกับบรรยากาศ ไม่ยุ่งยากซับซ้อนเกินไป เช่น เครื่องมือทั้ง 6 อย่างข้างต้น มีลักษณะเด่น ต่างๆ ดังนี้ 1) กระบวนการ AIC กับ FSC. มีพื้นฐานวิธีคิดที่คล้ายกันนั่นคือ เรียนรู้อดีต ศึกษาปัจจุบัน กำหนดอนาคต เพียงแต่ FSC. ให้น้ำหนักในเรื่องของการเรียนรู้อดีตมากกว่า และมีขั้นตอนมากมายหลายขั้นกว่า FSC. มีจุดเด่นตรง การรำลึกและเรียนรู้อดีต ซึ่งเข้ากับลักษณะคนในชนบทโดยเฉพาะ ผู้ที่มีอายุค่อนข้างมาก จะมีความสามารถและสนุกไปกับการเล่าเรื่องราวในอดีตส่วน AIC มีจุดเด่นที่กระบวนการไม่ยุ่งยาก นำภาพอนาคตไปสู่การวางแนวทางและแผนปฏิบัติการได้ในเวลาที่ไม่มากเกินไป 2) กระบวนการประชุมสร้างอนาคตอย่างสร้างสรรค์ (AI) มีจุดเด่น คือไม่ไปฟื้นฝอยหาตะเข็บ ไม่หยิบยกเรื่องที่เป็นปัญหาในอดีต ซึ่งอาจจะนำไปสู่ความขัดแย้งในกลุ่ม แต่เริ่มจากการค้นหาแต่สิ่งดี ๆ ที่มี สร้างความภาคภูมิใจและมองอนาคตข้างหน้าร่วมกัน เหมาะสม กับกลุ่มที่มีความขัดแย้งภายใน หรือระหว่างคน องค์กร ที่มาร่วมสร้างแผนและเหมาะกับการทำกลุ่มที่มีเวลาไม่มากนัก แต่จุดอ่อน คือ การไม่สามารถทบทวนบทเรียนในอดีตร่วมกัน ซึ่งอาจทำให้เกิดความผิดพลาดซ้ำรอยได 3) กระบวนการ SWOT มีจุดเด่นอยู่ที่ การวิเคราะห์ความพร้อมขององค์กร ซึ่งชัดเจนอย่างมาก บ่งบอกถึงความเป็นไปได้ และการเลือกทิศทางกลยุทธ์ได้ดี แต่ถ้าใช้ กระบวนการ SWOT ทั้งหมดในการสร้างแผนชุมชน ก็เป็นวิธีที่ค่อนข้างยุ่งยากซับซ้อน และออกแรงทางความคิดมาก อาจจะไม่เหมาะกับลักษณะของชาวบ้านของไทย 4) การประชุมกลุ่มระดมสมอง ไม่ต้องมีขั้นตอนยุ่งยาก แต่เหมาะ สำหรับชุมชนที่เข้มแข็งสมานฉันท์ คนในชุมชนพร้อมในการแสดงความคิดเห็น

5) กระบวนการ อริยสัจ 4 (ทุกข์ สมุทัย นิโรธ มรรค) มีจุดเด่นอยู่ที่ความคุ้นเคยของคนไทยส่วนใหญ่ มีกระบวนการเชื่อมโยง ตั้งแต่การพิจารณา วิเคราะห์เหตุและผล ของภาพแห่งความพ้นทุกข์ และแนวทางสู่การพ้นทุกข์ แล้วนำไปประยุกต์ใช้ได้กับทุกเรื่อง จุดที่เป็นอุปสรรค คือ กรณีชุมชนนั้นไม่ใช่พุทธศาสนิกชนและถ้าการพิจารณา ทุกข์ เน้นแต่เรื่องที่เป็นปัญหา จะทำให้กลุ่มรู้สึกท้อแท้ ปวดหัว สมองตื้อก่อนจะเข้าสู่ขั้นตอนต่อไป อดิศร วงศ์คงเดช (2549, น. 22 ) ได้เสนอแนวทางสร้างแผนชุมชนมีส่วนร่วม ที่ประยุกต์จากเครื่องมือข้างต้นโดยยึด อริยสัจ 4 เป็นกระบวนการหลัก บนพื้นฐานของห้วงเวลา อดีต ปัจจุบัน และอนาคตสามารถสรุปเป็นแผนภาพกระบวนการ ดังภาพที่ 2.3 ได้ ดั้งนี้

เตรียมตัว เตรียมใจ เตรียมความรู้ข้อมูลข่าวสาร และ ศึกษาชุมชนแบบมีส่วนร่วม ได้ทีมงานชุมชนร่วมกระบวนการสร้างแผน

รู้ทุกข์ รู้สุขของชุมชน

อดีต

รู้เหตุแห่งทุกข์และสุข

1. รำลึกและเรียนรู้อดีต (เทคนิค Time

Line) (จาก FSC.)

2. วิเคราะห์สาเหตุ – ผล จากอดีต –

ปัจจุบัน (เทคนิค ผังเหตุ-ผล หรือผัง

ก้างปลาหรือ แผนผังต้นไม้) (จาก FSC.)

3. ความภาคภูมิใจในตัวเองและท้องถิ่นที่อยู่

(เทคนิคจัดกลุ่มแบบจับคู่) (จาก AI)

ปัจจุบัน

4. สร้างภาพอนาคตที่ปรารถนาและ

จัดลำดับความสำคัญ(เทคนิค Mind Map และ Weight Ranking) (จาก FSC. และ AIC)

5. วิเคราะห์ความพร้อมองค์กร

(เทคนิค SWOT)

6. กำหนดแนวทางหลักในการพัฒนา

สู่ภาพอนาคต (ไม่จำกัดเทคนิค)

7. กำหนดแผนปฏิบัติการที่สามารถลงมือทำได้ตามบทบาทหน้าที่รับผิดชอบ (ไม่จำกัดเทคนิค)

อนาคต

ทางแห่งการพ้นทุกข์

สร้างสุข

วิธีปฏิบัติเพื่อดับทุกข์

***ภาพที่ 2.3*** กระบวนการเรียนรู้ชุมชนแบบมีส่วนร่วม โดยยึดหลัก ของอริยะสัจ 4

ซึ่งก่อนที่จะมีการนำแผนชุมชนไปสู่การปฏิบัติควรมีการนำแผนไปผ่านกระบวนการ ประชาพิจารณ์ก่อน เนื่องจากผู้ที่ร่วมทำแผนชุมชน คือ กลุ่มคนส่วนหนึ่งที่เป็นตัวแทนจากชุมชน มิใช่เป็นสมาชิกชุมชนทั้งหมด ดังนั้น จึงควรมีกระบวนการที่นำแผนไปเสนอให้คนส่วนใหญ่รับรู้ (อาจจะเป็นตัวแทนจากทุกครอบครัว) และให้ข้อคิดเห็น เพื่อที่จะสร้างความเป็นเจ้าของแผนชุมชนในวงกว้าง โดยเทคนิคในการทำประชาพิจารณ์ มี 2 แนวทาง คือ 1) จัดเวทีประชาคมเหมาะกับชุมชนที่มีความเข้มแข็ง สมานฉันท์ สมาชิกพร้อมแสดงความคิดเห็น และ2) จัดกระบวนการหมุนเวียนเรียนรู้เหมาะสำหรับชุมชนทั่วไป

4. การปฏิบัติการตามแผน (Participatory Implementation)ในกระบวนการปฏิบัติหรือดำเนินการตามแผน ก็คือ การลงมือทำตามบทบาทหน้าที่ของแต่ละกลุ่มหรือองค์กร ตามที่กำหนดไว้ในแผน โดยชุมชนต้องมีการแบ่งกลุ่มรับผิดชอบงาน ซึ่งควรเป็นไปตามความถนัดตามพื้นที่แล้วแต่ประเภทของกิจกรรม รวมทั้งหน่วยงานภาครัฐ ทั้งทีมสนับสนุน และทีมองค์การบริหารส่วนท้องถิ่นว่าต้องมีบทบาทอย่างไร ในกระบวนการนี้สิ่งสำคัญ คือ การจดบันทึกเรื่องราว ที่แต่ละกลุ่มดำเนินการไป หรืออาจจะมีแบบฟอร์มให้ใช้เลย เพื่อที่จะเป็นการบันทึกหลักฐานการทำงาน และเป็นประโยชน์ในการกำกับติดตามของชุมชน โดยเฉพาะขั้นลงมือทำนี้ ก็คือ สุดยอดแห่งกระบวนการเรียนรู้ (Learning by Doing) ที่สามารถจะให้บทเรียนแก่ชุมชนได้เป็นอย่างดีในขั้นตอนนี้ วิทยากรกระบวนการ ควรมีการกระตุ้นทีมที่มีหน้าที่ในการติดตามกำกับ เพื่อดูความเรียบร้อย และรับทราบข้อมูลสถานการณ์ ซึ่งบางส่วนบางกิจกรรมอาจจะมีปัญหาอุปสรรค ก็จะสามารถจัดเวที ปรับปรุงแนวทางของแผนได้

5. การประเมินผลแบบมีส่วนร่วม (Participatory Evaluation) การประเมินผลแบบมีส่วนร่วมมีความหมายตามคำ 2 คำ คือการประเมินผล ในความหมายของการประเมินผล จะเริ่มครอบคลุมความตั้งแต่การกำกับการติดตาม ที่เรียกว่า การประเมินผลระหว่างการดำเนินการเป็นการประเมินในระดับขั้นตอนกระบวนการ เพื่อให้ทราบความก้าวหน้าและสามารถปรับทิศทาง การดำเนินงานได้ทันเวลาไม่ต้องรอจนเสร็จสิ้นรอบปี และการประเมินผลเมื่อสิ้นสุดการดำเนินการ หมายถึง การประเมินผลเมื่อสิ้นสุดแต่ละระยะของการดำเนินงานอาจจะเรียกว่า เมื่อสิ้นสุดโครงการ กรณีที่ไม่มีโครงการต่อเนื่อง การประเมินผลหลังจากการดำเนินการนั้น เป็นการประเมินในระดับผลผลิตและผลลัพธ์ ส่วนการประเมินก่อนการดำเนินงานนั้น น่าจะไม่ถือว่าเป็นการประเมินผล (Evaluation) แต่เป็นการประเมินสถานการณ์ (Assesment) และกรณีมีการทำงานเป็นวงจร เมื่อประเมินผลในรอบปีหนึ่ง ก็ถือเป็นการประเมินสถานการณ์ก่อนดำเนินงานในปีต่อมา อีกคำหนึ่ง คือ การมีส่วนร่วมได้กล่าวถึงแล้วในตอนต้นว่า ชุมชนต้องบทบาทสำคัญในกระบวนการนี้ด้วย ในกรณีนี้การประเมินผลแบบมีส่วนร่วมทำได้ โดยการมีทีมชุมชนที่อาสาหรือชุมชนให้ความเชื่อถือไปติดตามผลงานตามแผน ในช่วงเวลาต่าง ๆ บวกกับการใช้เทคนิคในการศึกษาหาข้อมูลตามเครื่องมือศึกษาชุมชนบางส่วน และใช้เทคนิค Mind Map กับกระบวนการกลุ่ม เป็นการประเมินเชิงคุณภาพก็ได้สิ่งที่สำคัญจากการประเมินผล ก็คือ พยายามชี้ให้เห็นสิ่งที่ชุมชนได้รับ มีส่วนร่วมในการรับประโยชน์หรือรับผลกระทบเพื่อเป็นการสร้างการมีส่วนรวมอย่างครบขั้นตอน

6. การสรุปบทเรียนสู่การประยุกต์ใช้ (Application from Lesson)การนำสิ่งที่ได้เรียนรู้จากกระบวนการไปใช้ในชีวิตจริง มักจะมีปัญหาหรืออุปสรรคอยู่เสมอ ซึ่งไม่ใช่เรื่องแปลกแต่อย่างใดแต่อุปสรรคที่ใหญ่ที่สุดของการนำไปใช้ คือ การไม่ยอมเริ่มต้นเพราะถ้าไม่เริ่มต้นลงมือทำทดลองใช้ ก็จะทำให้ความมั่นใจลดน้อยลงแรงจูงใจ ลดน้อยลงจนไม่เห็นความสำคัญที่จะทำหรือไม่มีความมั่นใจที่จะทำ แต่ถ้าหากเราลงมือทำ ทดลองปฏิบัติด้วยความตั้งใจจริง การที่เราพบอุปสรรคระหว่างการลงมือทำ จะไม่ใช่อุปสรรคใหญ่หลวงแต่ประการใด และเราจะผ่านพ้นไปได้ด้วยใจที่ศรัทธาในกระบวนการมีส่วนร่วม ด้วยปัญญาบริสุทธิ์ และด้วยการทบทวนหลักการถึงบทเรียนเข้าไปสู่การแก้ปัญหา ปรับแต่งวิธีการหรือเทคนิค ให้เหมาะสมกับแต่ละกลุ่มเป้าหมาย สังเกตการตอบสนองของกลุ่มเป็นระยะ ในที่สุดเราจะพบวิธีที่เหมาะสมซึ่งอาจจะแตกต่างไปจากทางเลือกที่เสนอในเอกสารนี้ เพราะคำตอบทั้งหลายมักจะรอคำถามจากเราอยู่ในชุมชนซึ่งอดิศร วงศ์คงเดช (2554 : 25) ได้แนะข้อเสนอสำหรับการนำไปประยุกต์ใช้ ดังนี้

6.1 ทบทวนแบบแผน กระบวนการคิดของเรา ที่มีต่อกระบวนการเรียนรู้แบบมีส่วนร่วมและบทบาทการเป็นวิทยากรกระบวนการ

6.2 ทบทวนสิ่งที่ได้เรียนรู้ ทั้งวิชาการ เทคนิค กระบวนการแม้กระทั่งเกมหรือเพลงประกอบกระบวนการ แล้วสรุปว่า ได้เรียนรู้อะไรบ้าง

6.3 ทบทวนภารกิจงานที่ปฏิบัติอยู่ โดยเฉพาะภารกิจที่ต้องเกี่ยวข้องสัมพันธ์กับชุมชน เครือข่ายหน่วยงานอื่น ๆ ทั้งส่วนที่กำลังทำ ส่วนที่ควรทำ หรือไม่ควรทำแล้ว พิจารณาว่า บทเรียนที่ได้จะนำไปใช้ในการทำงานตามภารกิจที่เป็นหรือควรเป็นอยู่ อย่างไรบ้าง

6.4 จัดกระบวนการเรียนรู้ ถ่ายทอดให้กับเพื่อน อาจจะเริ่มจากเพื่อนในหน่วยงานและเพื่อสร้างความมั่นใจ ควรเชิญเพื่อนที่เข้ากระบวนการเรียนรู้ด้วยกัน ไปร่วมจัดกระบวนการเรียนรู้ โดยสามารถปรับหรือซอยกระบวนการออกเป็นช่วง ๆ ตามระยะเวลาที่มี

6.5 ร่วมกับเพื่อนร่วมงานเพิ่มเติมประสบการณ์ ด้วยการลงไปสู่พื้นที่เข้าหากลุ่มเป้าหมาย เพื่อจัดกระบวนการเรียนรู้แบบมีส่วนร่วม และแสดงบทบาทวิทยากรกระบวนการ จะเริ่มค้นพบวิธีหรือขั้นตอนที่เหมาะสมหรือยังติดขัด นำมาปรับปรุงกระบวนการในครั้งต่อ ๆ ไป

6.6 มีประสบการณ์ในระดับหนึ่งแล้ว ควรสร้างทีม ในระดับอำเภอ ระดับตำบล เพิ่มขึ้นมาเพื่อขยายเครือข่ายให้ได้ครอบคลุม และทำให้คนที่คิด มุ่งหมายไปในแนว ทางเดียวกับเรา

มากขึ้น ๆ

6.7 ถ้าบันทึกเหตุการณ์/ประสบการณ์ทำงานได้ตลอดจะเป็นเอกสารผลงานที่มีคุณค่าอย่างยิ่ง

สรุปการมีส่วนร่วมของชุมชน (Participatory Community) หมายถึง การที่คนส่วนใหญ่ของชุมชนในกระบวนการ (Process) ใด ๆ ที่มีผลต่อชุมชนนั้น ๆ โดยการมีส่วนร่วมในการพัฒนาชุมชนนั้น มี 5 ขั้นตอน ได้แก่ ขั้นที่ 1 ร่วมค้นหาและวิเคราะห์ปัญหา ขั้นที่ 2 ร่วมวางแผน ขั้นที่ 3 ร่วมลงทุนและลงมือปฏิบัติงาน ขั้นที่ 4 ร่วมติดตามประเมินผล ขั้นที่ 5 ร่วมรับผลประโยชน์ร่วมกัน โดยโครงการหรือกิจกรรมนั้น ๆ จะต้องผ่านเวทีประชาคม ดังนั้น การประชาคม (Civic Group) จึงหมายถึง การรวมกลุ่มหรือกลุ่มคนที่มาร่วมกันทำกิจกรรมอย่างใดอย่างหนึ่งมีเป้าหมายชัดเจนและ มีลักษณะเป็นรูปธรรม หรือตามคำคมของปราชญ์ชาวบ้านอีสานท่านหนึ่ง กล่าวว่า “ต้องมีการโสเหล่กัน” ซึ่งประกอบด้วย 4 ฮ. คือ ฮ.1 = โฮม หมายถึง การรวมกันของกลุ่มคน ฮ.2 = ฮัก หมายถึง การมีความรัก เอื้ออาทร ห่วงใยกัน ฮ.3 = เฮียน หมายถึง การเรียนรู้ร่วมกัน และ ฮ.4 = เฮ็ด หมายถึง การร่วมกันทำกิจกรรมที่ดีงามสร้างสรรค์ด้วยกัน และสิ่งสำคัญประการหนึ่ง คือ “ประชาคม หรือกระบวนการโสเหล่กัน” ต้องเป็นกระบวนการ “ที่มีชีวิต” มีการเคลื่อนไหว มีระบบหรือขั้นตอน มิใช่จบ เพียงขั้นตอนใดขั้นตอนหนึ่ง ดังที่มีหลายท่านใช้คำว่า “ประชาคม” มีความหมาย แค่การ ประชุมชาวบ้านเท่านั้น จึงต้องมีผู้ทำหน้าที่เป็นวิทยากรกระบวนการ (Facilitator) นั่นคือทีมปฏิบัติ

การขับเคลื่อนงานพัฒนาชุมชนอย่างแท้จริง (อุดร อรกุล, 2555, น. 42)

**2.6 แนวคิดการมีส่วนร่วมของชุมชน**

**2.6.1 ความหมายของการมีส่วนร่วมของชุมชน**

นรินทร์ชัย พัฒนพงศา(2533) ได้ให้ความหมายของการมีส่วนร่วม ดังนี้

1. การพิจารณาถึงการมีส่วนช่วยเหลือโดยสมัครใจโดยประชาชน ต่อโครงการใดโครงการหนึ่งของโครงการสาธารณะต่าง ๆ ที่คาดว่าจะส่งผลต่อการพัฒนาชาติ แต่ไม่ได้หวังว่าจะให้ประชาชนเปลี่ยนแปลงโครงการ หรือวิจารณ์เนื้อหาของโครงการ

2. การให้ประชาชนในชนบทรู้สึกตื่นตัว เพื่อที่จะรับทราบถึงการรับความช่วยเหลือและตอบสนองต่อโครงการพัฒนา ขณะเดียวกันก็สนับสนุนความคิดริเริ่มของคน ในท้องถิ่น

3. การให้ประชาชนเข้ามาเกี่ยวข้องในกระบวนการตัดสินใจกระบวนการดำเนินโครง การและร่วมรับผลประโยชน์จากโครงการพัฒนา นอกจากนี้ยังเกี่ยวข้องกับ ความพยายามที่จะประเมินผลโครงการนั้น ๆ ด้วย

4. การที่ประชาชนมีทั้งสิทธิและหน้าที่ในการเข้าร่วมในการแก้ปัญหาของสุขภาพของตนเอง มีความรับผิดชอบมากขึ้นที่จะสำรวจตรวจสอบความจำเป็น เรื่องสุขภาพอนามัย การระดม ทรัพยากรท้องถิ่น และเสนอแนะทางแก้ไขใหม่ ๆ

5. จะต้องเป็นกระบวนการดำเนินงานอย่างแข็งขัน ซึ่งหมายถึง ว่าบุคคลหรือกลุ่มที่มีส่วนร่วมนั้นได้จะต้องเป็นผู้ที่มีความคิดริเริ่ม และได้มุ่งใช้ความพยายาม ตลอดจนความเป็นตัวของตัวเองที่จะดำเนินการตามความคิดริเริ่มนั้น

6. ความพยายามโดยได้มาซึ่งกระบวนการจัดการที่จะเพิ่มความสามารถในการจัดการทรัพยากรและควบคุมระเบียบในสถาบันต่าง ๆ ในสภาพสังคมนั้นๆ โดยที่กลุ่มที่ดำเนินงานหรือกลุ่มที่มีความเคลื่อนไหวที่จะดำเนินการนี้ จะต้องไม่ถูกควบคุมโดยทรัพยากรและระเบียบต่าง ๆ

สุวรรณี คงทอง(2536) สรุป การมีส่วนร่วมของประชาชน หมายถึง การที่ปัจเจกบุคคล กลุ่มคน หรือองค์กรประชาชน ได้ร่วมกันคิดแก้ไขปัญหาการดำเนินการและกิจกรรมในชุมชนโดยร่วมวางแผนโครงการ ร่วมปฏิบัติงานในลักษณะของการเสียสละแรงงาน บริจาคเงิน วัสดุสิ่งของร่วมแบ่งปันผลประโยชน์และร่วมติดตามผลงานด้วยความสมัครใจเพื่อพัฒนาทรัพยากรสิ่งแวดล้อมหรือชุมชน ให้บรรลุตามเป้าหมายที่กำหนดไว้

วรรณพร วณิชชานุกร (2540) ได้กล่าวว่า การกำหนดให้ชุมชนในท้องถิ่นมีส่วนร่วมในการพัฒนานั้น นับว่าเป็นโอกาสในการคืนอำนาจ การจัดการทรัพยากรให้กับผู้เป็นเจ้าของ ดังนั้น คนในท้องถิ่น จึงควรได้เข้ามามีส่วนร่วมในการวางแผนตัดสินใจ นับตั้งแต่การท่องเที่ยวควรจะเป็น ไปในลักษณะใดปริมาณของนักท่องเที่ยวที่ชุมชนต้องการ การกำหนดอัตราการขยายตัวที่สม่ำเสมอ ตลอดจน มีหน้าที่ควบคุมดูแลคุณภาพของสิ่งแวดล้อม และทรัพยากรให้อยู่ในสภาพที่ดีอยู่เสมอผลตอบแทนของชุมชนในท้องถิ่น เกิดจากการตกลงร่วมกันของแต่ละแห่งว่าควรเป็นรูปแบบใด

บุญเลิศ จิตตั้งวัฒนา(2542) ได้ให้ความหมายว่า การมีส่วนร่วมของชุมชนนั้น ต้องมาจากความสมัครใจของชุมชน โดยเฉพาะการสมัครใจในการต้อนรับนักท่องเที่ยว เพราะการท่องเที่ยว ที่เข้ามาในชุมชน จะมีส่วนสร้างผลกระทบทั้งทางบวกหรือลบ ดังนั้น จะเป็นผลดีอย่างยิ่งหากชุมชนมีการประเมินศักยภาพการท่องเที่ยว ว่ามีอุปทานทางการท่องเที่ยวเป็นเช่นไร

สมควร สุรภพพิศิษฐ์ (2542) ได้สรุปลักษณะและขั้นตอนการมีส่วนร่วม ได้แก่ การร่วมประชุมวางแผนดำเนินการ โดยการแสดงความคิดเห็นและให้ข้อเสนอแนะ การร่วมดำเนินงานตามแผนงานที่กำหนดไว้ โดยการเสียสละกำลังแรงงาน วัสดุ บริจาคเงิน หรือทรัพยากรใด ๆ ที่มีอยู่ในชุมชน การร่วมในการแบ่งปันผลประโยชน์ คือ การเข้าร่วมในการใช้ประโยชน์ และการร่วมในการติดตามผลงาน

อาคม อาจแสง (2546, อ้างถึงใน พชระ พิพัฒนโยธะพงศ์) กล่าวเกี่ยวกับ การมีส่วนร่วมของประชาชนว่า การมีส่วนร่วมของประชาชน ในกิจกรรมการพัฒนาต่าง ๆ เช่น กิจกรรมทางการเมือง เศรษฐกิจและสังคม เกิดขึ้นได้ในหลายลักษณะ หลายรูปแบบ หลายวิธีการ แตกต่างกันไปตามวัตถุประสงค์ ทำให้นิยามและความหมายของการมีส่วนร่วมแตกต่างกันไปบ้าง โดยมีผู้ให้ความหมายที่หลากหลาย มีความแตกต่างกันไปตามความเข้าใจ ประสบการณ์ของแต่ละบุคคล และองค์การสหประชาชาติ กล่าวว่า การนิยามความหมายของการมีส่วนร่วมของประชาชน ควรจะมีลักษณะจำกัด เฉพาะในระบบการเมือง เศรษฐกิจและสังคมหนึ่ง ๆ เท่านั้น อย่างไรก็ดี กลุ่มผู้เชี่ยวชาญ ดังกล่าว ได้ขยายความมีส่วนร่วมของประชาชน ครอบคลุมประเด็น ดังนี้

1. การมีส่วนร่วมของประชาชนครอบคลุมการสร้างโอกาส ที่เอื้อให้สมาชิกทุกคนของชุมชนและสังคมได้ร่วมกิจกรรมซึ่งนำไปสู่ และ มีอิทธิพลต่อกระบวนการพัฒนาและเอื้อให้ได้รับประโยชน์จากการพัฒนาโดยเท่าเทียมกัน

2. การมีส่วนร่วมในการเข้ามาเกี่ยวข้องโดยสมัครใจและเป็นประชาธิปไตย เอื้อให้เกิดความพยายามในการพัฒนาการแบ่ง จัดสรรผลประโยชน์ จากการพัฒนาโดยเท่าเทียมกัน และ การตัดสินใจเพื่อกำหนดเป้าหมาย กำหนดนโยบาย การวางแผนและการดำเนินการโครงการพัฒนาทางเศรษฐกิจและสังคม

3. การมีส่วนร่วมของประชาชนในการตัดสินใจ ไม่ว่าระดับท้องถิ่น ภูมิภาคและระดับชาติ จะช่วยก่อให้เกิดความเชื่อมโยงระหว่างสิ่งที่ประชาชนลงทุน ลงแรงกับประโยชน์ที่ดิน

4. ลักษณะของการมีส่วนร่วมของประชาชน อาจผิดแผกแตกต่างกันไป ตามสภาพเศรษฐกิจของประเทศ นโยบายและโครงสร้างการบริหาร รวมทั้งลักษณะเศรษฐกิจ และสังคม ของประชากร การมีส่วนร่วมของประชาชนมิได้เป็นเพียงเทคนิควิธีการ แต่เป็นปัจจัยสำคัญในการประกันให้เกิดกระบวนการพัฒนาให้มุ่งเอื้อประโยชน์ต่อประชาชน

* + 1. **แนวคิดการมีส่วนร่วม**

พีรธร บุณยรัตพันธุ์ และคณะ ( 2552) ได้ กล่าวถึงแนวคิดการมีส่วนร่วมของชุมชนและประชาชน ไว้ 5 ประเด็น ดังนี้

1. การสร้างคุณค่าให้กับผู้มีส่วนได้เสีย และผู้ที่เกี่ยวข้อง

2. โดยเปลี่ยนแปลงจากการใช้อำนาจครอบ มาใช้อำนาจร่วมกัน

3. ในการตัดสินใจ หรือดำเนินกิจการ หรือกิจกรรมต่าง ๆ

4. เพื่อแสวงหาทางออก หรือขับเคลื่อนการณ์เหล่านั้นด้วยกัน

5. ในลักษณะของภาคี หรือรู้สึกเป็นเจ้าของร่วม

และได้กล่าวถึง ความคาดหวังจากการมีส่วนร่วมของชุมชนและประชาชน ไว้ดังนี้

1) ประชาชนและชุมชนเป็นอิสระ ลดการพึ่งพิงและสามารถดูแลตนเองได้ 2) ประชาชนและชุมชนมีโอกาสที่จะได้ใช้และพัฒนาความสามารถของตนเอง 3) เป็นการระดมทรัพยากรที่ต่างคนต่างถือครองมาใช้ให้เกิดประโยชน์สูงสุด 4) สร้างความรู้สึกเป็นเจ้าของ ทำให้การพัฒนามีความมั่นคงถาวรและต่อเนื่อง 5) สร้างความรับผิดชอบ และแสดงถึงอำนาจในการตัดสินใจเลือกที่มีอยู่ในตนเอง 6) เป็นการเสริมสร้างความเข้มแข็งให้ชุมชนและประชาชน

**2.6.3 องค์ประกอบของการมีส่วนร่วม**

องค์ประกอบที่สำคัญของการมีส่วนร่วมของชุมชน และประชาชน มี 4 องค์ประกอบที่สำคัญ ดังนี้

1. มีวัตถุประสงค์ที่ชัดเจน คือ สิ่งที่ต้องการจากการมีส่วนร่วมคืออะไร

2. มีกลุ่มเป้าหมายที่แน่นอน คือ ผู้ที่ต้องเข้ามามีส่วนร่วมคือใคร

3. มีรูปแบบกิจกรรมที่ครอบคลุม คือ จะดำเนินการให้เกิดการมีส่วนร่วมด้วยวิธีการอย่างไร

4. มีความจำเป็นที่เด่นชัด คือ เหตุผลความจำเป็นที่ต้องอาศัยการมีส่วนร่วมคืออะไร

**2.6.4 รูปแบบของการมีส่วนร่วม**

พีรธร บุณยรัตพันธุ์ และคณะ (2552) ได้เสนอรูปแบบของการมีส่วนร่วมของชุมชนและประชาชน ไว้ 3 รูปแบบ คือ

1. การมีส่วนร่วมแบบเป็นไปเอง เกิดจากการรวมตัวกันโดยสมัครใจ หรืรวมกลุ่มกันเอง โดยไม่ได้รับการสนับสนุนจากภายนอก

2. การมีส่วนร่วมแบบชักนำ เกิดจากการที่ผู้มีอำนาจชี้นำ หรือสนับสนุน ผลักดันให้ผู้เกี่ยวข้องเข้ามามีโอกาส และบทบาท

3. การมีส่วนร่วมแบบบังคับ เกิดจาการที่ผู้มีอำนาจจัดการ และดึงผู้มีส่วนเกี่ยวข้องเข้ามาจัดวาง และแสดงบทบาทอย่างไม่เต็มใจ

พชระ พิพัฒนโยธะพงศ์ (2547) ได้สรุปว่า รูปแบบการมีส่วนร่วมดำเนินอยู่โดยทั่วไปสรุปได้เป็น 3 รูปแบบ คือ

1. การรับรู้ข่าวสาร (Public Information) การมีส่วนร่วมแบบนี้ ประชาชน บุคคลหรือหน่วยงานที่เกี่ยวข้องจะได้รับการแจ้งให้ทราบถึงรายละเอียดของโครงการ ที่จะดำเนินการ รวมทั้งผลกระทบที่คาดว่าจะเกิดขึ้น ทั้งนี้ การได้รับแจ้งข่าวสารดังกล่าวจะต้องเป็นการแจ้งก่อนที่จะมีการตัดสินใจดำเนินโครงการ

2. การปรึกษาหารือ (Public Consolation) เป็นรูปแบบการมีส่วนร่วม ที่มีการหารือระหว่างผู้ดำเนินการโครงการกับประชาชนที่เกี่ยวข้อง เพื่อที่จะรับฟังความคิดเห็น และตรวจสอบข้อมูลเพิ่มเติม หรือประกอบการจัดทำรายงาน การศึกษาผลกระทบสิ่งแวดล้อม นอกจากนี้ การปรึกษาหารือ ยังเป็นอีกช่องทางหนึ่งในการกระจายข้อมูลข่าวสารไปยังประชาชนทั่วไป และหน่วยงานที่เกี่ยวข้อง เพื่อให้เกิดความเข้าใจในโครงการและกิจกรรมมากขึ้น และเพื่อให้มีการให้ข้อเสนอและทางเลือกในการตัดสินใจ

3. การประชุมรับฟังความคิดเห็น (Public Meeting) การประชุมรับฟังความคิดเห็นมีวัตถุประสงค์เพื่อให้ประชาชน และทุกฝ่ายที่เกี่ยวข้องกับโครงการหรือกิจกรรม และผู้มีอำนาจตัดสินใจ ในการทำโครงการหรือกิจกรรมนั้น ได้ใช้เวทีสาธารณะในการทำความเข้าใจ และค้นหาเหตุผลที่จะดำเนินโครงการหรือกิจกรรมในพื้นที่นั้นหรือไม่ การประชุมรับฟังความคิดเห็นมีหลายรูปแบบ รูปแบบที่พบเห็นบ่อยได้แก่

3.1 การประชุมในระดับชุมชน (Community Meeting) การประชุมลักษณะนี้จะ ต้องจัดขึ้นในชุมชนที่ได้รับผลกระทบจากโครงการ โดยเจ้าของโครงการหรือกิจกรรม จะต้องส่งตัวแทนเข้าร่วม เพื่ออธิบายในที่ประชุมทราบถึงลักษณะโครงการและผลกระทบที่คาดว่าจะเกิดขึ้นและตอบข้อซักถาม

3.2 การประชุมรับฟังความคิดเป็นในเชิงวิชาการ (Technical Hearing) สำหรับโครงการที่มีข้อโต้แย้งในเชิงวิชาการ จำเป็นต้องมีการประชุมรับฟังความคิดเห็นในเชิงวิชาการโดยเชิญผู้เชี่ยวชาญเฉพาะสาขาจากภายนอกเข้ามาช่วยอธิบายซักถาม และให้ความเห็นต่อโครงการ ผลการประชุมจะต้องนำเสนอต่อสาธารณะและผู้เข้าร่วมประชุมต้องได้รับทราบผลดังกล่าวด้วย

3.3 การประชาพิจารณ์ (Public Hearing) เป็นการประชุมที่มีขั้นตอนการดำเนินการที่ชัดเจนมากขึ้นเป็นเวทีในการเสนอข้อมูลอย่างเปิดเผยไม่มีการปิดบังทั้งฝ่ายเจ้าของโครงการและฝ่าย มีส่วนได้ส่วนเสีย การประชุม และคณะกรรมการจัดการประชุมจะต้องมีองค์ประกอบของ ผู้เข้าร่วมที่เป็นที่ยอมรับ มีหลักเกณฑ์และประเด็นในการพิจารณาที่ชัดเจน และแจ้งให้ทุกฝ่ายทราบทั่วกัน

3.4 การร่วมในการตัดสินใจ (Decision Marking) เป็นเป้าหมายสูงสุดของการมีส่วนร่วมของประชาชนซึ่งในทางปฏิบัติที่จะให้ประชาชนเป็นผู้ตัดสินใจ ประชาชนมีบทบาทชี้นำการตัดสินใจได้เพียงใดนั้น ขึ้นอยู่กับองค์ประกอบของคณะกรรมการนั้น ๆ ว่าจะมีการวางน้ำหนักของประชาชนไว้เพียงใด

ซึ่งเงื่อนไขการมีส่วนร่วมนั้น พีรธร บุณยรัตพันธุ์ (2552) ได้ให้ข้อคิดเห็นว่าควรประกอบด้วยเงื่อนไข 4 เงื่อนไข คือ 1) ต้องมีอิสรภาพที่จะมีส่วนร่วม (Freedom to Participation) 2) ต้องสามารถที่จะมีส่วนร่วม (Ability to Participation) 3) ต้องเต็มใจที่จะมีส่วนร่วม (Willingness to Participation) 4) ต้องอยู่บนพื้นฐานความเสมอภาค (Fairness to Participation)

**2.6.5 ระดับของการมีส่วนร่วม**

พีรธร บุณยรัตพันธุ์ (2552) ได้กล่าวถึงระดับ การมีส่วนร่วมของประชนชนสามารถแบ่งออกได้เป็น 5 ระดับ เรียงจากระดับการมีส่วนร่วมน้อยไปหาระดับมาก คือ 1) ระดับการให้ข้อมูลข่าวสาร (To Inform) 2) ระดับการให้คำปรึกษาหารือ (To Consult) 3) ระดับการเข้าไปเกี่ยวข้อง (To Involve) 4) ระดับการร่วมมือ (To Collaborate) 5) ระดับการมอบอำนาจ (To Empower)

สมชาย สนั่นเมือง (2541, น. 25 - 33) ได้กล่าวถึงทิศทางและแนวทาง ในการมีส่วนร่วมของชุมชนนั้น จะต้องมีการร่วมมือในการพัฒนาชุมชนอย่างยั่งยืน ให้มีความสมบูรณ์ครบถ้วน ประกอบด้วย 4 ระดับ คือ 1) ระดับนโยบาย คือ จะต้องมีการหาทางให้สมาชิกในชุมชนทุกชุมชน

ทุกคน ทุกระดับ ได้รับทราบนโยบาย 2) ระดับแผนงานโครงการจะต้องหาทางให้ชุมชน เข้าใจแผนงานโครงการในการพัฒนาชุมชนอย่างชัดเจน 3) ระดับปฏิบัติ ให้สมาชิกชุมชนกลุ่มต่าง ๆ ทุกชุมชน ในเขตพื้นที่ศึกษาแผนปฏิบัติ แนวทางและวิธีการปฏิบัติให้เข้าใจ จนสามารถให้ความร่วมมือร่วมมือ และปฏิบัติได้อย่างถูกต้อง มีการให้คำแนะนำอย่างใกล้ชิดทุกขั้นตอนของการปฏิบัติ จนกว่าจะมั่นใจได้ว่า สมาชิกชุมชนทุกชุมชน ทุกคน ทุกระดับ ดำเนินการไปถูกทิศทางแล้ว 4) มีการติดตามผล และให้การแนะนำอย่างต่อเนื่อง

**2.6.6 ลักษณะของการมีส่วนร่วม**

ปรัชญา เวสารัชช์ (2528, น. 87) ได้กล่าวถึง ลักษณะของการมีส่วนร่วมของประชาชนประกอบด้วย การมีส่วนร่วมแสดงความคิดเห็น ร่วมสละทรัพยากร วัสดุ ร่วมสละแรงกายและร่วมกันสละเวลาและ ปกรณ์ ปรียากร (2530, น. 210) ได้แบ่งลักษณะของการมีส่วนร่วม ในการพัฒนาประชาชนกระทำได้ 4 ลักษณะ คือ

1. ประชาชนในชุมชนเป็นผู้มีบทบาทสำคัญในการกำหนดว่าอะไรคือความจำเป็นขั้นพื้นฐานของชุมชน

2. ประชาชนเป็นผู้ระดมทรัพยากรต่างๆ เพื่อสนองตอบความจำเป็นขั้นพื้นฐาน

3. ประชาชนเป็นผู้มีบทบาทในการปรับปรุงวิธีการกระจายสินค้าและการบริการให้สมบูรณ์ขึ้น

4. ประชาชนเป็นผู้ได้รับความพึงพอใจ และเกิดแรงจูงใจที่จะสร้างกระบวนการพัฒนาอย่างต่อเนื่อง

เนตินา โพธินพงศา (2541) ได้สรุปลักษณะของการมีส่วนร่วม ซึ่งจะเน้นหนักด้านการมีส่วนร่วมในการตัดสินใจไว้ ดังนี้

1. การมีส่วนร่วมอย่างเป็นทางการและไม่เป็นทางการ (Formal Informal Participation)

1.1 การมีส่วนร่วมอย่างเป็นทางการ (Formal participation) เป็นการมีส่วนร่วมที่ถูกต้องตามระบบขององค์การ เป็นการมีส่วนร่วมที่เป็นไปตามการจัดผังการบังคับบัญชาขององค์การ ซึ่งเท่ากับการมีส่วนร่วมตามหน้าที่มีอิทธิพลต่อการเข้าร่วมตามขอบเขต ที่องค์การได้วางนโยบายไว้

1.2 การมีส่วนร่วมอย่างไม่เป็นทางการ (Informal participation) เป็นการมีส่วนร่วมที่เกิดขึ้นอย่างไม่มีโครงสร้าง เป็นการร่วมตกลงกันระหว่างสมาชิกกลุ่ม ระหว่างพนักงานหรือการแลกเปลี่นความคิดเห็นของหัวหน้างานและลูกน้อง ที่เป็นการแลกเปลี่ยนความคิดเห็นในบรรยากาศของความเป็นส่วนตัว มากกว่าลักษณะการมีส่วนร่วมอย่างเป็นทางการ

2. การมีส่วนร่วมทางตรงและทางอ้อม (Direct and Indirect Participation)

2.1 การมีส่วนร่วมทางตรง (Direct Participation) เป็นการเกี่ยวข้องกันโดยตรงที่สมาชิก หรือพนักงานในองค์การ ได้มีส่วนร่วมโดยตรงแบบทันที พนักงานแต่ละคนมีสิทธิ และโอกาสเท่าเทียมกันในการแสดงการเกี่ยวข้อง

2.2 การมีส่วนร่วมทางอ้อม (Indirect Participation) เป็นการมีส่วนร่วมของพนักงาน โดยผ่านทางตัวแทนพนักงาน

**2.6.7 ขั้นตอนการมีส่วนร่วมของชุมชน**

พีรธร บุณยรัตพันธุ์ (2554) ได้สรุปถึง ขั้นตอนการมีส่วนร่วมของชุมชนมี 3 ขั้นตอนหลัก ๆ คือ ขั้นตอน 1) การร่วม คิด (P-Plan)หมายถึง การร่วมคิดวิเคราะห์ ร่วมคิด ร่วมวางแผน และร่วมคิดตัดสินใจ 2) ขั้นตอนการร่วม ทำ (D-Do) หมายถึง การร่วมลงทรัพยากร ร่วมดำเนินการ และร่วมรับ ผลการดำเนินงาน 3) ขั้นตอนการร่วมทวน (C-Check and A-Act) หมายถึง ร่วมแลกเปลี่ยนเรียนรู้ ร่วมติดตามประเมินผล และร่วมธำรงรักษาให้ยั่งยืน

สรุปได้ว่า การมีส่วนร่วมของชุมชน ผู้วิจัยขอสรุปความหมายของการมีส่วนร่วมว่า เป็นความร่วมมือของประชาชน บุคคล หรือกลุ่มคนและผู้นำชุมชน ในการคิดวิเคราะห์ปัญหาวางแผน เพื่อการตัดสินใจ และร่วมกันวางแผนปฏิบัติ ตลอดจนร่วมประเมินผลร่วมรับผิดชอบ และแบ่งปันผลประโยชน์ในการดำเนินงานของกลุ่มสมาชิกโดยความสมัครใจ

**2.7 เทคนิคการ SWOT Analysis**

**2.7.1 ความหมายของ SWOT Analysis**

นันทิยา หุตานุวัตร และ ณรงค์ หุตานุวัตร (2545) ได้ให้ความหมายของ SWOT เป็นคำย่อมาจากคำว่า Strengths, Weaknesses, Opportunities, and Threats ดังนี้

S = Strengths คือ จุดแข็งหมายถึง ความสามารถและสถานการณ์ภายในองค์กรที่ เป็นบวก ซึ่งองค์กรนำมาใช้เป็นประโยชน์ในการทำงานเพื่อบรรลุวัตถุประสงค์ หรือหมายถึง การดำเนินงานภายในที่องค์กรทำได้ดี

W = Weaknesses คือ จุดอ่อน หมายถึง สถานการณ์ภายในองค์กรที่เป็นลบและด้อยความสามารถ ซึ่งองค์กรไม่สามารถนำมาใช้เป็นประโยชน์ในการทำงาน เพื่อบรรลุวัตถุประสงค์ หรือ หมายถึง การดำเนินงานภายในที่องค์กรทำได้ไม่ดี

O = Opportunities คือ โอกาส หมายถึง ปัจจัยและสถานการณ์ภายนอกที่เอื้ออำนวยให้การทำงานขององค์กรบรรลุวัตถุประสงค์หรือ หมายถึง สภาพแวดล้อมภายนอก ที่เป็นประโยชน์ ต่อการดำเนินการขององค์กร

T = Threats คือ อุปสรรค หมายถึง ปัจจัย และสถานการณ์ภายนอกที่ขัดขวางการทำงานขององค์กรไม่ให้บรรลุวัตถุประสงค์ หรือหมายถึงสภาพแวดล้อมภายนอกที่เป็นปัญหาต่อองค์กรบางครั้ง การจำแนกโอกาสและอุปสรรคเป็นสิ่งที่ทำได้ยาก เพราะทั้งสองสิ่งนี้สามารถเปลี่ยนแปลงไป ซึ่งการเปลี่ยนแปลงอาจทำให้สถานการณ์ที่เคยเป็นโอกาส กลับกลายเป็น อุปสรรคได้ และในทางกลับกัน อุปสรรคอาจกลับกลายเป็นโอกาสได้เช่นกัน ด้วยเหตุนี้องค์กร มีความจำเป็นอย่างยิ่งที่จะต้องปรับเปลี่ยนกลยุทธ์ของตนให้ทันต่อการเปลี่ยนแปลงของสถานการณ์แวดล้อม

กันทิมา จินโต (2550, น. 43) ได้ให้ความหมายของ SWOT ไว้ว่า “Strengths - จุดแข็งหรือข้อได้เปรียบ Weaknesses - จุดอ่อนหรือข้อเสียเปรียบ Opportunities - โอกาสที่จะดำเนินการได้ และ Threats - อุปสรรค ข้อจำกัด หรือปัจจัยที่คุกคามการดำเนินงานขององค์การ”

สรุป ความหมายของการวิเคราะห์ (SWOT Analysis) เป็นเครื่องมือที่ใช้ในการประเมิน สถานการณ์ สำหรับองค์กรหรือโครงการที่ช่วยให้[ผู้บริหาร](http://th.wikipedia.org/wiki/%E0%B8%9C%E0%B8%B9%E0%B9%89%E0%B8%9A%E0%B8%A3%E0%B8%B4%E0%B8%AB%E0%B8%B2%E0%B8%A3) กำหนดจุดแข็งและจุดอ่อนจากสภาพแวดล้อมภายใน โอกาสและอุปสรรคจากสภาพแวดล้อมภายนอก ตลอดจนผลกระทบ จากปัจจัยต่าง ๆ ต่อการทำงานของ[องค์กร](http://th.wikipedia.org/wiki/%E0%B8%AD%E0%B8%87%E0%B8%84%E0%B9%8C%E0%B8%81%E0%B8%A3) (วิกิพีเดีย สารานุกรมเสรี, 2553) สอดคล้องกับ สมคิด บางโม (2552, น. 351) กล่าวว่า การวิเคราะห์ (SWOT Analysis) เป็นเครื่องมือ ในการวิเคราะห์สถานการณ์ เพื่อให้ผู้บริหารรู้จุดแข็ง จุดอ่อน โอกาสและอุปสรรค์ขององค์กร ซึ่งจะช่วยให้ทราบว่าองค์กรได้เดินทางมาถูกทิศและไม่หลงทาง นอกจากนี้ยังบอกได้ว่าองค์กรมีแรงขับไปยังเป้าหมายได้ดีหรือไม่ มั่นใจได้อย่างไรว่าระบบการทำงานในองค์กร ยังมีประสิทธิภาพอยู่ มีจุดอ่อนที่จะต้องปรับปรุงอย่างไร ซึ่งการวิเคราะห์สภาวะแวดล้อม (SWOT Analysis) มีปัจจัยที่ควรนำมาพิจารณา 2 ส่วน ดังนี้ (ณรงค์วิทย์ แสนทอง, 2551, น. 22-23)

1. ปัจจัยภายใน (Internal Environment Analysis) ได้แก่

1.1 S มาจาก Strengths หมายถึง จุดเด่นหรือจุดแข็ง ซึ่งเป็นผลมาจากปัจจัยภายในเป็น ข้อดี ที่เกิดจากสภาพแวดล้อมภายในองค์กร เช่น จุดแข็ง ด้านส่วนประสม จุดแข็ง ด้าน[การเงิน](http://th.wikipedia.org/wiki/%E0%B8%81%E0%B8%B2%E0%B8%A3%E0%B9%80%E0%B8%87%E0%B8%B4%E0%B8%99) จุดแข็ง ด้าน[การผลิต](http://th.wikipedia.org/w/index.php?title=%E0%B8%81%E0%B8%B2%E0%B8%A3%E0%B8%9C%E0%B8%A5%E0%B8%B4%E0%B8%95&action=edit&redlink=1) จุดแข็งด้าน[ทรัพยากรบุคคล](http://th.wikipedia.org/w/index.php?title=%E0%B8%97%E0%B8%A3%E0%B8%B1%E0%B8%9E%E0%B8%A2%E0%B8%B2%E0%B8%81%E0%B8%A3%E0%B8%9A%E0%B8%B8%E0%B8%84%E0%B8%84%E0%B8%A5&action=edit&redlink=1) องค์กรจะต้องใช้ประโยชน์จากจุดแข็งใน การกำหนดกลยุทธ์

1.2 W มาจากWeaknesses หมายถึง จุดด้อยหรือจุดอ่อน ซึ่งเป็นผลมาจากปัจจัย ภายใน เป็นปัญหา หรือข้อบกพร่องที่เกิดจากสภาพแวดล้อมภายในต่าง ๆ ขององค์กร ซึ่งองค์กรจะต้องหาวิธีในการแก้ปัญหานั้น

2. ปัจจัยภายนอก (External Environment Analysis) ได้แก่

2.1 O มาจาก Opportunities หมายถึง [โอกาส](http://th.wikipedia.org/w/index.php?title=%E0%B9%82%E0%B8%AD%E0%B8%81%E0%B8%B2%E0%B8%AA&action=edit&redlink=1) เป็นผลจากการที่สภาพ แวดล้อมภายนอกขององค์กร เอื้อประโยชน์หรือส่งเสริมการดำเนินงานขององค์กร โอกาสแตกต่างจาก จุดแข็งตรงที่ โอกาสนั้นเป็นผลมาจากสภาพแวดล้อมภายนอก แต่จุดแข็งนั้นเป็นผลมาจากสภาพแวดล้อมภายใน ผู้บริหารที่ดีจะต้องเสาะแสวงหาโอกาสอยู่เสมอ และใช้ประโยชน์จากโอกาสนั้น

2.2T มาจาก Threats หมายถึง [อุปสรรค](http://th.wikipedia.org/wiki/%E0%B8%AD%E0%B8%B8%E0%B8%9B%E0%B8%AA%E0%B8%A3%E0%B8%A3%E0%B8%84)เป็นข้อจำกัดที่เกิดจากสภาพแวดล้อมภายนอก ซึ่งการบริหารจำเป็นต้องปรับกลยุทธ์ให้สอดคล้อง และพยายามขจัดอุปสรรคต่าง ๆ ที่เกิดขึ้นให้ได้จริงสามารถแสดงรายละเอียดดังภาพที่ 2.4

SWOT Analysis Framework

|  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- |
| |  |  | | --- | --- | | Environmental Scan | | | / | \ | | Internal Analysis | External Analysis | | / \ | / \ | | Strengths Weaknesses | Opportunities Threats | | | | | | SWOT Matrix | | |

***ภาพที่ 2.4*** กรอบแนวคิดการวิเคราะห์สภาวะแวดล้อม (SWOT Analysis)

**2.7.2 กรอบการวิเคราะห์ SWOT**

ในการวิเคราะห์ SWOT การกำหนดเรื่อง หัวข้อ หรือประเด็น (Area) เป็นสิ่งสำคัญที่จะต้องคำนึงถึง เพราะว่า การกำหนดประเด็นทำให้การวิเคราะห์ และประเมินจุดอ่อน จุดแข็ง โอกาส และอุปสรรคได้ถูกต้อง โดยเฉพาะการกำหนดประเด็นหลัก (Key Area) ได้ถูกต้อง จะทำให้การวิเคราะห์ถูกต้องยิ่งขึ้น

การกำหนดกรอบการวิเคราะห์ SWOT ใด ๆ ขึ้นอยู่กับลักษณะธุรกิจและธรรมชาติขององค์กรนั้น ๆ ในวงการธุรกิจเอกชน มีการคิดค้นกรอบการวิเคราะห์ SWOT ที่มีความหลากหลายรูปแบบ เช่น MacMillan (1953) เสนอ 5 ประเด็น สำหรับกรอบการวิเคราะห์ SWOT คือ 1) เอกลักษณ์

ขององค์กร 2) ขอบเขตปัจจุบันของธุรกิจ 3) แนวโน้มสภาพแวดล้อมที่จะเป็นโอกาสและอุปสรรค

4) โครงสร้างของธุรกิจ และ 5) รูปแบบการเติบโตที่คาดหวัง

Goodstein et al. (1993) เสนอ 5 ประเด็นที่ต้องวิเคราะห์ คือ 1) ความสำเร็จของแต่ ละประเภทธุรกิจขององค์กรและทรัพยากรขององค์กรที่ยังไม่ถูกใช้ 2) ระบบติดตามประเมินผลสำหรับธุรกิจแต่ละประเภท 3) กลยุทธ์ขององค์กร ในแง่ความคิดริเริ่ม การเผชิญกับความเสี่ยง และการขับเคี่ยวทางการแข่งขัน 4) โครงสร้างและระบบการบริหารขององค์กร ที่เอื้ออำนวยต่อ การปฏิบัติแผนกลยุทธ์ให้บรรลุเป้าหมายและ 5) วัฒนธรรมองค์กรและวิธีการทำธุรกิจ

Piercy and Giles(1998) เสนอ 4 ประเด็น คือ 1) ความเฉพาะเจาะจงของตลาด ผลิตภัณฑ์ 2) ความเฉพาะเจาะจงของกลุ่มลูกค้า 3) นโยบายราคาในตลาดที่เกี่ยวข้อง และ 4) การสื่อสารทางการตลาดสำหรับลูกค้าที่แตกต่างกัน และ Edwards (1994) เสนอปัจจัยภายนอก 9 ประการ คือ การเมือง เศรษฐกิจ นิเวศวิทยา การแข่งขัน กฎหมาย โครงสร้างพื้นฐาน สังคม เทคโนโลยีและประชากร

**2.4.3 ความสำคัญของการประเมินสภาพแวดล้อมภายในองค์กร**

สุพานี สฤษฎ์วานิช (2553, น. 50) ได้เสนอประเด็น การประเมินสภาพแวดล้อมภายในองค์กรจะเป็นการประเมินปัจจัยต่าง ๆ ที่อยู่ภายใต้การควบคุมขององค์กร เช่น ทรัพยากรทางการ เงิน เครื่องจักร อาคาร สถานที่ บุคลากร และ การดำเนินการต่าง ๆภายในองค์กรทุก ๆ ด้าน

ธนวรรธ ตั้งสินทรัพย์ศิริ (2547, น. 155) กล่าวว่าแหล่งที่มาเบื้องต้นของข้อมูล เพื่อการประเมินสภาพแวดล้อมภายในมาจากระบบสารสนเทศเพื่อการจัดการ (Management Information System : MIS) ที่มีอยู่ในองค์กร ได้แก่ ระบบข้อมูลเพื่อการบริหารที่ครอบคลุมทุกด้าน ทั้งในด้านโครงสร้าง ระบบ ระเบียบ วิธีปฏิบัติงาน บรรยากาศในการทำงานและทรัพยากรในการบริหาร (คน เงิน วัสดุ การจัดการ รวมถึงการพิจารณาผลการดำเนินงานที่ผ่านมาขององค์กร) เพื่อที่จะเข้าใจสถานการณ์และผลกลยุทธ์ก่อนหน้านี้ ด้วยจุดแข็งขององค์กร(S-Strengths)เป็นการวิเคราะห์ปัจจัยภายในจากมุมมองของผู้ที่อยู่ภายในองค์กรนั้นเอง ว่าปัจจัยใดภายในองค์กรที่เป็นข้อได้เปรียบ หรือจุดเด่นขององค์กรที่องค์กรควรนำมาใช้ ในการพัฒนาองค์กรได้และควรดำรงไว้ เพื่อการเสริมสร้างความเข็มแข็งขององค์กร จุดอ่อนขององค์กร (Weaknesses) เป็นการวิเคราะห์ปัจจัยภายใน จากมุมมองของผู้ที่อยู่ภายในองค์กรนั้น ๆ เองว่า ปัจจัยภายในองค์กรที่เป็นจุดด้อย ข้อเสียเปรียบขององค์กรที่ควรปรับปรุงให้ดีขึ้นหรือขจัดให้หมดไป(ชูเพ็ญ วิบุลสันติ, 2547) โดยณัฏฐพันธ์ เขจรนันท์ (2552, น. 97) ได้ให้ทรรศนะว่า การประเมินสภาพแวดล้อมภายใน จะช่วยให้เกิดการใช้ทรัพยากรที่คุ้มค่า สร้างความได้เปรียบในการดำเนินกิจกรรม โครงการ และเป็นปัจจัยที่สำคัญ ในการสร้างคุณค่าให้เกิดขึ้นกับลูกค้า (Customer Value) ดังนั้น ผู้บริหารจึงควรให้ความสำคัญกับการพิจารณาปัจจัย และทรัพยากรต่าง ๆ ขององค์กรซึ่งจะเป็นข้อมูลพื้นฐานที่สำคัญในการกำหนดทิศทางและกลยุทธ์ขององค์กรที่มีประสิทธิภาพ (ณัฏฐพันธ์ เขจรนันท์ และ ฉัตยาพร เสมอใจ, 2547, น. 90)

**2.7.4 การวิเคราะห์สภาพแวดล้อมภายใน**

การวิเคราะห์สภาพแวดล้อมภายใน จะต้องมีการระดมความคิด วิเคราะห์ปัจจัยต่าง ๆ ซึ่งมีผู้นำเสนอรูปแบบหรือ Model ซึ่งผู้วิจัย ขอยกตัวอย่างรูปแบบที่ใช้ในการวิเคราะห์สภาพแวดล้อม ภายใน มาจำนวน 3 รูปแบบ คือ 1) PRIMO-F analysis 2) 4 P Z 3) Seven-S Framework of McKinsey (เอกชัย บุญยาทิษฐาน, 2553, น. 78-90)

1. รูปแบบ PRIMO-F analysis รูปแบบนี้ หรือ Model นี้มาจากตัวย่อของปัจจัย 5 ปัจจัยด้วยกัน คือ

1.1 P = People หรือ บุคลากร

1.1.1 บุคลากรมีประสบการณ์ และความรู้ในงานที่ทำมากน้อยแค่ไหน

1.1.2 วัฒนธรรมองค์กร จิตสำนึก ทัศนคติ พฤติกรรม ปรัชญา ค่านิยม เข้มแข็งหรือไม่

1.1.3 ความสามารถบุคลากรเป็นอย่างไร

1.1.4 ภาวะผู้นำองผู้บริหารเป็นอย่างไร

1.1.5 บุคลากรมีทักษะหรือความชำนาญพิเศษมากน้อยแค่ไหน

1.1.6 แรงกดดันภายในองค์กรที่มาจากคนมีหรือไม่

1.1.7 ขวัญและกำลงใจของบุคลากรดีหรือไม่

1.1.8 ผู้ถือหุ้นของกิจการเป็นอย่างไร

1.2 R = Resources หรือ ทรัพยากร

1.2.1 เรามีข้อมูลที่เกี่ยวข้องกับการดำเนินงานมากน้อยแค่ไหน

1.2.2 องค์กรของเรามีใบรับรองที่ได้จากแหล่งต่างๆ มากน้อยแค่ไหน

1.2.3 สถานที่ตั้ง และทำเลเป็นอย่างไร

1.2.4 หากมีปัญหาจะสามารถขอความช่วยเหลือจากใครได้มากน้อยแค่ไหน

1.2.5 มีความสำเร็จในอดีตอะไรบ้างที่สร้างชื่อเสียงให้เรา

1.2.6 ภาพลักษณ์ มีชื่อเสียงเป็นอย่างไร

1.3 I = Innovations and Ideas หรือนวัตกรรมและความคิด

1.3.1 เทคโนโลยีสารสนเทศเป็นอย่างไรเมื่อเทียบกับคู่แข่ง

1.3.2 นวัตกรรม การวิจัยและพัฒนา มีบ้างหรือไม่ มากน้อยแค่ไหน

1.3.3 มีเครื่องมือเครื่องใช้อะไรบ้างที่เป็นประโยชน์ที่คุณได้เคยคิดค้นไว้

1.4 M = Marketing หรือการตลาด

1.4.1 การตลาด ช่องทางการจัดจำหน่ายของเรามีสภาพเป็นอย่างไร

1.4.2 มีข้อได้เปรียบในการแข่งขันหรือไม่ มีอะไรบ้าง

1.4.3 ราคา คุณค่า และคุณภาพของสินค้าหรือการบริการเป็นอย่างไรเมื่อเทียบกับคู่แข่ง

1.5 O = Operations หรือ การปฏิบัติการ

1.5.1 องค์กรมีสมรรถนะหลักอะไรบ้าง

1.5.2 องค์กรขอมีระบบงานเสริมงานประจำ เช่น 5ส, QQC, ISO, TQM บ้างหรือไม่

1.5.3 กระบวนการและระบบการทำงานเป็นอย่างไร

1.5.4 ระบบการติดต่อสื่อสารทั้งภายในและภายนอกเป็นอย่างไร เอื้อต่อการทำธุรกิจบ้างหรือไม่

1.5.5 เรามีเครือข่ายมากน้อยแค่ไหน

1.5.6 ระบบการบริหารจัดการเป็นอย่างไร ทันสมัยหรือไม่ มีสายการบังคับบัญชามากชั้นหรือไม่ มีการเล่นพรรคเล่นพวกหรือไม่ มีระบบอุปถัมภ์หรือไม่ การประเมินความดีความชอบเป็นอย่างไรยังคงใช้แบบเดิมๆคือระบบดุลพินิจส่วนบุคคล หรือมีการตั้งเป้าหมายงาน แล้วใช้ข้อมูลผลการปฏิบัติงานในการประเมินและพิจารณาความดีความชอบ

1.5.7 แรงกดดันภายในองค์กรที่มาจากการทำงานมีหรือไม่

1.5.8 เทคโนโลยีพื้นฐานของเราเข้มแข็งและทันสมัยมากน้อยแค่ไหน

1.5.9 ขั้นตอนหรือกระบวนการทำงานชัดเจน และกะทัดรัดดีหรือไม่

1.6 F = Finance หรือการเงิน

1.6.1 ฐานะทางการเงิน และผลตอบแทนที่คดว่าจะได้รับเป็นอย่างไร

1.6.2 การหมุนเวียนเงินดีมีสภาพคล่องแค่ไหน

1.6.3 มีหนี้สินมากน้อยแค่ไหน

2. รูปแบบ 4 P analysis รูปแบบ หรือ Model นี้มาจากตัวย่อของปัจจัย 4 ปัจจัยด้วยกันคือ

2.1 P = People บุคลากร หมายถึงทรัพยากรมนุษย์

2.1.1 บุคลากรและทักษะ

2.1.2 การพัฒนาบุคลากรเป็นอย่างไร

2.2 P = Properties ทรัพย์สิน

2.2.1 อาคาร

2.2.2 เครื่องจักร

2.2.3 สิ่งอำนวยความสะดวกอื่นๆ

2.3 P = Processes กระบวนการ

2.3.1 การเงินเป็นอย่างไร (อัตราส่วนหนี้สินต่อทรัพย์สิน และอัตราส่วนทางการเงินต่างๆ)

2.3.2 การปกครอง

2.3.3 การบริหารจัดการ และภาวะผู้นำ

2.3.4 การติดต่อสื่อสาร

2.4 P = Products and Services ผลิตภัณฑ์และการบริการ

2.4.1 ลูกค้า

2.4.2 การขาย

2.4.3 ผลิตภัณฑ์

2.4.4 การตลาด

2.4.5 ความสามารถ หรือสมรรถนะ

2.4.6 ผู้ส่งมอบ

2.4.7 ทรัพย์สินทางปัญญา

3. รูปแบบ Seven-S Framework of McKinsey รูปแบบ หรือ Model นี้มาจากตัวย่อของ 7 ปัจจัยด้วยกันคือ

***ภาพที่ 2.5*** รูปแบบ Seven-S Framework of McKinsey

โมเดลนี้ถูกสร้างขึ้นมาด้วยหลักการที่ว่าต้องการให้องค์กรได้เกิดความเข้าใจว่าแต่ละปัจจัยนั้นมันสัมพันธ์กันอย่างไร ในความสัมพันธ์นี้องค์กรจะต้องปรับแนวทางของแต่ละตัว ให้มีความสมดุลและเสริมซึ่งกันและกัน ดังนั้น โมเดลจึงถูกใช้ประโยชน์หลัก เพื่อให้เห็นว่าปัจจัยตัวไหน จะต้องมีการปรับแนว ดังนี้

1. Strategy - กลยุทธ์ หมายถึง แผนที่กำหนดขึ้นเพื่อสร้างหรือคงไว้ซึ่งความได้เปรียบในการแข่งขัน หรือหาช่องทางอย่างอื่น

1.1 องค์กรของเรามีการนำเอาระบบการบริหารเชิงกลยุทธ์มาใช้หรือไม่

1.2 ระบบการบริหารเชิงกลยุทธ์ที่ใช้อยู่เข้มแข็งแค่ไหน

1.3 ระบบการบริหารเชิงกลยุทธ์ที่ใช้อยู่เป็นระบบที่บูรณาการมากน้อยเท่าไร

1.4 เราได้นำผลที่ได้จากการจัดทำกลยุทธ์มาอย่างเต็มที่มากน้อยเพียงไร

1.5 ความมุ่งมั่นของเราที่จะบรรลุวัตถุประสงค์ มีมากน้อยเพียงไร

1.6 วัตถุประสงค์ และตัวชี้วัดได้มีการนำมาใช้อย่างครบถ้วนหรือไม่

1.7 บุคลากรรู้และเข้าใจวิสัยทัศน์มากน้อยเพียงไร

1.8 บุคลากรให้ความสนใจต่อวิสัยทัศน์มากน้อยเพียงไร

1.9 องค์กรสามารถบรรลุวัตถุประสงค์และตัวชี้วัดมากน้อยเพียงไร

2. Structure - โครงสร้างหมายถึง วิธีการหรือแนวทางที่องค์กรถูกจัด

สร้างขึ้น เป็นตัวที่จะบอกว่าใครเป็นหัวหน้าใคร และใครที่จะต้องรายงานใคร คำถามที่มีได้คือ

2.1 โครงสร้างองค์กรของเราเหลือน้อยชั้นมากน้อยเพียงไร

2.2 โครงสร้างการทำงานมีความชัดเจนมากน้อยเพียงไร

2.3 โครงสร้างการทำงานเกื้อหนุนให้มีการทำงานเป็นทีม และการกระจายอำนาจมากน้อยแค่ไหน

2.4 ความร่วมมือระหว่างกันในแต่ละแผนกงานมีมากน้อยเพียงไร

2.5 ทีมงานรวมตัวกัน และปรับตัวเข้าหากันได้ดีเพียงไร

2.6 สายการบังคับบัญชาเป็นอย่างไร ชัดเจนหรือไม่ชัดเจน

2.7 สายการบังคับบัญชาทำให้บุคลากรต้องรับฟังคำสั่งจากหัวหน้าหลายคนหรือไม่

3. System - ระบบหมายถึง กิจกรรมหรือขั้นตอนการปฏิบัติงานประจำ

วัน ที่บุคลากรในองค์กรต้องดำเนินการให้ลุล่วง คำถามที่มีได้ คือ

3.1 ระบบงานอะไรที่เป็นหลักขององค์กร เป็นระบบทำงานกันไปวัน ๆ ตามพื้นฐานการปฏิบัติงานประจำวันหรือมีระบบที่ช่วยเสริมสร้างประสิทธิภาพในการทำงาน

3.2 เรามีระบบงานที่เป็นสากลหรือไม่

3.3 ระบบการบริหารจัดการที่มีอยู่ทำให้เราสามารถสร้างความพึงพอใจให้แก่ลูกค้ามากน้อยเพียงไร

3.4 ระบบการตรวจสอบผลิตภัณฑ์ หรือการบริการมีประสิทธิภาพมากน้อยเพียงไร งานยังคงผิดพลาดอยู่หรือไม่

3.5 ระบบการเฝ้าติดตามกระบวนการเป็นอย่างไร มีประสิทธิภาพมากน้อยเพียงไร

3.6 ระบบงานที่จัดทำขึ้นและนำลงปฏิบัติมีประสิทธิภาพน้อยแค่ไหน

3.7 องค์กรได้นำระบบ Competency มาใช้ครบถ้วนแค่ไหน

4. Shared Value - ค่านิยมร่วม หมายถึง วัฒนธรรมองค์กร หรือทัศนคติ หรือความรู้สึกนึกคิดของบุคลากรที่ไปในทิศทางเดียวกัน ปัจจัยนี้ถูกนำมาวางไว้ตรงกลาง แสดงว่ามันมีความสำคัญเป็นอย่างมาก เท่ากับเป็นเป้าหมายสำคัญ ที่องค์กรต้องการที่จะบรรลุถึง คำถามที่มีได้ คือ องค์กรของเรามีอะไรที่เป็นค่านิยมร่วม เป็นไปในทางส่งเสริมองค์กรหรือเป็นอุปสรรค

5. Style - รูปแบบหมายถึง รูปแบบของความมีภาวะผู้นำที่ผู้บริหารนำมาใช้ คำถามที่มีได้คือ

5.1 รูปแบบการทำงานของผู้บริหารเป็นอย่างไร

5.2 รูปแบบการบริหารจัดการเอื้อประโยชน์ต่อเป้าหมายขององค์กรหรือไม่ อย่างไร

5.3 ผู้บริหารมีภาวะผู้นำหรือไม่

5.4 ภาวะผู้นำของผู้บริหารมีมากน้อยเพียงไร

5.5 ผู้บริหารมีจิตสำนึกที่จะบริหารองค์กรให้บรรลุเป้าหมายมากน้อยเพียงไร

5.6 มีรูปแบบการทำงานมีหัวหน้าหลายคนที่สร้างความสับสนในการบริหารจัดการหรือไม่

5.7 ภาวะผู้นำของผู้บริหารทำให้บุคลากรทำงานเพื่อแข่งขันกัน หรือให้ความร่วมมือซึ่งกันและกัน

5.8 การทำงานเป็นทีมขององค์กรมีความเป็นทีมอย่างแท้จริงหรือเป็นเพียงกลุ่มคนที่รวมตัวเข้าด้วยกันตามหน้าที่

6. Staff - บุคลากรหมายถึง พนักงานหรือลูกจ้างที่รวมถึงความสามารถหรือสมรรถนะของพวกเขาด้วย คำถามที่มีได้คือ

6.1 บุคลากรของเรามีความรู้ความชำนาญในงานมากน้อยเพียงไร

6.2 บุคลากรของเรามีทัศนคติที่ดีต่อการบริการมากน้อยเพียงใด

6.3 ขวัญและกำลังใจในการทำงานเป็นอย่างไร

6.4 บุคลากรมีสมรรถนะตามหลัก Competency มากน้อยเพียงใด

7. Skill - ทักษะ หมายถึง ความรู้ ความชำนาญของพนักงาน หรือลูกจ้างที่มีต่องานที่ต้องทำให้ลุล่วงตามเป้าหมาย คำถามที่มีได้คือ

7.1 ทักษะอะไรที่มีความจำเป็นมากที่สุดขององค์กร องค์กรมีทักษะนี้อยู่มากน้อยเพียงใด

7.2 ทักษะการทำงานประจำมีมากน้อยเพียงใด

7.3 ทักษะในการใช้เครื่องมือ หรืออุปกรณ์มีมากน้อยเพียงใด

7.4 บุคลากรระดับบริหารมีทักษะการบริหารจัดการหรือไม่

7.5 มีช่องว่างระหว่างทักษะมากน้อยเพียงไร

7.6 มีการวัด เฝ้าติดตาม และควบคุมทักษะที่จำเป็นมากน้อยเพียงไร

**2.7.5 ปัญหาในการทำกระบวนการวิเคราะห์ SWOT**

Boseman et al. (1986) ได้กล่าวถึงข้อควรคำนึงถึง การวิเคราะห์ SWOT ขององค์การ และปัญหาที่ควรระวัง คือ

1. ข้อควรคำนึง

1.1 องค์กรต้องกำหนดก่อนว่า องค์กรต้องการที่จะทำอะไร

1.2 การวิเคราะห์โอกาสและอุปสรรคต้องกระทำในช่วงเวลาขณะนั้น

1.3 องค์กรต้องกำหนดปัจจัยหลัก (Key Success Factors) ที่เกี่ยวกับการดำเนินงานให้ถูกต้อง

1.4 องค์กรต้องประเมินความสามารถของตนให้ถูกต้อง

2. ปัญหาที่ควรระวัง คือ

2.1 การระบุจุดอ่อนต้องกระทำอย่างซื่อสัตย์ และบางครั้งจุดอ่อนเฉพาะอย่างเป็นของเฉพาะบุคคล

2.2 การาจัดการกับกลไกการป้องกันตนเองต้องกระทำอย่างรอบคอบ

2.3 แนวโน้มการขยายจุดแข็งที่เกินความเป็นจริง

2.4 ความใกล้ชิดกับสถานการณ์ทำให้มอง สถานการณ์ขององค์กรไม่ชัดเจน

2.5 การกำหนดบุคคลที่เกี่ยวข้องกับการรวบรวมข้อมูลต้องระบุให้ชัดเจน

2.6 ข้อมูลไม่เพียงพอ และข้อมูลสิ่งแวดล้อม ภายนอกเบี่ยงเบน นอกจากนี้ การเปลี่ยน แปลงของสิ่งแวดล้อมภายนอก อาจเป็นโอกาสหรืออุปสรรคก็ได้

**2.7.6 คุณลักษณะ 7 ประการของกระบวนการวิเคราะห์ SWOT**

2.7.6.1 การมีส่วนร่วมทุกระดับ

ผู้นำหลักเป็นผู้ที่มีอิทธิพลและมีส่วนร่วมสูงสุดในการกำหนดกลยุทธ์ของกลุ่ม ผู้นำหลักจะเป็นผู้คิดริเริ่มค้นหาปัจจัยตัดสินใจตลอดจนสามารถเสนอกลยุทธ์ทางเลือกได้ ข้อสรุปดังกล่าว สอดคล้องกับงานของ Milliken and Vollrath (1991), Wheelen and Hunger (1992) and Bell and Evert (1997) ที่ระบุว่า ผู้นำหลักขององค์กรจะเป็นบุคคลสำคัญที่สุด ในการพัฒนากลยุทธ์และการนำกลยุทธ์ไปปฏิบัติ ส่วนผู้นำระดับรอง เช่น สมาชิกคณะ กรรมการบริหาร และพนักงานที่มีความรับผิดชอบงานสูง มีส่วนร่วมระดับกลาง มักเป็นฝ่ายฟังอภิปรายบางจุดที่ตนไม่เห็นด้วย ไม่ใคร่มีความคิดริเริ่ม แต่ร่วมการติดสินใจและเข้าร่วมตลอด กระบวนการวิเคราะห์ SWOT ถึงแม้ว่าผู้นำระดับรองจะมีส่วนร่วมใน ระดับกลาง แต่ก็มีผลดี 3 ประการ คือ 1) ทำให้ผู้นำระดับกลางทราบภาพรวมของงานของกลุ่มอย่างชัดเจน 2) มีส่วนร่วมตัดสินใจกำหนดทิศทางและกลยุทธ์ของกลุ่ม

3) ยังผลให้เกิดความเข้าใจร่วมของการทำงานเป็นทีมซึ่งสอดคล้องกับงานของ Piercy and Giles (1989) ที่ระบุว่าSWOT เป็นกลไกที่สร้างความเป็นเอกฉันท์ของทีมในเรื่องที่สำคัญ นอกจากนี้ กระบวนการวิเคราะห์ SWOT ยังเอื้อให้สมาชิกได้ซักถาม เสนอแนะ และมีส่วนร่วมจัดลำดับความสำคัญของกลยุทธ์ ซึ่งโดยปกติแล้วสมาชิกจะไม่มีส่วนร่วมในการกำหนดกลยุทธ์ การดำเนิน การของกลุ่ม การมีส่วนร่วมดังกล่าว ทำให้สมาชิกทราบถึงทิศทาง และแผนงานของกลุ่ม จึงสรุปได้ว่า กระบวนการวิเคราะห์ SWOT เอื้ออำนวยให้เกิดการมีส่วนร่วมของผู้นำและสมาชิก ในการวางแผนกลยุทธ์ ซึ่งข้อสรุปนี้ สอดคล้องกับงานของ Scott (1986) ที่ระบุว่า คุณค่าของ SWOT อยู่ที่ตัวกระบวนการซึ่งอำนวยให้เกิดการมีส่วนร่วมจากบุคคลทุกระดับขององค์กร

2.7.6.2 กระบวนการเรียนรู้

กระบวนการวิเคราะห์ SWOT เป็นเวทีการเรียนรู้ ระหว่างผู้นำระดับต่าง ๆ 3 ลักษณะ คือ 1) ผู้นำหลักสามารถถ่ายทอดถ่ายข้อมูลสู่ผู้นำระดับกลาง 2) ผู้นำระดับกลางได้เรียนรู้ประสบการณ์จากผู้นำหลัก และ 3) ผู้นำทุกระดับได้เรียนรู้ซึ่งกันและกันกระบวนการเรียนรู้เกิดจากการที่ผู้เข้าร่วมต้องคิดอย่างจริงจังต้องเสนอความคิดของตนต่อกลุ่มต้องอภิปรายโต้แย้งแลกเปลี่ยนความคิดเห็น และที่สำคัญต้องตัดสินใจเลือกทิศทางและกลยุทธ์ของกลุ่ม จากขั้นตอน แต่ละขั้นตอนของกระบวนการวิเคราะห์ SWOT เอื้อให้ผู้เข้าร่วมได้เรียนรู้เรื่องหลัก 2 เรื่องคือ 1) ผู้เข้าร่วมเรียนรู้เรื่องของกลุ่มของตนเองได้กระจ่างขึ้น 2) กระบวนการวิเคราะห์ SWOT ยังเป็นเวทีการเรียนรู้ เรื่องการวางแผนแบบทีมและเป็นระบบ ซึ่งเป็นเรื่องใหม่สำหรับสำหรับผู้เข้าร่วม แต่จากการเข้าร่วมการปฏิบัติจริงทำให้ผู้เข้าร่วมเกิดการเรียนรู้วิธีการวางแผนและเมื่อเสร็จสิ้นกระบวนการผู้เข้าร่วมจะได้แผนกลยุทธ์ที่มาจากการสร้างสรรค์ของเขาเอง

2.7.6.3 การใช้เหตุผล

กระบวนการวิเคราะห์ SWOT เป็นกระบวนการที่เป็นระบบ ซึ่งเอื้อให้เกิดการใช้เหตุผลในการคิดและตัดสินใจกำหนดกลยุทธ์ ในแต่ละขั้นตอนของกระบวนการ ผู้เข้าร่วมต้องใช้ความคิดและอภิปรายถึงเหตุผลต่าง ๆ ในการติดสินใจ ซึ่งทำให้เกิดความรอบคอบ ในการกำหนดกลยุทธ์ หลายครั้งที่กลุ่มมีการโต้แย้งอภิปราย และแบ่งเป็นฝ่ายสนับสนุนและฝ่ายค้าน กระทั่ง ต้องใช้คะแนนเสียงเป็นตัวชี้ขาด การเลือกข้อสรุปหนึ่ง ๆ กระบวนการวิเคราะห์ SWOT จึงเป็นกระบวนการที่ต้องใช้เหตุผลในการตัดสินใจ เพื่อกำหนดกลยุทธ์ ซึ่งข้อสรุปนี้สอดคล้องกับงานของ Goodstein et al. (1993) และงานของ Amold et al. (1994)

2.7.6.4 การใช้ข้อมูล

การใช้ข้อมูลเป็นสิ่งจำเป็นอย่างยิ่ง ในกระบวนการวิเคราะห์ SWOT หรืออาจกล่าวได้ว่า ผู้เข้าร่วมจะต้องใช้ข้อมูลในการวางแผนกลยุทธ์ หากผู้เข้าร่วมมีข้อมูลน้อยหรือไม่มี กลยุทธ์ที่ได้ จะไม่มีฐานของความจริงของกลุ่ม โอกาสที่จะกำหนดกลยุทธ์ผิดพลาด เป็นไปได้มาก ข้อมูลที่ใช้กระบวนการวิเคราะห์ SWOT มาจาก 3 แหล่ง คือ 1) จากประสบการณ์การทำงานของผู้เข้าร่วม

2) จากผลการศึกษาวิเคราะห์องค์กร และ 3) จากแหล่งข้อมูลภายนอก เช่น วิทยากรที่เชิญมาให้ความรู้ และเพิ่มเติมข้อมูลเป็นต้น ข้อมูลที่นำมาใช้ในกระบวนการวิเคราะห์ SWOT นั้น ต้องเป็นข้อมูลที่ถูกต้อง โดยข้อมูลจากทั้งสามแหล่งจะตรวจสอบความถูกต้องซึ่งกันและกัน ยิ่งไปกว่านั้น ข้อมูลนั้น ๆ ต้องเป็นข้อมูลที่มีความสำคัญต่อกลุ่มทั้งทางบวกและลบ ข้อมูลที่สำคัญและถูกต้องนี้ทำให้เกิดผลดีต่อ กระบวนการ SWOT 3 ประการ คือ 1) เอื้อให้เกิดการมองการณ์ไกลได้ดี 2) กำหนดภารกิจและวัตถุประสงค์สอดคล้องกับสถานการณ์ และ 3) ระบุจุดอ่อน จุดแข็ง โอกาส และอุปสรรค ได้ใกล้เคียงกับความเป็นจริง

2.7.6.5 การกระตุ้นให้คิดและเปิดเผยประเด็นที่ซ่อนเร้น

กระบวนการวิเคราะห์ SWOT อำนวยให้เกิดการคิดวิเคราะห์สูง เพราะผู้เข้าร่วมจะเป็นศูนย์กลางของกระบวนการผู้เข้าร่วมจะเป็นผู้กระทำการต่าง ๆ ในแต่ละขั้นตอนหากผู้เข้าร่วมทำไม่ได้ในขั้นตอนใดก็ไม่สามารถข้ามไปได้ ดังนั้น กระบวนการวิเคราะห์ SWOT จึงเป็นกระบวนการที่ต้องใช้ความคิด การวิเคราะห์ และการอภิปรายโต้เถียง เพื่อบรรลุถึงการตัดสินใจร่วมกันด้วยเหตุแห่งการใช้ความคิดและการโต้แย้ง กระบวนการวิเคราะห์ SWOT จึงสร้างสรรค์ให้เกิดการคิด การมอบและความเข้าใจแง่มุมใหม่ โดยผู้เข้าร่วมอาจจะยังไม่เคยคิดหรือเห็นแง่มุมใหม่นี้มาก่อน ซึ่งก่อให้เกิดการเปิดเผยประเด็นที่ซ่อนเร้นของกลุ่มหรือคลี่คลายสถานการณ์ที่ซับซ้อนให้เห็นได้ชัดเจนขึ้น (ไม่ใช่เป็นประเด็นซ่อนเร้น โดยความตั้งใจของใคร แต่เป็นประเด็นซ่อนเร้นโดยสถานการณ์) ความชัดเจนดังกล่าว มีผลต่อการกำหนดกลยุทธ์ที่ถูกต้องยิ่งขึ้น

2.7.6.6 การเป็นเจ้าของและพันธสัญญา

จากการที่ผู้เข้าร่วมเป็นผู้คิด วิเคราะห์ ใช้เหตุผล อภิปรายแลกเปลี่ยนจน กระทั่งนำไปสู่การตัดสินใจของเขาเองในการกำหนดภารกิจ วัตถุประสงค์ และกลยุทธ์ของกลุ่ม กระบวนการวิเคราะห์ SWOT จึงช่วยสร้างให้ผู้เข้าร่วมเกิดความรู้สึกเป็นเจ้าของแผนงาน และเกิดความผูกพันต่อการนำแผนกลยุทธ์สู่การปฏิบัติการเป็นเจ้าของที่สังเกตเห็นได้ชัดเจน ประการหนึ่ง คือ การเอ่ยถึงแผนโดยใช้คำว่า “แผนของเรา” ของผู้เข้าร่วมอย่างไรก็ดี การปฏิบัติตามแผนยังต้องขึ้นอยู่กับเงื่อนไข หรือมีตัวแปรบางอย่างที่อาจเกิดขึ้นได้ในอนาคต ซึ่งอาจทำให้ไม่สามารถปฏิบัติตามแผนนั้น ได้ ดังนั้น กระบวนการวิเคราะห์ SWOT จึงควรใช้อย่างต่อเนื่องเป็นประจำเพื่อให้เกิดการปรับแผนให้ทันต่อสถานการณ์และเงื่อนไขที่เปลี่ยนแปลง

**2.7.7 ขั้นตอนกระบวนการวิเคราะห์ SWOT**

ขั้นตอนกระบวนการวิเคราะห์ SWOT แสดงได้ดังภาพที่ 2.6

การวิเคราะห์องค์กร

การประชุมปฏิบัติการครั้งที่ 1 : การวิเคราะห์ประเมิน

จุดอ่อน จุดแข็ง โอกาส และอุปสรรค

1. การเตรียมตัวผู้เข้าร่วม

2. การวิเคราะห์ปัจจัยภายใน – จุดอ่อนและจุดแข็ง

3. การวิเคราะห์ปัจจัยภายนอก – โอกาสและอุปสรรค

การประชุมปฏิบัติการครั้งที่ 2 : การสร้างกลยุทธ์ทางเลือก

1. การกำหนดภารกิจและวัตถุประสงค์ของกลุ่ม

2. การสร้างกลยุทธ์

การประชุมปฏิบัติการครั้งที่ 3 : การปรับปรุงและประเมิน

กลยุทธ์ทางเลือก

1. การจัดกระบวนการเสริมข้อมูล

2. การปรับปรุงกลยุทธ์ทางเลือก

3. การประเมินกลยุทธ์ทางเลือก

4. การจัดลำดับความสำคัญของกลยุทธ์

***ภาพที่ 2.6*** ขั้นตอนกระบวนการวิเคราะห์ SWOT : การประชุมปฏิบัติการ

การประชุมปฏิบัติการ SWOT ประยุกต์มาจากงานของ Flavel and Williams (1996) และออกแบบให้สอดคล้องกับบริบทขององค์กรธุรกิจชุมชน ซึ่งมีชาวบ้านเป็นเจ้าของกิจการ และมีการดำเนินงานแบบสหกรณ์รูปแบบการประชุมจึงเน้นที่การปฏิบัติ โดยจำแนกการประชุมออกเป็น 3 ครั้ง ดังนี้

1. การประชุมปฏิบัติการครั้งที่ 1 : การวิเคราะห์ประเมินจุดอ่อน จุดแข็ง โอกาส และอุปสรรค และข้อจำกัด ควรใช้เวลาประมาณ 2 วัน การประชุมปฏิบัติการประกอบด้วย ขั้นตอนย่อย 3 ขั้นตอน ดังนี้

1.1 การเตรียมตัวผู้เข้าร่วม ขั้นตอนนี้ จะช่วยให้ผู้เข้าร่วมตระหนักถึงสภาวะการณ์ปัจจุบันขององค์กรของตน ความจำเป็นที่จะต้องวางแผน และการกระตุ้นให้เกิดความพร้อมที่จะเข้า

สู่กระบวนการวางแผน โดยมีวิธีการ ดังนี้ 1) นำเสนอผลการศึกษาวิเคราะห์องค์กรในส่วน ภารกิจวัตถุประสงค์ ผลที่เกิดขึ้น และกลยุทธ์ที่ใช้ผ่านมาของกลุ่ม 2) ให้ผู้เข้าร่วมคิดค้นหาปัจจัยที่ทำให้เกิดผลเช่นนี้ โดยใช้เทคนิคการเขียนปัจจัยที่คิดได้ลงในกระดาษสีแผ่นเล็ก แล้วอธิบายความคิดนั้น ๆ ต่อกลุ่มโดยดำเนินการเช่นนี้ กับทุกคน จากนั้นจึงสรุปร่วม ในการนี้อาจให้ผู้เข้าร่วมเป็นผู้สรุป หรือ ผู้ดำเนินการเป็นผู้ สรุปก็ได้ 3) เมื่อถึงตอนนี้ ผู้เข้าร่วมควรเข้าจากสถานการณ์ของกลุ่มว่า กลุ่มทำอะไรมาบ้าง ทำไมกลุ่มจึงทำอย่างนั้น และกลุ่มบรรลุวัตถุประสงค์มากน้อยเพียงใด อย่างไร จากความเข้าใจสถานการณ์ของกลุ่มดังกล่าว จะทำให้ผู้เข้าร่วมมีความพร้อมเข้าสู่การวางแผน

1.2 การวิเคราะห์ปัจจัยภายใน – จุดอ่อน และจุดแข็งขั้นตอน นี้เป็นการให้ผู้เข้าร่วมพิจารณาจุดอ่อนจุดแข็งจากการปฏิบัติงานของกลุ่ม โดยพิจารณาว่าอะไรบ้างที่กลุ่มทำได้ดี อะไรบ้างที่กลุ่มยังทำได้ไม่ดี โดยปฏิบัติตามลำดับขั้น ดังนี้ 1) กระตุ้นให้ผู้เข้าร่วมคิดถึงการทำงานที่กลุ่มทำได้ดี ซึ่งจะเป็นจุดแข็งของกลุ่ม แล้วเขียนจุดแข็งนั้น ๆ ในกระดาษสีโดยใช้กระดาษหนึ่งแผ่นต่อหนึ่งข้อ เช่น ใช้กระดาษสีเขียวสำหรับจุดแข็ง 2) ผู้เข้าร่วมแต่ละคนเสนอความคิดของตนตามข้อ (1) แล้วกระตุ้นผู้เข้าร่วมอภิปรายข้อเสนอนั้น ๆ เพื่อให้เกิดความเข้าใจและตัดสินใจว่า ข้อที่นำเสนอนั้นเป็นจุดแข็งจริงหรือไม่ 3) ผู้ดำเนินการนำเสนอจุดแข็งซึ่งได้จากการศึกษาองค์กร โดยใช้กระดาษสีเขียนเตรียมไว้ตามสีในข้อ (1) พร้อมทั้งให้กลุ่มตรวจสอบความถูกต้องและพิจารณาว่า เป็นจุดแข็งจริงหรือไม่ 4) นำเอาจุดแข็งจากข้อ (2) และ (3) ซึ่งผู้เข้าร่วมพิจารณาว่า เป็นจุดแข็งจริง มาสรุปรวม และจัดทำเป็นรายการขุดจุดแข็งราย 5) ผู้เข้าร่วมให้น้ำหนักจุดแข็งแต่ละข้อ โดยพิจารณาจาก “ เป็นจุดแข็งที่มีศักยภาพส่งผลกระทบต่อกลุ่ม (Potential Impact)” และ “เป็นจุดแข็งที่มีความสำคัญเชิงเปรียบเทียบ (Relative Important)” โดยใช้เกณฑ์ปริมาณต่ำมาก ต่ำ กลาง สูง สูงมาก จากนั้นนำเอาเกณฑ์นี้มาคำนวณเป็นคะแนนโดยให้ค่า ต่ำมาก = 1, ต่ำ = 2 , กลาง = 3 , สูง = 4 , สูงมาก = 5 แล้วรวมเป็นคะแนนของแต่ละข้อ และให้ค่าเป็นเครื่องหมายบวก (+) 6) ดำเนินการเช่นเดียวกันตั้งแต่ข้อ (1) – (5) ในการวิเคราะห์จุดอ่อน โดยพิจารณาจากการทำงานที่กลุ่มยังทำได้ไม่ดี สำหรับกระดาษสีให้ใช้สีต่างกัน เช่น ใช้สีฟ้าสำหรับจุดอ่อน ส่วนการให้น้ำหนักจุดอ่อนแต่ละข้อจะพิจารณาจาก “เป็นจุดอ่อนที่มีศักยภาพส่งผลกระทบต่อกลุ่ม (Potential Impact)” และ “เป็นจุดอ่อนที่มีความสำคัญเชิงเปรียบเทียบ (Relative Important)” เกณฑ์คะแนนยังคงใช้เกณฑ์เดิม แต่ให้ค่าเป็นเครื่องหมายลบ (-) ดังตารางที่ 2.3 และ 2.4

**ตารางที่ 2.4**

*รายการจุดแข็ง*

|  |
| --- |
| จุดแข็ง |
| 1..................................................................................................... |
| 2…………………………………………………………………… |
| 3..................................................................................................... |
| 4...................................................................................................... |

**ตารางที่ 2.5**

*จุดแข็งที่ให้น้ำหนักแล้ว*

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| จุดแข็ง | จุดแข็งที่มีศักยภาพส่งผลกระทบต่อกลุ่ม | | | | | จุดแข็งที่มีความสำคัญเชิงเปรียบเทียบ | | | | | รวม |
| สูงมาก | สูง | กลาง | ต่ำ | ตำมาก | สูงมาก | สูง | กลาง | ต่ำ | ตำมาก |
| 1................................. | √ |  |  |  |  | √ |  |  |  |  | 10 |
| 2.................................. | √ |  |  |  |  |  |  | √ |  |  | 8 |
| 3.................................. |  |  |  | √ |  |  |  | √ |  |  | 5 |
| 4................................... |  | √ |  |  |  | √ |  |  |  |  | 9 |

**ตารางที่ 2.6**

*รายการชุดจุดอ่อน*

|  |
| --- |
| จุดอ่อน |
| 1....................................................................................................................... |
| 2........................................................................................................................ |
| 3......................................................................................................................... |
| 4........................................................................................................................ |

**ตารางที่ 2.7**

*จุดอ่อนที่ให้น้ำหนักแล้ว*

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| จุดอ่อน | จุดอ่อนที่มีศักยภาพส่งผลกระทบต่อกลุ่ม | | | | | จุดอ่อนที่มีความสำคัญเชิงเปรียบเทียบ | | | | | รวม |
| สูงมาก | สูง | กลาง | ต่ำ | ตำมาก | สูงมาก | สูง | กลาง | ต่ำ | ตำมาก |
| 1................................. |  |  | √ |  |  | √ |  |  |  |  | -8 |
| 2.................................. |  |  |  |  | √ |  |  | √ |  |  | -4 |
| 3.................................. |  |  |  | √ |  |  |  | √ |  |  | -5 |
| 4................................... | √ |  |  |  |  | √ |  |  |  |  | -10 |

1.3 การวิเคราะห์ปัจจัยภายนอก – โอกาสและอุปสรรค

ผู้ดำเนินการเชื่อมโยงผลการศึกษากลยุทธ์กับการเปลี่ยนแปลงสถานการณ์สังคมเศรษฐกิจ โดยชี้ให้ผู้เข้าร่วมเห็นว่าเมื่อสถานการณ์เปลี่ยนไป การปรับเปลี่ยนกลยุทธ์เป็นสิ่งจำเป็น จากนั้น กระตุ้นให้ผู้เข้าร่วมคาดการณ์การเปลี่ยนแปลงที่จะเกิดขึ้น และการเปลี่ยนแปลงนั้น จะกระทบต่อกลุ่มและธุรกิจของเขาในเชิงโอกาสหรืออุปสรรค โดยปฏิบัติตามลำดับขั้น ดังนี้

1.3.1 ผู้ดำเนินการเสนอการคาดการณ์ การเปลี่ยนแปลงซึ่งได้จากการศึกษาวิเคราะห์องค์กร โดยให้ผู้เข้าร่วมพิจารณา และอภิปรายการคาดการณ์ การเปลี่ยนแปลงที่จะ เกิดขึ้นในระดับหมู่บ้าน ประเทศจนถึง ระดับโลก ในระยะ 5 ปี ข้างหน้า

1.3.2 กระตุ้นให้ผู้เข้าร่วมแต่ละคนพิจารณาการเปลี่ยนแปลงนั้น จะกระทบต่อกลุ่มและธุรกิจของเขา ในเชิงโอกาสหรืออุปสรรค โดยให้แต่ละคนเขียนข้อพิจารณาของตนในกระดาษสี เช่น โอกาสใช้กระดาษสีเหลือง อุปสรรคใช้กระดาษสีชมพู แล้วให้แต่ละคนนำเสนอข้อพิจารณาของตนและร่วมกันอภิปราย

1.3.3 ประมวลส่วนที่เป็นผลเชิงบวกเป็นข้อสรุปรวมบางข้ออาจไม่ต้องพิจารณา เมื่อผู้เข้าร่วมเห็นว่าไม่มีผลกระทบต่อกลุ่มแต่อย่างใด จากนั้นจัดทำเป็นรายการชุดโอกาส ดัง ตารางที่ 2.7

**ตารางที่ 2.8**

*รายการชุดโอกาส*

|  |
| --- |
| โอกาส |
| 1...................................................................................................... |
| 2..................................................................................................... |
| 3.................................................................................................... |
| 4.................................................................................................. |

1.3.4 ผู้เข้าร่วมให้น้ำหนักโอกาสแต่ละข้อ โดยพิจารณาจาก “ เป็นโอกาสที่มีศักยภาพส่งผลกระทบต่อกลุ่ม (Potential Attraciveness)” และ “ เป็นโอกาสที่มีความเป็นไปได้ของความสำเร็จ (Probability of Success)” โดยใช้เกณฑ์ปริมาณต่ำมาก ต่ำ กลาง สูง สูงมาก จากนั้นนำเอาเกณฑ์นี้ มาคำนวณเป็นคะแนนโดยให้ค่า ต่ำมาก = 1 , ต่ำ = 2 , กลาง = 3, สูง = 4 , สูงมาก = 5 แล้วรวมเป็นคะแนนของแต่ละข้อ และให้ค่าเป็นเครื่องหมาย บวก (+) ดังตารางที่ 2.8

**ตารางที่ 2.9**

*โอกาสที่ให้น้ำหนักแล้ว*

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| โอกาส | โอกาสที่มีศักยภาพส่งผลกระทบต่อกลุ่ม | | | | | โอกาสที่มีความสำคัญเชิงเปรียบเทียบ | | | | | รวม |
| สูงมาก | สูง | กลาง | ต่ำ | ตำมาก | สูงมาก | สูง | กลาง | ต่ำ | ตำมาก |
| 1................................. | √ |  |  |  |  |  | √ |  |  |  | 9 |
| 2.................................. | √ |  |  |  |  | √ |  |  |  |  | 10 |
| 3.................................. |  | √ |  |  |  |  |  | √ |  |  | 7 |
| 4................................... |  |  | √ |  |  |  |  | √ |  |  | 6 |

1.3.5 ประมวลส่วนที่เป็นผลเชิงลบเป็นข้อสรุปรวม พร้อมทั้งจัดทำเป็นรายการอุปสรรค ผู้เข้าร่วมอาจไม่พิจารณาบางข้อที่เห็นว่าไม่มีผลกระทบต่อกลุ่มแต่อย่างใด ดังตารางที่ 2.9

**ตารางที่ 2.10**

*รายการชุดอุปสรรค*

|  |
| --- |
| อุปสรรค |
| 1................................................................................................................. |
| 2................................................................................................................ |
| 3................................................................................................................ |
| 4................................................................................................................ |

1.3.6 ผู้เข้าร่วมให้น้ำหนักอุปสรรคแต่ละข้อ โดยพิจารณาจาก “เป็นอุปสรรคที่มีศักยภาพรุนแรงต่อกลุ่ม (Potential Severity)” และ “เป็นอุปสรรคที่มีความเป็นไปได้ของการเกิดขึ้น (Probability of Occurrence)” ทั้งนี้ใช้เกณฑ์คะแนนเช่นเดียวกัน แต่ให้ค่าเป็นเครื่องหมายลบ (-) ดังตารางที่ 2.10

**ตารางที่ 2.11**

*อุปสรรคที่ให้น้ำหนักแล้ว*

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| อุปสรรค | อุปสรรคที่มีศักยภาพส่งผลกระทบต่อกลุ่ม | | | | | อุปสรรคที่มีความสำคัญเชิงเปรียบเทียบ | | | | | รวม |
| สูงมาก | สูง | กลาง | ต่ำ | ตำมาก | สูงมาก | สูง | กลาง | ต่ำ | ตำมาก |
| 1................................. |  |  |  | √ |  |  |  | √ |  |  | -5 |
| 2.................................. | √ |  |  |  |  | √ |  |  |  |  | -10 |
| 3.................................. |  |  |  | √ |  |  |  |  | √ |  | -4 |
| 4................................... |  | √ |  |  |  | √ |  |  |  |  | -9 |

เมื่อการประชุมปฏิบัติการ ครั้งที่ 1 เสร็จสิ้น จะเว้นระยะเวลาประมาณ 3-7 วัน เพื่อให้ผู้เข้าร่วมได้ผ่อนคลาย ในขณะเดียวกันผู้ดำเนินการมีเวลาจัดการกับข้อมูล และเตรียมการแสดงข้อมูลต่าง ๆ เช่น ทำกราฟ แสดงน้ำหนักจุดอ่อน จุดแข็ง โอกาส และอุปสรรคของกลุ่ม

2. การประชุมปฏิบัติการครั้งที่ 2 : การสร้างกลยุทธ์ทางเลือก

การประชุมปฏิบัติการครั้งที่ 2 เป็นการสร้างกลยุทธ์ทางเลือก ควรใช้เวลาประมาณ 2 วัน ประกอบด้วยขั้นตอนย่อย 2 ขั้นตอน

2.1 การกำหนดภารกิจและวัตถุประสงค์ของกลุ่ม ขั้นตอนนี้ เป็นการกำหนดภารกิจ และวัตถุประสงค์ของกลุ่มให้มีความสอดคล้องกับการเปลี่ยนแปลงทางสังคมเศรษฐกิจซึ่งจะเกิดขึ้นในระยะ 5 ปีข้างหน้า การกำหนดภารกิจและวัตถุประสงค์มีขั้นตอน ดังนี้

2.1.1 กระตุ้นให้ผู้เข้าร่วมคิดว่า ในการเปลี่ยนแปลงทางสังคมเศรษฐกิจ ที่จะเกิดขึ้นในอนาคต กลุ่มของตนจะเป็นอย่างไร หรือจะเป็นลักษณะใด

2.1.2 จากนั้นให้ผู้เข้าร่วมช่วยกันกำหนดและเขียนภารกิจของกลุ่ม

2.1.3 ผู้เข้าร่วมช่วยกันกำหนดและเขียนวัตถุประสงค์ของกลุ่ม

2.2 การสร้างกลยุทธ์ทางเลือก ขั้นตอนนี้ เป็นการสร้างกลยุทธ์ที่เป็นทาง เลือกซึ่งกลุ่มต้องพิจารณา และตัดสินใจเลือกใช้เป็นแนวทางปฏิบัติให้บรรลุวัตถุประสงค์ของกลุ่มการสร้างกลยุทธ์ทางเลือกกระทำในขอบเขตจุดอ่อน จุดแข็ง โอกาสและอุปสรรคของกลุ่ม โดยใช้วิธีการเรียกว่า SWOT matrix ดังนี้

2.2.1 แยกจุดอ่อน จุดแข็ง โอกาส และอุปสรรคตามประเภทหน้าที่ของกลุ่ม ในที่นี้ แยกเป็นการบริหารบุคคล การเงิน การผลิต และการตลาด

2.2.2 คัดเฉพาะจุดอ่อน จุดแข็ง โอกาส และอุปสรรคที่มีคะแนนสูง ซึ่งปัจจัยเหล่านี้เป็นปัจจัยที่มีความสำคัญ ส่วนจุดอ่อน จุดแข็งที่มีคะแนน ต่ำจะไม่นำมาพิจารณา แต่สามารถย้อนกลับไปพิจารณาปัจจัยที่มีคะแนน ต่ำได้

2.2.3 เรียงจุดอ่อน จุดแข็ง โอกาส และอุปสรรคตามลำดับคะแนนโดยจำแนกตามการบริหารบุคคล การเงิน การผลิต และการตลาด

2.2.4 สร้างตาราง Matrix ของแต่ละประเภท โดยจุดแข็งและจุดอ่อนที่เรียงคะแนนไว้แล้วอยู่ในแนวนอน และโอกาส และ อุปสรรคที่เรียงคะแนนไว้แล้วอยู่ในแนวตั้ง ดังตารางที่ 2.11

**ตารางที่ 2.12**

*การเตรียม SWOT matrix โดยการเรียงคะแนนจากต่ำไปหาสูงของจุดแข็งจุดอ่อน โอกาสและอุปสรรค*

|  |  |  |
| --- | --- | --- |
|  | จุดแข็ง  1...........................................(10)  2...........................................(10)  3...........................................(9) | จุดอ่อน  1....................................(-10)  2.....................................(-8)  3....................................(-7) |
| โอกาส  1.........................................(10)  2..........................................(9)  3..........................................(8) |  |  |
| อุปสรรค  1......................................(-9)  2.........................................(-7)  3........................................(-5) |  |  |

2.2.5 สร้างกลยุทธ์ทางเลือกในการบริหารบุคคล โดยใช้จุดแข็งของกลุ่มไปช่วงชิงโอกาส ที่คาดว่าจะเกิดขึ้นโดยใช้วิธีการจับคู่ระหว่างจุดแข็งและโอกาส หากคู่ใดเกิดความสอดคล้องที่เรียงในที่นี้ว่า “ปิ๊ง” ก็ทำการบันทึกกลยุทธ์ทางเลือกนั้นไว้ ในการจับคู่นั้น อาจใช้จุดแข็งหรือโอกาสมากกว่าหนึ่งข้อก็ได้ หรืออาจจะใช้เพียงอย่างเดียวก็ได้ หรือบางข้ออาจไม่ทำให้เกิดกลยุทธ์ และกลยุทธ์ทางเลือกในส่วนนี้ เรียกว่ากลยุทธ์จุดแข็ง -โอกาส

2.2.6 สร้างกลยุทธ์ทางเลือกในการบริหารบุคคล โดยใช้จุดแข็งของกลุ่มเสี่ยงอุปสรรคที่คาดว่าจะเกิดขึ้น โดยใช้วิธีการจับคู่ระหว่างจุดแข็งและอุปสรรค หากคู่ใดเกิดความ สอดคล้อง ที่เรียกในที่นี้ว่า “ปิ๊ง” ก็ทำการบันทึกกลยุทธ์ทางเลือกนั้นไว้ในการจับคู่นั้นอาจใช้ จุดแข็งหรืออุปสรรคมากกว่าหนึ่งข้อก็ได้ หรืออาจจะใช้เพียงอย่างเดียวก็ได้ บางข้ออาจไม่ ทำให้เกิดกลยุทธ์ และกลยุทธ์ทางเลือกในส่วนนี้ เรียกว่า กลยุทธ์จุดแข็ง - อุปสรรค ดังแผนภูมิที่ 10

2.2.7 สร้างกลยุทธ์ทางเลือกในการบริหารบุคคลโดยใช้โอกาสที่คาดว่าจะ เกิดขึ้น ของกลุ่มมาแก้ไขจุดอ่อน โดยใช้วิธีการจับคู่ระหว่าง จุดอ่อนและโอกาส หากคู่ใดเกิดความสอดคล้องที่เรียกในที่นี้ว่า “ปิ๊ง” ก็ทำการบันทึกกลยุทธ์ทางเลือกนั้นไว้ ในการจับคู่นั้นอาจใช้จุดอ่อนหรือโอกาสมากกว่าหนึ่งข้อก็ได้ หรืออาจจะใช้เพียงอย่างเดียวก็ได้หรือบางข้อก็ไม่ทำ ให้เกิดกลยุทธ์ กลยุทธ์ทางเลือกในส่วนนี้ เรียกว่า กลยุทธ์จุดอ่อน - โอกาส ดังแผนภูมิที่ 10

2.2.8 สร้างกลยุทธ์ทางเลือกในการบริหารบุคคล โดยการลดจุดอ่อนของกลุ่มและเลี่ยงอุปสรรคที่คาดว่าจะเกิดขึ้น โดยใช้วิธีการจับคู่ระหว่างจุดอ่อนและอุปสรรค หากคู่ใดเกิดความสอดคล้องที่เรียกในที่นี้ว่า “ปิ๊ง” ก็ทำการบันทึกกลยุทธ์ทางเลือกนั้นไว้ในการจับคู่นั้น อาจจะใช้จุดอ่อนหรืออุปสรรคมากกว่าหนึ่งข้อก็ได้ อาจจะใช้เพียงอย่างเดียวก็ได้ หรือบางข้อ ก็ไม่ทำให้เกิดกลยุทธ์ กลยุทธ์ทางเลือกในส่วนนี้ เรียกว่ากลยุทธ์จุดอ่อน - อุปสรรค ดังแผนภูมิที่ 10

2.2.9 เมื่อถึงขั้นนี้จะได้กลยุทธ์ทางเลือกทั้ง 4 แบบ คือ กลยุทธ์จุดแข็ง -โอกาส กลยุทธ์จุดแข็ง - อุปสรรค กลยุทธ์จุดอ่อน - อุปสรรค

2.2.10 จากนั้นทำวิธีการเดียวกันตั้งแต่ ข้อ (4) ถึง ข้อ (8) ในเรื่องการบริหารเงิน การบริหารการผลิตและการบริหารการตลาด ตามลำดับ เมื่อการประชุมปฏิบัติการ ครั้งที่ 2

เสร็จสิ้น ควรเว้นระยะเวลาประมาณ 3-7 วัน เพื่อให้ผู้เข้าร่วมได้ผ่อนคลาย ในขณะเดียวกัน ผู้ดำเนินการมีเวลาจัดกลุ่มกลยุทธ์ทางเลือกที่ซ้ำ และรวบรวมกลยุทธ์ทางเลือกที่อยู่ในเรื่องเดียวกันให้เป็นกลุ่มก้อนเพื่อเตรียมเสนอ ในการประชุมปฏิบัติการ ครั้งที่ 3

**ตารางที่ 2.13**

*การสร้างกลยุทธ์ทางเลือกจาก SWOT Matrix*

|  |  |  |
| --- | --- | --- |
|  | จุดแข็ง (S)  1………………………..(10)  2……………………......(10)  3……………………….(9)  4……………………….(8)  5………………………..(8) | จุดอ่อน (W)  1…………………….(-10)  2……………………….(-8)  3……………………….(-7)  4……………………..(-7) |
| โอกาส (O)  1………………………….(10)  2…………..………………(9)  3…………………………..(9) | กลยุทธ์จุดแข็ง- โอกาส  1.............ปิ๊ง.......(S1,S5,O2)  2…………….(S4,O1,O3)  3…………..(S3,O1,O2)  4……………(S5,O3) | กลยุทธ์จุดอ่อน-โอกาส  1…………………..(W2,O1)  2………………….(W2) |
| อุปสรรค (T)  1………………….....(-9)  2………………………(-9)  3………………………(-8)  4……………………..(-7) | กลยุทธ์จุดแข็ง-อุปสรรค  1……………(S2,S3,S4,S5,T1)  2……………(S4,T1,T3) | กลยุทธ์จุดอ่อน-อุปสรรค  1………ปิ๊ง........................  (W4,T3,T4) |

3. การประชุมปฏิบัติการครั้งที่ 3 : การปรับปรุงและประเมินกลยุทธ์ทางเลือก

ในกรณีที่อาจพบว่า เข้าร่วมคาดการณ์การเปลี่ยนแปลงทางสังคมเศรษฐกิจ ที่จะมีผลกระทบต่อธุรกิจของกลุ่มได้ไม่กว้างขวางนักผู้ดำเนินการมีความจำเป็นต้องจัดกระบวนการเสริมความรู้หรือข้อมูล โดยอาจเชิญบุคคลที่มีข้อมูลหรือความรู้นั้น ๆ มาเป็นวิทยากร เพื่อขยายความคิดหรือมุมมองที่กว้างขวางขึ้น สำหรับการประชุมปฏิบัติการครั้งที่ 3 ใช้เวลาประมาณ 2 วัน กับผู้เข้าร่วมชุดเดิม โดยมีขั้นตอนย่อย 6 ขั้นตอน ดังนี้

1. การจัดกระบวนการเสริมข้อมูลจากผลการประชุมปฏิบัติการ ครั้งที่ 2 ผู้ดำเนินการควรทราบแล้วว่าผู้เข้าร่วมยังขาดข้อมูลในส่วนใด ควรจะเพิ่มข้อมูลในด้านใด ซึ่งใน การนี้ ผู้ดำเนินการจะติดต่อวิทยากรมาบรรยายวิเคราะห์ข้อมูลการเปลี่ยนแปลงทางสังคมเศรษฐกิจ ในอนาคตหรือผู้ดำเนินการและผู้เข้าร่วมอาจช่วยกันหาข้อมูลเพิ่มเติม แล้วนำมาวิเคราะห์ร่วมกัน ก็ได้

2. การปรับปรุงกลยุทธ์ทางเลือก ผู้เข้าร่วมทำการปรับปรุงกลยุทธ์ทางเลือกโดยวิเคราะห์โอกาสและอุปสรรคที่จะเกิดขึ้นกับกลุ่มเพิ่มเติม แล้วสร้างกลยุทธ์ทางเลือกเพิ่มขึ้นจากนั้น นำเอากลยุทธ์ทางเลือกที่สร้างไว้แล้ว และกลยุทธ์ที่เพิ่งได้มาสรุปเป็นกลยุทธ์ทางเลือกชุด

ใหม่

3. การประเมินกลยุทธ์ทางเลือกผู้เข้าร่วมทำการประเมินกลยุทธ์ทางเลือก ทั้งหมด

กลยุทธ์ทางเลือกที่ผ่านการประเมินแล้ว จะเป็นกลยุทธ์ที่นำไปปฏิบัติต่อไป ทั้งนี้การประเมินกลยุทธ์ทางเลือกจะกระทำ 2 ขั้นตอน คือ

3.1 พิจารณาและตรวจสอบความสอดคล้องระหว่างกลยุทธ์ ทางเลือกกับวัตถุประสงค์ของกลุ่ม โดยคาดว่าเมื่อนำกลยุทธ์ทางเลือกใด ๆ ไปปฏิบัติ แล้วจะสามารถบรรลุวัตถุประสงค์ของกลุ่มได้

3.2 ประเมินโดยการใช้เกณฑ์ 3 ประการ คือ มีความเหมาะสมหรือไม่ เป็นไปได้หรือไม่ และยอมรับกันหรือไม่ ทั้งนี้อาจมีกลยุทธ์ทางเลือกที่ไม่ผ่านเกณฑ์ทั้ง 3 ประการ ดังตารางที่ 2.13

**ตารางที่ 2.13**

*การใช้เกณฑ์การประเมินกลยุทธ์ทางเลือก*

|  |  |  |  |
| --- | --- | --- | --- |
| กลยุทธ์ทางเลือก | เหมาะสมหรือไม่ | เป็นไปได้หรือไม่ | ยอมรับกันหรือไม่ |
| 1.............................. | √ | √ | √ |
| 2............................... | √ |  | √ |
| 3............................... | √ | √ | √ |
| 4................................ |  | √ | √ |

4. การจัดลำดับความสำคัญของกลยุทธ์ผู้เข้าร่วมจัดลำดับความสำคัญของกลยุทธ์โดยการจับคู่เปรียบเทียบที่ละคู่ทุกกลยุทธ์ ในแต่ละคู่กลยุทธ์ที่เปรียบเทียบกัน กลยุทธ์ที่สำคัญกว่าจะถูกให้เครื่องหมายไว้ เช่น กลยุทธ์ที่หนึ่งเปรียบเทียบกับกลยุทธ์ที่สอง หากกลยุทธ์ที่หนึ่งสำคัญกว่ากลยุทธ์ที่สอง ก็จะทำเครื่องหมายไว้ที่กลยุทธ์ที่หนึ่ง จากนั้นดำเนินการเปรียบเทียบกลยุทธ์ที่หนึ่งกับสาม, สี่, จนกระทั่งเสร็จสิ้นการเปรียบเทียบทุกคู่ จึงรวมคะแนนของเครื่องหมาย ที่กลยุทธ์แต่ละข้อได้รับกลยุทธ์ที่ได้คะแนนมากที่สุด จะเป็นกลยุทธ์ที่มีความสำคัญเป็นอันดับแรก และกลยุทธ์ที่มีคะแนนรองลงไป ก็จะเป็นกลยุทธ์ที่มีความสำคัญอันดับสองเป็นลำดับไป ทั้งนี้ การจับคู่เปรียบเทียบกลยุทธ์กระทำตามการจำแนกประเภทของกลยุทธ์ คือกลยุทธ์การบริหารคน กลยุทธ์การบริหารเงิน กลยุทธ์การบริหารการผลิตและกลยุทธ์การบริหารการตลาด ดังตารางที่ 2.14

**ตารางที่ 2.15**

*การจัดลำดับความสำคัญของกลยุทธ์โดยการจับคู่เปรียบเทียบแบบคบกันหมด*

|  |  |  |
| --- | --- | --- |
| กลยุทธ์ทางเลือกการบริหารการเงิน | การจัดลำดับความสำคัญ | ผลรวม |
| 1............................................. | 1 1 1  2 3 4 | 1 |
| 2............................................. | 2 2  3 4 | 3 |
| 3............................................. | 3  4 | 0 |
| 4............................................. |  | 2 |

5. การจัดลำดับความสำคัญของกลยุทธ์โดยสมาชิกผู้เข้าร่วมเสนอกลยุทธ์ ที่ยังไม่ได้จัดลำดับความสำคัญให้แก่สมาชิกของกลุ่มแล้วเปิดให้สมาชิกซักถาม อภิปรายและ เสนอความเห็นเพิ่มเติมเมื่อซักถามเสร็จเรียบร้อยแล้วก็ให้สมาชิกจัดลำดับความสำคัญตามวิธีการขั้นตอนที่ผ่านมา หากกลุ่มมีสมาชิกมาก อาจคัดตัวแทนหรือสุ่มตัวแทนของสมาชิกก็ได้ แต่หากสมาชิกไม่มากนัก การประชุมสมาชิกทั้งหมดก็สามารถกระทำได้ ขั้นตอนนี้เอื้อให้สมาชิกมีส่วนร่วมในกระบวนการวางกลยุทธ์และมีความเข้าใจกลยุทธ์ (แผนงานของกลุ่ม) ซึ่งทำให้เขาเกิดความรู้สึกเป็นเจ้าของและมีพันธะผูกพันกับกลุ่มมากขึ้น

6. การพิจารณาขั้นสุดท้ายของการจัดลำดับความสำคัญของกลยุทธ์เข้าร่วมพิจารณาการเปรียบเทียบลำดับความสำคัญของสมาชิกและผู้เข้าร่วม เพื่อหาข้อสรุปสุดท้ายของ การลำดับความสำคัญของกลยุทธ์ เมื่อจัดทำข้อสรุปเสร็จแล้ว กลุ่มจะได้แผนงานกลยุทธ์ซึ่งกลุ่มจะใช้เป็นแนวทางในการทำงานของกลุ่มต่อไป

**2.7.8 เทคนิคที่ใช้ในกระบวนการวิเคราะห์ SWOT**

นันทิยา หุตานุวัตร และ ณรงค์ หุตานุวัตร(2545, น. 18-19) ได้เสนอ เทคนิคที่ใช้ในกระบวนการวิเคราะห์ SWOT 6 ประการ คือ

1. การเขียนความคิดในกระดาษสี คือ การใช้เทคนิค การเขียนความคิดในกระดาษสีช่วยให้ผู้เข้าร่วมได้คิดกลั่นกรอง และเป็นสื่อในการแลกเปลี่ยนอภิปรายความคิด ขยายความคิดของผู้เข้าร่วมให้กว้างขวางขึ้นด้วย นอกจากนี้กระดาษสียังช่วยในการจัดกลุ่มความคิด และเคลื่อน ย้ายจัดกลุ่มใหม่ได้

2. การกระตุ้นให้เกิดการอภิปราย เป็นเทคนิคที่ช่วยให้เขากระตือรือร้น ในการเข้าร่วมกระบวนการ การใช้คำถามเป็นเทคนิคที่ช่วยกระตุ้นให้เขาตอบ อาจต้องใช้คำถามนำ เพื่อกระตุ้นให้คิด การเขียนข้อความหรือวาดภาพสิ่งที่เขาเสนอหรือพูดบนกระดานเป็นอีกเทคนิคหนึ่ง ที่ช่วยทำให้ การอภิปรายเกิดความต่อเนื่องขึ้นได้ หากปล่อยให้ผู้เข้าร่วมฟังเป็นเวลานาน จะเกิดความเบื่อหน่ายและง่วงได้ บางครั้งอาจต้องแทรกกิจกรรมที่ช่วยคลายเครียดบ้างเป็นระยะ ดังนั้น การกระตุ้นให้เกิดการอภิปรายเป็นเทคนิคที่สำคัญอย่างยิ่ง

3. การให้น้ำหนักเพื่อระบุปัจจัยหลัก เป็นเทคนิคที่ช่วยระบุว่า จุดอ่อน จุดแข็ง โอกาสและอุปสรรคอันใด เป็นปัจจัยหลักที่มีผลต่อองค์กรอย่างยิ่ง เทคนิคนี้ดัดแปลงมาจากงานของ Flavel and Williams (1996) การให้น้ำหนักแต่ละชุดปัจจัยใช้วิธีการให้คะแนน โดยปัจจัยที่มีค่าคะแนนสูงจะเป็นปัจจัยหลักในแต่ละชุด การให้คะแนนปัจจัยพิจารณาเกณฑ์ ดังนี้

3.1 ใช้เกณฑ์ “ปัจจัยที่มีศักยภาพส่งผลกระทบต่อกลุ่ม (Potential Impact)” และ “ปัจจัยที่มีความสำคัญเชิงเปรียบเทียบ (Relative Important)” สำหรับปัจจัยชุดจุดอ่อนและจุดแข็ง

3.2 ใช้เกณฑ์ “ปัจจัยโอกาสทีมีความเป็นไปได้ของความสำเร็จ (Probability of Success)” และ “ปัจจัยโอกาสที่มีศักยภาพส่งผลสำหรับปัจจัยชุดโอกาส

3.3 ใช้เกณฑ์ “ปัจจัยอุปสรรคที่มีความเป็นไปได้ของการเกิดขึ้น (Probability of Occurrence)” และ “ปัจจัยอุปสรรคที่มีศักยภาพรุนแรงต่อกลุ่ม (Potential Severity)” สำหรับปัจจัยอุปสรรค สำหรับเกษตรกร การให้คะแนนจะเป็นแบบ 5 ระดับ คือ ต่ำมาก ต่ำ กลาง สูง สูงมาก ซึ่งจะแปลง คะแนนนี้เป็นตัวเลข โดยให้ค่าต่ำมาก = 1, ต่ำ = 2, กลาง = 3, สูง = 4, และสูงมาก = 5 แล้วจึงหาค่ารวมของแต่ละปัจจัย โดยจุดแข็งและโอกาสใช้เครื่องหมายบวก (+) ส่วนจุดอ่อน และอุปสรรคใช้เครื่องหมายลบ (-)

4. เทคนิคการจับคู่การจับคู่ (SWOT Matching) เป็นเทคนิคที่ดัดแปลงมาจากงานของ David (1996) เทคนิคการจับคู่ใช้ในการสร้างกลยุทธ์ทางเลือก โดยใช้วิธีการจับคู่ที่ละคู่ระหว่างปัจจัย จุดอ่อนและโอกาส จุดอ่อนและอุปสรรค จุดแข็งและโอกาส จุดแข็งและอุปสรรค ทั้งนี้ ในการจับคู่แต่ละครั้งอาจจะใช้ปัจจัยหลายตัวก็ได้ หรือโดยตัวมันเองอาจไม่จับคู่กับตัวใดเลยก็ได้ จากการใช้เทคนิคนี้ พบว่า กลยุทธ์ที่ได้ มีความละเอียดและเป็นจุดเล็ก ๆ จึงต้องจัดกลุ่มกลยุทธ์ ที่คล้ายกัน แล้วสังเคราะห์เป็นกลยุทธ์ทางเลือก

5. การจัดลำดับความสำคัญเทคนิคการจับคู่เปรียบเทียบแบบพบกันหมด ช่วยในการจัดลำดับความสำคัญของกลยุทธ์ โดยเฉพาะเมื่อมีกลยุทธ์ที่ต้องการเปรียบเทียบ จำนวนมาก เทคนิคการจับคู่เปรียบเทียบนี้ จะช่วยให้การเปรียบเทียบ กระทำได้ง่ายขึ้น การจับคู่เปรียบเทียบกระทำโดยกลยุทธ์แต่ละตัวจะถูกเปรียบเทียบกับตัวอื่น ๆ เช่น กลยุทธ์ที่หนึ่งเปรียบเทียบกับกลยุทธ์ที่สอง กลยุทธ์ที่หนึ่งเปรียบเทียบกับกลยุทธ์ที่สาม และสืบเนื่องกันไปจนกระทั่งกลยุทธ์ทุกตัวถูกเปรียบเทียบระหว่างกัน กลยุทธ์ที่ถูกเลือกมากที่สุดจะเป็นกลยุทธ์ที่สำคัญที่สุด และกลยุทธ์ที่ถูกเลือกอันดับต่อไปก็จะสำคัญรองลงไปตามลำดับ

6. บรรยากาศผ่อนคลายการสร้างบรรยากาศให้ผ่อนคลายเป็นกันเอง และมีกิจกรมคลายเครียด เป็นสิ่งจำเป็นมาก การพักดื่มน้ำเย็น ชา กาแฟ ก็ช่วยให้ผู้เข้าร่วมผ่อนคลายได้ การเล่าเรื่องตลก หรือการพูดจากสนุกสนานช่วยทำให้บรรยากาศดีขึ้น

สรุปจากการศึกษาเอกสารงานวิจัยที่เกี่ยวข้อง ผู้วิจัยจึงได้สรุปรูปแบบสำหรับหลักในการวิเคราะห์ SWOT Analysis ที่เหมาะสมกับการพัฒนากลุ่มธุรกิจในชุมชน ด้านการเกษตร ควรคำนึงองค์ประกอบดังต่อไปนี้ คือ

1. People หรือ บุคลากร

2. Resources หรือ ทรัพยากร

3. Innovations and Ideas หรือ นวัตกรรมและความคิด

4. Management หรือ การบริหารจัดการ

5. Marketing หรือ การตลาด

6. Operations หรือการปฏิบัติการ

7. Finance หรือ การเงิน

8. Properties ทรัพย์สิน

9. Processes กระบวนการ

10. Products and Services ผลิตภัณฑ์และการบริการ

11. Strategy กลยุทธ์

12. Structure โครงสร้าง

13. System ระบบ

14. Style รูปแบบ

15. Skill ทักษะ

16. Shared Value ค่านิยมร่วม

**2.8 งานวิจัยที่เกี่ยวข้อง**

**2.8.1 งานวิจัยภายในประเทศ**

สถิต มาตสมบัติ (2548, น. 142-150) ได้ศึกษาการมีส่วนร่วมของชุมชนในการดำเนินการศูนย์การเรียนชุมชน : ศึกษาเฉพาะกรณีของศูนย์การเรียนชุมชนเฉลิมพระเกียรติวัดโพธิการามตำบลโพนสูง อำเภอปทุมรัตน์ จังหวัดร้อยเอ็ด ได้กล่าวไว้ว่า ปัญหาและอุปสรรคในการมีส่วนร่วมของชุมชน ในการดาเนินการศูนย์การเรียนชุมชน ได้แก่ ปัญหาทางด้านเศรษฐกิจ ซึ่งมีความเกี่ยวข้องกับการแรงงานย้ายถิ่น และสภาพอากาศไม่เอื้ออำนวยต่ออาชีพการทาการเกษตรในบางฤดูกาล ปัญหาการขาดผู้นากลุ่มย่อยในชุมชน และปัญหาการขาดแคลนบุคคลากรฝ่ายสงฆ์ซึ่งเป็นแกนนาในการทากิจกรรมในชุมชน และพบอีกว่า ปัจจัยที่ส่งเสริมการมีส่วนร่วมของชุมชน ในการดาเนินการศูนย์การเรียนชุมชนได้แก่ ความเป็นสังคมชนบท ซึ่งมีลักษณะเป็นชุมชนขนาดเล็ก มีความผูกพันใกล้ชิดกันตามระบบเครือญาติ ความศรัทธาเชื่อมั่นในตัวเจ้าอาวาส ซึ่งเป็นผู้นาในการทำกิจกรรมในชุมชน และบุคลากรของศูนย์การเรียนชุมชนเป็นผู้มีความสามารถและมีบทบาทสูงในชุมชน และได้รู้ว่า บทบาทของพระสงฆ์ในการส่งเสริมการมีส่วนร่วมของชุมชนในการดาเนินการศูนย์การเรียนชุมชน ได้แก่ บทบาทในด้านการศึกษา บทบาทในด้านการเผยแผ่ บทบาทในการสงเคราะห์ชุมชน ตลอดถึงทำให้รู้ว่า รูปแบบการมีส่วนร่วมของชุมชนในการดาเนินการศูนย์การเรียนชุมชน ได้แก่ การมีส่วนร่วมของชุมชนมีความแตกต่างกันตามบทบาทหน้าที่ การมีส่วนร่วมของชุมชนมีลักษณะของการร่วมทำ ร่วมรับผลประโยชน์ การมีส่วนร่วมของชุมชนเป็นไปตามความสมัครใจ และทำให้รู้ว่า แนวทางการส่งเสริมการมีส่วนร่วมของชุมชน ในการดาเนินการศูนย์การเรียนชุมชน ได้แก่ การทางานด้วยความทุ่มเทเสียสละ และความโปร่งใส การประชาสัมพันธ์ การส่งเสริมกิจกรรมตามพื้นฐานประเพณีอันดีงามของชุมชน ซึ่งตอบสนองต่อความต้องการของชุมชน การมีคณะกรรมการที่หลากหลายร่วมให้คำปรึกษาและเสนอความคิดเห็นสร้างสรรค์

จริยา ศรีเพชร(2550) ได้ศึกษาเรื่องการพัฒนาหลักสูตรสถานศึกษาเรื่องคลองมหาสวัสดิ์สำหรับนักเรียนชั้นประถมศึกษาปีที่ 6 ทดลองใช้หลักสูตรและประเมินการพัฒนาหลักสูตรเกี่ยวกับผลการเรียนรู้ความสามารถในการทำโครงงานและศึกษาความคิดเห็นของนักเรียนที่มีต่อหลักสูตรโดยทดลองใช้กับนักเรียนชั้นประถมศึกษาปีที่ 6 โรงเรียนบ้านคลองมหาสวัสดิ์อำเภอพุทธมณฑลจังหวัดนครปฐมจำนวน 15 คนในภาคเรียนที่ 2 ปีการศึกษา 2550 เป็นเวลา 20 ชั่วโมงเครื่องมือวิจัยประกอบด้วย 1) หลักสูตรสถานศึกษาเรื่องคลองมหาสวัสดิ์แบบสอบถามแบบสัมภาษณ์ความคิดเห็นประเด็นการสนทนากลุ่มแบบทดสอบวัดผลการเรียนรู้แบบประเมินความสามารถในการทาโครงงานผลการวิจัยพบว่า 1) การศึกษาข้อมูลพื้นฐานพบว่านักเรียนและผู้เกี่ยวข้องเห็นความสำคัญและต้องการให้นำผู้รู้ท้องถิ่นร่วมจัดการเรียนและประเมินผล 2) ผลการพัฒนาหลักสูตรพบว่าหลักสูตรประกอบด้วยแนวคิดหลักการจุดหมายคำอธิบายรายวิชามาตรฐานการเรียนรู้ผลการเรียนรู้ที่คาดหวังโครงสร้างเวลาเรียนขอบข่ายสาระการเรียนรู้แนวทางการจัดการเรียนรู้สื่อการจัดการเรียนรู้การวัดและประเมินผลและแผนการจัดการเรียนรู้เนื้อหาหลักสูตรประกอบด้วย 1) ประวัติความเป็นมาของคลองมหาสวัสดิ์ 2) ความสำคัญของคลองมหาสวัสดิ์ 3) บทบาทของคลองมหาสวัสดิ์กับวิถีชีวิตของคนในอดีตและปัจจุบัน 4) สภาพภูมิศาสตร์ 5) แหล่งท่องเที่ยวเชิงอนุรักษ์ 6) การอนุรักษ์คลองมหาสวัสดิ์และหลักสูตรมีความสอดคล้อง 3) ผลการทดลองใช้หลักสูตรกับนักเรียนชั้นประถมศึกษาปีที่ 6 โรงเรียนบ้านคลองมหาสวัสดิ์ขณะทดลองใช้หลักสูตรพบว่านักเรียนมีความกระตือรือร้นมีความร่วมมือในการทำงานกลุ่มและสนใจปฏิบัติกิจกรรมอนุรักษ์สิ่งแวดล้อม 4) ผลการประเมินและปรับปรุงหลักสูตรพบว่านักเรียนมีผลการเรียนรู้เกี่ยวกับคลองมหาสวัสดิ์ก่อนและหลังใช้หลักสูตรแตกต่างกันอย่างมีนัยสำคัญทางสถิติที่ระดับ 0.05 นักเรียนมีความสามารถในการทำโครงงานเกี่ยวกับการอนุรักษ์คลองมหาสวัสดิ์ระดับสูงนักเรียนส่วนใหญ่มีความพึงพอใจต่อหลักสูตรและเห็นว่าหลักสูตรเรื่องคลองมหาสวัสดิ์ทำให้นักเรียนรักภูมิใจในท้องถิ่นและเรียนรู้อย่างมีความสุข

ทม เกตุวงศา และคณะ (2551, น. 182 – 187) ได้ทำการศึกษาเรื่องกระบวนการสร้างการเรียนรู้ประวัติศาสตร์ชุมชมเพื่อการจัดตั้งพิพิธภัณฑ์พื้นบ้าน วัดพุทธมงคล อำเภอกันทรวิชัย จังหวัดมหาสารคาม พบว่าข้อมูลประวัติศาสตร์และวัฒนธรรมของคนในท้องถิ่นเมืองโบราณกันทรวิชัย ทั้งในด้านประวัติศาสตร์และโบราณคดี ประวัติศาสตร์การตั้งถิ่นฐาน และชีวิตวัฒนธรรมที่ได้จากกระบวนการเรียนรู้ร่วมกันเป็นข้อมูลที่สามารถ “จุดประกาย” ความสำนึกในคุณค่าและความสำคัญของท้องถิ่นได้เป็นอย่างดี ในขณะเดียวกันกระบวนการเรียนรู้ร่วมกันเพื่อให้ได้มาซึ่งข้อมูลก็เป็นเครื่องมือที่สำคัญในการเชื่อมโยงสายสัมพันธ์ของสำนึกร่วมแห่งความเป็นคนในท้องถิ่นเมืองโบราณกันทรวิชัย ความรู้และความเข้าใจที่ได้จากการศึกษาข้อมูลและความสำนึกในความเป็นคนในท้องถิ่นเมืองโบราณกันทรวิชัย เป็นปัจจัยที่สำคัญในการวางแผนการดำเนินงานเพื่อปรับปรุงและพัฒนาพิพิธภัณฑ์พื้นบ้านวัดพุทธมงคลให้เป็นสถานที่อันแสดงถึง “พลัง” อันเกิดจากสำนึกในคุณค่าและความสำคัญของท้องถิ่น

ศุภิสรา ประเสริฐ (2551) ได้ศึกษาเรื่อง แนวทางและรูปแบบการอนุรักษ์ การฟื้นฟูและการพัฒนาขนบธรรมเนียมประเพณีกลุ่มชาติพันธุ์ญัฮกุร เพื่อการท่องเที่ยวทางวัฒนธรรม จังหวัดชัยภูมิ การวิจัยครั้งนี้ มีความมุ่งหมายเพื่อ 1) เพื่อศึกษาองค์ความรู้เกี่ยวกับขนบธรรม เนียมประเพณีของกลุ่มชาติพันธุ์ญัฮกุรที่สามารถนำมาพัฒนาการท่องเที่ยวทางวัฒนธรรมจังหวัดชัยภูมิได้ 2) เพื่อศึกษาแนวทางและรูปแบบการอนุรักษ์ฟื้นฟู และการพัฒนาขนบธรรม เนียมประเพณีของกลุ่มชาติพันธุ์

ญัฮกุรเพื่อการท่องเที่ยวทางวัฒนธรรมจังหวัดชัยภูมิ ผลการ วิจัยสรุปสาระสำคัญได้ดังนี้ องค์ความรู้เกี่ยวกับขนบธรรมเนียมประเพณีของกลุ่มชาติพันธุ์ญัฮกุร ที่สามารถนำมาพัฒนาการท่องเที่ยวทางวัฒนธรรมของจังหวัดชัยภูมิได้ กลุ่มตัวอย่างส่วนใหญ่เห็นว่าควรมีการอนุรักษ์เรื่องของภาษาญัฮกุรทั้งการพูด และการเขียนให้มีการสอนในโรงเรียนอย่างเป็นรูปธรรมที่ชัดเจนและให้มีการนำไปใช้ในชีวิตประจำวัน การแต่งกายชุดประจำกลุ่มชาติพันธุ์ควรแต่งทุกวัน ภาครัฐควรช่วยหางบประมาณในการจัดซื้อให้ควรส่งเสริมการละเล่นตามประเพณีของชาวญัฮกุรอย่างต่อเนื่อง โดยหมุนเวียนจัดตามหมู่บ้านเครือข่ายญัฮกุรทั้ง 14 หมู่บ้าน ของจังหวัดชัยภูมิ แนวทางและรูปแบบการอนุรักษ์ ฟื้นฟู และการพัฒนาขนบธรรมเนียมประเพณีของกลุ่มชาติพันธุ์ญัฮกุรเพื่อการท่องเที่ยวทางวัฒนธรรมที่เหมาะสมของจังหวัดชัยภูมิ กลุ่มตัวอย่างส่วนใหญ่มีความคิดเห็นว่าควรมีการอนุรักษ์เรื่องของภาษา ฟื้นฟูประเพณีความเชื่อ พิธีกรรมต่าง ๆ ที่เกี่ยวกับวิถีชีวิตของญัฮกุร และพัฒนาเรื่องการละเล่นตามประเพณีคือ การเล่นป๊ะเรเร เนื้อหาของเพลงให้คงความเป็นญัฮกุรให้มากที่สุดและแปลเป็นภาษาไทยด้วย แนวทางและรูปแบบ ในการจัดการท่องเที่ยวทางวัฒนธรรมในหมู่บ้านญัฮกุร จังหวัดชัยภูมิ เป็นดังนี้ การจำลองวิถีชีวิตชาวญัฮกุรไว้ที่อุทยานแห่งชาติป่าหินงามอย่างถาวร สิ่งก่อสร้างเครื่องมือการดำรงชีวิต การประกอบอาชีพและอื่น ๆ จัดตารางของชุมชนที่เป็นเครือข่ายเข้าไปแสดงวิถีชีวิตในช่วงเทศกาลการท่องเที่ยว หรือตามที่กลุ่มนักท่องเที่ยวที่สนใจจะเข้าชม (นอกเทศกาล) ให้ทุกชุมชนของเครือข่ายผลิตของที่ระลึก ส่งไปที่ศูนย์จำหน่ายอย่างต่อเนื่อง จัดตั้งคณะกรรมการของชุมชนเครือข่าย เพื่อบริหารผลประโยชน์ (รายได้) ที่เกิดขึ้นเพื่อให้กระจายเข้าสู่ชุมชนอย่างเป็นธรรม จัดงานชุมนุมของกลุ่มเครือข่ายเพื่อนำเสนอให้กลุ่มทัวร์ที่สนใจเข้ามามีส่วนร่วม เช่นแสดงกิจกรรมทางวัฒนธรรมการรับประทานอาหารเย็นแบบพื้นบ้านร่วมกัน และการพักค้างแรมในชุมชน เป็นต้น ผลิตหนังสือคู่มือ ด้านการท่องเที่ยวทางวัฒนธรรมชาวญัฮกุรรวมถึงตัวอย่างภาษาพร้อมคำแปลที่ใช้สนทนากันในชีวิตประจำวัน จำหน่ายแก่นักท่องเที่ยว พัฒนามัคคุเทศก์ชาวญัฮกุรนำนักท่องเที่ยวขึ้นชมธรรมชาติตามแบบวัฒนธรรมชาวญัฮกุร (กลุ่มนักท่องเที่ยว 10 คน ต่อมัคคุเทศก์ 1 คน) การท่องเที่ยวทางวัฒนธรรมในกลุ่มชาติพันธุ์ญัฮกุร ควรใช้เวลา 2 วัน 1 คืน โดยสรุป ผลการวิจัยครั้งนี้ ทำให้ทราบองค์ความรู้ที่เกี่ยวกับขนบธรรมเนียมประเพณีของกลุ่มชาติพันธ์ญัฮกุร จนกระทั่งได้องค์ความรู้ใหม่ที่เกี่ยวกับแนวทางและรูปแบบการอนุรักษ์ การฟื้นฟูและการพัฒนาขนบธรรมเนียมประเพณีของกลุ่มชาติพันธุ์ญัฮกุร ซึ่งจะส่งผลต่อการท่องเที่ยวทางวัฒนธรรมของจังหวัดชัยภูมิให้มีคุณค่าและยั่งยืนต่อไป

พิเนตร ดาวเรือง (2552) ได้ศึกษากระบวนการศึกษาประวัติศาสตร์ท้องถิ่น อย่างมีส่วนร่วมเพื่อการจัดการพิพิธภัณฑ์พื้นบ้านวัดพุทธมงคล ตำบลคันธารราษฎร์ อำเภอกันทรวิชัย จังหวัดมหาสารคาม โดยมีจุกมุ่งหมายเพื่อนำเสนอกระบวนการศึกษาประวัติศาสตร์ และวัฒนธรรมของคนในพื้นที่เมือง เพื่อนำไปสู่การจัดการพิพิธภัณฑ์พื้นบ้าน โดยใช้กระบวนการวิจัยเชิงปฏิบัติการอย่างมีส่วนร่วม สรุปผลการวิจัยพบว่า การวิจัยทำให้ได้ข้อมูลประวัติศาสตร์การตั้งถิ่นฐาน ประวัติศาสตร์โบราณคดี ชีวิตและวัฒนธรรม ของคนในท้องถิ่นเมืองโบราณกันทรวิชัย ข้อมูลที่ได้สามารถนำมากระตุ้นชุมชนให้เกิดความสำนึกร่วมในคุณค่าและความสำคัญของท้องถิ่น และกระบวนการจัดการเรียนรู้ร่วมกันยังเป็นเครื่องมือเชื่อมโยงสายสัมพันธ์ ให้เกิดสำนึกร่วมของการเป็นคนในชุมชนเมืองโบราณกันทรวิชัยอีกด้วย และการวิจัยดังกล่าวทำให้ได้แผนการจัดการพัฒนาพิพิธภัณฑ์พื้นบ้านวัดพุทธมงคล เพื่อเป็นสถานที่อันแสดงถึง " อัตลักษณ์ " ของคนในชุมชน เมืองโบราณกันทรวิชัย รวมทั้งเกิดการรวมกลุ่มยุวมัคคุเทศก์ แผนการจัดการภูมิทัศน์วัฒนธรรม อำเภอกันทรวิชัย ตลอดจนการประสานความร่วมมือเพื่อผลักดันแผนการจัดการพัฒนาพิพิธภัณฑ์พื้นบ้านวัดพุทธมงคลให้เกิดผลในทางปฏิบัติ

ประหยัด ฤาชากูล (2556) ได้วิจัยการเสริมพลังอำนาจชุมชนในการจัดการศึกษา

มีวัตถุประสงค์เพื่อ 1) ศึกษาสภาพปัจจุบัน ปัญหาและความต้องการของชุมชนในการเสริมร้าง

พลังอำนาจชุมชนและทดลองปฏิบัติการกับชุมชนในการจัดการศึกษาของโรงเรียนระดับมัธยมศึกษา

2) พัฒนาโปรแกรมการเสริมสร้างพลังอำนาจ ชุมชนในการจัดการศึกษา 3) ศึกษาผลของโปรแกรมการเสริมสร้างพลังอำนาจชุมชน ในระดับบุคคล ทีมงาน องค์การ และชุมชน โดยใช้การวิจัยปฏิบัติการแบบมีส่วนร่วม เป็นตัวขับเคลื่อนทุกขั้นตอน และใช้กระบวนการเรียนรู้และการปฏิบัติการแบบมีส่วนร่วม เป็นกระบวนการเสริมสร้างพลังอำนาจตามโปรแกรมที่ร่วมกันพัฒนาขึ้น 4 ขั้นตอน คือ ขั้นร่วมสร้างความตระหนัก ขั้นร่วมวิเคราะห์ปัญหาและความต้องการ ขั้นร่วมลงมือปฏิบัติกิจกรรม และขั้นร่วมนำเสนอร่วมสะท้อนผล กลุ่มเป้าหมายการวิจัย เลือกแบบเจาะจง จำนวน 2 ชุมชน คือ ทีมชุมชนบ้านเชียง 19 คน และทีมชุมชนทุ่งฝน จำนวน 17 คน ประกอบด้วยคณะกรรมการสถานศึกษาของโรงเรียน ผู้แทนผู้ปกครอง ปราชญ์ชาวบ้าน ตัวแทนองค์กรชุมชนผลการวิจัย พบว่า โปรแกรมการเสริมพลังอำนาจ คือ ชุดฝึกกิจกรรมตามวิธีการเสริมสร้างพลังอำนาจ ได้แก่ วิธีการฝึกอบรมปฏิบัติการ การให้คำปรึกษา การประชุมเพื่อสร้างทีม และการประชุมปรึกษาหารือ ผลของโปรแกรม ใน 4 ระดับพบว่า ทั้งสองชุมชนมีความพึงพอใจต่อผลลัพธ์พลังอำนาจที่เกิดขึ้นตามตัวบ่งชี้ 14 ตัวบ่งชี้ และ 75 ตัวบ่งชี้ย่อย อยู่ในระดับมากถึงมากที่สุดส่วนชุมชนทุ่งฝนมีผลลัพธ์พลังอำนาจระดับทีมงานในระดับปานกลาง

นันทนา ราชเฉลิม (2557) ได้ศึกษาการพัฒนาการจัดกระบวนการเรียนรู้ประวัติศาสตร์ท้องถิ่น ระดับชั้นมัธยมศึกษาตอนต้น โดยใช้การวิจัยปฏิบัติการแบบมีส่วนร่วม : กรณีศึกษาโรงเรียนบ้านปอแดง จังหวัดเลย โดยมีจุดมุ่งหมาย เพื่อพัฒนากระบวนการเรียนรู้ประวัติศาสตร์ท้องถิ่น และศึกษาบริบทชุมชนและโรงเรียนที่เกี่ยวข้องกับการจัดกระวนการเรียนรู้ประวัติศาสตร์ท้องถิ่น และศึกษาผลการเปลี่ยนแปลงที่เกิดขึ้นกับบุคคลที่เกี่ยวข้อง ผลการวิจัยพบว่า ครูส่วนใหญ่และนักเรียนไม่เห็นความสำคัญของวิชาประวัติศาสตร์เท่าที่ควร ครูใช้วิธีสอนโดยการถ่ายทอดเนื้อหาโดยตรง ผู้เรียนส่วนมากจะอยู่ในฐานะผู้รับมากกว่าเรียนรู้ด้วยตนเอง กระบวนการเรียนรู้ยังไม่เชื่องโยงกับมิติของชุมชน ที่จะเข้ามามีส่วนร่วม ชุมชนรู้สึกว่าการเรียนการสอนไม่ใช่หน้าที่ของตนเองและไม่มีความสามารถพอ ความรู้ในรูปแบบการสร้างสรรค์ความรู้ร่วมกันระหว่างโรงเรียนและชุมชนจึงยังไม่ปรากฎชัดเจน และหลังจากใช้กระบวนการเรียนรู้วิชาประวัติศาสตร์ท้องถิ่น ควบคู่การสังเคราะห์ประวัติศาสตร์ท้องถิ่นโดยใช้การวิจัยปฏิบัติการแบบมีส่วนร่วม ทำให้ได้ข้อสรุปของกระบวนการ จัดการเรียนรู้ประกอบด้วย 4 ขั้นตอน คือ 1) ขั้นเตรียมการ 2) ขั้นจัดการเรียนรู้ 3) ขั้นปรับปรุงกระบวนการเรียนรู้ 4 ขั้นประเมินทักษะและคุณลักษณะของผู้เรียน ใน 4 ด้าน คือ 1) ด้าน จิตใฝ่เรียนรู้ 2) ด้านทักษะในการจัดระบบข้อมูล ตรวจสอบประเมินค่าข้อมูล 3) ด้านมีแนวคิดเชิงวิเคราะห์วิพากษ์ 4) ด้านทักษะการเขียนเรียงความ การเล่าเรื่อง และการนำเสนอ ซึ่งพบว่านักเรียนมีผลการประเมินดีขึ้นทุกด้าน

**2.8.2 งานวิจัยต่างประเทศ**

Hopkins (1985) ได้ทาการวิจัยเรื่องการจัดหลักสูตรท้องถิ่นสำหรับ Valley View School ผลการวิจัยสรุปได้ว่าองค์ประกอบที่มีกระทบต่อการจัดหลักสูตรคือปัญหาการปรับใช้แผนปฏิบัติการของโรงเรียนให้สอดคล้องกับสภาพแวดล้อมของโรงเรียนขาดหลักสูตรที่มีเฉพาะท้องถิ่นประชาชนในท้องถิ่นไม่เรียกร้องให้มีการจัดหลักสูตรระดับท้องถิ่นของตนไม่มีการวัดผลสัมฤทธิ์ทางการเรียนเพื่อปรับปรุงหลักสูตร

Breithaupt (1997) ได้ศึกษาการพัฒนาหลักสูตรโดยการร่วมมือกันโดยเน้นรูปแบบการบูรณาการเทคโนโลยีการเรียนการสอนสำหรับหุ้นส่วนระหว่างโรงเรียนกับมหาวิทยาลัยการศึกษาครั้งนี้เป็นการทดสอบต้นแบบนาร่องที่ออกแบบมาเพื่อให้ใช้การเรียนที่อาศัยคอมพิวเตอร์เป็นพื้นฐานอย่างมีประสิทธิภาพในการสนับสนุนหลักสูตรของตนกลุ่มตัวอย่างเป็นนักศึกษาฝึกสอนระดับมัธยมศึกษาที่กำหนดให้เรียนรายวิชาบังคับ – แกนคอมพิวเตอร์และได้รับประสบการณ์ทางคอมพิวเตอร์เฉพาะจากการเรียนรายวิชาวิธีการสอนจากนั้นกำหนดให้นักศึกษาฝึกสอนจับคู่กับครูพี่เลี้ยงที่สนใจร่วมกันพัฒนาการสนับสนุนการใช้คอมพิวเตอร์ภายในโครงสร้างของการเป็นหุ้นส่วนระหว่างโรงเรียนกับมหาวิทยาลัยผลการวิจัยครั้งนี้พบว่า 1) การพัฒนาหลักสูตรโดยการร่วมมือกันเป็นวิธีการที่มีประสิทธิภาพต่อนักศึกษาฝึกสอนและครูพี่เลี้ยงในการใช้คอมพิวเตอร์สนับสนุนหลักสูตรของพวกตน 2) นักศึกษาฝึกสอนอาจจะจัดการช่วยเหลือจากคอมพิวเตอร์ที่มีประสิทธิภาพมากที่สุดมาให้ครูพี่เลี้ยงก็ได้และ 3) ความต้องการที่จะใช้คอมพิวเตอร์มาสนับสนุนหลักสูตรจะต้องเกิดจากความต้องการใช้อย่างแท้จริงของครูไม่ใช่คำสั่งจากโรงเรียนหรือจากผู้บริหารระดับเขตพื้นที่การศึกษา

Wither (2000) ศึกษาเรื่องการพัฒนาหลักสูตรท้องถิ่นและการจัดการศึกษาพื้นฐานเพื่อพิจารณาข้อมูลเกี่ยวกับการพัฒนาหลักสูตรท้องถิ่นของสถาบันการศึกษา YVLE พบว่าโรงเรียนมีการวิเคราะห์ข้อมูลพื้นฐานของหลักสูตรว่าปรับปรุงหลักสูตรให้เกิดความสัมพันธ์ระหว่างโรงเรียนกับชุมชนทำให้เด็กเกิดความคิดใช้ประสาทสัมผัสทุกส่วนของเด็กกับสิ่งแวดล้อมให้โอกาสนักเรียนได้แลกเปลี่ยนความรู้กับชุมชนซึ่งหลักสูตรได้พัฒนาทุกระดับชั้นโดยเฉพาะชั้นประถมศึกษาปีที่ 6 เน้นในเรื่องระเบียบวินัยอย่างเคร่งครัดโดยร่วมมือกันระหว่างครูชุมชนนักเรียนและผู้นำชุมชนจะจัดเนื้อหากิจกรรมการเรียนการสอนตามมาตรฐานซึ่งเป็นที่ยอมรับ

Mary (2006, pp. 240 – 262) ได้ศึกษาพิพิธภัณฑ์ประวัติศาสตร์ท้องถิ่นใน Ontario : ภูมิปัญญาทางประวัติศาสตร์ 1851 – 1985 โดยศึกษาเกี่ยวกับการเปลี่ยนแปลงรูปแบบของพิพิธภัณฑ์ประวัติศาสตร์ท้องถิ่นใน Ontario ประเทศแคนาดา เริ่มในปี 1879 ได้มีการพัฒนาพิพิธภัณฑ์ใน Ontario เป็นอย่างมาก จากการเก็บวัตถุโบราณทางด้านประวัติศาสตร์ไว้เป็นส่วนๆ กลุ่มๆ และภายหลังต่อมาได้จำลองสิ่งเหล่านี้เป็นของที่ระลึกของท้องถิ่น นอกจากนี้ยังมีการจัดนิทรรศการแสดงวัตถุโบราณ และผู้คนในชุมชนมีส่วนร่วมในการดูแลพิพิธภัณฑ์ซึ่งส่งผลให้สามารถดำเนินการจัดการพิพิธภัณฑ์ได้อย่างมีประสิทธิภาพ

จากการศึกษางานวิจัยที่เกี่ยวข้องเกี่ยวกับการจัดทำหลักสูตรท้องถิ่น แหล่งเรียนรู้ ในวิชาประวัติศาสตร์ท้องถิ่น การประยุกต์การเรียนรู้เพื่อให้เกิดจิตสำนึกรักษ์ในท้องถิ่น ที่เกี่ยวข้องทั้งในและต่างประเทศ สรุปได้ว่า การศึกษาประวัติศาสตร์ท้องถิ่นในระดับสถานศึกษา ชุมชน ยังไม่ให้ความสำคัญเท่าที่ควร การจัดทำแหล่งเรียนรู้ การกระตุ้นให้เกิดการเรียนรู้ จำเป็นต้องอาศัยการมีส่วนร่วมของปราชญ์ชาวบ้าน ชุมชนท้องถิ่นทุกภาคส่วน และกระบวนการทำวิจัยที่เน้นการมีส่วนร่วม สามารถทำให้นักเรียน ชุมชน เกิดสำนึกรักษ์ในท้องถิ่นได้